
Introducere 


Postmodernismul teatral românesc — presupunând că aşa ceva există ca atare, adică 
o atitudine estetică dotată cu conştiinţă de sine, intențional acoperită şi manifestă — 
n-a avut cu adevărat parte de un spaţiu și de un timp de dezbatere, coagulant. Ca 
şi modernitatea la care facem adesea referiri, fără s-o fi studiat îndeajuns şi având 
prea puţine texte de încredere care s-o descrie şi analizeze, tardo-modernitatea 
teatrală suferă cronic de lipsa unui aparat consistent, istoric şi estetic, critic și sinte- 
tic. Spre deosebire de spaţiul literaturii (proză, poezie, eseu, teorie literară), sau al 
plasticii, direcțiile „postmoderne” în teatrul care se practică, de decenii bune, pe 
scenele noastre sunt sesizabile aproape exclusiv în coada de cometă a celorlalte 
practici culturale și, ce e cel mai vizibil, nu au o energie polemică-definitorie. Au, 
adică, un soi de afazie identitară, rămânând undeva în zona variaţiunilor stilistice; 
iar asta nu e vina artiștilor ci, aș îndrăzni să spun, a unei copleșitoare părți a lumii 
critice și academice din proximitatea fenomenului teatral, prea puțin interesată să 
reflecteze cu temeinicie asupra devenirii teatrului nostru. 

Teatrul românesc, aşa cum e şi atâta cât e — şi cel de cel de pe scenă, dar și cel 
închis în coperţile literare — suferă, într-un soi de tristă tradiţie, de alergie la con- 
cept. E boem-filozofard, solipsist, nu-şi asumă decât rar întrebări ontologice de 
auto-legitimare. E, altfel spus, un fel de copil răsfățat, născut în geana de răsărit a 
României burgheze, ca product simbolic al unei societăți urbane care avea mai 
multă nevoie de decoraţiune decât de canalizare, de vile cu stucaturi aurite decât 
de şcoli consistente, de o şosea de promenadă decât de drumuri multe şi eficient 
pietruite. Copilul acesta răsfățat n-a învăţat decât foarte greu, presupunând că a 
învăţat vreodată, să își pună întrebări serioase despre propria sa condiție, despre 
funcţiile sale, despre răspunderile sale, despre propriile sale puteri. Iar asta se ve- 
de, cel puţin deocamdată, mai ales în biblioteci: mediile continuă, păgubos, să fa- 
vorizeze aproape exclusiv publicarea cu coperţi a serii întregi de cronici de întâm- 
pinare, iar editurile sunt suspicios-temătoare în privinţa a tot ceea ce e legat de 
artele spectacolului, poate cu excepția monografiilor de actori din ultima jumătate 
de veac. Puținele excepţii, editura UNITEXT, programele editoriale ale Floricăi 
Ichim la Fundaţia Camil Petrescu, cel — din păcate abandonat azi — al Bibliotecii 
Teatrul Imposibil, ori cele ale UNATC par încă prea puţine și se confruntă toate cu 
enorme greutăți financiare, în raport cu nevoile reale ale comunităţii academice în 
ansamblul ei, şi ale şcolilor de teatru în particular. Lipsesc studiile istorice şi esteti- 
ce, cele comparatiste, cele de teorie, ca sa nu mai vorbim de tratate. 


Continuitatea publicării seriei Studii de teatru şi film, iniţiată în 2007 de Faculta- 
tea de Teatru și Televiziune a Universităţii Babeş Bolyai din Cluj, este o expresie 
directă a nemulțumirii autorilor, dar şi a cercetătorilor în general, în legătură cu 
precaritatea publicaţiilor ştiinţifice şi a pieţei editoriale românești în câmpul artelor 
spectacolului și în cel al artelor video - arte care, oricum am privi lucrurile, sunt şi 
ele „ale spectacolului”, chiar dacă fixarea pe un anume suport le condiționează 
retorica și stilistica în mod specific. Seria şi-a propus să marcheze o „schimbare de 
perspectivă” substanţială în ceea ce privește nivelul academic al discursurilor (ana- 
litice și critice) cu referire la teatru și film. Concepute în sfera de definiţie a studii- 
lor culturale, materialele antologate tematic combină metodologii diverse și unghi- 
uri de abordare adânc creative, pentru a scana fenomene și direcții de evoluţie mai 
mult sau mai puţin contemporane, în câmpul ales — chiar dacă, cel puţin în eșan- 
tioanele de față, am putea vorbi, în fiecare caz în parte, de o dominantă metodolo- 
gică anume. Studiile sunt și rod al unei investigații de durată, a fiecărui autor în 
parte, semn că cercetarea în materie de teatru și film nu e doar un simplu „dezide- 
rat” al noilor normative legate de calitatea învățământului românesc, ci chiar un 
fapt viu, care începe încă în anii dinaintea licenţei, pentru a se prelungi în cea a 
masteratului şi a școlii doctorale. Capăt de drum, poate, pentru unii, studiile de 
teatru și film pot reprezenta pentru alții tot atâtea porți deschise. 

Volumul de față cuprinde, în versiuni condensate, pregătite pentru tipar, eşan- 
tionarea de parcurs a unor proiecte personale de cercetare pe care editorul le-a 
considerat exemplare, fiecare în felul ei. Ceea ce le uneşte, este disponibilitatea față 
se studiul de adâncime dedicat traseului estetic al unor artiști ai scenei, de vârste și 
orientări estetice şi stilistice diferite, fiecare emblematic însă pentru o anume direc- 
ţie specifică teatrului românesc din ultimii cincizeci de ani. După cum lesne se va 
putea observa din sumar, există în selecţia de faţă o pluralitate de tendinţe și voci, 
unele cu predispoziţii teoretice mai marcate, altele cu mai vădite disponibilități 
analitice ori sintetice. Unul dintre punctele majore de confluență a acestor trăsături 
personale (dincolo de stilul inconfundabil al fiecărui autor în parte) este conștiința 
interdisciplinarității. Cel de-al doilea punct de conjuncţie al volumului este orienta- 
rea către o structură preponderent monografică, perspectivă care vine să umple, fie 
şi parţial, un gol în oferta editorială cu potenţial bibliografic, în spaţiul academic şi 
teatral românesc. 

Volumul antologhează patru studii analitice dedicate regizorilor români con- 
temporani din diverse generaţii: Radu Penciulescu, regizor de talie internațională 
şi şef de şcoală în câmpul educaţiei teatrale (autor drd. Gelu Badea, regizor), Aure- 
liu Manea, unul dintre cei mai novatori regizori ai deceniilor şase și șapte, el însuși 
teoretician al regiei (autor drd. Narcisa Pintea), precum și mai tinerilor regizori de 
prestigiu național şi internațional Radu Afrim (autor Andreea Duda, masterand) şi 
Radu Alexandru Nica (autor Ivona Vistraș, masterand). Celor patru studii li se 
adaugă un original proiect de cercetare comparativă a raporturilor dintre textul 

clasic O noapte furtunoasă de I.L. Caragiale și transpoziţia acestei piese în opera 
celebrului compozitor Paul Constantinescu, o bijuterie de patrimoniu atât de rar 
interpretată, atât de puțin studiată. 

Ceea ce e, adesea, incomod în spațiul românesc, în exercițiul faptelor de cultură, 
e senzaţia de netemeinicie. Cum, pe de altă parte, trebuie să recunosc că, înfrun- 
tând enorme dificultăți și privaţiuni, există oameni în care nevoia de temeinicie, de 
program şi de construcţie (individuală, instituțională sau ambele), pusă la lucru de 
ani buni, mă poate contrazice. Cei cinci autori de mai sus, şi încă unii asemenea lor, 
reprezintă tot atâtea exemple care merită urmate şi, probabil, vor fi. Măcar în do- 
meniile pe care le frecventez, unele ca diletant, altele din necesități profesionale, aș 
putea desemna oameni-lucrare faţă de care admiraţia mea recunoscătoare e obliga- 
tă să recunoască fundamentele solide, metoda și viabilitatea proiectului. Sper într-o 
Românie culturală a răbdării generoase și a arhitecturilor rezistente, cuviincios 
recompensate. O Românie cu dicţionare, cu monografii, cu studii informate şi inte- 
ligente, cu grupuri solidare care să pună umărul pentru proiecte iubite și necesare. 
O Românie care să poată ţine piept, astfel, României de sticlă a celor câteva zeci de 
televiziuni cu eroi de mucava, starlete de silicon și editorialişti justiţiari de vodevil. 
Să fie o speranţă deșartă? Pariez că nu.... 


Miruna Runcan 


GELU BADEA 


Spectacologia lui Radu Penciulescu 
și primatul actorului. Recuperări 


Scurtă introducere 


Într-un articol scris de către Valentin Silvestru („Călătoriile lui Radu Penciulescu”, 
Săptămâna culturală, 13 martie 1970) acesta spune despre Radu Penciulescu: „pleacă 
mereu din București, unde, nu ştiu cum se face, nu prea are ce face”. 

Într-adevăr, după directoratul de la Teatrul Mic, Radu Penciulescu se retrage la 
Institutul de Artă Teatrală şi Cinematografică „I. L. Caragiale” de la Bucureşti; 
începe o serie de montări în ţară şi realizează controversatul spectacol cu „Regele 
Lear” de W. Shakespeare la Teatrul Naţional „I. L. Caragiale” Bucureşti. Tot Valen- 
tin Silvestru ne oferă informaţia care demonstrează preocuparea lui Radu Penciu- 
lescu pentru textele valoroase, care vor deveni importante, din literatura universa- 
lă. În același material este strecurată informaţia cum că regizorul realizează prima 
montare cu „Woyzeck” de G. Büchner, dar şi prima montare cu „lona” de Marin 
Sorescu la Paris. 

Într-un dialog purtat cu George Banu? („Teatrul sub comunism şi mai încoace”, 
Dosar Dilema, Dilema Veche, VII/345, p. VIII) Radu Penciulescu mărturiseşte, după 
cum aminteşte și în interviul din 2009, că plecarea de la direcţia Teatrului Mic a 
avut loc ca urmare a evenimentelor ce s-au petrecut în anul 1968. A conduce un 
teatru devenea o activitate care nu-l mai „seduce” și doreşte să-și pună în aplicare 
planurile de călătorie, de reinventare a propriei personalități artistice, de reînnoire 
necesară. De altfel, plecările, căutarea unor locuri şi spaţii în care să se poată ex- 
prima liber, învestirea acestora cu rangul de loc teatral, definirea călătoriei ca mo- 
tor obligatoriu al regăsirii de sine a artistului, îl vor defini pe Radu Penciulescu în 
întreaga sa carieră de regizor, dar și după ce hotărăşte în 1984 să nu mai monteze, 
dedicându-se în întregime pedagogiei de teatru. 


1 Informaţia, apărută în Săptămâna culturală din data de 13 martie 1970, a fost verificată prin preluarea 
unei informaţii dintr-un interviu cu regizorul Alexa Visarion de la Televiziunea Română. 
2 22 august 2010, la La Bachellerie. 

Plecarea de la conducerea Teatrului Mic este urmată de realizarea unor specta- 
cole „peste tot”: „Dansul sergentului Musgrave” de J. Arden, la Târgu Mureș? 
(1969), „Woyzeck” de G. Biichner, la Teatrul Tineretului din Piatra Neamţ (1970), 
„Regele Lear” de W. Shakespeare, la Teatrul Naţional București (1970), „Cei din 
urmă” de M. Gorki la Televiziunea Română“ (1972) și „Vicarul” de Rolf Hochhuth, 
la Teatrul „Lucia Sturdza Bulandra” (1972). Anul 1971 este dedicat deplasărilor în 
străinătate: spectacolul „Regele Lear” întreprinde un turneu la Roma, Florenţa, 
Milano și altul la Belgrad. După spectacolul realizat la Televiziunea Română, ur- 
mătoarea montare propusă de către Radu Penciulescu are loc la „Royal Lyceum 
Theatre”5 din Edinburgh, Marea Britanie, în 1973. Începea astfel, o frumoasă și 
lungă carieră internaţională despre care vom vorbi într-un capitol separat al acestei 
lucrări. 

Un alt episod din cariera lui Radu Penciulescu, care are loc după plecarea de la 
conducerea Teatrului Mic, este numirea forţată la conducerea Direcţiei Teatrelor 
din Ministerul Culturii. Nu avem informaţii care să ne facă o imagine a activității 
sale în această funcţie. Ştim sigur că, din această poziţie, a reușit să salveze specta- 
colul lui Aureliu Manea realizat de către acesta la Sibiue. 

George Banu spune, în interviul despre care aminteam mai sus, despre specta- 
colele post Teatrul Mic, reiterând năzuinţele lui Penciulescu privitoare la modalita- 
tea de lucru, că „debordează de o vitalitate nemaiîntâlnită, de o energie nouă” şi 
aduce aminte despre dezbaterea democratică ce a urmat montării cu „Regele 
Lear”, la iniţiativa lui George Ivașcu”, dezbatere care, pentru Banu, este „poate 
ultimul conflict eroic dinaintea nopţii care se aşterne peste cultură şi teatru odată 


3 Această montare are o poveste foarte frumoasă: întorcându-se, împreună cu Mihai Dimiu, de la 
Constanţa, unde vizionase un spectacol de licență, Radu Penciulescu rămâne în Gara de Nord pen- 
tru a „încerca” o vodcă la restaurantul gării; citind un ziar, află despre tulburătoarea întâmplare pe- 
trecută la Praga (imolarea lui Jan Palach) și hotărăşte să plece imediat din București simțind că trebu- 
ie să acționeze; părăseşte orașul cu primul tren și ajunge la Târgu Mureș, ajunge la Teatru şi se 
întâlnește cu Tompa Miklos; la întrebarea acestuia „Ce faci aici, Radu?” Penciulescu îi spune că a ve- 
nit să facă un spectacol; „Atunci să-ți programăm repetiţii de mâine dimineaţă, Radu!”. Întâmplarea 
mi-a fost povestită de către Radu Penciulescu în timpul repetiţiilor de la T.N.B. din noiembrie 2009. 
La această mărturie au fost de faţă Valeriu Grama, fostul director de la Cassandra, și regizorul Mari- 
us Costache. 

4 Spectacolul, ultimul realizat de către Radu Penciulescu în România, a fost posibil datorită invitaţiei 
lui Dinu Săraru, care, va succeda lui Radu Penciulescu mulți ani la conducerea Teatrului Mic. 

5 Radu Penciulescu montează aici Woyzeck de G. Büchner. 

6€ Aureliu Manea a fost studentul lui Radu Penciulescu. El a realizat la Sibiu un spectacol cu piesa 
Rosmersholm de H. Ibsen. Informaţia apare în interviul din 22 august 2010. 

7 George Ivașcu (1911-1988) autor și publicist român comunist. Membru al PCR încă din perioada de 
ilegalitate a acestuia, a fost implicat, în 1948, în procesul grupului Lucrețiu Pătrășcanu și condamnat 
mai întâi la moarte, apoi la temniță grea, pentru ca în 1954, după revizuirea procesului, să fie decla- 
rat nevinovat și eliberat. S-a făcut remarcat ca redactor-șef al revistei „Contemporanul“ (1955-1971), 
redactor-şef al revistei „Lumea” (1963-1966), și ca director al revistei „România literară” (1971-1988), 
dar şi ca şef al Catedrei de istoria literaturii române (1958-1968). 

cu tezele din iulie”s. Vom reveni la această dezbatere în momentul în care vom 
analiza spectacolul realizat la Teatrul Naţional București, singurul montat de către 
Penciulescu în această instituție până la plecarea sa din România. 


Woyzeck sau desfiinţarea ideii de „regizor făcător de spectacole” 


„Fugind” din Bucureşti Radu Penciulescu pune în scenă la Teatrul Tineretului din 
Piatra Neamţ, în premieră naţională, „Woyzeck” de G. Biichner. Spectacolul, care a 
avut premiera la data de 28 februarie 1970, punea în valoare textul unui autor care 
fusese descoperit în România de către Liviu Ciulei, regizor care a montat pentru 
prima dată în teatrul românesc „Leonce şi Lena” pe scena Municipalului bucu- 
reștean. Montarea de la Piatra Neamţ se înscrie în programul lui Penciulescu, înce- 
put la Teatrul Mic, care presupunea montarea unor texte importante în premieră 
naţională. 

S-a spus, se spune și se va spune totdeauna despre Radu Penciulescu, regizorul 
şi animatorul, că a aşezat în mijlocul preocupării sale arta actorului, mai mult decât 
arta regizorului. Penciulescu mărturiseşte singur: „Eu am fost animat mai mult de 
plăcerea de a reuni oameni, mai degrabă decât de a realiza o operă. Eu am iubit 
actorii.” Penciulescu a fost şi este un regizor care a iubit actorul. Spectacolul de la 
Piatra Neamţ este grăitor pentru afirmaţia anterioară. Toate cronicile și interviurile 
care au apărut, în publicaţii locale sau centrale, au fixat pentru totdeauna rolul de 
antrenor, de îndrumător, de potenţator al capacităţilor creatoare ale actorului, rol 
pe care Radu Penciulescu și-l exercita mai mult decât îşi exercita calitățile de crea- 
tor de spectacol, dar şi modul în care Penciulescu valorizează arta actorului por- 
nind de la ideea că actorul este în primul rând un artist antrenat și pregătit să răs- 
pundă oricărei sarcini care i se solicită decât un artist care se bazează pe talent, 
această categorie imponderabilă, nemăsurabilă şi fără o determinare precisă. Toate 
acestea amintesc de programul lui Ion Sava, regizorul de numele căruia se leagă, 
după părerea mea, direcţia pe care s-a dezvoltat arta teatrală românească până 
astăzi. Vom vedea mai departe că regizorul Penciulescu nu va încerca în niciun 
moment să fie mai mult decât şi-a propus încă de la înființarea Teatrului Mic adică, 
aşa cum arătam, un personaj care a făcut posibile spaţii şi timpi în care „o calitate 
umană să se arate” 1, 

De foarte multe ori, acest „a iubi” a fost confundat cu alte dimensiuni ce mar- 
chează arta teatrului. Pentru regizorul Penciulescu această sintagmă s-a descărcat 
şi s-a împlinit în apropierea sa, caldă și permanentă, de arta actorului, apropiere ce 
prindea contur în participarea sa activă, vie şi continuă la dezvoltarea mijloacelor 


3 În interviul realizat de George Banu. „Teatrul sub comunism și mai încoace” . Dosar Dilema. Dilema 
Veche. VII/345. p. VIII. 

9 Idem. 

10 Idem. 

şi dimensiunilor creatoare ale actorului, în înțelegerea trecută dincolo de limitele 
talentului, cum arătam mai sus, pentru profunzimea și fragilitatea personajului 
actor, dar și pentru dinamica acestor calităţi, căci, după părerea mea, fragilitatea și 
profunzimea actorului, nu lipsite de nuanţe, sunt considerate calități de către Pen- 
ciulescu, în grija paternă față de singura meserie care pune teatrul în valoare, deci 
şi pe regizor, în crearea unui climat în care, repet, o calitate umană să se arate. 

Trebuie să subliniez alăturarea cuvintelor „calitate umană”. Noţiunea, care ne 
indică precis unul dintre crezurile regizorului Penciulescu şi anume înlocuirea 
talentului cu adevărul muncii individului actor, a stimulării și scoaterii în evidență 
a trăsăturilor sale cele mai intime, ne oferă imaginea profundă și limpede a capaci- 
tăţilor de bază ale actorului: actorul este, în primul rând, un om care nu deţine 
niciun secret în practicarea meseriei sale, mai mult decât atât, actorul călătorește, 
de fiecare dată, pe un drum necunoscut pentru a găsi, la capătul acestuia, adevărul. 
Actorul realizează această călătorie în locul regizorului, întâiul său spectator, și în 
locul spectatorului. 

Calitatea la care Penciulescu face referire în rândurile citate aici nu se poate re- 
vela publicului decât în condiţiile în care actorul are credința controlului regizoral. 
Controlul este absolut necesar, afirmă mereu Penciulescu, căci talentul singur nu ar 
putea găsi drumul singur către rezolvarea finală a unei sarcini scenice. În acest 
punct Radu Penciulescu se apropie foarte mult de Ion Sava care ne-a oferit una 
dintre cele mai frumoase definiţii a talentului: „talentul dă naştere la succese în- 
tâmplătoare, ca loteria de stat și de cele mai multe ori nu e decât o formă condam- 
nabilă de lene”. În aceeaşi lucrare, pentru a lămuri cât mai mult categoria nedefi- 
nită a talentului, Ion Sava spune: 


Vom încerca totuși, pentru o mai ușoară înţelegere, să comparăm talentul cu aburul 
ce iese din apă când este pusă în oală pe jăratic. Desigur aburul din oală se irosește și 
nu folosește la nimic decât să aburească pereții și geamurile. Dar dacă intervine știin- 
ţa, teoretică și tehnică, și pune apa într-un cazan matematic calculat cu rotiţe și șuru- 
buri, cazanul se cheamă locomotivă și aburul o mișcă cu mulți kilometri pe oră tră- 
gând după ea multe sute de vagoane. (Sava, Ion. p. 243) 


Frazele de mai sus ne arată foarte clar că talentul nu poate să fie un „mijloc tea- 
tral de interpretare”. 

Într-o cronică a sa („O viziune asupra lumii”, România Literară, 12 martie 1971), 
George Banu arată că „Woyzeck este un spectacol al unui regizor demn ce pretinde 
un spectator demn”. Sentimentul de demnitate i-a fost indus cronicarului, probabil, 
de acțiunea-imagine cu care debuta spectacolul: întreaga distribuţie spăla scena ca 
într-un act de „raşchetare” a psihicului, un act de eliberare, cel puţin la nivel decla- 
rativ, de anulare a tentaţiilor actorilor de a se plasa la un nivel superior spectatori- 
lor. Penciulescu a militat, acesta este cuvântul potrivit, pentru un regizor care dis- 


1 Sava, Ion. Teatralitatea teatrului. Ed. Eminescu. 1981. București. p. 243. 

pare în spectacolul pe care îl realizează și, în același timp, pentru un actor adevărat, 
viu, care nu deţine niciun secret, cum arătam mai sus, necesar pentru desfășurarea 
muncii sale și care se pregăteşte mult, atât ca timp cât şi ca intensitate, constant și 
conștient de necesitatea antrenamentelor. Penciulescu a impus un antrenor care se 
topeşte, în urma antrenamentului propus, în forma scenică pe care o primește rolul 
sau spectacolul, un conducător nevăzut, dar prezent, în fiecare moment al procesu- 
lui pe care îl „administrează” în folosul şi spre împlinirea sarcinilor scenice. Astfel, 
niciun moment dintr-un spectacol nu va fi credibil dacă nu este adevărat; forma 
sub care se exprimă actorul, sau regizorul nu contează atâta timp cât ceea ce rezul- 
tă din muncă este un fapt de teatru adevărat; chiar dacă la teatru se îmbină aceste 
două elemente, adevărul şi minciuna, nu trebuie să minţim. 

În acest spectacol, spațiul de joc, amplu, integrator, deschis, cuprindea întreaga 
sală: „pe scenă totul devine comunitate”, spune Banu. Această modalitate de alcă- 
tuire a spațiului de joc, atât de des întâlnită astăzi, decorul extins în sală, intrări și 
ieşiri prin mijlocul publicului, a dus la o construcţie a spectacolului pe cât de sim- 
plă pe atât de eficientă: participarea directă și permanentă a tuturor actorilor din 
distribuţie la întreaga reprezentaţie. Participarea actorilor la întreaga desfășurare a 
spectacolului făcea ca aceştia să devină actori-spectatori ai propriului spectacol, ai 
propriei reprezentații. Actorii deveneau martori ai dramei nu doar prezentatori ai 
acesteia. Astfel, spectacolul devenea, după cum arată cronicarul, „ocazia unei fru- 
moase înțelegeri a teatrului, căci spectacolul nu se mai adresează doar publicului, 
ci pare povestea pe care actorii și-o spun ei înșiși.” Forma scenografică a spectaco- 
lului de la Piatra Neamţ arată cât de mult îi iubeşte Penciulescu pe actori: 
aducându-i pe aceştia în contact cu spectatorii, în fiecare moment al spectacolului, 
dar şi cu ceilalţi actori din distribuţie, regizorul realizează un contact al actorilor cu 
ei înșiși, cu mijloacele lor de exprimare, cu nevoia lor de a controla aceste mijloace, 
de a le ţine în fiecare moment treze, pregătite pentru intervenţia următoare, fără a 
mai profita de pauza dintre două intrări. 

Este cunoscută legenda nemţțeană despre repetițiile lui Penciulescu: acesta îi 
obliga pe actori, fără să țină cont de poziţia lor în trupă, să spele zilnic podeaua 
scenei. Repet: zilnic. Această acţiune ducea, probabil, la estomparea talentului, 
până la eliminare, şi instalarea în interiorul grupului a conștiinței că nu talentul, ci 
munca, duce la rezultat, fie acesta şi artistic. Spun probabil, deoarece natura acto- 
rului îi oferă acestuia capacitatea de a mima până şi acest act, cel al înțelegerii ros- 
tului muncii, al acţiunii, mai mult decât a talentului. 

George Banu ne deschide calea imaginaţiei spre câmpul plastic al spectacolului 
prezentând materialele folosite pentru realizarea costumelor arătând că acestea, de 
o moliciune care diminua „rigiditatea cromatică”, completează fericit în plastica 
simplă a spectacolului spaţiul în care sunt purtate. Spaţiul devenea astfel un „jur- 

împrejur”? în care costumele evoluează. Acest procedeu, mai mult decât o credință 
artistică, chiar un element al unei poetici regizorale, fusese întrebuințat și în mon- 
tările de la Teatrul Mic şi va putea fi observat și în următoarele montări, până la 
plecarea definitivă din România. 

Jocul actorilor este, pentru Banu, determinat de „erotismul condensat” din in- 
terpretarea lui Carmen Galin și al lui Mitică Popescu, pe care îl opune „metaforelor 
fiziologice” identificate în spectacolul lui Liviu Ciulei, „Leonce și Lena” de la Tea- 
trul Bulandra, pe un text al aceluiași autor. 

Autorul materialului nu încheie fără să amintească despre faptul că Radu Pen- 
ciulescu realizează în spectacolul de la Piatra Neamţ imaginea coerentă a lumii, în 
care „tragedia se datorează doar omului”, într-un spectacol construit „cu severita- 
te”, reușind să se pună în evidenţă „o lume austeră, un mecanism kafkian fără 
accente expresioniste”. 

Într-un interviu realizat cu Radu Penciulescu de către Cristian Livescu („Este 
momentul să desființăm idea de regizor ca făcător de spectacole”, Supliment Ceah- 
lăul, aprilie 1970) regizorul afirmă, aproape programatic și pentru prima dată atât 
de vehement, forma liberă de spectacol pe care începe să o practice după plecarea 
de la conducerea Teatrului Mic. Penciulescu spune răspicat, cum o va face din 
acest moment de foarte multe ori, că nu-şi iubește spectacolele, că nu ţine decât la 
ultimul spectacol, dar aceasta doar până când „îl masacrez şi pe acesta” 38. 

Interviul face un portret al regizorului de teatru Penciulescu prin chiar vocea lui 
Radu Penciulescu. Vorbind despre meseria pe care o practică, Penciulescu aminteş- 
te că regizorul este un purtător de sentimente, de dureri și de experienţă și că auto- 
ritatea regizorului devine stabilă doar atunci când acesta și-o va reprima, şi-o va 
ucide. Întrebat fiind ce a asimilat și ce nu teatrul românesc în ultimii ani prin apari- 
ţia pleiadei de regizori „foarte consecvenți în opinii şi exigenţi în alegerea reperto- 
riului”, Radu Penciulescu deschide prin răspunsul său o cutie a Pandorei pe care 
nimeni nu a mai avut vreodată curajul, mai bine zis luciditatea, de a o deschide: 
pentru început regizorul arată că nu se ştie niciodată ce s-a asimilat şi ce nu la un 
anumit moment în teatru, apoi el desființează legenda regizorului consecvent 
afirmând că, în esenţă, consecvenţa este o formă de lipsă de exigenţă: 


Consecvenţa cea mai serioasă a regiei ar fi să renunţe la însăși consecvenţa ei și să 
elibereze cât mai des și cât mai mult impresiile proaspete-un lucru foarte greu, pen- 
tru că una din trăsăturile intime, de structură, ale lipsei de disponibilitate este să teo- 


12 Noţiunea aparține autorului acestor rânduri și a apărut în lucrarea care a însoţit spectacolul de 
licenţă „Așteptându-l pe Godot” de Samuel Beckett, realizat la Teatrul Naţional Cluj și care a avut 
premiera la dat de 16 decembrie 1997. Lucrarea poartă titlul „Absurdum est credere” . 

13 Această afirmaţie întărește credința regizorului, enunțată cu câţiva ani înainte în articolul „Puterea 
de a nu te crampona de forme pe care tu însuţi le-ai născut”, în „Fișe pentru o istorie contemporană 
a teatrului românesc”. Teatrul. nr. 12. dec.1967., şi anume că ceea ce nu face parte din spectacol nu 
trebuie să apară în spectacol. 

retizeze disponibilitatea. A fi permanent disponibil înseamnă a nu avea conștiința 
noului, ca un fapt ce se petrece sub ochii tăi, ci a trăi noul ca și cum l-ai observa, a 
zbura nu cu sentimental cu care piloții zboară, știind că zboară, ci a zbura cu incon- 
ştiența cu care pasărea zboară, fără să știe că zboară. 


Rândurile citate mai sus ne prilejuiesc întâlnirea cu încă un prag ce definește 
poetica regizorală Penciulescu: renunțarea la consecvență ca element de descriere a 
unei modalități de a ființa în şi pentru teatru și păstrarea în permanenţă a capacită- 
ţii de a discerne între întâmplător și programatic, între responsabilitățile noastre ca 
speță umană și ca grupuri, colectivităţi. Această teorie, pornită odată cu „Dansul 
sergentului Musgrave”, continuată cu „Woyzeck” şi desăvârşită în „Regele Lear” 
se va defini treptat şi se va autonomiza până la urmă în modul exemplar în care 
spectacolele lui Radu Penciulescu devin accesibile și în același timp de nepătruns. 
Toate acestea ar trebui să se concretizeze în ușurința cu care trecem din teatru în 
stradă şi invers; din teatru în proză şi din proză în teatru cântat; din teatru cântat în 
literatură şi din literatură în observarea scenelor impresionante și importante pe 
care le putem vedea pe fereastra trenului când facem o călătorie, iar după ce vom fi 
parcurs drumul propus să transpunem sub o formă gravă sau optimistă ceea ce 
înseamnă diversitatea vieții și experienţa acumulată astfel. 

Autorul acestui material ne trimite apoi la dorința primă a regizorului, la dez- 
ideratul său cel mai de preţ, anume că spectacolul urmărește „problema descoperi- 
rii actorului în libertatea sa firească, mai puţin în tehnica sa profesională, în talentul 
său (cuvântul devine din ce în ce mai urât!)”. Actorul care întruchipează personajul 
nu trebuie să fie un „difuzor” al autorului, „un fel de poştaș care duce scrisorile”, și 
nu trebuie să ne oprim din acţiunea de desființare a „actorului difuzor” şi de trans- 
formare a acestuia într-un „organism viu şi receptiv, îndurerat şi cu ochii deschişi, 
rămas numai carne vie, care simte în viscerele sale, în derma sa, încărcătura electri- 
că emisă de autor”, păstrând intactă cantitatea de adevăr pe care suntem obligați 
să-l prezentăm în spectacol. Cuvintele lui Penciulescu sunt aceleași cu ale colegului 
său de clasă, Lucian Pintilie, care întrebat fiind ce contează pentru el atunci când 
montează un spectacol, textul sau personalitatea regizorului, răspunde: textul, 
privit cu maximă personalitate. Căci Penciulescu nu reproduce texte in spectacolele 
sale ci, cu o privire lucidă și personală, reinterpretează filonul de energie emis de 
către autor prin cuvintele sale și îl recompune, îl reinvestește cu valoarea actului 
scenic, fără să schimbe prin spectacol încărcătura electrică emisă de către autor. 
Astfel, actorul nu mai este poştașul care livrează sentimente, el devine un organism 
viu şi conştient de rosturile sale scenice. 

De aceea, propunerile spectaculare pe care Radu Penciulescu le va face, chiar şi 
cu „Woyzeck”, sunt forme libere de comunicare între actor şi spectator. Penciules- 
cu afirmă, cu privire la acest spectacol, că acesta nu înseamnă regie, text şi actori; 
spectacolul de la Piatra Neamţ este o formă de a violenta o adunare de oameni. 

Unul dintre cele mai importante materiale scrise după ce Radu Penciulescu 
montează „Woyzeck” este cel publicat de către Mihai Nadin („Woyzeck, două 
spectacole acute”, Astra, aprilie 1970). Acesta face o paralelă, între spectacolul rea- 
lizat la Piatra Neamţ și spectacolul realizat la „Deutsches Schauspielhaus” din 
Hamburg de către Niels Peter Rudolf, tocmai pentru a pune în valoare „metoda” 
lui Radu Penciulescu. Astfel, spațiul de joc, la Penciulescu, este perpendicular pe 
sală, pătrunde în sală, iar la Rudolf este paralel cu sala, compus dintr-o pânză uria- 
şă; modul de alcătuire a spaţiului în spectacolul german deschidea imagini explo- 
zive, pe când în spectacolul românesc imaginile impuneau rigoare și „asceza ritua- 
lului” scenic; în spectacolul german totul era expus, lumea prezentată era expusă, 
în spectacolul nemţean povestea pătrundea în sală, spectatorii intrând în lumea 
propusă. 

Toate acestea cuantifică fără greş cantitatea de implicare a regizorilor, participa- 
rea activă a acestora la actul construcţiei scenice, împreună cu actorii, sau scenogra- 
fice şi nu numai; în timp ce Rudolf era prezent la modul agresiv, de la imaginile 
create și până la modalitatea de lucru cu actorii, Radu Penciulescu se sustrăgea 
acestei participări mulțumindu-se cu rolul său de conducător al procesului scenic, 
de stimulator al creaţiei actorilor și de ghid în necunoscut, pentru a ajunge prin 
actor la ideile ce trebuie comunicate, la imaginile ce se întrupează prin prezenţa 
actorilor şi a cuvintelor ce pot genera imagini. Comentând modalitatea de lucru cu 
actorii, Nadin aminteşte de jocul interpreţilor din rolurile principale: Mitică Popes- 
cu, cel care îl interpreta pe Woyzeck la Piatra Neamţ, este „luminos şi firesc”, în 
timp ce Fritz Leichtenhan, la „Deutsches Schauspielhaus”, este mai degrabă un 
„fruct al vieţii ordonate în faţa noastră”, dezvăluit, cum spuneam mai sus, expus. 
Carmen Galin o interpreta pe Marie în spectacolul lui Penciulescu, iar în spectaco- 
lul lui Rudolf interpreta era Angela Schmidt; prima dezvăluia o „senzualitate as- 
pră” în timp ce actrița germană se folosea de „o intonaţie tristă, epuizată” etalând o 
predispoziţie maternă ce dezvăluia o Marie care citise, văzuse și trăise un 
Woyzeck. 

În spectacolul de la Piatra Neamț atmosfera de pe scenă se prelungea spre sală, 
în mijlocul publicului, simțindu-se chiar și tensiunea și bucuria căutărilor actorilor 
din timpul repetiţiilor, caracterul acut al spectacolului fiind perceput ca o „continu- 
itate a îndeplinirii actului teatral”. În același timp, caracterul acut al spectacolului 
de la Hamburg, era dat de „acuzarea” ce se petrecea pe scenă și de „provocarea” 
care pornea de pe scenă, din spaţiul creatorilor, spre conştiinţa spectatorilor. La 
Penciulescu conștiința spectatorilor era stimulată prin participarea directă până la 
identificarea cu personajele, pe când la Rudolf spectatorii erau invitaţi să analizeze 
desfășurarea de pe scenă de la distanţă. 

Pentru cronicar „Radu Penciulescu este un regizor ce întruchipează nemulțumi- 
rea creatoare, ca semn unic și obligatoriu al tinereţii şi ea, care se exprimă în acte de 
protest artistic față de rutină, conformism, platitudine.” Concluzie mai mult decât 

onorantă. Regizorul Radu Penciulescu a reușit și cu acest text, devenit spectacol, 
plin de ură şi de violenţă, să desăvârşească rostul său de regizor care deschide căi 
spre minţile spectatorilor și minţile spectatorilor să le îndrepte, fie şi pentru câteva 
ore, spre locuri de unde se pot trage semnale de alarmă: 


Piesele acestea bazate pe ură și violență — așa cred eu acum — mi-au fost comandate 
de timp. Ca și cum eu eram acela care-l ascultam și lucram sub comanda lui. Eram 
agentul său. Şi sub forța acestui impact nu făceam decât să-mi spun și să repet că 
timpul speranţei a trecut.1+ 


Ana Maria Narti publică un material amplu („Patima lucrurilor simple”, Con- 
temporanul, 13 martie 1970) în care analizează realizarea Teatrului Tineretului din 
Piatra Neamţ. Titlul articolului scris de către Ana Maria Narti defineşte, chiar şi 
inconştient, una dintre direcţiile teatrului „practicat” de către Radu Penciulescu: 
simplitatea expresiei scenice în raport cu intensitatea ideilor transmise. Vectorul de 
atenţie al montării a devenit simplitatea şi găsirea puterii teatrului în simplitate. 
Narti arată că primul strat al simplităţii este simplitatea trăită, ca miez al spectaco- 
lului. Apoi, ca şi în comparaţia cu spectacolul de la Hamburg, atenţia ne este în- 
dreptată către o „neîntreruptă dezbrăcare a situaţiilor, acţiunilor, relaţiilor, de tot 
ce le-ar putea îmbâcsi realitatea omenească.” Acest fapt, ca parte a intervenţiei 
regizorului în procesul de construcție a rolului, alături de actor, duce la esenţializa- 
re și esenţializarea este una dintre preocupările regizorului Penciulescu. Pentru 
regizorul Penciulescu, simplu nu va fi niciun moment egal cu sărac. Simplu este 
sinonim cu viu, cu reacția elementară, iar metafora ia naştere prin senzaţie. Lucrul 
cu actorii a dus la eliberarea de stingheritoarea falsitate ce apare din tipul de rapor- 
tare spaţială propusă; astfel, mișcarea actorilor printre spectatori a devenit aproape 
necesară şi acceptată fără rezerve atât de către interpreţi cât şi de spectatorii ce 
deveneau interpreţii spectacolului la care erau martori. Ana Maria Narti definește 
aici, într-o manieră aproape filosofică decorul, spaţiul propus de către regizorul 
Penciulescu: „decorul este numai o cutie de rezonanță, un mediu vizual compus 
pentru a primi mișcările.” Această concluzie, care face referire la scenografia spec- 
tacolului de la Teatrul Tineretului Piatra Neamţ, nu face decât să întărească ceea ce 
Penciulescu afirmă cu fiecare spectacol pe care îl propune: principala preocupare a 
regizorului trebuie să fie actorul și procesul de impunere a spectacolului prin aces- 
ta, mai apoi ambalajul în care este împachetat spectacolul; spațiul care primeşte 
mișcările actorului nefăcând altceva decât să ajute la scoaterea în evidenţă a actoru- 
lui ca unic element viu al spectacolului. 


14. În interviul realizat de George Banu. „Teatrul sub comunism și mai încoace”. Dosar Dilema. Dilema 
Veche. VII/345. p. VII. 

Ana Maria Narti încheie spunând că, spectacolul devine, prin tot ce exprimă ac- 
torii lăsaţi liberi!5 de către regizor, un act de cunoaștere, mai mult, „un act de umi- 
linţă în faţa vieţii”. Actul de umilinţă se împlinea prin închiderea cercului ce înce- 
pea cu spălarea scenei și se sfârșea cu invitația adresată spectatorilor de a nu mai fi 
spectatori. 

Directorul de la Teatrul de Comedie, Andrei Băleanu, vede în montarea de la 
Piatra Neamţ un adevărat eveniment („Pe scena Teatrului Tineretului, Woyzeck, un 
eveniment al actualei stagiuni”, Ceahlăul, 3 martie 1970). Două sunt dimensiunile ce 
transformă spectacolul într-un eveniment: maturitatea gândirii teatrale, a regizoru- 
lui împreună cu ansamblul nemţean, și ancorarea la cele mai noi și actuale tendințe 
ale teatrului contemporan. Bineînţeles că Andrei Băleanu face referire la spectaco- 
lele care au fost prezentate cu prilejuri diferite pe scenele din România, în special la 
spectacolul lui Peter Brook: „Regele Lear” de W. Shakespeare realizat la „Royal 
Shakespeare Company”. 

Alte cronici, prea puţin importante, apărute în acea perioadă, oferă date despre 
spectacol și despre modalitatea de lucru a regizorului Radu Penciulescu: Iulian 
Albu („Pregătiţi-vă să jucaţi în Woyzeck”, Ceahlăul, 22 februarie 1970), Sebastian 
Costin („Woyzeck de Georg Buchner la Teatrul Tineretului din Piatra Neamţ”, 
Scânteia tineretului, 4 martie 1970), Anca Brateș („Teatrul Tineretului din Piatra 
Neamţ. Woyzeck de G. Buchner”, România liberă, 11 martie 1970), Aurel Storin 
(„Profil Radu Penciulescu”, Antract, Informația Bucureştiului, 2 septembrie 1970) 
realizează împreună portretul regizorului spectacolului prin intermediul muncii 
sale la scenă, a contactului acestuia cu actorii: intervenţii rare în repetiții și doar 
când replicile erau spuse fals, introducerea spectatorilor în spectacol, desfăşurarea 
unor scene în sală, angajarea estetică şi filtrarea acesteia prin atitudine politică, 
luciditatea spectacolului prin „consecvență și realism în detrimentul nebuniei”, 
rigoare, rolul costumelor în spectacol, „arta de a lua în serios lucrurile care nu par 
atât de serioase”, intenţiile născute firesc din claritatea faptului teatral propus, 
apropierea de teatru nu de cuvinte etc. 


Decepţia Echipei Sau „Balul Hoţilor” 


Radu Penciulescu realizează la Piatra Neamţ un al doilea spectacol, „Balul hoţilor” 
de ]. Anouilh, după ce realizase „Woyzeck”, spectacol ce are premiera la data de 27 
decembrie 1970. Spectacolul dezamăgește, iar cronicile par să ne spună, printre 
rânduri, că acest spectacol, deși realizat pe un text al unui mare autor, a fost prețul 
pe care a trebuit Penciulescu să-l plătească pentru a monta textul lui Büchner. 


15 Ca și alți cronicari care au comentat reprezentațiile cu „Woyzeck”, Ana Maria Narti presupune, sau 
prezintă acest fapt în urma discuţiilor cu actorii, că regizorul a recurs la o reducere a indicaţiilor 
tocmai pentru a lăsa actorilor libertatea devenirii, pe scenă, prin ei înșiși. 

În cronica sa („Pe scena Teatrului Tineretului Balul hoților de J. Anouilh”, Cea- 
hlăul, 12 mai 1971) Cristian Livescu lansează o teză care, pentru unii, a fost colacul 
de salvare a lui Radu Penciulescu: spectacolul reprezintă curajul „magului” de a 
monta o piesă de duzină. Penciulescu însuși spune despre spectacol că este un 
„pahar de citronadă într-o zi de vară”. Apărarea lui Penciulescu a continuat 
arătându-se că spectacolul reprezintă o farsă a trupei nemţene cu „un plus de Radu 
Penciulescu” și asta pentru că, prin munca actorilor împreună cu maestrul, se 
ajunge la o performanţă fără precedent: „la o piesă cu hoți li se fură spectatorilor 
râsul din faringe.” 

„Nu recunoaştem pe Radu Penciulescu pe care îl cunoaștem!” strigă „disperat” 
Florin Tornea („Turneul Teatrului din Piatra Neamţ”, Scânteia,1 februarie 1971). 

Valentin Silvestru („Turnee în Bucureşti: Teatrul din Piatra Neamţ”, România Li- 
terară, 4 februarie 1971) ne transmite până astăzi că „reprezentaţia a însemnat, cu 
toată părerea de rău, o decepţie.”; conform părerii cronicarului asistăm la „un spec- 
tacol al stărilor sociale ce se pot schimba oricând între ele”. 

Aurel Bădescu ne comunică părerea sa: „Cel care şi-a pierdut vremea cu piesa a 
fost Radu Penciulescu.” („Harap Alb, Balul hoţilor”, Contemporanul, 23 ianuarie 
1971). Cronicarul încheie arătând că spectacolul i se pare o glumă scenică. 

Concluziile ce se desprind după vizionarea acestui spectacol aflat în turneu la 
București sunt de natură să ne arate intransigenţa criticii noastre şi dorința de con- 
tinuitate în realizarea actului scenic. Astfel, sunt evidenţiate următoarele cerinţe: 
continuitatea la nivelul artistic odată cucerit!*, înfrânarea dorinţei de a prezenta 
spectacole oricum”, evitarea actului gratuit pe scenă! etc. 

Totuşi, aşa cum Cristian Livescu găsește motivațiile acestei montări, cel care îl 
va apăra pe Radu Penciulescu este Ion Cocora, care ne trage un semnal de alarmă 
cu privire la faptul că „nu îngăduim nimic artiștilor autentici”. El încheie 
arătându-ne că spectacolul este realizat cu mult amuzament și detaşare, iar noi am 
fost cu toții martorii farsei jucate de Penciulescu. 


Ceva rău poate deveni ceva bun 


La Teatrul „Lucia Sturdza Bulandra”, Radu Penciulescu își continuă programul 
prezentării unor texte necunoscute publicului românesc. Regizorul propune o 
montare cu textul „Vicarul” de Rolf Hochhuth; spectacolul a avut premiera la data 
de 17 februarie 1972, Penciulescu fiind, în același timp, şi autorul adaptării textului 
şi scenograful spectacolului. Despre acest spectacol Radu Penciulescu scrie și pu- 
blică un material care ar fi trebuit să lămurească demersul său artistic („Teatrul ca 


16 'Tănăsescu, Viorica. „Două concluzii după un turneu”. Scânteia Tineretului. 29 ianuarie 1971. 
17 Idem. 


18 Cocora, Ion. „Balul hoţilor”. Tribuna. 11 martie 1971. 

relație”. România literară. 23 mai 1972.).” Demascarea crudă, violentă, prin interme- 
diul perspectivei istorice” este ceea ce îl preocupă pe regizor, iar de aici până la a 
revela spectatorilor pericolul ignoranței, al spatelui întors semenilor noștri, al ochi- 
lor închiși în faţa faptelor care ar trebui să ne facă să strigăm, să acționăm, și al 
urechilor care nu mai aud strigătele celor care au nevoie de noi nu mai era decât un 
pas. Toate acestea vor fi dublate de dorinţa regizorului de a lupta cu propriul nar- 
cisism, chiar dacă această luptă este grea. „Montez spectacole care-mi ajută să să- 
vârşesc un act de obiectivare”, fără a forța niciun moment prezenţa regizorului în 
spectacol, spun eu, iar Penciulescu face din aceste cuvinte un principiu al unei 
poetici regizorale la care nu sunt mulţi cei care au aderat, căci obiectivarea regizo- 
rului, pentru împlinirea rostului său scenic, contrazice într-o manieră copleșitoare 
un alt mare și unic principiu al artei teatrului: teatrul nu păstrează în memoria sa 
decât pe cei care, chiar lipsiți de originalitate, forțează limitele de expresie scenică, 
şi nu numai, printr-un demers violent prin strălucire, dar nu la nivelul ideilor, 
printr-un ambalaj ce transformă această artă în ceva care ţine de comercial și nu de 
artă. Dorind, deci, să nu atragă atenţia, Penciulescu, foarte atent la piesele noi, rea- 
lizează la nouă ani de la premiera absolută a piesei „Vicarul”, un spectacol lipsit de 
artificii teatrale, supunând atenţiei un text copleşitor într-un spectacol de o severi- 
tate inteligentă. 

Spectacolul, însă, stârneşte atacurile belicoase ale lui Radu Popescu. Nu cunosc 
de ce, de-a lungul carierei lui Radu Penciulescu în România, acest cronicar aservit 
puterii comuniste!” a găsit de cuviinţă să-l atace de fiecare dată când ieșea la rampă 
o nouă premieră semnată de către Penciulescu. De altfel, în timpul directoratului 
lui Penciulescu de la Teatrul Mic, Radu Popescu este singurul cronicar care a con- 
testat cu fiecare prilej demersurile lui Penciulescu, minimalizându-le şi 
aşezându-le, de fiecare dată, la coada întâmplărilor din teatrul românesc. Cu toate 
acestea, după cum vom vedea în continuare, cronicile lui Radu Popescu, tenden- 
ţioase și vădit lipsite de argumente, pot să fie martori tăcuți ai încercării mele de a 
demonstra teza pe care am enunţat-o aici: toate spectacolele lui Penciulescu așează 
în mijlocul preocupării regizorului, actorul. 

Într-o cronică (Popescu, Radu. „Vicarul de Rolf Hochhuth la Teatrul Lucia Stur- 
dza Bulandra”. Cronici Dramatice. Ed. Eminescu. București. 1974. p. 135-139) după o 
amplă analiză a textului, analiză care fixează pentru cititor problematica abordată 
de către Rolf Hochhuth, cronicarul trece la atac. După părerea sa, textul, tradus de 
către Florin Tornea, a pierdut în semnificaţie prin „colaborarea la versiune cu Radu 
Penciulescu”2. Popescu ţine să arate că ceea ce contează este textul și că „nici un 


19 Popescu, Radu. Cronici dramatice. Ed. Eminescu. București. 1974. passim. 
2 Ibidem. p. 138. 

spectacol nu va egala emoţiile pe care le dă lectura, şi orice spectacol va fi numai 
ilustrativ” .21 

Cât se poate de adevărat. Niciodată experienţa lecturii nu poate fi înlocuită de 
nici o altfel de activitate intelectuală recreativă; dar, în acest caz, este vorba despre 
un text destinat scenei, iar acesta nu poate deveni teatru decât prin transpunerea sa 
pe scenă, prin explicitarea sa în imagini, culori, volume, prezenţa actorului, spațiu 
sonor și, obligatoriu, o şansă pentru a fi reprezentat. Nu putem transfera opera 
literară în spectacol păstrându-i valoarea de operă literară. De aceea cred că fraza 
care urmează devine doar un atac gratuit la adresa unui regizor care nu și-a pro- 
pus să sprijine cu orice preţ, ci, mai degrabă, să valorifice acel fior adevărat al tex- 
tului, care poate deveni teatru. 

Radu Popescu spune: „Opera care, prin natura ei, şi prin scopurile ei, nici nu 
cere, în orice caz nu impune în primul rând, spectacolului virtuţi de artă teatrală: e 
dincolo de acestea.”2? Interesant de confuz. Confuzia pe care Popescu o induce 
cititorului nu este nici de natură literară şi nici de natură teatrală, acesta dovedeşte 
doar că se află în treabă, „lămuririle” nu fac decât să ne stârnească un zâmbet. Are 
dreptate domnul Popescu, dar opera despre care face vorbire aici este o abstracțiu- 
ne, iar Penciulescu realizează un spectacol care există pe scenă, se dezvăluie spec- 
tatorului care, chiar dacă cronicarul nu crede, a venit la teatru ca să vadă un spec- 
tacol și nu să citească o operă care, cum spune, nu impune spectacolului virtuţi de 
artă teatrală. Atunci, care ar trebui să fie virtuțile unui text destinat scenei? Ne 
bucură faptul că, după atâta timp deslușim, printre rândurile lui Radu Popescu, 
admiraţia reținută pe care o nutrea pentru regizorul Penciulescu și, în aceeași mă- 
sură, pentru demersurile sale regizorale. Să continuăm, însă. 

„Ceea ce caracterizează, în ansamblu, spectacolul, este inegalitatea sa, trecerea 
bruscă de la momente excelente [...] la momente mediocre, când nu chiar dezas- 
truoase [...].”2 Există posibilitatea ca observaţiile cronicarului să fie pertinente, mai 
mult chiar să conţină o cantitate de adevăr pe care nu îl putem ignora. Nu pot să 
iau în considerare, însă, rândurile de mai sus în condiţia în care am citit şi alte cro- 
nici, ale aceluiași cronicar, care analizau producţiile lui Penciulescu.2+ Mă limitez în 
a arăta aici că nu a fost realizat, până în prezent, spectacolul de teatru perfect şi că, 
regizor fiind, pot recunoaşte în rândurile de mai sus construcția unui spectacol care 
are momente, scene chiar, care pot impresiona mai mult, care au un impact emoți- 
onal mai mare asupra publicului, după cum are și scene pe care le putem numi de 
trecere, asupra cărora s-a întâmplat ca Radu Penciulescu să fi zăbovit mai puţin. 
Nu cred, însă, acest fapt. Pentru regizorul Penciulescu nu existau și nu există scene 


21 Idem. 

2 Idem. 

23 Ibidem, p. 139. 

2 Popescu, Radu. „Richard II de W. Shakespeare”. România Liberă. 13.10.1966. 

minore, după cum nu există personaje mici%. „Pe cât a fost de scurtat textul, spec- 
tacolul pare încă lung, şi mai poate fi strâns, şi chiar scurtat.”2 Radu Popescu se 
contrazice din nou: apărând textul și valoarea sa înainte, se vede pus în situația de 
a realiza că se mai poate scurta din spectacol prin tăierea textului. Dar tocmai 
aceasta propunea „versiunea” lui Penciulescu: transformarea textului într-o varian- 
tă care să servească cât mai fidel sensul textului însuşi. Cunoscându-l pe Penciules- 
cu nu pot să-mi imaginez altceva. 

Contradicția fundamentală pe care o săvârşeşte Radu Popescu apare în rânduri- 
le următoare, însă: „Totul, sau maximum, se realizează prin interpreţi, a căror sar- 
cină creşte, dar se și îmbogățește, prin faptul de a încarna personaje reale, de a fi 
istorie vie, mai toate rolurile, chiar de mică întindere, sunt teribile: frumos lucru!”27 
Cuvintele lui Popescu nu fac decât să confirme calităţile regizorului Penciulescu. 
Nu ne putem imagina că actorii au construit rolurile singuri, deşi, de foarte multe 
ori, aceştia afirmă că se salvează în spectacole; dar, în acest caz, nu putem să-i sus- 
pectăm pe protagoniștii acestui spectacol de lipsă de colaborare cu regizorul. Radu 
Popescu, ca şi mulți alți cronicari din toate timpurile, în teatrul românesc, aşează 
reuşitele actorilor doar pe seama talentului, dar, cum arătam în mai multe locuri în 
această lucrare, talentul nu era prima calitate pe care o căuta și o prețuia Penciules- 
cu la un actor. Astfel, rândurile de mai sus, completează, chiar și inconştient, por- 
tretul regizorului Radu Penciulescu. 

În rolul Papei a fost distribuit G. lonescu-Gion „actorul marilor sarcini de spirit 
şi de idei”, după cum arată Radu Popescu. E foarte adevărat, Radu Penciulescu a 
fost şi este un regizor care a „gândit”, „indus” și „trasat” sarcini scenice dificile, în 
primul rând de idei. Radu Popescu continuă, de altfel, arătând prin două cuvinte 
calitatea rolului interpretat de către G. lonescu-Gion: „Habemus papam!”. Arătam 
în altă parte că G. lonescu-Gion a fost adus la Teatrul Mic în timpul directoratul lui 
Radu Penciulescu, iar angajarea sa a făcut parte din programul de înnoire a trupei 
din Sărindar. 

Rolul lui Gerstein a fost interpretat de către Victor Rebengiuc despre care croni- 
carul, în dorinţa sa de a minimaliza rostul regizorului, spune: „foarte, foarte bun, 
conţinut, expresiv, sobru, trist, uman pe culmile disperării.” Toate aceste calități 
sunt asociate talentului lui Victor Rebengiuc de către cronicar, aşa cum a făcut-o şi 
în cronica scrisă după premiera absolută cu „Richard II” de W. Shakespeare, dar, 
după cum arătam și în analiza acestui spectacol, tot în regia lui Radu Penciulescu, 
toate aceste calități ale lui Rebengiuc au fost dezvoltate și îndrumate de către regi- 
zor şi nu am găsit nicăieri vreo mărturie care să ne confirme faptul că interpretul 


25 Din notițele personale de la Atelierul Puterea legitimează?. TNB. Bucureşti. feb.-mar. 2007. 
2% Op.cit., p. 139. 

27 Idem. 

238 Idem. 

2 Idem. 

lui Gerstein ar fi realizat rolul în lipsa controlului regizoral. De altfel, numărul 
colaborărilor dintre Penciulescu și Rebengiuc stau drept dovadă a încrederii reci- 
proce, a aprecierii muncii unuia pentru definirea celuilalt, ca parte componentă în 
realizarea spectacolului, singurul care contează, în esenţă. 

Rolul lui Ricardo Fontana a fost adus pe scenă de către Ion Caramitru. Despre 
interpretarea sa cronicarul nu poate decât să afirme: „[...] la fel de bun, cu o evi- 
dentă creştere de conştiinţă de la moment la moment, cald și convingător, chiar şi 
atunci când a fost foarte greșit condus de către regizor.” În accepțiunea lui Radu 
Popescu, trăsăturile psihice ale personajului apar ca aburul din oala pusă pe foc şi, 
într-un mod necontrolat, transmit multitudinea de idei şi emoţii conţinute în text, 
fără ca un control al calităților actorului să se exercite pentru aceasta. Poate tocmai 
de aceea, în acest moment, când scriu aceste rânduri, Radu Penciulescu montează, 
la Teatrul Naţional București, „Macbeth” de W. Shakespeare, cu lon Caramitru?! în 
rolul principal. 

Popescu nu încheie fără a face o reverență experimentatului şi generosului actor 
Fory Etterle de a cărui talent dublat de calitatea dăruirii muncii în teatru nu mă 
îndoiesc nici eu: „L-am revăzut în cardinalul secretar de stat pe Fory Etterle, cu o 
plăcere fără umbră, în fața unui personaj rafinat, cinic, ipocrit, ductil și dur- 
excelent.” Această apreciere îl aşează pe Radu Penciulescu în poziția de învățăcel 
în faţa lui Fory Etterle, iar Popescu face aceasta aproape cu răutate subliniind di- 
mensiunile personajului interpretat de către marele actor și insinuând că acestea 
provin dintr-un „buzunar secret” al lui Fory Etterle; pe regizorul Radu Penciules- 
cu aceste consideraţii îl onorează, însă. 

Referindu-se la rolul interpretat de către Emmerich Schăffer cronicarul spune că 
„a jucat bine [...] un medic hitlerist plin de ură la adresa omului și insultător de- 
gradant al Ştiinţei, crud, inteligent şi cinic...” Materialul continuă cu aprecieri pe 
marginea interpretării rolurilor episodice sau de figuraţie pentru realizarea cărora 
s-au achitat „pe linia onorabilității palide”% Gina Patrichi, Cătălina Pintilie, Mariela 
Petrescu, Dorin Dron, Gh. Ghiţulescu, Gh. Andreescu. 

Închei analiza acestui spectacol readucând în atenţie câteva rânduri scrise tot de 
către Radu Popescu: „Totul, sau maximum, se realizează prin interpreţi, a căror 
sarcină creşte, dar se și îmbogățește, prin faptul de a încarna personaje reale, de a fi 
istorie vie, mai toate rolurile, chiar de mică întindere, sunt teribile: frumos lucru!” 
Frumos lucru, spunem şi noi! 


3 Idem. 

31 La data la care redactez această lucrare, Ion Caramitru este Director General al TNB. 

32 Op.cit. p. 139. 

3  Sublinierea îmi aparține şi se înscrie în linia pe care Penciulescu face considerații asupra artei actoru- 
lui care nu practică o meserie secretă. 

34 Op.cit., p. 139. 

3 Idem. 

După acest spectacol Radu Penciulescu nu va mai monta în România decât 
adaptarea pentru televiziune a textului lui Maxim Gorki „Cei din urmă”. A urmat 
exilul. 

Ileana Popovici publică o cronică în care analizează spectacolul Teatrului Bu- 
landra („Vicarul de Rolf Hochhuth”. Teatrul. Nr. 3. martie 1972). Distinsul cronicar 
realizează o introducere teoretică absolut necesară, introducere care fixează in timp 
şi spaţiu tema propusă de către Hochhuth. Popovici este de părere că realizarea 
unui spectacol cu această piesă în momentul în care ecourile premierei absolute se 
vor fi stins deja, este un act de răspundere artistică și civică necesare în momentul 
istoric care tocmai era parcurs. Cronicarul subliniază de la început modalitatea în 
care s-a realizat reducţia textului care, dacă nu ar fi beneficiat de intervenţia lui 
Radu Penciulescu, ar fi presupus un spectacol foarte lung: sunt eliminate momente 
redundante sau secundare, a personajelor, care nu reprezentau un interes major 
pentru regizor, cu o mare grijă pentru păstrarea clarității și cursivităţii textului şi 
acțiunii, în primul rând. Ileana Popovici este de părere că odată procedându-se la 
adaptarea textului s-a pierdut din profunzimea acestuia și a avut loc o mutare în 
prim plan a accentelor care, fără tăietura textului, puteau să treacă neobservate: 
„evenimentele” şi „concretul” devin esenţiale în spectacolul de la Bulandra şi 
transformă spectacolul într-un strigăt de durere şi disperare în fața unui atât de 
întunecat moment din istoria apropiată. În opinia cronicarului, Radu Penciulescu a 
suplinit lipsa puterii de revelare a textului obținut pentru spectacol prin „intensita- 
te emoțională”. Dar ce îmi întărește concluziile de până în acest moment cu privire 
la munca regizorului Radu Penciulescu este mărturia Ilenei Popovici referitoare la 
ruperea de un model teatral, cunoscut sau consacrat până la acel moment şi pro- 
punerea a „altceva”, a unui „act de existență” ce nu poate fi cuantificat cu „instru- 
mentele judecății estetice”. Ca în celelalte spectacole montate înainte de plecarea sa 
din ţară, Penciulescu ne face martori permanenţi ai dramei care se petrece în fața 
noastră prin deja cunoscute procedee: lipsa cortinei, prezența unei lumini în per- 
manență, prezenţa unui grup de spectatori pe scenă tot timpul spectacolului, rosti- 
rea unor texte din sală, retragerea pe niște bănci a tuturor actorilor şi venirea lor in 
față de câte ori este nevoie. Încercând să sintetizăm ceea ce se petrecea în acest 
spectacol, având la dispoziţie doar aceste două cronici, putem să tragem concluzia 
că iluzia teatrală era în mod voit anulată. Această preocupare a lui Penciulescu 
devine o marcă a unei poetici regizorale. 

Finalul materialului îi este dedicat lui Radu Penciulescu şi metodei sale de a lu- 
cra. Analista spectacolului subliniază faptul că spectacolul de această factură nu se 
poate realiza decât cu îndeplinirea cumulativă a două condiţii: prima, existența 
unui grup de actori capabili de „credință deplină” şi „dăruire necondiționată” și 
cea de-a doua, „disponibilitatea la emoție” și „receptivitatea fără prejudecăţi” a 
publicului. Observăm că cele două condiţii se pot rezuma la antrenamentul actoru- 

lui şi, în acelaşi timp, la antrenamentul spectatorului?s. Dacă actorii care au inter- 
pretat rolurile importante în acest spectacol se aflau pe trepte diferite în ceea ce 
priveşte antrenamentul lor, pentru a putea să răspundă cât mai prompt și cât mai 
rapid severelor carenţe ale regizorului, acest fapt dând spectacolului valoare, în 
ceea ce priveşte „antrenamentul” spectatorilor ne aflam în faţa unei lipse vădite de 
„experienţă de spectator”. Reuşita reprezentaţiilor de la Teatrul Municipal a depins 
de modalitatea de reacție şi de participarea spectatorilor care se aflau pe scenă și 
care uneori nu reușeau să intre în rezonanţă cu actorii. Părerea mea este că, neşti- 
ind ce pot să pretindă de la un spectacol și nefiind antrenați să aibă cerinţe în creş- 
terea eficacităţii unor scene, acestea nu reușeau să se ridice la un nivel care să facă 
din reprezentațiile cu „Vicarul” adevărate „echivalenţe laice și moderne a acțiuni- 
lor de exorcizare sub egida teatrului”. 

După ce trece de segmentul spectator, Ileana Popovici se opreşte la interpreții 
care cuceresc pentru spectacol „carate de nobleţe”: lon Caramitru, cu o prezenţă de 
o puritate şi sinceritate care pune sub semnul unui adevărat examen întreaga fiinţă 
a actorului, Victor Rebengiuc, grav şi care se învestește în fiecare moment fără a se 
lăsa în voia rutinei, Gh. lonescu-Gion, care și-a dublat inteligența scenică de o 
„neașteptată zguduire lăuntrică”, Fory Etterle, care prin profesionalism și încrede- 
re a arătat că meseria este utilă, uneori, mai mult decât talentul, Emmerich Schăffer 
depășit pe alocuri de valoarea literară a rolului dar, care a reuşit prin claritate şi 
siguranţa de sine să se achite de sarcinile care i-au fost atribuite. Popovici nu înche- 
ie fără să amintească de interpretarea Icăi Matache care, prin „vocea iubirii și a 
suferinței a înfiorat tăcerea sălii”, a reprezentat una dintre marile împliniri ale 
spectacolului. 

Rămas în memoria paginilor tipărite prin două cronici diametral opuse ca apre- 
ciere, spectacolul de la Teatrul „Lucia Sturdza-Bulandra” având drept punct de 
plecare textul Vicarul de Rolf Hochhuth a stârnit în epocă destule comentarii, ca la 
teatru. Suntem cu foarte puţin timp înainte de plecarea în Scoţia pentru a monta 
Woyzeck şi de despărţirea de România a lui Radu Penciulescu. Iată de ce ar trebui 
să privim acest spectacol ca pe un veritabil şi necesar gest de eliberare artistică şi 
ideologică. Îmi imaginez că spectacolul era plin de momente în care apropierea 
regimului care produsese tragedia din text, de cel în care era obligat Penciulescu să 
trăiască și să se exprime, se făcea mai mult decât întâmplător. 


3% Vezi materialul publicat de către Radu Penciulescu în caietul de sală al spectacolului „Richard II de 
W. Shakespeare montat la Teatrul Mic. 

Lear: Regele Lear 


Până la montarea impetuosului studiului întreprins asupra „piesei scoțiene”, 
Radu Penciulescu lucrează la Teatrul Naţional „I. L. Caragiale” din București ur- 
mătoarele spectacole: „Regele Lear” de W. Shakespeare, care a avut premiera la 
data de 30 octombrie 1970, „Celălalt Cioran”, subintitulat „atelier lectură”, pe un 
text realizat de către George Banu, care s-a bazat pe „Caietele” lui Emil Cioran şi 
care a avut premiera în 2002 și „Legenda marelui inchizitor” pe un text al lui Peter 
Brook, dramatizare după Dostoievski, care a avut premiera la data de 1 decembrie 
2009. 

Mă voi opri aici la spectacolul cu piesa „Regele Lear” de W. Shakespeare, spec- 
tacol care a stârnit, la vremea când a fost montat, reacţii surprinzătoare și care au 
constituit, probabil, cea din urmă zvâcnire a spiritului polemic din teatrul româ- 
nesc care, de atâtea ori, a reușit să urnească sublima căruţă cu paiaţe spre locuri în 
care acesta să poată să se reculeagă, să se regăsească, să se reinventeze și apoi să 
pornească din nou la drum. 

George Ivașcu, redactorul șef din acea perioadă al revistei „Contemporanul” a 
propus şi a realizat în paginile revistei un inedit dialog al părerilor pro și contra cu 
privire la acest spectacol. De altfel, în conferinţa cu titlul „Lungul drum al textului 
spre scenă” care a fost susţinută la Teatrul Naţional „I. L. Caragiale” din București 
la data de 13 iunie 2010, în Sala Atelier, Radu Penciulescu spune despre spectacolul 
la care facem amintire: „Lear a fost obiectul unui scandal fără margini; doar că nu 
m-au omorât pe stradă. După un timp, au început, dimpotrivă, corul de elogii.” Ca 
şi în cazul spectacolului montat în 2011, spectacolul cu „Regele Lear” trebuie re- 
memorat, acum, după treizeci de ani, în contextul în care Penciulescu ființa și gân- 
dea în arta spectacolului de teatru și ținând cont de materialele teoretice pe care 
regizorul le propunea spre dezbatere, e drept, cu zgârcenie. 

De altfel, într-o discuţie pe care am purtat-o după premiera cu „Macbeth”, toți 
specialiștii care participaseră la acea reprezentaţie, obişnuiţi cu spectacolele care se 
califică pentru premii, au început să califice sub diferite modalități studiul propus 
de către Penciulescu, fără a ţine cont nici măcar un moment de modalitatea de lu- 
cru a lui Penciulescu, de viziunea sa asupra artei actorului, de poziţia pe care regi- 
zorul o oferea actorului în spectacolul de teatru. 

„Regele Lear” a fost un spectacol care, prin forma spectaculară propusă, prin 
soluţiile regizorale abordate, prin ataşamentul față de munca actorului și prin mo- 
dalitatea în care Penciulescu a coordonat întreaga echipă care a participat la mon- 
tare, a dus la modificarea de percepţie asupra textului shakespearian, în general, 
pentru teatrul românesc. De la acest spectacol, care a precedat interzicerea „Revi- 


37 Radu Penciulescu realizează un spectacol-studiu care are la bază piesa „Macbeth” de W. Shakespea- 
re, la TNB, între luna octombrie 2010 și luna martie 2011, studiul fiind supus atenţiei publicului, în 
premieră, la data de 11 martie 2011. 

zorului” şi plecarea regizorilor de concepţie din ţară, teatrul nostru se va rupe de- 
finitiv de modalităţile prăfuite de a aborda clasicii, în special Shakespeare, și va 
căpăta curajul înnoirii, înnoire ce se va încununa prin regizorii ce vor urma, unii 
dintre aceştia, dacă nu toţi, studenți ai lui Penciulescu. „Regele Lear” este un ade- 
vărat manifest practic pentru o ultimă teatralizare a teatrului, foarte aproape, dacă 
nu identică, de teoria descrisă de Ion Sava în scrierile sale. 

Frumuseţea acestor dezbateri a constat în forma pe care o propunea revista 
gazdă a articolelor; pe două coloane alăturate apăreau două materiale semnate de 
nume cunoscute în teatrul românesc, dar şi în alte zone ale culturii româneşti, 
unul, arătând virtuțile spectacolului, iar celălalt, subliniind lipsa calităţilor montă- 
rii lui Radu Penciulescu. 

Voi începe cu analiza cronicii lui George Banu („Regele Lear” de W. Shakespea- 
re. Contemporanul. 6 noiembrie 1970) în care, fostul student la actorie împins spre 
teatrologie de Penciulescu, surprinde, mai bine ca în cazul altor spectacole ale ma- 
estrului, caracterul de început de drum, de salt practic unic al unei teorii despre 
arta teatrului, de impunere a lucrului, a travaliului în teatru, prin ipoteze, fără de 
care niciun text nu poate să devină spectacol. Metoda prin ipoteze este prezentată 
de Penciulescu în mai multe materiale programatice din timpul directoratului de la 
Teatrul Mic, apărute atât în presa perioadei cât și în caietele de sală ale spectacole- 
lor realizate de către regizor. Astfel, Banu reușește încă de la începutul materialului 
să fixeze termenii sub care va fi primul care va apăra spectacolul: eliberarea de 
canoane, solidaritatea umană descărcată în pregătirea spectacolului şi creația ca 
materie de spectacol. Plecând de la Jan Kott! care spunea că atunci când spectaco- 
lele shakespeariene sunt lipsite de viaţă atunci teatrul țării ce naşte aceste spectaco- 
le este mort și arătând că un spectacol Shakespeare are totdeauna menirea de a 
impune relaţii dialectice între criticii săi, Banu îndeamnă la judecăţi urmate de 
adeziuni doar în condiţiile responsabilității pe care, pentru început, şi-o asumase 
doar Radu Penciulescu. 

Într-un caiet de regie realizat de mine la pregătirea unui spectacol, în timpul 
studenţiei, am notat ca primă condiție pentru a reuşi să atac o montare cu un text 
dintre cele considerate de neatins: depăşirea condiției de monumentalitate a textu- 
lui şi tratarea acestuia în modul cel mai simplu, mai prietenesc posibil. lată că nu 
eram original prin demersul pe care îl propuneam profesorilor mei și că „modelul 
eliberării de canoane” fusese aplicat de către Penciulescu înaintea mea și mă întreb, 
astăzi când scriu aceste rânduri, oare de câte ori înaintea lui Penciulescu nu mai 
fusese întrebuințat acest procedeu. Nu cred că lui Penciulescu i-ar conveni să-i 
atribui în vreun fel paternitatea unui procedeu teatral, atât de simplu și de complex 
în același timp, şi care nu face decât să coboare opera teatrală scrisă de pe soclu și 
să o facă posibilă scenic, înlăturând frica de eventualele zone inexplicabile, metafi- 


% Critic și teoretician de teatru polonez, poet, traducător și eseist (1914-2001) 

zice, ale sale. Căci, spectacolul lui Penciulescu, înlătură orice urmă de impondera- 
bil și de lipsă de control a faptului scenic, aducând cu picioarele pe pământ şi cea 
mai mică urmă de îndoială ce ar mai putea să permită textului să se încifreze în 
vreun fel pentru actor şi, mai apoi, prin spectacol, spectatorului. Penciulescu lan- 
sează ipoteza că „Regele Lear” nu este un spaţiu al filozofiei; este mai degrabă un 
loc al întâmplărilor rudimentare, fără ascunzișuri, al simplităţii şi sincerității în 
care adâncimile textului se pot ascunde și pot reveni la suprafaţă ori de câte ori 
este nevoie și doar dacă este neapărată nevoie. Lui Banu i se par accentuate doar 
„bufonadele regelui”, care a fost jucat de către George Constantin, și care se lan- 
sează, condus ușor de idea regizorului, în împlinirea unor procese scenice, în sens 
juridic: judecata intentată Cordeliei și lui Kent e alterată de autoritatea obosită, 
judecata lui Goneril şi a lui Regan este sprijinită în cârjele sentimentelor amestecate 
şi totul culminează cu „marele arbitraj”, cum spune Banu, când lumina se aprinde 
în sală și toţi spectatorii, privindu-se atenţi unii pe ceilalți, sunt luaţi drept martori, 
implicaţi în marele proces, în „suprema iertare a regelui”; umanitatea chemată în 
faţa judecății este absolvită, iar noi putem privi spectacolul mai departe: simplu și 
uriaș de intens. După părerea lui George Banu „spectacolul îşi revelă generozita- 
tea” iar eu adaug că, aşa ca în cazul spectacolelor de la Piatra Neamţ și de la Tea- 
trul Bulandra, Radu Penciulescu ne provoacă la a nu mai fi spectatori, ne impune 
să trecem la acțiune fără să spună nimic dar strigând cât se poate de tare să lăsăm 
aprinsă lumina chiar și atunci când aceasta este stinsă. 

Cea de-a doua eliberare, despre care cei mai malițioşi critici ai lui Penciulescu ar 
putea spune că este o îndrăzneală prea mare, este una care devine mai mult decât 
necesară: anularea magiei scenei, a iluzionismului teatral încât totul se va reduce la 
un act care devine axiomă în desfășurarea spectacolului. Vom vedea un grup de 
oameni care spun o poveste, care povestesc piesa. Dacă acceptăm aceasta, nimic 
din ceea ce urmează nu ne mai poate mira, mai mult, putem considera totul ca 
fiind imperios necesar în spectacol. Apare aici noutatea care a tulburat pe mulți în 
acea perioadă, spectatori civili sau nu: Penciulescu intenţionează, preocupat de 
alcătuirea echipei, să deplaseze rostul profesional-estetic al acesteia către unul de- 
terminat de o comunitate de atitudini. Cu alte cuvinte, pe Penciulescu nu îl mai 
preocupă posibilitatea de execuţie scenică și performanţa acesteia ci, mai degrabă, 
capacitatea de aderare la un mod de a face teatru, de asociere sub același principiu 
care face din teatru un adevărat modus vivendi. Pot afirma aici că, de acest principiu 
este legată însăși modalitatea de a face teatru a lui Radu Penciulescu. Teatrul este 
înainte de toate un mod de a trăi și mai apoi un rezultat al acestuia. Din acest prin- 
cipiu, la care Penciulescu ajunge acum, îmi pot imagina că își trage seva și teoria sa 
despre alcătuirea echipei teatrale şi modalitatea de alcătuire a acesteia. Dezamăgit 
de încercările sale de a forma o echipă la Teatrul Mic, Radu Penciulescu face o ul- 
timă încercare în a da elementului uman, nu administrativ, valoarea de inimă, de 
motor al muncii în teatru. 

George Banu atenționează în rândurile sale că, de acest moment de o noutate 
absolută este legat şi primul pericol sesizabil imediat: în timp ce unii dintre actori 
s-au atașat deplin ideilor lui Penciulescu, alții doar mimează adeziunea despre care 
aminteam. Dar acest pericol planează permanent asupra tuturor spectacolelor, în 
special atunci când este vorba despre regizori de mare notorietate. Alături de ati- 
tudinea plină de noutate arătată mai sus, putem să desprindem un alt principiu ca 
făcând parte din poetica regizorală a lui Radu Penciulescu: pregătirea spectacolului 
este precedată de o etapă care devine foarte importantă și anume etapa solidariză- 
rii umane, sociale și artistice. Această etapă este prezentă în cea mai mare măsură 
în cazul conducerii atelierelor, demersuri care nu sunt urmate de realizarea unui 
produs. „Ruina iluziei”, după cum scrie Banu, se realizează prin abordarea unor 
procedee pe care Penciulescu le-a mai adus pe scenă: lipsa accesoriilor, întrebuința- 
rea hazardului în construcţia unor scene, plăcerea jocului, scena nudă, pereţii goi ai 
scenei la vedere, schimbarea costumelor la vedere, prezenţa actorilor în afara spa- 
ţiului de joc, toate acestea contribuind la înlăturarea rolurilor ca scop al actorilor şi 
spectatorilor și îndreptarea atenţiei către actul de a juca. Sunt anulate în acest fel 
convenţia actor-spectator şi scenă-sală de spectacol, iar lipsa acestora duce la inten- 
sificarea participării. Ca şi în cazul spectacolului Woyzeck, construcția spectacolului 
de la Teatrul Naţional Bucureşti face ca spectatorii să devină participanţi la poves- 
tirea piesei în condiţiile în care aceștia acceptă invitaţia lansată de către Penciulescu 
și tot ca în spectacolul nemţean, când se putea simți bucuria repetiţiilor în timpul 
reprezentației, transpare, fără urmă de dubiu, şi aici, atmosfera din timpul repeti- 
ţiilor. 

După părerea lui George Banu, spectacolul ascunde și „un proiect subteran” ca- 
re, astăzi când mă apropii atât de atent de acest pedagog al teatrului, îmi devine 
din ce în ce mai clar şi adevărat: anularea creatorului dictator, a regizorului care e 
un conducător și un ghid, după cum spunea Peter Brook, și lansarea regizorului 
declanșator de energii care era un element de noutate pe care nu l-a abordat ni- 
meni până la Penciulescu şi nici de atunci până astăzi în România. Astfel, dacă 
până acum regizorul era „un centru solar” organizator al spectacolului, de la Lear, 
regizorul însuși tulbură ordinea stabilită şi impune un proces de creaţie colectiv 
care devine materie de spectacol. Iată cea de-a treia eliberare pe care Penciulescu o 
propune unei lumi teatrale destul de înțepenite: conştientizarea faptului că proce- 
sul de creaţie, asupra căruia Penciulescu insistă în timpul fiecărui atelier pe care îl 
conduce, devine materie de creaţie; acesta este, după părerea mea, momentul care 
oferea teatrului românesc, şi prin acesta, probabil, teatrului universal, posibilitatea 
unei noi teatralizări. Despre noua teatralizare și importanţa lui Radu Penciulescu 
în definirea acesteia, foarte mult prin munca sa de pedagog pentru actori, dar și 
pentru regizori, vom vorbi într-un alt capitol. 

Acest act de adevărată nobleţe face din demersul lui Penciulescu un fapt teatral 
fără precedent care atinge definitiv revizuirea unei atitudini artistice şi, prin pro- 
priul model, pedagogice. 

Atitudinea contra, care a apărut publicată la aceeași dată, este semnată de Radu 
Popescu („Regele Lear” de William Shakespeare. Cronici dramatice. Editura Emi- 
nescu, p. 28-35). Ca şi în cazul altor cronici, scrise de către Popescu pentru un spec- 
tacol pus în scenă de către Penciulescu, nici de data aceasta nu suntem în faţa unui 
material laudativ la adresa realizării de la naţionalul bucureştean. 

Încă de la începutul cronicii, Radu Popescu atacă arătând că în ultimii 15 ani 
spectacolele pe textele lui Shakespeare au oscilat, ca soartă, între „prăbușirea peni- 
bilă și mediocritatea absolută”. Neuitând să amintească interpretarea lui Nottara în 
rolul lui Lear ca fiind faimoasă, Popescu nu se poate să nu înțepe printr-o referire 
la „Richard II” de la Teatrul Mic: „un fără de urmări Richard Il”%. Atât. 

Un spectacol cu Regele Lear i se pare lui Radu Popescu „cu folos”. Să vedem ca- 
re sunt însă foloasele pe care cronicarul le descoperă în montarea de la naţionalul 
bucureştean. În primul rând traducerea, realizată de către Mihnea Gheorghiu, care 
i se pare una „poetică şi ascuţită” și care înlocuieşte în mod fericit traducerea în 
proză, anterioară. Urmează apoi distribuirea unor actori noi în rolurile principale și 
încredințarea regiei și scenografiei unor tineri artiști. La capitolul foloase mai apare 
verificarea reacției publicului în faţa operelor cu caracter de permanenţă. Trebuie 
să subliniem lipsa de generozitate a maturului cronicar care nu dă regizorului întâ- 
ietate în procesul de realizare a spectacolului, ca și cum nu regizorul alege distribu- 
ţia și echipa de realizatori ai spectacolului. 

Ofensiva lui Radu Popescu continuă prin a scoate la suprafață tema pe care 
Penciulescu a ales să o prezinte publicului, din multitudinea de teme care erau la 
dispoziţia regizorului în „Regele Lear”, fixând-o ca fiind una minoră și fără impor- 
tanță, anume cea a dezordinii; ca într-un material propagandistic din perioada 
comunistă, tema dezordinii este „provocată de dezlănțuirea individualismul ego- 
ist” și chiar dacă autorul cronicii revine la sentimente mai umane subliniind că 
această temă este una de natură a oferii „o idee de primă importanţă în întreaga 
operă a lui Shakespeare”, nu putem să fim de acord cu simplitatea analizei și solu- 
ţiile critice minore oferite drept argument în demonstraţia aparent coerentă. Totul 
continuă cu o frază laudativă la adresa lui Penciulescu în ceea ce priveşte nivelul 
tăieturilor din acest text, dar, în același timp, şi o acuză în care ni se arată că tăietu- 
ra s-a făcut „tocmai din părţile esenţiale”. Dar ceea ce mă surprinde cel mai mult 
este tocmai încercarea de a ni se demonstra că demersul lui Penciulescu este o rata- 
re din start din moment ce gândul regizorului nu coincide cu acela din analiza 
cronicarului şi mai ales cu ideile filologico-teoretice altoite pe o structură spectacu- 
lară deja stabilită de către Popescu. Ca și acum, atunci, când a apărut cronica des- 


3 Popescu, Radu. „Regele Lear” de William Shakespeare. Cronici dramatice. Editura Eminescu, p. 29. 

pre care amintesc aici, era o obișnuinţă ca analiștii de spectacole să analizeze ceea 
ce vedeau prin prisma spectacolului lor interior, fără a ţine cont de ceea ce vedeau. 
Probabil și atunci, ca şi acum, cronicarii nu cunoșteau principiul după care ceea ce 
se vede este ceea ce se vede nu ceea ce semnifică. Radu Popescu era, probabil, obişnuit să 
vadă şi acolo unde nu era de văzut nimic, iar acolo unde era ceva de văzut, să con- 
sidere că nu se vede nimic. Dar să exemplificăm ceea ce enunțăm aici pentru a nu fi 
suspectaţi, chiar dacă este vorba aici despre o lucrare despre Radu Penciulescu, de 
partizanat gratuit: 


Un Lear lipsit de o misterioasă grandoare este de neconceput, iar o nebunie rezultată 
din altceva decât din descoperirea abisului dintre realitate și aparenţă trezește, cel 
mult, o compătimire binevoitoare și mediocră, dar nu poate ajunge la sublima desco- 
perire a adevărului, la care ajunge Lear. (Popescu. R. p. 32) 


Putem ușor observa înclinația lui Radu Popescu spre clișee de interpretare a 
unui text de spectacol şi încercarea acestuia de a impune o interpretare filologică a 
tragediei lui Lear. „Misterioasa grandoare” despre care Popescu amintește aici, am 
convingerea, se împlineşte în spectacolul lui Penciulescu în formele noi de „pro- 
gramare” a emoţiilor prin discursul regizoral împlinit de jocul actorilor, a celor 
care au reușit să acceadă la cerinţele lui Radu Penciulescu, și a celorlalți realizatori 
ai spectacolului. Ştiu sigur că grandoarea nu este atinsă totdeauna pe calea cunos- 
cută: căile necunoscute pot fi, mai degrabă, vectorii care deschid noi adevăruri ale 
unor texte despre care credem că am aflat adevărul adevărat şi sublim. Dar să con- 
tinuăm: 

Desenul spectacolului este masculin-adolescent, pe neîncetat fond dermatografic, da- 
că nu chiar dermato-magic, şi, ierte-mă dumnezeu, atâtea burice, piepturi, coapse și 
subsuori goale, de bărbaţi tineri și frumoși eu n-am văzut niciodată adunate la un 
loc, decât în atmosfera aspră a vizitelor medicale, la armată. (Popescu. R. p. 32) 


Nu pot să adaug nimic la cele arătate de Radu Popescu. Cuvintele sale pun sub 
semnul întrebării însăşi modalitatea de lucru a lui Penciulescu negând, în esenţă, 
imaginile care deveneau un adevărat discurs plastic, prin imaginile care se deschi- 
deau spectatorilor, în împletirea sugestivă a corpurilor tinerilor actori şi care im- 
puneau, nu ca altădată asceza unui ritual scenic, ci mai degrabă, o explozie a ener- 
giilor ce se dezlănţuiau în situațiile scenice desăvârşite pe care Radu Penciulescu le 
propunea. Cronicarul așează sub semnul întrebării adevărul corpurilor dezgolite 
care, în opinia sa, nu mai permit să discernem dacă frumuseţea şi expresivitatea 
corpului omenesc era datorată artei, sau naturii. Convingerea mea este că intenția 
lui Radu Penciulescu era să compună desăvârşirea, pe care natura sau ceva supra- 
natural a așezat-o în corpul omului dezgolit, în complexe filigranuri lipsite de o 
încărcătură simbolică şi, aşa cum arăta George Banu, să realizeze dezideratul găsi- 
rii în interiorul grupului de creatori a acelui modus vivendi în și pentru teatru. 


33 


Confundând cu întâmplarea şi cu lipsa de consistență sau neînțelegând voit 
modalitatea de construcţie a rolului Lear, interpretat de George Constantin, criticul 
transformă într-o întrebare retorică, plină de răutate, mascată în condescendenţă, 
chiar înţelegerea colaborării dintre Radu Penciulescu și George Constantin, colabo- 
rare care a mai fost supusă și în alte rânduri verificării procesului scenic simplu, 
curat, lipsit de încărcătura insuportabilă a talentului. „Avut-a regizorul un punct 
de vedere satiric la adresa lui Lear, ca rege incapabil să-şi priceapă şi să-şi exercite 
demnitatea?”% Răspunsul este mult mai simplu: rolul lui Lear se afla sub semnul 
umanului, nu al grotescului și nu era nicio proiecție simbolico-satirică asupra tira- 
niei, iar aprecierea cum că astfel se cade în capcana psihologiei „absolut inadecvată 
într-o operă ca aceasta, şi în propria concepţie a autorului” devine una lipsită de 
adevăr şi vigoare teatrală, altfel, Radu Popescu ar fi singurul depozitar al adevăru- 
lui despre opera lui W. Shakespeare, iar cu aceasta nu pot fi de acord. 

Acceptând că brutalitatea lui Shakespeare este fără margini, analistul dramatic 
nu este de acord cu violenţa din spectacolul de la Teatrul Naţional București, ară- 
tând că aceasta este doar violenţă și că odată renunțând la „poezia sălbatecă”! din 
vers totul devine „pură sălbăticie”?. Adevărat, posibil, cât se poate de plauzibil cu 
excepția momentului în care acceptăm că Radu Penciulescu a gândit și a aplicat în 
spectacol tocmai contrariul celor gândite și scrise de Popescu. Restul, ar putea fi 
tăcere. Dar nu este. Totul continuă. 

Trecând în fugă peste ceea ce consideră că este bine realizat în spectacolul lui 
Radu Penciulescu („scena judecății simbolice, prima ciocnire Lear-Goneril, finalul, 
plastic vorbind, de un efect minunat, şi altele”%) criticul revine în atacul final la 
regizor: este scoasă în evidenţă, din nou cu răutate, „obligația snoabă de a fi a la 
page”4, distribuirea lui G. Constantin în rolul Lear ca fiind cea mai mică îndrăz- 
neală, excluderea posibilității compozițiilor, „copilăreala operei”5. Vorbind despre 
actori, Radu Popescu atribuie realizările din spectacol, din nou, talentului actorilor 
care au încercat, mai mult sau mai puţin, să urmeze noua direcție pe care pornea 
Radu Penciulescu. Astfel: „George Constantin a atins praguri remarcabile, prin 
caligrafie a cuvântului şi a gestului, prin degajare, prin prezență”+, Costel Con- 
stantin, care l-a interpretat pe Kent a fost „supus la mari eforturi fizice, bine execu- 
tate, dar numai atât”, C. Rauţchi, care a interpretat bufonul, „a demonstrat un fel 
de farmec al monotoniei”%, G. Cozorici, „în Gloucester, ni s-a înfățișat, ca întot- 


40 Popescu, R. „Regele Lear” de William Shakespeare. Cronici dramatice. Ed. Eminescu. 1974. p. 31 
4 Ibidem, p. 32. 

+ Idem. 

% Ibidem, p. 33-34. 

“ Idem. 

35 Idem. 

45. Idem. 

47 Idem. 

% Ibidem, p. 35. 

deauna, calm, sigur, egal cu sine”*, Traian Stănescu, care l-a interpretat pe Edgar, a 
fost „la modul gangster rece și sigur pe el, absolut onorabil”5%, iar Ovidiu Iuliu 
Moldovan, un nume necunoscut, „marcat de pe acum pentru un viitor lago”5!. În 
ceea ce priveşte rolurile feminine, Radu Popescu o scoate în evidenţă doar pe Silvia 
Popovici, interpreta rolului Goneril care dovedește o tehnică și o explozie de ener- 
gie pe care nu o arătase până atunci; despre Eliza Plopeanu, soţia lui Radu Penciu- 
lescu, cuvintele folosite sunt de o duritate lipsită în primul rând de eleganţă: „fără 
nici o binecuvântare”; despre Valeria Seciu, cea care o juca pe Cordelia, cuvintele 
sunt lipsite de substanţă, ele constituindu-se tot într-un atac la adresa lui Penciu- 
lescu: „rolul în care ideile regizorului au atins maxima lor dilemă”. 

Nu voi încheia fără să dau dreptate lui Radu Popescu care, în partea introducti- 
vă a articolului, atrage atenţia: 


Din toate aceste puncte de vedere, versiunea Regelui Lear pe care ne-a înfățișat-o Na- 
ționalul săptămâna trecută se va dovedi plină de învăţăminte, chiar dacă unele, și 
poate cele mai importante, nu vor putea fi trase imediat, fiind, deci, din partea oricui, 
cu totul prezumţios a le anticipa. (Popescu, R., p. 30) 


Dezbaterea asupra spectacolului regizat de Radu Penciulescu a continuat în pa- 
ginile revistei Contemporanul, dar şi în alte publicaţii, în Bucureşti şi în ţară. 

George Dimisianu trece în tabăra celor care votează pentru spectacolul de la 
Teatrul Naţional Bucureşti („Shakespeare nu e trădat”. România literară. 1970) şi 
subliniază linia estetică revoluţionară pe care a detaliat-o Penciulescu căci, ţinând 
cont de faptul că spectacolul avea loc la T.N.B. unde spaţiul nu ar fi permis un 
anume tip de experiment, prima scenă a ţării ar trebui să fie și prima care se des- 
chide către noutate. Dimisianu accentuează constatarea că cei care strigau după 
înnoire până la apariţia „Regelui Lear”, odată cu premiera, se situează în partea 
cealaltă, a celor îngroziți de efectul experimentului, a celor care apără virginitatea 
scenei naționalului, a purității acesteia. Dar corul acesta a celor care acuză şi nici- 
cum nu are puterea să ridice piatra, pentru că argumentele lor nu rezistă sau nu 
sunt mai mult decât „nu ne place” sau „nu este așa” se va ascunde după vocile 
unor reprezentanţi care reprezentau ceva în contextul perioadei plină de avânt a 
culturii proletariatului. Cronicarul subliniază că Shakespeare nu este trădat și deşi, 
aşa cum arăta și Banu, totul în spectacol este de neacceptat, de la modalitatea de 
realizare a spaţiului, a costumelor, de risipire a magiei scenei, de însuflețire a zone- 
lor exterioare spaţiului de joc și învestirea acestora cu putere de loc teatral, care 


29 Idem. 
50 Idem. 
51 Idem. 
5 Idem. 
5 Idem. 

primeşte spectacolului, acest „totul” nu este ceva care poartă titlul unei piese: este 
chiar piesa. 

Într-o cronică a sa („Lear ne implică”. Tomis. 1. 1970) Constantin Paraschivescu 
afirmă cu precizie şi fără să lase loc de interpretări că „nu mai e povestea lui Lear, 
ci a noastră” și pentru aceasta, după părerea cronicarului, Penciulescu dezbracă 
scena de orice strălucire şi de eventualul festivism, ne arată toate mecanismele 
scenei, care până acum stăteau ascunse cuminte ochilor spectatorilor, aprinde lu- 
mina în sală și prin toate acestea spectatorii devin parte din reprezentaţie, sunt 
implicaţi. El găseşte însă, asemănări cu procedee ale unor regizori care făceau isto- 
rie în acea perioadă în Europa și în lume, procedee pe care Penciulescu nu le-a 
aplicat la modul mecanic ci „le-a prelucrat, în spiritual desăvârşirii viziunii sale.” 
Între scenele despre care C. Paraschivescu spune că sunt abordate prin soluții regi- 
zorale care se înscriu în metoda de lucru a lui Radu Penciulescu, acesta amintește 
de scena furtunii care nu mai este o furtună a naturii. Ea devine o furtună a lumii 
din care ființa umană renaşte mai puternică şi mai adevărată." 

Consider că munca la „Regele Lear” se înscrie în programul lui Radu Penciules- 
cu iar încercările de a atribui influențelor din teatrul occidental rolul determinant 
în schimbările pe care și le impune sunt fantezii făcute să refuze unui adevărat și 
original creator de teatru dreptul de a fi unic, sau măcar altfel. În sprijinul acestor 
afirmaţii aduc intervenţia lui Horia Lovinescu („Indiferent de rezervele mele”. 
Contemporanul. 27 noiembrie 1970): „Esenţialul mi se pare faptul că, prezentând la 
începutul de stagiune acest Lear, Teatrul Naţional s-a cutremurat din temeliile sale 
anchilozate.” 

Celor doi le răspunde, arțăgos ca întotdeauna, Paul Everac („Bietul Lear”. Con- 
temporanul. 27 noiembrie 1970). Arțăgos este însă un adjectiv cuminte dintre cele pe 
care le-aș putea atribui materialului publicat de către Everac. Toate părerile pe care 
le exprimă acesta nu sunt decât atacuri lipsite de alte argumente ca barba pe care ar 
fi trebuit să o poarte Lear, tradiţia scenei naționalului, marile interpretări ale înain- 
taşilor şi marile montări ale lui Davilla și Gusti. Totul e îmbrăcat frumos în atacul 
la persoană, la regizor, care este catalogat în fel și chip, este luat peste picior, iar 
totul culminează cu reproşul vârstei da 40 de ani căreia i se pune în cârcă neputințe 
estetice, de meserie și chiar fiziologico-psihologice. Nu ar trebui să amintesc aici 
nimic din cele scrise și publicate da către Paul Everac, dar, pentru a ne face o idee 
despre ce se întâmpla în teatrul și cultura românească, voi cita câteva rânduri: 


Teoria autonomiei esteticului pe care ne-o serviţi de ani de zile și care este eufemistic 
teoria artei pentru artă devalorizează multe, scoțându-le din circuitul semnificației. 


54 În timpul repetiţiilor la „Legenda marelui inchizitor”, Radu Penciulescu mi-a povestit cum a realizat 
această scenă care trebuia să aibă o soluţie simplă, dar care să conțină forța unei idei mai puternice 
decât natura însăși: la intrarea lui Lear doi actori aflați de-o parte şi de alta a scenei aruncau apa din 
două găleți peste faţa și pieptul acestuia. De aici pornea celebrul monolog. 


36 


Cine se hrănește azi cu Planchon, mâine cu Brook, poimâine cu Grotowski și cu hap- 
peningul, dar numai la nivel de estetică și nu se hrănește cu autenticitatea țării din 
care face parte, nu va putea niciodată să-i exprime semnificaţiile și va bâlbâi decon- 
certat printre deșeurile unor personalităţi străine. 


Mă voi rezuma la a spune că dintre toate numele implicate de autorul cronicii- 
ghilotină, în avalanșa de lovituri care cad asupra spectacolului, singurul care nu 
mai contează, într-o istorie adevărată a teatrului este cel al autorului însuși. 

Într-o convorbire cu Mihnea Gheorghiu („Convorbire cu Dinu Kivu”. Contempo- 
ranul. 27 noiembrie 1970), Dinu Kivu afirmă răspicat aderarea sa la noua modalita- 
te de a privi textul lui Shakespeare prin spectacolul de la Teatrul Naţional Bucu- 
rești în regia lui Radu Penciulescu: 


După părerea mea, spectacolul acesta al lui Penciulescu, Mălureanu și ceilalți, este 
foarte interesant, indiferent de scena pe care s-a jucat, și mai vreau să adaug că din 
toate piesele lui Shakespeare jucate în România în ultimul sfert de veac (în montările 
convenţionale, sau anti-convenţionale), succese autentice, eu n-am înregistrat mai 
multe decât degetele unei singure mâini fără ca aceasta să-i scoată prea mult din fire 
pe criticii noștri. Se critică acuma? Cu atât mai bine! Asta presupune și solicită un ni- 
vel intelectual superior. 


Cuvintele lui Kivu desemnau o modalitate de lucru a criticilor noștri pe care 
puţini o abordau: analiza demersurilor echipelor teatrale care se afirmau din ce în 
ce mai plenar ținând cont de valoarea lor intrinsecă, de propunerea care se deschi- 
dea sub privirile exigente prin elementele spectacolului, de ceea ce se arăta în spec- 
tacol și nu prin ceea ce se presupunea sau era interpretabil, bănuit sau invizibil în 
spectacol. În același număr al revistei „Contemporanul”, cunoscuta actriță și profe- 
soară de actorie, Beate Fredanov mărturisește bucuria și obligația de a fi spectator 
al spectacolului lui Penciulescu. Distinsa interpretă a Mașei din „Trei surori” aşea- 
ză astfel, prin mărturisirea unui spectator profesionist, un jalon nou în poetica re- 
gizorală a lui Radu Penciulescu: aderarea la un demers artistic, nelipsit de imper- 
fecțiuni, ţinând cont de tradiţie, prin raportarea la spectacolele anterioare, în care 
jucau mari actori, prin înțelegerea complexităţii acestuia şi prin plăcerea participă- 
rii, prin dorinţa de a te îmbăia în și de obligaţia de a participa la un act de cultură 
unic şi original, înnoitor. Tot aici, Hajdu Zoltan atrage atenţia asupra unei alte 
obligaţii, cea a tuturor celor care se trudesc pe teritoriul teatrului, dar și a spectato- 
rilor: obligaţia de a avea grijă de artiștii mari, de a-i iubi, de a-i ocroti și de a-i păs- 
tra aproape de noi. Alături de cei amintiţi mai sus, în paginile aceleiași publicaţii, 
Mircea Alexandrescu („Regele se trezeşte”, Contemporanul. 27 noiembrie 1970) adu- 
ce în discuţie, aşa cum amintea și George Banu, caracterul de înnoire personală a 
artistului Radu Penciulescu, dar şi a întregului teatru românesc, prin spectacolul 
de pe scena naționalului bucureştean: 

Pentru Teatrul Naţional, Spectacolul cu Regele Lear privit într-o astfel de concepţie în- 
seamnă o răscruce. Ea se datorează autorului spectacolului și directorului teatrului 
care l-a găzduit și care a simţit nevoia altei viziuni asupra întâmplărilor dramatice 
din Shakespeare, și din dramă în genere. V-a trece o vreme și se va vedea cât de vita- 
lă a fost această înnoire ca să folosesc un cuvânt pe care nu îl agreez deloc. 


Dar entuziasmului acestor oameni de teatru, care erau martorii unui moment 
unic din istoria teatrului românesc, le răspunde, cu două săptămâni mai înainte 
parcă, un venerabil cronicar al acelor vremuri. În cronica sa, Nicolae Carandino 
. Contemporanul. 13 noiembrie 1970) se alătură lui 
Paul Everac într-o furibundă încercare de a demonta cu orice preţ încercarea de pe 


sn 


(„Shakespeare n-are nici o vină 


scena naționalului din București. Şi, deși altădată analiza lui Carandino era una 
mult mai aplicată, precum este cea realizată spectacolului „Richard II” de la Tea- 
trul Mic, iată că ne aflăm de această dată în fața unei încercări de desființare a unei 
personalități artistice care se afla, la ora aceea, în plină putere de creație. Pentru 
Carandino, vina absolută o poartă Radu Penciulescu despre care nu se abține să nu 
afirme că a trecut „cu arme și bagaje, în tabăra celor mai arbitrare exhibiționisme.” 

Deşi afirmațiile lui Carandino ne fac să înțelegem că nu pornește în analiza sa 
de la tradiția naționalului şi nici de la montările anterioare ale lui Paul Gusti, sau 
de la interpretările lui Nottara și Storin, tocmai amintirea acestora mă face să-mi 
întăresc convingerea că barba lungă și albă a lui Storin sau intonația scandată a lui 
Nottara sunt pentru cronicar semnele adevăratului Lear, sau poate cuminţenia în 
administrarea atentă, shakespeariană, a intrărilor şi ieşirilor din scenă devin măsu- 
ra „uneia din cele cinci mai glorioase piese ale celui mai mare dramaturg al lumii”, 
ca să-l citez pe analist. Carandino continuă și împinge argumentele la limita jigniri- 
lor. „Toate acestea din perspectiva cuiva care continuă să aibă naivitatea de a crede 
că nu numai în bibliotecă, în materie de Regele Lear, întâi vorbeşte Shakespeare şi, 
în al doilea rând, un regizor, fie el de genul genial.” 

Carandino are dreptate, iar eu am credinţa, urmărind astăzi spectacolul „Mac- 
beth” de la Teatrul Naţional București, că Radu Penciulescu nu a îndepărtat pe 
Shakespeare de textul spectacolului, nici atunci, cum nu a făcut-o nici astăzi. Sha- 
kespeare, poetul și dramaturgul, este impus de Penciulescu în spectacol, nu este 
alungat, iar singura libertate pe care şi-o permite regizorul este cea pe care ar tre- 
bui să și-o impună, ca pe o obligaţie lipsită de graniţe, toţi regizorii, şi anume, să 
caute forme noi de expresie scenică, iar formele acestea să nu tulbure niciun mo- 
ment ceea ce este cunoscut ca fiind spiritul lui Shakespeare. Știu că tocmai formele, 
pe care Radu Penciulescu le descoperise împreună cu actorii în timpul repetițiilor, 
pe care nu le impusese, erau cele care îi făceau pe agitatorii teatrului de atunci să 
nege valoarea momentului pe care îl traversau împreună. Structurile tragice ale 
piesei nu erau modificate sau falsificate, poate, cel mult au fost schimbate, dar aces- 
ta nu este un cuvânt care să nu respecte adevărul în ceea ce îl priveşte pe Radu 
Penciulescu și cei care cunosc modul lui de a privi teatrul recunosc aceasta; struc- 

turile tragice au fost reașezate, regândite, împrospătate și revigorate pentru a per- 
mite publicului acelor timpuri să ajungă mai repede la adevărul conţinut de textul 
lui Shakespeare. 

Modalitatea de lucru a lui Penciulescu este cunoscută, iar eu am mai prezen- 
tat-o atunci când am analizat spectacolul „Richard II”, unde aminteam de străduin- 
ţa regizorului de a revela publicului adevărul propunerii spectaculare „raportând 
în spectacol permanenţele omenești ale textului la contemporaneitatea ta, din care 
se hrănește sistemul de reprezentări estetice ale spectatorului tău, căruia i te adre- 
sezi azi.” Sunt mirat de faptul că N. Carandino, care a scris şi publicat un intere- 
sant material despre „Richard II”, se face acum că nu îşi mai aminteşte de progra- 
mul lui Radu Penciulescu expus în caietul de sală despre care amintim. 
Într-adevăr, „fizionomia şi psihologia personajelor” sunt schimbate, dar aceasta 
este o modalitate obligatorie de lucru fără de care nu este posibilă descărcarea flu- 
xului de idei cuprinse în text, în contemporaneitatea pe care este obligatoriu să o 
prezentăm pentru a reuși să transformăm spectatorul din contemplator al actului 
teatral în participant plenar la acesta, așa cum și-a propus de la bun început Pen- 
ciulescu. De aceea, neînțelegând nici eu seria de răutăți adresate muncii regizorului 
împreună cu actorii pentru realizarea spectacolului, nu voi insista asupra cronicii 
lui Carandino. Mă voi rezuma la a trage concluzia, în cazul lui Carandino, că vâr- 
sta nu ar trebui niciodată să fie un obstacol în dorința noastră de a încerca să ne 
schimbăm și că o schimbare este totdeauna măsura libertăţii, fie ea și de creaţie. 

De altfel, Valentin Silvestru, procedând la o analiză atentă privind modalitatea 
de lucru a lui Penciulescu, subliniază faptul că „realismul sobru, echilibrat, adânc 
al lui Radu Penciulescu a reelaborat scenic structurile literare”.% În acest context 
Valentin Silvestru va aduce în discuţie felul în care noua generaţie de regizori înțe- 
leg să abordeze textele pentru teatru, clasice sau contemporane. Aceștia nu mai 
procedează la „conspectarea” literaturii dramatice; ei raportează textul la realitatea 
care l-a generat şi descoperă linii de forță care, verificate fiind de contextul istoric şi 
social, „lărgesc foarte mult sistemul de referinţe al actului teatral.”57 

Analiza lui Valentin Silvestru („Un spectacol normal”. România Literară. 10 de- 
cembrie 1970.) ridică vălul pe care îl aruncaseră alți cronicari asupra spectacolului. 
Pentru început, cronicarul dă spectacolului atributul „normal pentru anul 1970”. În 
opinia lui Silvestru, normalitatea, pe care spectatorii o percep din plin şi pe care 
doar niște minți îndreptate spre trecut nu o sesizează, este deschisă către noi de 
plonjarea, în ceea ce priveşte raportul ideologic, „în chiar gândirea shakespearia- 
nă”, iar aceasta este însăși coborârea eroului de pe soclu, „destitanizarea” sa şi 
explicitând în spectacol ipostazele regelui: tiranic și ingrat, „părintele lovit de felo- 


5 Din caietul de sală al spectacolului „Richard II” de W. Shakespeare de la Teatrul Mic. 

5 Silvestru, Valentin. „Contribuţia regiei tinere la formarea conceptului actual de teatralitate” . Specta- 
cole în cerneală. Ed. Meridiane. București. 1972. pag.32. 

57 Idem. 

nia copiilor”, omul care are revelaţia realităților ignorate și, în final, filosoful ideii 
de destin. Silvestru continuă, răspunzând celor care au acuzat realizatorii de înde- 
părtarea faţă de textul lui Shakespeare, scoțând în evidenţă fidelitatea față de ori- 
ginal şi evidențiind faptul că „textul se aude integral fără borborigme sau 
abstruziuni, povestea e relatată real [...]”. Această normalitate ar trebui din când în 
când tulburată de accente mai bine puse de către regizor, relaţiile dintre personaje 
sunt bine conturate și lămuresc mult ceea ce nu a reușit poetul să limpezească. 
Silvestru observă, ceea ce știm că este parte din travaliul lui Penciulescu, şi întăreş- 
te intenţia echipei de realizatori condusă de Penciulescu de a prezenta spectatori- 
lor, nu imaginea medievală cu care erau obișnuiți, ci imaginea vieții de azi cu aju- 
torul datelor recognoscibile azi. 

Mira Iosif analizează la rându-i spectacolul Teatrului Naţional „I. L. Caragiale” 
din Bucureşti („Regele Lear de Shakespeare”. Teatrul. nr. 11. noiembrie 1970. p. 51- 
56)5 cronica sa fiind una dintre cele mai obiective. 

Totul este la vedere: rivaltele, ştăngile, sufleorul, actorii, asistenții de regie, regi- 
zorul chiar. Întreaga echipă. Scena e însăși decorul. După cum am mai arătat, acto- 
rii evoluează sub privirile celorlalţi, fiecare dintre ei fiind spectator partenerilor, 
chiar dacă nu este prezent într-o scenă. Procedeul a mai fost aplicat și în 
„Woyzeck” la teatrul Tineretului din Piatra Neamţ şi în „Dansul sergentului 
Musgrave” la Teatrul Secuiesc de Stat, Târgu Mureş. Mira Iosif conchide, descriind 
scena și modalitatea de desfășurare a spectacolului, că ne aflăm în faţa unui „teatru 
de grup”, a unui spectacol de grup, aş sublinia eu. 

Așa cum este prezentat decorul Floricăi Mălureanu, spaţiul de joc este definit de 
trei zone distincte destinate acţiunilor scenice, zone care devin adevărate subspaţii 
de joc pentru momente diferite în desfășurarea spectacolului. Spațiul principal, un 
practicabil circular de lemn, aminteşte cu obstinaţie de scena elisabetană. În acest 
loc de joc se desfășoară scenele principale, „marile momente ale reprezentaţiei”. 
Un al doilea spaţiu se situa în planul secund: era alcătuit dintr-o pasarelă metalică 
pe care se deschideau acțiunile „lumii ordonate”, a acelei lumi înzestrate de către 
Penciulescu cu atributul instituționalului, lumea în care se vor desfăşura Goneril, 
Oswald, Albany; acesta devine, din când în când, locul în care toţi participanţii la 
joc, în „poziţii relaxate”, ca în reprezentațiile cu „Woyzeck”, își vor aştepta intrări- 
le. Repetare a mijloacelor sau lipsa unor soluţii regizorale? Nu, răspund peste timp 
miile de cuvinte care s-au scris despre acest spectacol și cu acestea împreună eu, 
care am fost martor al modului în care s-a desfăşurat maieutica subtilă și vibrantă a 
marelui inchizitor și a reprezentaţiei cu „Macbeth”. 

Nu, pentru că de la spectacolele montate la Târgu Mureş și Piatra Neamţ Radu 
Penciulescu îşi limpezește conţinutul poeticii sale regizorale și o așează, după păre- 


5 Din acest material aflăm amănunte cu privire la spaţiul scenic fără de care toate celelalte cronici ar fi 
părut invenţie pură. 

rea mea, pe un palier superior al acesteia, și anume, definind practic o poetică pe- 
dagogică pentru pregătirea actorilor împreună cu regizorii. Să revin, însă. Al treilea 
spaţiu de joc era situat peste lojile de la nivelul scenei și s-a obţinut prin acoperirea 
acestora cu scânduri și învestirea spațiului astfel construit cu valoarea de tribună a 
confruntărilor: din acest loc se ciocnesc Edgar și Edmund, aici stau de vorbă Lear și 
Bufonul, de aici, după aprinderea luminilor în sală, Lear își rostește verdictele cu 
privire la iertare. Mira Iosif recurge la descifrarea prin sita grotescului lansând 
ideea că acum, la momentul despre care vorbim, nu putem recepta tragicul operei 
lui Shakespeare decât prin intermediul acestei categorii estetice. Autoarea cronicii 
este de părere că jocul actorilor face această demonstraţie și că nimic nu mai poate 
să scoată spectacolul din făgașul său, nimic în afara râsului. Râsul este un motor al 
reprezentaţiei, devenind un adevărat vector de comunicare și de descifrare a mun- 
cii la acest spectacol. 

Așa cum l-am contrazis pe Radu Popescu, mă văd nevoit să o contrazic și pe 
Mira Iosif. Nu cred că grotescul era marea plajă de stil a spectacolului lui Penciu- 
lescu, cred că nevoia noastră de a ne ascunde mereu în spatele unor determinări 
precise, a unor categorii sigure, pe care le putem apuca, le stăpânim aparent, le 
manipulăm sau, simplu, pe care le-am învăţat, ne duce mai tot timpul la interpre- 
tări la îndemână. Eu cred că, aşa cum este de complicat de descifrat munca lui Ra- 
du Penciulescu, cu atât este mai simplu de înţeles propunerea regizorului. Cheia 
descifrării stă, în primul rând, în acceptarea propunerii și, apoi, în plonjarea, fără a 
mai rosti condiţionări, prin participare, în propunerea spectaculară. 

Cu ce diferă această cronică de celelalte este gradul ei de obiectivare în raport 
cu fenomenul care s-a produs în urma premierei cu „Regele Lear”, capacitatea de a 
separa și a suprapune în același timp munca regizorului și a actorilor, a întregii 
echipe care a conlucrat la realizarea spectacolului. Este scrierea care ne oferă datele 
cele mai precise cu privire la travaliul actorilor şi la aportul lui Penciulescu în îm- 
plinirea acestuia. Aceste mărturii se înşurubează pe o dezlănţuire a râsului. Pot 
crede, acum, după experienţele personale în preajma lui Radu Penciulescu, că firul 
roşu al râsului, sub diferitele forme pe care le îmbracă acesta, a constituit unul din- 
tre segmentele care au scos spectacolul dintr-o citire datată, veche chiar. 

Cronicarul determină în spectacol forme ale râsului care marchează momente 
importante, pe care le ridică la rang de noduri vii ale unui demers coerent și abso- 
lut necesar. Sunt diferenţiate aici tonuri, cadenţe și nuanţe ale râsului care, îmi 
imaginez, au stârnit și amplificat pe parcursul reprezentaţiei participarea atât de 
dorită de Penciulescu. Astfel, sunt amintite scene despre care alți analiști teatrali 
nu au pomenit nimic: scena în care cele două lupoaice, Goneril (Silvia Popovici) şi 
Regan (Eliza Plopeanu) se tăvălesc pe podeaua scenei într-un ritual al râsului de- 
ment care însoţeşte bucuria viscerală a micii lor victorii în fața tatălui lor, o glorie 
însoțită și punctată de râsul „nebunesc, înspăimântător, besmetic” ; zâmbetul 
„când laş, când pieziș” pe care îl transportă cu el sau după el, pe întreg parcursul 

spectacolului Oswald (Ovidiu Iuliu Moldovan), râs care mărturisea alături de pozi- 
tiile şi atitudinile corporale ale actorului, într-un mod aproape tainic, dar evident 
pentru spectator, complicitatea cu Goneril, disprețul față de Regan și slăbiciunea 
acesteia, teama, dusă până la frică în faţa lui Kent şi transformarea acestuia într-un 
adevărat scâncet, geamăt, urlet mut în momentul morţii sale; râsul isteric al lui 
Regan în scena în care îi sunt smulşi ochii lui Gloucester; râsul lui Lear, așezat ca o 
membrană protectoare peste întreaga întâmplare, la început „batjocoritor, pălmui- 
tor”, plin şi trufaş, apoi, transformat odată cu desfășurarea acțiunilor, „disperat, 
răgușit și suav”, ajungând chiar să se confunde cu adevărul replicii „nebune, înne- 
bunesc!” ; scena în care râsul ultim al lui Edmund (Traian Stănescu) ne face să ne 
amintim de păcatul dublei logodne. Pot să cred și să fiu de acord acum cu această 
transformare prin râs a pericolului grotescului într-o revenire la uman, la ceea ce 
este mai aproape de om şi de natura sa ludică, dacă privim totul și prin principiul 
comunității, a teatrului ca mod de a trăi. Şi pot să cred fără urmă de dubiu că aces- 
ta este unul dintre gândurile lui Penciulescu. Nu singurul, însă. 

Uşor, discret şi insinuant, Mira Iosif ne transportă în lumea lui Radu Penciules- 
cu înțelegând că, pentru a avea acces la această lume, cineva trebuie să deschidă o 
fereastră, chiar dacă alții au închis, intenționat, ușa. Pe această fereastră, de după 
care ne privesc membri echipei lui Penciulescu pe parcursul întregii reprezentații, 
se revarsă peste noi un spectacol care, după părerea Mirei Iosif, se află sub semnul 
vizualului. Acest vizual nu serveşte în mod gratuit intenţia regizorului-pedagog, el 
se descompune în amplitudinea pe care întregul o dă textului lui Shakespeare, în 
forţa şi adevărul acestuia comunicat prin actor, prin lipsa altor mijloace, a efectelor. 
Semnele teatrale, întrebuințate de către Penciulescu atunci, dinamitau liniştea cu 
care era obișnuit teatrul românesc, obișnuinţa fiind egală, uneori, cu înțepenirea. 
Chiar dacă unii analiști apropiau căutările lui Penciulescu de „curente” care „des- 
tabilizau” în acea perioadă mișcarea teatrală mondială, regizorul-pedagog îşi înde- 
plinea dubla datorie, cum arătam în altă parte a acestei lucrări, pentru a salva, încă 
o dată, specificul artei numite teatru: actorul. 

Așa cum am arătat în analiza spectacolului „Richard II”, cred că Penciulescu al- 
cătuieşte, începând cu acest spectacol, un mic organon al spectatorului care se 
completează cu noi elemente odată cu „Regele Lear” și care se va desăvârși prin 
comentariul regizoral și pedagogic realizat pe marginea spectacolului-studiu 
„Macbeth”, încât în acest arc peste timp, Radu Penciulescu se dovedeşte a fi singu- 
rul regizor român care este preocupat de cele trei elemente care definesc teatrul: 
locul destinat jocului (spaţiul), cel care joacă (actorul) şi cel pentru care se joacă 
(spectatorul). Aceasta reprezintă, desigur, părerea mea și se bazează pe experiența 
mea de spectator. 

Cronicarul ține să amintească teorema care este demonstrată pe întreg parcur- 
sul spectacolului: actorii sunt atraşi într-un „ceremonial de expresie fizică”, un 
mecanism care se împlinește prin antrenament şi prin definirea cu stricteţe a spații- 


42 


lor destinate jocului. Urmărind desfășurarea acestor momente și legarea lor în mod 
logic de spaţii, se poate alcătui o „diagramă vizuală” a spectacolului, ca la Ion Sa- 
va, o adevărată „geometrie spaţială a textului” ; la toate cele enumerate înainte este 
adăugat elementul care înscrie detaliile de mișcare în ecuaţia care se desăvârșește 
prin gesturile protagoniștilor (mișcarea de fundal, grupul și evoluţia sa de la per- 
sonaj colectiv la decor) şi care se amplifică în memoria spectatorilor ca un „element 
vizual permanent”. 

Critica cea mai severă în acest material este realizată la adresa costumelor. Mira 
Iosif crede că idea costumelor este preluată din „living theatre” și nu este de acord 
cu o preluare fără o transformare a principiului adoptat. La data când scriu aceste 
rânduri, critica Mirei Iosif mi se pare neîntemeiată. Principiul adoptat atunci prin 
modul de gândire și de realizare practică a costumelor este păstrat și astăzi, mai 
mult chiar, este întrebuințat în compunerea costumelor în „Macbeth”. Mai mult 
decât un principiu adoptat din alte zone, un adevărat element al poeticii regizorale 
Penciulescu: suspendarea costumului de teatru în datele sale cunoscute până la 
anulare şi înlocuirea acestuia cu hainele de zi cu zi ale actorului, astfel încât acesta 
să nu simtă niciun moment că este altcineva*”. Cronicarul este de părere că astfel 
Penciulescu obține un efect „Lear 70”, o imagine care se suprapune peste imaginea 
de atunci şi pe care spectatorul putea să o identifice mai ușor fiindu-i mai apropia- 
tă. Prin acest procedeu, Radu Penciulescu face o dată în plus demonstraţia constan- 
tei metodei sale, expusă de câteva ori în materiale pe care astăzi le putem numi 
programatice“. Costumului alcătuit pentru scenă în modul amintit i se adaugă un 
alt element definitoriu pentru ceea eu cred că se constituie în trăsăturilor ultimei 
încercări de teatralizare la noi: lipsa machiajului special pentru scenă. Acest fapt 
duce la lămurirea uneia dintre cele mai discutate probleme a acestui spectacol: 
uniformizarea ca vârstă a distribuţiei, anularea generaţiilor. În felul acesta lipsa 
„atât de criticată de unii comentatori, 
se dovedeşte a fi programatică: în niciun moment al spectacolului nu se confruntă 


pr 


replicii finale „Noi tinerii trăi-vom altă viață 


tinerii cu bătrânii, nu se ciocnesc generaţiile; acest fapt este cuprins în chiar modali- 
tatea de construcţie a spectacolului și, mai ales, în lipsa unei diferențieri sociale și 
istorice. Nu acestea au fost liniile de forţă pe care Penciulescu le-a căutat în text şi 
pe care le-a revelat actorilor şi spectatorilor, iar elementele despre care am vorbit 
aici l-au ajutat să-și formuleze demonstraţia. Sunt de părere ca Mira Iosif a căutat 
semne teatrale acolo unde acestea nu existau, dar acest fapt se datorează scandalu- 
lui care se iscase in jurul spectacolului. Sigur că opoziţia cromatică ce se instala 
între albul costumelor din scena abdicării, al costumelor celor nevinovaţi, al banda- 


5 La reprezentaţia cu „Macbeth” din data de 11 martie 2011, costumele erau așezate pe o masă în 
mijlocul spațiului de joc. Actorii veneau pe rând, sau în grup, și își alegeau un element de costum ca- 
re individualiza personajul și care se adăuga la hainele pe care le purta actorul în acel moment. 

60 Vezi materialele tipărite în caietele de sală ale spectacolelor „Richard II”, „Macbeth” și în interviuri și 
articole citate în această lucrare. 

jului de pe chipul lui Gloucester și negrul care venea să echilibreze mai mult cro- 
matic scena ne pot face să credem că această contradicție a fost căutată de Pen- 
ciulescu: acest fapt este mult prea simplu și mult prea la îndemână pentru ca regi- 
zorul să fi avut vreun moment grija lui. Calific aceste fapte de construcție a 
spectacolului o capcană de tipul acelora pe care regizorii de concepţie le-au întins 
de multe ori tocmai pentru ca acele elemente de adevăr pe care le doreau a fi co- 
municate să-și găsească locul cuvenit. Nu în albul care reprezintă binele și negrul 
care reprezintă răul se împlinea acest spectacol, ci în ceva mult mai profund și de 
intensitate nebănuită: condiţia etică a echipei și adeziunea acesteia în totalitate la 
faptul teatral definit de către regizor, cum arăta și George Banu. Mira Iosif constată 
că nereuşitele spectacolului vin tocmai din lipsa de adeziune a unora dintre actori, 
în mimarea interesului pentru propunerea regizorului, în golirea de etic a actului 
repetiției și, mai apoi, a reprezentațiilor, în lipsa unei comunităţi profesionale şi de 
idei, în ignorarea acelui modus vivendi despre care sunt încredințat că era scopul 
final al lui Radu Penciulescu. 

Mira Iosif identifică în acest spectacol ceea ce Radu Penciulescu va spune după 
40 de ani: „Regele Lear al lui Penciulescu se vrea un colectiv strigăt de protest al 
celor striviți de un destin implacabil, destin pus în mișcare de propria lor eroare, 
[...]”. 

Acum, după atâta timp, suntem în măsură să spunem că aceste cuvinte ascund 
năzuinţele unui artist-cetățean care nu mai putea să tacă și care căuta căi pentru a 
atrage de partea sa cât mai mulți adepţi ai libertăţii. Unii dintre participanţii la 
acest proiect nu au aderat complet la cerințele celui care provoca, prin însăși aceas- 
tă întâmplare, destinul artistic personal. Lipsa lor de convingere, pusă pe seama 
tinereţii sau a maturității, nu a înfrânt credinţa lui Radu Penciulescu, care transpa- 
re în toate montările sale de maturitate realizate în România: regizorul, asemeni lui 
Lear, este sinonim cu experiența renunțării la putere și acceptarea condiţiei de 
simplu muritor. Condiţia etică a acestui spectacol pornea de aici. 

Voi încheia încercarea mea de a readuce în discuție momentul „Lear 70”, prin 
analiza unui articol care, deși pare unul care încearcă să împace pe toată lumea, 
atât tabăra contestatarilor cât şi pe cea a adepților spectacolului, procedează la 
izolarea pozitivă şi la definirea lui Radu Penciulescu, în acel moment, ca fiind un 
artist pe care lumea teatrală românească nu era încă pregătită să-l primească, să-l 
ocrotească și să-i ofere condiţiile obligatorii pentru continuarea muncii sale. Mate- 
rialul aparține lui Paul Anghel („Premise pentru un an dinamic”. Teatru, nr. 12. 
decembrie 1970. p. 9-11), iar acesta reușește să ofere cititorilor, atâția câți au fost 
aceștia, prin aprecierile făcute la adresa regizorului, o însemnată și impetuoasă 
imagine a noii modalități de a face teatru a lui Penciulescu. Pentru a da o cât mai 
mare libertate de alegere cititorului, voi cita întâi pasajul care ne ajută să ne creio- 
năm o idee cât mai aproape de importanţa discuţiilor care au avut loc, comentând 
apoi aceste rânduri: 


44 


Tocmai de aceea mi se pare că — pusă la noi în termeni excesivi — discuţia se înfundă, 
nu lămurește nimic. Lui Penciulescu i se pare că participă la renovarea teatrului. Par- 
tizanii teatrului tradiţional protestează. Și pe bună dreptate. E violentat ceva din 
structura imaginii scenice, iar fără această structură, imaginea scenică riscă să nu mai 
existe. Riscul e generos, fiindcă împinge la crearea unui nou tip de imagine. De aceea, 
partizanii vechii structuri n-au dreptate, atunci când refuză noua structură, chiar și 
lipsită de obiect, când îi resping existenţa de plano. N-are dreptate nici Radu Penciu- 
lescu, când se obstinează că ceea ce realizează el, teoretic și practic, e teatru. E altceva. 
O să-i găsească cineva un nume, poate chiar Radu Penciulescu. Eu personal mă men- 
ţin în convingerea că e o artă nouă, necunoscută, care își caută un drum. Această artă 
nu are încă texte sau pretexte. Și nici interpreți destul de adecvaţi.t! 


Aceste rânduri, cum de altfel întregul articol, aşează o pace balcanică peste 
„conflictul” despre care aminteam că se purta, la nivelul ideilor, în matca deschisă 
de „Lear 70”, la naţionalul bucureştean. A da dreptate ambelor tabere era o greşea- 
lă şi, chiar dacă Paul Anghel lansează ideea că suntem în faţa apariției unei noi 
arte, iar cel care inventase această artă era Penciulescu, nu pot să nu simt printre 
rândurile cronicarului tușa ușor ironică, ce diluează demersul lui Radu Penciulescu 
pe terenul teatrului și îl aruncă pe terenul experimentului fără scop. 

Voi încheia reiterând idea pe care am expus-o mai înainte: arta lui Penciulescu 
era una nouă, era arta teatrului nou, o artă supusă unei teatralizări care-i aparținea 
doar lui Penciulescu. Noua artă ar fi avut șansa să se afirme deplin dacă ar fi avut 
mai mulți adepți. 


Gelu Badea este regizor de teatru, absolvent al Universităţii Babeş-Bolyai. Docto- 
rand în cadrul FTT al Universităţii Babeş-Bolyai Cluj, urmând să își susțină teza de 
doctorat cu titlul Radu Penciulescu — pedagogie și creație. În prezent predă arta regizo- 
rului de teatru, scenografie, colaborare regizor-actor şi arta actorului de teatru. A 
montat peste patruzeci de spectacole dintre care amintim: Așteptându-l pe Godot şi 
Îngerul slut (Teatrul Naţional Cluj Napoca), Visul unei nopți de vară şi Hamlet (Tea- 
trul de Nord Satu Mare), Îngerul electric şi Unchiul Vanea (Teatrul Municipal Baia 
Mare), Antigona şi Victorie (Teatrul Dramatic „Elvira Godeanu” Târgu Jiu), Elisabeta 
I şi Cerere în căsătorie (Teatrul Dramatic I. D. Sârbu, Petroşani), O noapte furtunoasă 
(Teatrul Municipal Turda), A douăsprezecea noapte (Teatrul Mihai Eminescu Boto- 
şani) etc. 

Este nominalizat în cadrul Galei Uniter 2000 la premiul de debut pentru regia 
spectacolului Lazaret (Teatrul Andrei Mureşanu, Sfântu Gheorghe). 

Spectacolele sale s-au jucat la festivaluri în Moldova, Italia, Turcia, Ungaria şi 
Germania și au obținut premii pentru interpretare, scenografie sau regie. 


si Anghel, Paul. „Premise pentru un an dinamic” . Teatru, nr. 12. decembrie 1970. p. 11. 

NARCISA PINTEA 


Limbajul teatral al lui Aureliu Manea 


Preambul: cadrul istorico-estetic 


Aureliu Manea! este o figură tutelară a artei spectacolului teatral, din ultimele de- 
cenii ale sec. XX. Discipol al regizorului și profesorului Radu Penciulescu, el a sur- 
prins prin îndrăzneala cu care aborda textele dramatice, fiind considerat un lider 
spiritual al generaţiei sale. 


Oricât de surprinzătoare este lupta cu cenzura, dar și o anume insurgență a teatrului, 
dintotdeauna au determinat, în bună măsură, mai ales în anii dictaturii comuniste, 
spiritul de competiţie al oamenilor de teatru.? 


Valentin Silvestru prevestea încă de la debutul lui A. Manea ca regizor (specta- 
col de licenţă: Rosmersholm de Henrik Ibsen, Teatrul de Stat Sibiu, stagiunea 1967- 
1968), că acesta este „un artist personal, cu o concepţie proprie despre teatru”3. 
Aserţiunile lui Silvestru, un mare critic al acelei epoci, căpătau valoare referenţială, 
verdictele sale fiind, uneori, imuabile. 


Un examen dat de regizorul Aureliu Manea la Sibiu, cu ibsenianul Rosmersholm, a 
adus un ecou din preocupările curente pe alte meridiane, de teatru crud și violent. 
Dacă s-ar fi împrumutat numai precedentele (costum și uneori măști negre, scena 
epurată de mobilier și recuzită, tonuri înalte, poze bizare, măști unghiulare, sacadări 
în vorbire etc.), n-am fi avut de remarcat decât analogii superficiale. Dar aceste pro- 
cedee s-au integrat organic unei forme care a rezultat dintr-o perspectivă radicală (și 
deci, mai adevărată în actualitate) asupra conflictului politic dintre burghezii orășelu- 
lui, conflict a cărui încheiere tragică e ea însăși extrem de dură. Personajele fantoma- 
tice, printre care și soția pastorului Rosmer (doar pomenită în piesă), apăreau, dispă- 
reau în scenă, acţionând cutremurător — alcătuind lumea spectrelor generată de 


1 Aureliu Manea s-a născut în ziua de 4 februarie a anului 1945, la București. A absolvit Institutul de 
Artă Teatrală și Cinematografică „I. L. Caragiale” București, secția regie teatru, în anul 1968, clasa 
profesor Radu Penciulescu. Profesorul Penciulescu, totodată, un mare regizor, a fost un model artis- 
tic pentru A. Manea. Studenţi ai regizorului Penciulescu: Aureliu Manea, Andrei Șerban, Ivan 
Helmer, Anca Ovanez, Iulian Vișa, Petrică Ionescu, Alexa Visarion, Mircea Cornișteanu, Silviu Pur- 
cărete. 

2 Marian Popescu, Oglinda spartă, Bucureşti, Editura Unitext, 1997, p. 79. 

3 Valentin Silvestru, „Tineri regizori”, în Spectacole în cerneală, Bucureşti, Editura Meridiane, 1972, 
p. 139. 

chinurile conștiințelor și căpătînd materialitate, pentru că aceste chinuri determină 
cel mai material fapt din tragedie, sinuciderea pastorului și a prietenei sale.* 


Arta lui Manea’ poartă pecetea vizionarismului, declanșând fiorul emotivității 


şi incitând raţiunea, mereu, poate, prea detașată, prea critică și prea analitică. El a 
luptat cu ariditatea convenţionalismului și cu obișnuința tradiționalismului desuet, 
reclădind și redefinind o lume artistică aflată într-o permanentă căutare şi regăsire 
de sine. 


Aureliu Manea este dintre cei puţini aleși. Dar cine a dăruit cu două mâini a și luat. 
Trăim lângă oameni de excepţie și în suficiența și nepăsarea noastră nu ne dăm sea- 
ma. Să facem ceva pentru a-i păstra printre noi, pentru a nu-i lăsa cotropiţi de uitare. 
Generaţia de regizori care astăzi este tânără se poate regăsi în Aureliu Manea, în 
primul rând prin refuzul formelor bătătorite, prin orgoliul de a redescoperi teatrul, 
prin tensiunea căutării de sine. lar generația matură a mers pe multe din drumurile 
statornicite de Aureliu Manea. Cătălina Buzoianu îl considera un geniu, aureolat de 
scânteia geniului. Ceea ce, în esenţă, înseamnă putere creativă deosebită. 


4 


6 


Valentin Silvestru, Contribuția regiei tinere la formarea conceptului actual de teatralitate, în Spectacole în 
cerneală, Bucureşti, Editura Meridiane, 1972, p. 29. 
Opera regizorală: 

1967-1968: Rosmersholm de Henrik Ibsen, Teatrul de Stat Sibiu; 1968-1969: Anotimpurile de Arnold 
Wesker, Teatrul Naţional Timișoara; Filoctet de Sofocle, Teatrul Naţional Iași; 1969-1970: Britannicus 
de Jean Racine, Teatrul Tineretului Piatra Neamţ; Acești îngeri trişti de D.R. Popescu, Teatrul Matei 
Millo Timişoara; 1970-1971: Tigrul de M. Schisgall, Teatrul de Stat Turda; 1971-1972: Roata în patru 
colțuri de Valentin Kataev, Teatrul de Stat Turda; Gaiţele de A. Kirițescu, Teatrul de Stat Turda; Maşi- 
na de scris de Jean Cocteau, Teatrul de Stat Turda; 1972-1973: Jocul dragostei și al întâmplării de 
Mariveaux, Teatrul Naţional Cluj; 1973-1974: Povestea unui ghicitor şi a bogătașului furat, a hotului pă- 
gubitor şi a văduvei de lăudat de P. C. Chitic, Teatrul Naţional Cluj; 1974-1975: A douăsprezecea noapte 
de W. Shakespeare, Teatrul Naţional Cluj; 1975-1976: O noapte furtunoasă de I. L. Caragiale, Teatrul 
Naţional Cluj; Macbeth de W Shakespeare, Teatrul Municipal Ploiești; 1976-1977: Pacea de Aristofan, 
Teatrul Naţional Cluj; 1977-1978: Cotele apelor Dunării de V. Munteanu, Teatrul de Stat Turda; Arden 
din Kent, anonim engl. sec. XVI, Teatrul Municipal Ploiești; 1978-1979: Fedra de Jean Racine, Teatrul 
de Stat Sibiu; O sărbătoare principiară de Teodor Mazilu, Teatrul Naţional Cluj; Conu Leonida față cu 
reacţiunea de I. L. Caragiale, Teatrul Naţional Cluj; Hangița de Carlo Goldoni, Teatrul Naţional Cluj; 
Domnișoara Tulia de Strindberg, Teatrul de Stat Turda; 1979-1980: Titanic vals de Tudor Mușatescu, 
Teatrul Maghiar Cluj; Aceşti nebuni fățarnici de T. Mazilu, Teatrul Maghiar Cluj; 1980-1981: Medeea de 
Seneca, Teatrul de Stat Turda; Tartuffe de Moliere, Teatrul Naţional Cluj; 1981-1982: Somnoroasa aven- 
tură de T. Mazilu, Teatrul Naţional Timișoara; Ifigenia in Taurida de Goethe, Teatrul de Stat Petroșani; 
1982-1983: Cenușăreasa după Fraţii Grimm, Teatrul de Păpuși Cluj; lepurilă varză dulce de C. Cuble- 
şan, Teatrul de Păpuși Cluj; Amorul doctor, opera de P Bentoiu, Conservatorul Gh. Dima Cluj; Pescă- 
ruşul de A. P. Cehov, Teatrul de Stat Reşiţa; Emelian și tolba cea goală, după Tolstoi, Teatrul de Păpuși 
Cluj; 1983-1984: Ispita de C. Cublesan, Teatrul Maghiar Cluj; Surorile Boga de H. Lovinescu, Teatrul 
Naţional Cluj; Flautul fermecat de Mozart, Teatrul de Păpuși Cluj; A doua conştiinţă de B. Ştefănescu 
Delavrancea, Teatrul Naţional Cluj; 1984-1985: Execuţia se repetă de Mircea Vaida, Teatrul Naţional 
Cluj; 1985-1986: Cartea cu Apolodor de Gelu Naum, Teatrul de Păpuși Cluj; Sub clar de lună de T. Ma- 
zilu, Teatrul Naţional Cluj; 1988-1989: Trei surori de A. P. Cehov, Teatrul Toma Caragiu Ploiești; 
1989-1990: Arca bunei speranţe de I. D. Sârbu, Teatrul Naţional Craiova; Woyzeck de G. Büchner, Tea- 
trul Toma Caragiu, Ploiești; 1990-1991: Medeea de Seneca, Teatrul de Stat Turda. 

Justin Ceuca, Aureliu Manea. Eseu despre un Regizor, Cluj-Napoca, Casa Cărţii de Știință, 2007, pp. 5-6. 

Epoca în care s-a format și s-a definit ca artist Aureliu Manea este acea perioadă 
a anilor '60—80 ai secolului trecut, conturată ca fiind un spaţiu temporal de mare 
efervescenţă creatoare, nu numai pentru teatrul românesc al epocii, ci şi pentru 
întreaga lume artistică. Teatrul din România comunistă a acelor ani era supus unei 
nemiloase cenzuri, unele dintre spectacole fiind interzise, „spectacolele interzise 
erau cele care puteau să facă să evolueze în spirit modern teatrul”7, afirmă regizo- 
rul Mihai Măniuţiu. 

Dar a existat dincolo de lumea teatrală adevărată a epocii și o categorie de 
„complici” ai sistemului, de delatori şi „vânduțţi” care au alterat spiritul novator şi 
apolitic. Facem cuvenita afirmaţie în sensul relevării și păstrării adevărului. 


S-a creat în timp, mai ales după anii 60, o ciudată coabitare a scriitorului și creatoru- 
lui de spectacol cu cenzorul, fapt care a dus la existența unui adevărat mecanism al 
complicităţii, dar şi la consecinţe încă neevaluate asupra modului de a scrie și a re- 
prezenta o piesă de teatru.8 


Dincolo de „relele” unei epoci, a existat, însă, acea pleiadă reformatoare, consti- 
tuită din artiști neaserviți sistemului, care au creat etaloane moral-estetice. „Cele 
mai importante spectacole ale lui Ciulei, Pintilie, Esrig, Penciulescu au dat un sens 
actului de cultură în împrejurări ostile.” ° 

În România acelor ani, exista o tendinţă de teatralizare a spectacolului teatral. 
Exemplificăm, prin opiniile reputatului critic, Valentin Silvestru, vizavi de moder- 
nitatea spectacolului D'ale Carnavalului, montat de Lucian Pintilie. 


Un semn al teatralităţii originale pare a fi tendinţa de populare a scenei pentru a se 
reconstitui un climat. E ceea ce a făcut Lucian Pintilie în D'ale carnavalului, aducînd 
carnavalul, de care se vorbește în piesă, la vedere, dîndu-i un rost dramatic, extin- 
zând locul acţiunii în ulița mahalalei, unde e frizeria lui Nae Girimea, și în cămăruța 
din dosul frizeriei, situând întreg, actul doi într-o sală goală, între bufet și toaletă, dar 
lăsând și aici o fereastră deschisă spre salonul de bal, pentru a cuprinde astfel cât mai 
larg umanitatea ce viețuiește în text. Însemnătatea acestei opere teatrale o măsoară, în 
primul rând, aglomerarea de date caracteriologice prelungite în bogăţia descrierii, 
prin ample mișcări exterioare, a stărilor sufletești individuale, precum și a unui psi- 
hism colectiv.I 


În acei ani, teatrul făcea o trimitere la formulele ancestrale, la modelele origina- 
re grecești (Eschil, Sofocle, Euripide) sau romane (Seneca, Plaut, Terenţiu). Se în- 
cerca reformularea expresiei scenice a teatrului shakespearian și, în general, a celui 
elisabetan. La mare căutare erau direcţiile școlii ruse (Stanislavski, Meyerhold, 


7 Liviu Malița (coordonator), Interviu cu regizorul Mihai Măniuţiu, în Viaţa teatrală în şi după comu- 
nism, Cluj-Napoca, Editura Efes, 2006, p. 80. 

8 Marian Popescu, „Cenzura și revoluţia culturală în deceniul 8”, în Scenele teatrului românesc 1945-— 
2004, Bucureşti, Editura Unitext, p. 121. 

9 Ibidem, p. 117. 

1 Valentin Silvestru, op. cit., p. 26 

Tairov, Vahtangov) sau ale celei germane, reprezentată și înnoită de „modelul” 
Bauhaus sau de regizori ca Fuchs, Reinhardt, Piscator şi, mai ales, Brecht. O „pece- 
te” absolută şi-au pus asupra acestei perioade Peter Brook, Jerzy Grotowski, Tade- 
usz Kantor. Epoca era înnoitoare și prin „deschiderea” oferită artei scenice de mo- 
delele avangardiste americane (La MaMa, Happening, Living Theatre, Open 
Theatre, Performance Group ş. a.). În spaţiul teatral românesc al acelor ani, desă- 
vârșeau arta scenică Liviu Ciulei, Lucian Pintilie, Radu Penciulescu, David Esrig, 
Lucian Giurchescu ș. a. 


După cum, D'ale Carnavalului e fructul unei cercetări regizorale personale, de ordin 
literar, Opera de trei parale (a regizorului Liviu Ciulei) e consecința unui studiu socio- 
logic [...]. Regele Lear (al lui Penciulescu) e o restudiere, din perspectiva spectatorului 
contemporan, a motivaţiilor shakespeariene.!! 


Este interesant de reținut un punct de vedere vizavi de ideea de teatru de artă, 
idee care analizează opinii estetice ale unui alt important regizor al anilor "60-80, 
Valeriu Moisescu: 


Pentru Valeriu Moisescu, teatrul de artă nu poate fi imaginat în absenţa a ceea ce el 
numește regie activă [...] și se definește prin următoarele trăsături specifice: pregnan- 
ţa dinamismului ideii prin vizualizare, maxima expresivitate a imaginii teatrale-șoc, 
redescoperirea mijloacelor specifice artei teatrale, bazându-se, în primul rând, pe de- 
săvârşirea profesională a actorului, crearea senzaţiei de adevăr, prin descoperirea 
amănuntului inedit, descoperirea unui sistem propriu fiecărui spectacol!?. 


Ne găsim, cu alte cuvinte, într-un nou areal de creaţie, mai îndrăzneţ şi mai no- 
vator, care nu va mai reduce teatrul la simpla lui dimensiune dramaturgică, ci îl va 
direcționa spre calea autorităţii artistice a regizorului. „Cealaltă cale care se afirmă 
e aceea a autorului de spectacol, creator integral, autonom”. Acest nou univers 
ficțional se va impune prin plastica imaginii și prin constructivismul paratextual. 


La începutul secolului, marele vizionar Gordon Craig avusese intuiţia acestei posibi- 
lităţi: regizorul ca autor. El a fundamentat acest discurs pe autoritatea absolută a re- 
giei exercitată asupra celorlalți termeni, inclusiv textul.!4 


În acest spaţiu cultural-istoric s-a format şi şi-a definit profilul personalităţii ar- 
tistice Aureliu Manea, şocând prin temele abordate. Un regizor cu o estetică pro- 
prie, cu un stil mai mult sau mai puțin agreat, dar care aducea o perspectivă de 
viitor pentru teatrul românesc. În opera lui Manea vom găsi repere semnificante, 


11 Ibidem, pp. 27-28. 

12 George Banu (coordonator), Mircea Morariu, Valeriu Moisescu. Regia de teatru ca regie activă”, în 
Teatrul de artă — o traducere modernă, traducere din limba franceză de Mirela Nedelcu-Pătureau, Bucu- 
rești, Editura Nemira, 2010, p. 532. 

13 George Banu, „Regizorul ca autor”, în Ultimul sfert de secol teatral. O panoramă subiectivă. Traducere 
Delia Voicu, București, Paralela 45, 2003, p. 14. 

14 Ibidem, p. 15. 

vizavi de toată pleiada de creatori de teatru ai epocii, creatori care au lăsat urme în 
arealul său estetic. 

Preluând constructiv influențele generaţiei aflată în plină maturitate creatoare 
(Sorana Coroamă-Stanca, Vlad Mugur, Liviu Ciulei, David Esrig ş. a.), Aureliu 
Manea se înscrie în pleiada anilor '70, din perioada mai sus amintită a anilor '60- 
'80, alături de Alexa Visarion, Dan Micu, Iulian Vișa, Andrei Șerban, Cătălina Bu- 
zoianu ș. a. Pentru a înţelege spiritul înnoitor al tinerei generaţii de regizori, să 
reținem câteva aprecieri ale lui Valentin Silvestru, vizavi de spectacolul-examen de 
stat al tânărului, pe atunci, Alexa Visarion. 


O piesă confuză și pauperă, Cartofi prăjiți cu orice de Wesker, a căpătat o deosebită vi- 
vacitate [...], unde Alexa Visarion a pus în surdină accentele populist-retorice, dând 
în schimb o imagine complexă, dură, vieții de cazarmă de armată britanică, contu- 
rând un univers gregar ce mutilează individualităţile, transformând și sala în loc de 
joc, dar cu ignorarea deplină a spectatorilor, ceea ce augmentează senzaţia de aliena- 
re a acestei umanități!5 


Sau al Cătălinei Buzoianu cu poemul Marele drum al încrederii, spectacol montat 
la Teatrul Naţional laşi, unde regizorul îmbină „modalităţi folclorice ce vizau un 
public înconjurător cu formula actuală a teatrului improvizat al străzii, presupunînd 
un public participant, interferat cu artişti” .16 


1. Despre diversitatea stilului său regizoral 


1.1. Corpul actorului și magia acţiunii 


Vorbind despre diversitatea stilului regizoral al lui Aureliu Manea, putem face 
trimitere la modelele estetice care i-au călăuzit paşii spre definire, la recurenţa unor 
paradigme teatrale, cu valoare de postulat artistic şi nu de clișeu. Fiecare din cei 
care l-au fascinat va avea o înrâurire asupra creaţiei sale ulterioare, lucru recunos- 
cut atât în „confesiunile” sale literare, cât și în opera scenică. 

Căutându-și formulele stilistice, el s-a întâlnit cu ideile marilor gânditori şi 
practicieni Adolphe Appia” şi Gordon Craig!8$, care sunt menționați, în istoriogra- 
fia artei scenice, ca fiind creatorii esteticii teatrale moderne!”, acreditori ai ideii de 
regizor-demiurg, ai conceptului de regizor ca factor sintetizator al elementelor de 
sugestie și simbol. Aureliu Manea a preluat de la acești înaintaşi ideea că scena 


15 Ibidem, p. 29. 

16 Ibidem,p. 21. 

17 Adolphe Appia (1862-1928), teoretician şi practician elveţian de teatru. 

18 Gordon Craig (1872-1966), teoretician și practician englez de teatru. 

19 Lucrarea-pionierat este socotită Punerea în scenă a dramei wagneriene, de Adolphe Appia, apărută în 
1895. 

detaliat realistă este falsă, întrucât impune norme prin care doar reproduce lumea 
palpabilă, fără a releva lumea esenţelor. 

Appia, ca prim-întemeietor al esteticii teatrale moderne și promotor al căilor eu- 
ristice de regândire și redimensionare a universului artei scenice, acreditează şi 
susține ideea mesajului corporal în spectacologia teatrală: 


Corpul, viu și mobil, al actorului este reprezentantul mișcării în spaţiu [...]. Corpul 
viu este, astfel, creatorul acestei arte, el deținând secretul relaţiilor ordonatoare ale 
diferitelor elemente. El este coordonatorul. De la acest corp, plastic și viu, trebuie să 
plecăm pentru a reveni la fiecare dintre arte și a le determina locul în arta dramati- 
că.2 


Ca şi în premisele teoretice ale lui Appia, unde actorul devine un far călăuzitor 
al spectatorilor, lumea scenică a regizorului Manea este însuflețită de corpul și de 
mișcarea creatorului de caractere. Se împlinește, prin spectacol, o adevărată operă 
de artă vie. „Spectatorul preia emoția unui actor. [...]. Teatrul este o artă în care 
empatia funcționează la un nivel intens. ”? Despre rostul și rolul emoțţiei transmisă 
de actor chiar din momentul primordial al intrării în scenă, ne vorbeşte Aureliu 
Manea în eseurile sale: 


„Câtă emoție conţine, în schimb, acel spaţiu de spectacol construit pe o scenă goală, 
în care actorii se adună în relații fără o determinare a intrării sau a ieșirii? Câtă im- 
portanță are apariția unui personaj? Nedeterminarea intrării în scenă înseamnă, cred, 
o denivelare a apariţiei. Cred în forța determinantă a intrării în scenă asupra situației 
dramatice.”2% 


Putem aprecia că un vector al spectacologiei lui Aureliu Manea este reprezentat 
de sinteza de elemente: text, joc actoricesc, decor, ecleraj, muzică etc. Această sinte- 
ză, derivată din opera lui Appia, reprezintă un reper al diversităţii stilistice, un 
principiu modular care i-a caracterizat montările scenice. Din estetica lui Craig, 
regăsim la Manea ideea raportului regizor-actor. Dacă la esteticianul şi practicianul 


20 Ideea s-a născut în urma colaborării lui Appia cu Jacques Dalcroze, fondatorul școlilor de ritmică. 

2 Chintesenţa ideilor se regăseşte în scrierile lui Adophe Appia: după lucrarea mai sus pomenită, 
Punerea în scenă a dramei wagneriene (1895), urmează Muzica şi punerea în scenă (1899) şi Opera de artă 
vie (1921), apărută sub titlul originar, L'CEuore d'art vivant, Genève, Suisse, Edition Atar, iar în româ- 
neşte, sub traducerea Elenei Drăgușin Popescu (București, Editura Unitext, 2000). 

2 Adolphe Appia, „Elementele”, în Opera de artă vie, în românește de Elena Drăgușin Popescu, Bucu- 
rești, Editura Unitext, 2000, p. 16. 

23 Aureliu Manea, „Intrarea în scenă”, în Energiile spectacolului, Cluj-Napoca, Editura Dacia, 1983, p. 5. 

24 Evident, trimiterea se face la spațiul gol, grotowskian. Asupra esteticii și practicii lui Jerzy Grotowski 
vom reveni, pe parcursul lucrării, întrucât, chiar de la debut, Aureliu Manea face prin 
Rosmersholm-ul ibsenian, o trimitere la Prințul Constant grotowskian, după vizita în Polonia, la Labo- 
ratorul din Wroclaw. 

25 Aureliu Manea, „Intrarea în scenă”, în op. cit., p. 6. 

englez întâlnim expresia de actor supermarionetă%, la regizorul român observăm 
formulări despre actorul participativ prin colaborare și „supunere”. 


De multe ori, în munca mea am întâlnit acea criză de relaţie regizor-actor, acea neîn- 
ţelegere de colaborare dintre doi reprezentanţi ai spectacolului [...]. Probabilitatea de 
apariţie a crizei de colaborare dintre actori și regizori este mai mare în cadrul unei 
munci care are la bază principii foarte severe de control și autocontrol. În clipele cele 
mai grave ale conflictului începi să te gândești la un actor ideal. Sau, „din comodita- 
te”, la un actor-robot. Una din calităţile actorului ideal este supunerea fără rezerve la 
un principiu adoptat.” 


Un alt argument al diversităţii stilistice, întâlnit în opera lui Aureliu Manea, este 
adus din lumea scenică a lui Antonin Artaud3. Se reacreditează, astfel, ideea co- 
municării prin elemente fizice și afective, magia actului teatral născându-se din 
acțiune şi, subsidiar, din cuvânt. „Ainsi mis en scene, le réel agit directement sur le 
public”. La Artaud, magia lumii scenice se naşte din nevoia de a da un răspuns 
artistic raportului Om-Societate-Natură-Obiecte prin melanjul Creaţie-Devenire- 
Haos. Spaţiul ficțional devine, prin comunicarea actor-spectator, o lume a oniricu- 
lui: „Teatrul nu va putea redeveni el însuși, adică să constituie un mijloc pentru o 
iluzie adevărată, decât furnizând spectatorului precipitaţii veridice de vise.”% 

Antonin Artaud a fost apărătorul ideii de „teatru pur”, un principiu artistic ab- 
solut, un deziderat practic de neatins, știut fiind faptul că arta teatrală este expresia 
însumată a mai multor forme de artă: muzică, dans, pantomimă etc. Dar Artaud 
aduce în estetica teatrală acea candoare, acea dorinţă de înnoire care a însufleţit o 
întreagă lume artistică. A exemplificat prin teatrul balinez ceea ce își dorea să ex- 
prime. „Balinezii înfăptuiesc cu rigoare ideea de teatru pur.” În gândirea 
artaudiană, regizorul este „conducător magic, maestru de ceremonii sacre”%, iar 
actorii „hieroglife însuflețite”33 

Din creaţia artaudiană, Manea decupează gândul magiei corporalităţii şi al în- 
suflețirii obiectelor scenice. ÎL leagă de înaintașul său „ardoarea pandemică” cu 


26 Principiile estetice legate de idea de actor supermarionetă se regăsesc la Gordon Craig în lucrări ca: 
Marioneta (publicată în 1918) și The Actor and the Liber-marionette (articol apărut în revista The Mask, în 
1908). 

27 Aureliu Manea, Actorul ideal, în op. cit., pp.6-7. 

% Antonin Artaud (1896-1948), poet, prozator, dramaturg, eseist, actor, scenograf, regizor francez. 

2 Rykner Arnaud, L'Envers du theater. Dramaturgie du silence de l'âge classique à Maeterlinck, Paris, 
Edition José Corti, 1996, p. 193. 

„Pus astfel în scenă, realul acţionează direct asupra publicului.” (t. n.) 

3 Antonin Artaud, Teatrul cruzimii (Primul manifest), în Teatrul şi dublul său, urmat de Teatrul lui Sera- 
fin și alte texte despre teatru. În românește de Voichiţa Sasu și Diana Tihu-Suciu. Postfaţă și selecția 
textelor Ion Vartic. Ediţie îngrijită de Marian Papahagi, Cluj-Napoca, Editura Echinox, 1997, p. 74. 

351 Antonin Artaud, Despre teatrul balinez, în op. cit., p. 45. 

32 Ibidem, p. 50. 

3 Ibidem, p. 45. 


55 


care a abordat, a înţeles și a exprimat idei teatrale. Și o energie creativă care frizea- 
ză, nu întâmplător, patologicul. 


Nu putem ocoli adevărul că existenţa lui Aureliu Manea a fost marcată de boala sa, 
de psihopatia de care suferă. Dar nu trebuie nici exagerat acest fapt. Psihologia recu- 
noaște temperamentelor artistice o anume sensibilitate și labilitate psihică în plus. 
Din punctul de vedere al bolii și al destinului consecutiv acesteia, Aureliu Manea se 
aseamănă cu Antonin Artaud. Parcă și chipurile lor au aceeași configurație. Ambii au 
fost bolnavi psihic, ambii atinși de aripa geniului, ambii vizionari, francezul prin 
gândirea îndrăzneață, atât de profitabilă pentru teatrul contemporan, Aureliu Manea, 
pentru noi, prin afirmarea unor noi modalităţi în spectacologie, prin imaginile inedi- 
te din spectacolele sale, prin descoperirea unor noi fațete ale unor mari autori. 
Amândoi au fost internaţi în sanatorii. Din fericire pentru Antonin Artaud, condiţiile 
sale au fost mai bune. Dar există şi o deosebire axială. Francezul şi-a formulat ideile 
în veșmântul unor profeţii, adesea poetice, dar nu întotdeauna coerente sau suficient 
de limpezi. La Aureliu Manea, intuiţiile sale au fost supuse controlului riguros al ra- 
ţiunii, de unde aspectul de organicitate. Dacă la A. Artaud predomină intuiţia, la A. 
Manea pe prim plan se află luciditatea, nu fără a valoriza rolul subconștientului.54 


1.2. Ritualismul şi simplitatea expresivă 


Un deosebit de relevant capitol al diversităţii stilistice este reprezentat în opera lui 
Aureliu Manea de opţiunea ritualistă a spectacolelor sale. El investea semnele sce- 
nice şi obiectele de joc, dincolo de semnificaţii, şi cu magia actului ritual. Pentru el, 
însăşi recuzita devenea un set de repere încărcate cu semnificaţii: „Ritualul acordă 
recuzitei psihologie.” 3 

Ideea de ritualism capătă la Aureliu Manea înțelesuri trans-semantice. Ritualul 
este depozitarul tainei, creat în ambient cathartic, într-un joc de lumini și umbre. 
„Umbra pe care o poartă un ritual cu sine mărește disperarea descifrării prin sem- 
nalizarea misterului.”% Este un răspuns dat haloului de taină și mister, care 
ambientează și agrementează creația regizorală. Spune creatorul: „Pentru mine, 
teatrul reprezintă o enigmă.” Un spectacol, oricât de limpede ar fi, trebuie să-şi 
păstreze picătura de ezoterism, de taină încă nedevoalată. Modul de încifrare- 
descifrare trebuie să aibă contur și ambient ritualistic. „Ritualul este intenţia cea 
mai profundă stilistic prin care operează un regizor.“% Şi, poate, pentru a conchide, 
am putea face trimitere la o aserţiune cu valoare de chintesență: „Spectacolul este 
un eseu psiho-filosofic despre condiţia umană.” 


3 Justin Ceuca, op. cit., pp. 14-15. 

3 Aureliu Manea, Obiectele în scenă, în op. cit., p. 9. 
36 Idem, Acțiunea-noapte şi lumină, în op. cit., p. 23. 
37 Idem, Enigma spectacolului, în op. cit., p. 29. 

38 Idem, Obiectele în scenă, în op. cit., p. 8. 

3 Idem, Teatrul-realitate psihologică, în op. cit., p. 28. 

Unul dintre cei care l-au făcut să accentueze ritualismul în opera sa a fost Jerzy 
Grotowski.% Întâlnirea cu ideile și spiritul grotowskian a avut loc în mod natural, 
dar indirect, prin ceea ce reprezenta regizorul polonez în anii '60, când Aureliu 
Manea îşi căuta modele şi căi de iniţiere. A avut loc şi o întâlnire, un contact direct 
Grotowski-Manea, cu prilejul unei vizite făcute în Polonia acelor ani de tânărul 
regizor român, aspirant la gloria eternității, în lumea artistică „patronată” de cele 
două muze ale mitologiei grecești, Talia și Melpomene.“ Cu acel prilej, Aureliu 
Manea ia contact cu Laboratorul din Wroclaw?, loc de fecunditate artistică, unde 
actorul intră în relaţie directă cu spectatorul, în diferite ipostaze, spectatorul având 
un rol pasiv în desfăşurarea acțiunii. Uneori, spectatorii sunt izolaţi de actori prin 
diferite procedee, ca de pildă printr-un gard înalt, ca în Prințul Constant %, specta- 
col care se va constitui într-un model referenţial pentru întreaga sa operă viitoare. 


Am văzut un spectacol care m-a înfiorat: Prințul Constant. Era făcut în așa fel, încât 
tulburarea psihică să se creeze de la prima apariţie a actorilor. Actorii intrau într-un 
ţarc, îngust și rotund, cântând, strigând, agitându-se. Erai prins într-un vârtej aproa- 
pe psihopatic. Erai martorul unui vis coșmaresc. Trupurile actorilor se înlănţuiau și 
se despărțeau într-un ritm sufocant, care te făcea să crezi, că imaginile conţin puteri 
copleșitoare. Rostirea era muzicală. Fanatismul se desfășura în modalităţi estetice 
abundente. [...]. Și astăzi, după zece ani, păstrez vie imaginea spectacolului. Jerzy 
Grotowski este un artist singular. [...]. Ritualul era așa de bine construit, încât erai 
violentat tot timpul. [...]. Ţipetele, șoaptele, cântecele implorau milă. Era necesară 
apariția Dreptăţii. Însă nimeni nu se urnea din loc. [...] Iar la sfârşit, epuizat, respi- 
rând chinuitor, Prinţul Constant rămânea întins pe podeaua scenei, a ţarcului, iar tu, 
spectator, plecai rușinat de neputinţa ta.“ 


Jerzy Grotowski a fost un mare reformator al culturii teatrale a secolului XX. 
Principiile sale estetice sunt esenţializate în lucrarea teoretică numită Spre un teatru 
sărac, o adevărată chintesență de idei înnoitoare. În gândirea grotowskiană, tea- 
trul este construit cu resursele energiei actorului, care exteriorizează putinţe lăun- 
trice ancestrale, putinţe exprimate printr-un complex proces de autorevelaţie. Un 
„teatru sărac” se edifică numai prin expresivitatea actorului. Condiţia minimală a 
acestui model teatral trebuie să fie însăşi relația un spectator — un actor. 


Pentru această întâlnire specială nu este nevoie de nimic altceva decât de corpul și de 
vocea actorului, de teatrul sărac și de actorul sfânt, capabil să se dedice până la sacri- 


4 Jerzy Grotowski (1933-1999), mare regizor polonez, creator de şcoală și teoretician. 

4 Talia, muza comediei, și Melpomene, muza tragediei, în mitologia greacă. 

42 Laboratorul din Wroclaw sau Teatrul Laborator este spaţiul artistic unde s-au desfăşurat căutările sceni- 
ce grotowskiene. Activitatea Laboratorului a început în anul 1962 și a încetat în 1985. 

% Prințul Constant (Prințul statornic), adaptare grotowskiană după Calderon de la Barca. 

+ Florica Ichim, El, vizionarul Aureliu Manea, Bucureşti, Editura Unitext, 2000, pp. 58-59. 

4 Apărută și în limba română, sub titlul: Jerzy Grotowski, Spre un teatru sărac. Traducere de George 
Banu şi Mirela Nedelcu-Pătureau. Prefaţă de Peter Brook. Postfaţă de George Banu, Bucureşti, Editu- 
ra Unitext, 1998. 

ficiu. Orice alt element (decoruri, costume, muzică, lumini — specifice teatrului occi- 
dental bogat) perturbă acest raport.% 


Creaţia lui Grotowski sincretizează semnificante experienţe teatrale ale unor 


mari creatori de gen: Stanislavski (acţiunile fizice), Meyerhold (antrenamentul 
biomecanic), Vahtangov (sinteza) sau Artaud (teatrul oriental). Opera regizorală a 


lui Aureliu Manea va purta „însemne” ale acestor modele. 


Cel care construiește Ritualul, cel care transmite ideea și controlează jocul dintre sce- 
nă și sală, este cel numit Regizor. Sunt obsedat de o idee mai veche și cred că scopul 
nostru este de a da curs acestei obsesii, în numele clarității unei meniri, aceea de a ne 
face drum spre Adevăr. Arta regiei este mult mai complexă decât se crede și noi 
vrem să facem transparentă cutia în care este închis mecanismul, aș spune robot, al 
acestei relaţii dintre creator și spectacol. Întîlnind un mare regizor afirmat pe plan 
mondial, avînd adică un contract direct cu Jerzy Grotowski, am fost şocat de discur- 
sul său. El nu expunea o teorie a spectacolului, ci ne povestea despre un efect vocal 
descoperit în lucrul cu actorii. El dorea să ne comunice povestea acestui efect de emi- 
sie pornind din mușchii abdominali. Apoi el ne-a comunicat că descoperirea va face 
parte dintr-un spectacol ulterior." 


Simplitatea strălucită şi esența semnificantă, luate, poate, ca model din „teatrul 


sărac” grotowskian, au constituit pentru Aureliu Manea reperele moral-estetice, 


prin care şi-a desăvârșit lumea ficțională, dar plină de mister și ritualitate, a specta- 
colelor sale. 


1.3. Distanţarea și afectivitatea controlată 


Dincolo de opţiunile onirice şi metafizice, Aureliu Manea caută și o cale a unui 


raționalism creativ, făcând trimitere, în montările sale, la Piscator* sau Brecht”. 


46 


47 


48 


49 

Rațiunea nu face imposibilă prezenţa iraţionalului, însă permite subiectului (mai pre- 
cis: individului) accesul la adevăr, desigur, în forma gândirii carteziene, chiar dacă 
aceasta înseamnă ameninţarea salvării sinelui. [...]. Raţionalul brechtian acompania- 
ză simplitatea, dezinvoltura. Aceasta ţine de o asumare a libertăţii, fără de care orice 
concepţie a creatorului scenic (regizor, scenograf, actor etc.) s-ar transforma în 
preconcept* 


Oltiţa Cîntec, „Teatrul gestual. Viziunea lui Grotowski”, în Estetica impurului. Sincretismul în arta 
spectacolului postbelic, laşi, PRINCEPS EDIT, 2005, pp. 197-198. 

Aureliu Manea, op. cit., pp.31-32. 

Erwin Piscator (1893-1966), regizor și teoretician german. 

Bertolt Brecht (1898-1956), regizor și teoretician german, adept al principiilor „teatrului epic”. Prin- 
cipiile sale sunt înmănuncheate în scrierea numită „Micul Organon pentru Teatru” (1948), unde e de 
reținut o suită de raporturi, privind spectacologia teatrală: formă dramatică-formă epică; acțiune- 
povestire; spectator pasiv-spectator observator; sentiment-raţiune; sentiment pur-sentiment conști- 
entizat ș. a. 

Sorin Crişan, „Bertolt Brecht și lectura scenică activă”, în Teatru, viață şi vis. Doctrine regizorale secolul 
XX, Cluj-Napoca, Editura EIKON, 2004, p. 116. 

Aureliu Manea a folosit raționalismul, ca formă de gând creator, fertilizând 
producţiile sale cu o fantezie constructivistă. Spectacolele lui Manea au un vector 
de luciditate, pe care își brodează debordanta și inepuizabila inspiraţie. Pentru 
atingerea țelurilor sale artistice, el a utilizat actori care, dincolo de năvala „trăirii”, 
aveau puterea unei „distanțări” autocontrolate. 


Preţuiesc acei actori care își iau distanța necesară față de text şi de mecanismul sce- 
nic, pentru a le reprezenta pe amîndouă, așa cum comenzile de cuvînt, de mișcare, de 
costumație, de recuzită ar fi mijloace de a demonstra o lege.5! 


Apropierea de estetica brechtiană i-a permis lui Aureliu Manea să-și completeze 
paleta stilistică. Dacă gândirea artaudiană l-a plasat în sfera dominată de energia 
simţurilor, abordarea raționalistă îl determină să asocieze ideea de regizor, cu cea 
de „om de știință”. Percepția artei ca fenomen științific era deja definită şi contura- 
tă, la sfârşitul secolului al XIX-lea și la începutul celui de al XX-lea. Pozitivismul”? 
edificase, pe plan conceptual, constructivismul raţionalist al artei, inclusiv cel al 
artei spectacolului teatral. Aureliu Manea, ca un avid om de cultură, a cunoscut 
ideile „ştiinţifice” ale lui Ion Sava şi Alexei Jakovlevici Tairov“. 

Ideile raționaliste regăsite în estetica regizorului rus susțin faptul că teatrul s-a 
edificat prin „acțiunea activă” a actorului. Trebuie trecut de la „actorul 
supermarionetă”, din gândirea lui Craig, la modelul de „superactor”. Actorul lui 
Tairov, ca şi cel al lui Manea, trebuie să-și supună emoția și corpul voinţei creatoa- 
re. 

La Aureliu Manea găsim o nevoie acută de a împlini actul reprezentării printr-o 
„Ştiinţă a regiei”, printr-o „raționalizare” a fenomenului scenic, prin constituirea şi 
impunerea de reguli, de norme estetice şi practice. 


Regia este o știință și nu orice nechemat are dreptul să realizeze actul teatral. [...]. 
Spectacolul presupune un mecanism complex care se cere pus în mișcare cu forţă și 
înţelepciune. Aceasta aș numi eu știința regiei, această pricepere de a construi meca- 
nismul, care este însuși spectacolul.” 


Relaţia dintre artă și ştiinţă a născut opinii contradictorii, ştiut fiind că arta nu 
uzitează unități metrologice, iar știința nu foloseşte afectivitatea în măsurători ma- 
tematico-fizice. Ca atare, din acest melanj de afectivitate și raționalitate, Manea 


51 Aureliu Manea, Actorul ideal, în op. cit., p. 8. 

5 „Pozitivism. Curent filozofic din sec. 19-20, care respinge filozofia ca reprezentare teoretică generali- 
zată a lumii, manifestând intenţia de a se limita strict la faptele „pozitive”, verificabile experimen- 
tal.” 

***; Mic Dicționar Enciclopedic, Ediţia a III-a, revăzută și adăugită, București, Editura Științifică şi En- 
ciclopedică, 1986, p. 1357. 

5 Ion Sava (1900-1947), regizor, dramaturg, pictor şi caricaturist român, care pledează pentru ideea 
reteatralizării teatrului. Spirit novator al regiei și scenografiei românești. 

3 Alexei Jakovlevici Tairov (1885-1950), actor și regizor rus. Gândirea sa estetică sintetizează idei în 
lucrarea Teatrul descătușat (1922). 

5 Aureliu Manea, Știința regiei, în op. cit., p. 32. 

alege calea normării actului scenic, a reglementării prin axiome teoretice și rigori 
practice. 


Arta regiei nu este o artă foarte tânără, dar mă sperie lipsa ei de principii. Pledez 
pentru puterea imaginii scenice, dar cred că orice șoc teatral presupune o tehnică 
inedită de realizare. Cred într-o artă savantă a Regiei. Nimeni nu mă va putea abate 
de la această credință.* 


1.4. Diversitate și unicitate 


Concluzionând, am putea socoti stilul artistic al regizorului Aureliu Manea ca fiind 
eclectic”, în el regăsindu-se multiple influențe conceptuale, care s-au reflectat în 
maniera de abordare a praxisului teatral. Ceea ce este remarcabil, e faptul că Ma- 
nea a avut o mare putere de sinteză și a punctat, prin accente pur personale, la 
capitolul diversitate și irepetabilitate. 

În prima etapă a exprimării sale scenice (Rosmersholm, Filoctet), Manea exacer- 
bează dimensiunea imagistică a reprezentaţiei și, totodată, accentuează elementele 
de influență artaudiană, printr-un limbaj fizic dominat de accente paroxistice. În 
perioada „bănăţeană”, apar elementele grotowskiene ale „teatrului sărac” (Anotim- 
purile, Sakuntala — spectacol neîncheiat), unde minimalismul decorului este îmbogă- 
tit de expresia actoricească. O a treia etapă ar putea fi socotită perioada căutărilor 
de tip „laborator”, a „rezidenţei” sale artistice turdene (Tigrul, Roata-n patru colțuri, 
Gaiţele, Mașina de scris, Cotele apelor Dunării, Domnişoara Iulia, Medeea). A fost o 
„eră” asumată a creaţiei sale, când pecetea maturității artistice începe să impună 
elemente de dezbatere existenţială, de profunzime, construcția reprezentației fiind 
împlinită mai cu migală. Experiențele realizate pe scena Naţionalului clujean (Jocul 
dragostei şi al întâmplării, A douăsprezecea noapte, O noapte furtunoasă, Conu’ Leonida 
față cu reacţiunea, Aceşti nebuni fățarnici) reaprind focul exprimării ludice. În 1976, 
prin spectacolul Macbeth (urmat, într-o manieră asemănătoare de Acești îngeri trişti 
şi Titanic vals) se revăd pornirile de virulență şi contestare. Urmează perioada fina- 
lă a creaţiei, cu accente de rafinament și subtilitate (Domnișoara Iulia, Surorile Boga, 
Ispita, Execuţia se repetă). Ultimele montări (Pescărușul, Trei surori, Medeea) sunt o 
sinteză de maturitate și răbufniri firave de violenţă. 

Am putea spune că, fiecare etapă din viaţa sa de făuritor de imperii scenice, fie- 
care montare a avut un contur artistic deosebit de personal. Prin nonconformismul 
şi vizionarismul său, prin spiritul contestatar și prin „rebeliunea” înnoitoare, Aure- 
liu Manea a fost un adevărat creator de artă a reprezentaţiei, cu un stil inconfunda- 
bil. 


5 Ibidem p. 35. 

5 „Eclectic,-ă. „Alegere și îmbinare după mai multe criterii a unor idei, concepții, puncte de vedere 
eterogene sau chiar opuse; acordarea aceleiași valori, importanţe, semnificaţii la ceea ce de fapt dife- 
ră sub aceste aspecte [...].” 

Dacă, astăzi, privim în timp, observăm că, pe toate scenele unde a montat Aure- 
liu Manea, „fenomenul Manea” a lăsat urme adânci în ființa teatrului respectiv, sau 
a fost „o treaptă de soare în fiecare spectacol”, cum îi plăcea să spună. 


Teatrul este o artă care cere cunoașterea temeinică a psihologiei. Arta a emoţiei, une- 
ori ajunsă până la transă, ea cere un control deosebit al acestei substanţe din care se 
naşte ritualul scenic. Noi considerăm spectacolul nu ca o imitație primară a vieţii, ci 
ca o transfigurare a realității, ca o exacerbare a comportamentului uman ajuns până 
la o treapta superioară a ritualului scenic.” 


2. Relaţia dintre text și spectacol 


2.1. Dramaturgie-spectacologie, dihotomie sau sincretism? 


Pentru Aureliu Manea, ca și pentru orice alt mare făuritor de lumi scenice, teatrul a 
însemnat și înseamnă comunicare. Lumea spectacolului are menirea și putinţa de a 
emana idei, sentimente, întâmplări. Valoarea de adevăr a creaţiei teatrale rezidă în 
găsirea căilor aşternerii frumosului, iar regia artistică, prin argumentația sa persua- 
sivă, este un vector de veridicitate și credibilitate. Manea se va fi întrebat, poate, cât 
de „transparent” trebuie abordată lumea ficțională a teatrului, pentru a fi „lizibilă”, 
sau cât de ermetic trebuie insinuat mesajul, pentru ca arta reprezentaţiei să aibă 
taină? Există, oare, un adevăr imuabil și frust? 


Totuși lucrurile nu sunt deloc așa simple cum par la prima vedere. Fiindcă, în ordi- 
nea sistemelor de comunicare, cel teatral este, probabil, cel mai enigmatic, cel mai în- 
căpăţânat atunci când e vorba să-i transcriem, cât de cât coerent, structurile și meca- 
nismul de funcționare în drumul către producerea semnificațiilor. Ceea ce în mod 
intuitiv pare o certitudine, în mod analitic ajunge, de foarte multe ori, un soi de goa- 
nă după himere.* 


Lumea citadină confundă teatrul, ca esență spectaculară, cu dramaturgia. Dacă 
o întreagă pleiadă de analişti, hegeliană şi post-hegeliană, a eşuat prin confuzie sau 
supunând actul reprezentaţiei criteriilor estetice specifice literaturii, au apărut 
„voci” care au acreditat ideea de spectacologie. Semnificantă este poziția marelui I. 
L. Caragiale: 


Teatrul, după părerea mea, nu e un gen de artă, ci o artă de sine stătătoare tot așa de 
deosebită de literatură în genere și în special de poezie, ca oricare altă artă-de exem- 
plu arhitectura [...]. Faptul că unul din mijloacele sale de reprezentare este și vorbi- 
rea omenească, nu trebuie să facă a se lua teatrul ca un gen de literatură; din acest 
punct de vedere teatrul ar avea mai multă rudenie cu arta oratoriei.6 


5 Florica Ichim, El, vizionarul Aureliu Manea, Bucureşti, Revista „Teatru azi” (supliment), 2000, p. 253. 

5 Miruna Runcan, „Teatrul, o problemă de comunicare”, în Pentru o semiotică a spectacolului teatral, 
Cluj-Napoca, Editura Dacia, 2005, p. 10. 

Ion Luca Caragiale „Oare teatrul este literatură?”, în Despre teatru. Ediţie prefațată și îngrijită de 
Simion Alterescu, București, E. S. P. L. A., 1957, p. 146. 

În mod cert, Aureliu Manea, ca rafinat om de cultură, nu numai teatrală, a cu- 
noscut principiile estetice, ca repere „in vitro”, şi a căutat să le respecte sau să le 
conteste, prin căile „in vivo”. Ca atare, această relaţie text-spectacol a fost, în crea- 
ţia lui Manea, o eternă tribulaţie, o veșnică alternare de opțiuni contradictorii, dar 
fecunde şi creatoare. 

Spectacolele lui Aureliu Manea montate pe scena turdeană au provocat discuții 
aprinse, polemici, au trezit entuziasm în rândul spectatorilor, dar şi respingeri 
vehemente, până la sentința supremă de a fi interzise, Manea refuzând să aplice în 
teatrul românesc metoda apărării prin scăderea intensității sau tehnica surdinei.S! Aici ne 
referim la spectacolul Tigrul de Schisgall, care a avut o singură reprezentaţie, res- 
pectiv premiera. Majoritatea oamenilor de teatru a intuit destinul teatral al lui Au- 
reliu Manea, unii i-au lăudat şi încurajat creaţiile, alţii, la „comandă politică”, au 
încercat să-l înfrângă. 

Însă Aureliu Manea a fost capabil mereu să o ia de la început, să-și consume 
energiile spectacolului prin experienţe teatrale proprii, să încerce să stăpânească 
efectele lumii prin catharsis comun, prin acea eliberare pe care o oferă spectatorului 
de teatru care vine pentru a se bucura de minunea creației. 


Întotdeauna am considerat spectacolul un mecanism, o structură în care fiecărui ele- 
ment trebuie să i se acorde atenţie. Textele le-am considerat niște cuvinte libere. Exis- 
tă modalităţi de teatru pe care înșiși autorii le determină — dar pe care le-am refuzat. 
Textul, pentru mine, este teren liber, la care se pot aplica construcţii ciudate. Îmi plac 
foarte mult acele texte rare au o unică temă, obsesivă, îmi place ca spectacolul să fie 
un fel de variaţie pe o temă.“ 


O personalitate creativă, precum regizorul Aureliu Manea, nu poate rămâne 
doar un simplu „narator” al eposului dramaturgic. Ca artizan al scenei, el nu poate 
accepta complacerea simplistă în jocul ideilor literare. Teatrul lui este o împletire a 
semnului verbal (textul) cu cel imaginar (regia), ca expresie a gândirii, totdeauna 
formulat în imagini care exprimă realitatea. Prezenţa și valoarea semnului, analiza 
semnelor teatrale şi a relaţiilor dintre ele sunt un pas important pentru a înțelege 
sensul spectacolelor sale. 

Indiferent de epocă, teatrul, ca formă complexă şi sincretică a artei, încearcă, 
prin mijlocirea „demiurgică” a directorului de scenă, să redea, prin mijloace trans- 
figurate, elemente de viaţă. 


În teatru, valoarea de adevăr este condiţionată de relația spectatorului cu lumea ima- 
ginată scenic, o relaţie care nu se pune doar în termenii separării universului fictiv de 
cel real, ci și printr-o regândire a referenţialităţii istorice și sociale. Mai mult, tendința 


51 Metodă de apărare a spectacolului împotriva cenzurii în perioada comunistă, în Miruna Runcan „Strategii 
de apărare voluntară și tactici spontane de răspuns al teatratorului”, în Fotoliul scepticului spectator, 
București, Editura Unitext, 2007, p. 30-31. 

&2 Florica Ichim, El, vizionarul Aureliu Manea, Bucureşti, Revista „Teatrul azi” (supliment), 2000, 253 p. 

contemplatorului scenic este de a depista elementele de confluență ale datului scenic 
cu valorile cultural dobândite.& 


Astfel, Aureliu Manea îşi cultivă universul scenic, când devoalând sensuri me- 
tasemantice ale cuvântului, când desenând imagini policrome, când așternând 
piese clasice, când răspunzând fiorului incitant al noului val dramaturgic, mai 
îndrăzneţ şi mai permisiv. În fond, teatrul este o lume ficțională, cu limpezimi și 
taine; „el este o formă de viață, este viaţa care se dezvăluie sieşi, retrăindu-se în 
gest şi în cuvînt.”4. Ca atare, Manea urmează calea „golgotiană” a creaţiei, de mul- 
te ori sisifică, dar răspunzând, astfel, nețărmuritului său orgoliu de creator unic. 


În cele mai multe încercări de a construi spectacole, am avut tentația de a mă distanţa 
de personajele unui autor, de a le comenta. Într-un fel, acesta era un mod dea mă 
distanţa și faţă de subiectul textului, deci și față de dramaturg. Nu-mi amintesc să fi 
încercat de multe ori să povestesc un subiect de teatru, căutînd doar semnificația 
întîmplărilor, a intrigii, și neîncercînd să așez un personaj într-o semnificație de co- 
mentariu, subiectivă. [...]. E banal să încercăm a surprinde spectatorul prin felul în 
care povestim subiectul unei piese pe care toată lumea o cunoaște. Nu se face dife- 
rența esenţială între modalitatea de a înscena un text și modalitatea de a-l comenta.% 


Confesiunea lui Aureliu Manea e un mod de a afla în ce raport s-a găsit el vi- 
zavi de „ingredientul” dramaturgic al reprezentaţiei. Era mai la îndemână o regie 
simplă, fără semne ornamentate cu semnificație, adaptată politicii culturale ale 
acelor vremuri? Evident că da! Dar nu i-ar mai fi fost proprie acestui mare frămân- 
tat al artei teatrale. 


Trebuie să avem puterea maximă de a ne distanţa de cuvinte, de a le lăsa să sune nu 
pornind din sentimentalismul ce l-a creat, ci din stările pe care ele ni le injectează, din 
senzațiile pe care ni le dau, sau potrivindu-le unor mecanisme unitare de analize, în 
care experienţa științelor cuvîntului de astăzi ne este alături mai bine decât cu mulți 
ani în urmă. Avem datoria și plăcerea de a sonda structura de cuvinte și a-i descoperi 
în întunecime, în adîncimi obscure, acel arhetip, acea metaforă inconștientă a repre- 
zentării.6 


2.2. Argumentaţii spectacologice 


Aureliu Manea transpune prin artă regizorală, prin imagine, ceea ce gândeşte, ceea 
simte. Prin creaţiile sale, a sporit înțelegerea existenţei, teatrul său fiind o combina- 
re de gânduri şi frământări care, transformate în imagini, definesc un nou stil în 
arta regizorală. Actul de creaţie al regizorului Aureliu Manea este un dialog per- 


6 Sorin Crișan, Teatrul ca paradox, în op. cit., p. 8. 

s Vito Pandolfi, Istoria teatrului universal, vol. IV, traducere din limba italiană şi note de Lia Busuiocea- 
nu și Oana Busuioceanu, București, Editura Meridiane, 1971, p. 421 

& Aureliu Manea, Regia și „inconştientul ” literar, în op. cit., pp.17-18. 

6 Ibidem p. 19. 

manent cu macro şi microuniversul, este un fluid de energie, care te pătrunde, 
luminându-te, şi care constituie în același timp energiile spectacolului. 

Marcat de spiritul creator şi unic al omului de teatru polonez Jerzy Grotowski, 
influenţat de întâlnirea cu acest mare creator, cu Laboratorium din Wroclaw, tânăru- 
lui regizor Aureliu Manea i-a venit ideea de a avea propriul său laborator de tea- 
tru. Acest gând a prins contur prin întâlnirea cu teatrul turdean, unde a găsit locul 
de maturizare a unor idei și terenul prielnic pentru noi experienţe și explorări. A 
fost o perioadă prielnică pentru sondarea și studierea gustului publicului, dar fără 
a aluneca spre kitsch sau spre cultul gagului, o perioadă fertilă pentru o absolută 
înnoire a limbajului său teatral. A creat modalități noi, prin spectacole capabile să 
edifice lumi mitologice. 

Este adevărat că au existat şi voci care au afirmat că Aureliu Manea ar fi fost 
mai avantajat dacă laboratorul de teatru de la Turda ar fi fost în capitală. Trebuia 
însă să fie „în cărţi”, agreat de protipendada epocii, adevăr deloc neglijabil, după 
opinia unor exegeţi, vizavi de „anonimatul” celui care montează în provincie şi 
n-are acces la lumea celor care stabilesc „topuri”, canoane estetice și opinii critice. 

Dar să nu uităm că „provincial” poate fi o stare de spirit. Poţi să fii „provincial” 
montând într-un teatru de pe Calea Victoriei şi poți să fii valoros trăind și muncind 
la Turda. Nu distanţele geografice față de capitală hotărăsc asta, pentru că talentul 
artistic, în apariţia şi în înflorirea lui, nu cunoaşte noţiunile de „capitală” și „pro- 
vincie”. Zarurile talentului pot cădea oriunde, în funcţie de capriciile hazardului, 
pe care nu avem cum să le controlăm. 

Să încercăm o abordare a raportului text-spectacol din perspectiva montărilor 
împlinite de către Aureliu Manea pe scena turdeană, fără a încerca să refacem 
complet tabloul realizărilor, din acea perioadă, de la Teatrul de Stat Turda. 

În anul 1970, montează piesa Tigrul de Murray Shisgall, piesă acceptată pentru 
că îi oferea posibilitatea de a încerca un exercițiu de stil, o singură temă și o încer- 
care de joc teatral; apoi, Roata în patru colțuri de Valentin Kataev, în stagiunea 
1971/1972, montare definită drept un spectacolul adevărat, având curajul să facă 
lungi pauze și acțiuni multiple, dantelat cu detalii realiste, apăsând pedala grotes- 
cului într-un spectacol spumos, cu multiple personaje împinse spre caricatură. „Ce 
înseamnă spectacolul de la Turda în destinul acestui controversat Manea, în primul 
rând ieșirea din trotuarul teritoriului tragic și apropierea de comedie, înscrierea sa 
într-un regim profesionist” 67 

Apoi, Gaiţele de Alexandru Kirițescu, cu premiera în 13 aprilie 1972, spectacol pe 
care l-a numit teatru al distanțării, realizând construcția spectacolului din exteriorul 
acțiunii, atras de scrisul lui Alexandru Kirițescu pentru că preia umorul de la marele 
Caragiale şi îl „consumă” prin contrastul dintre situaţie și starea emoțională. 

Maşina de scris de Jean Cocteau, cu data premierei la un interval destul de scurt 
faţă de spectacolul Gaiţele, respectiv la data de 27 mai 1972, spectacol remarcat de 


7 George Banu, cronică la spectacolul, Roata în patru colțuri, Contemporanul, nr 5, 22 ianuarie, 1972 

Liviu Ciulei şi stârnind interesul spectatorilor de teatru constanţi, fără a neglija 
însă, frumuseţea unei întâmplări în care forța destinului celei de a şaptea arte se- 
duce omul. Interesat și pasionat de inconştientul literar, în legătură cu textele pe 
care le studiază, după propria mărturisire, textul lui Jean Cocteau îi oferă şansa lui 
Aureliu Manea, de a privi o epocă a Europei Occidentale care purta masca invaziei 
filmului american de suspense. În această montare, regizorul alege să interfereze 
limbajul scenic cu cel cinematografic. 

Domnișoara Iulia de August Strindberg, (premiera la data de 27 aprilie 1979) 
semnifică un drum fără întoarcere, spectacol ce se poate defini cu un singur cuvânt, 
tristeţe (fără sfârșit, cum îi plăcea lui Aureliu Manea să-l definească). Un spectacol 
în care cele două personaje se întâlnesc cu Limita, unde totul devine străin, timpul 
trecut, prezent și viitor nu va semnifica decât un vid esenţial. 

Cotele apelor Dunării de Valentin Munteanu, va deschide un nou drum în teatru 
prin relaţia dintre mișcare și nemișcare, timp și spaţiu exprimat prin oglinda magi- 
că, simbol al timpului, ca un personaj absent ce respiră prin fasciculele luminii ce 
vin din întuneric. Acest spectacol (premieră pe ţară) este catalogat de Aureliu Ma- 
nea în istoria spectacolelor sale montate la Teatrul de Stat Turda ca „fiind cel mai 
acut spectacol manifest”, un spectacol politic, datorită căruia a ajuns să dea frâu 
liber fanteziei și să se descătuşeze de anumite lanţuri invizibile (în caietul de sală a 
spectacolului Cotele apelor Dunării, stagiunea 1976-1977). 

Medeea de Seneca (premiera în stagiunea 1980-1981) va constitui o meditație 
asupra societăţii de tip totalitar, spectacol definit chiar de Aureliu Manea drept 
spectacol de studiu, de cercetare teatrală. Personajele spectacolelor sale traversează 
o zonă de fals a existenţelor lor pentru a-și regăsi în final adevărata lor esenţă. 

Medeea de Seneca, (premiera în stagiunea 1990-1991), a doua versiune la un in- 
terval de zece ani, creată sub influenţa spectacolelor sale realizate la Teatrul de 
păpuși „Puck” Cluj-Napoca.* Aureliu Manea a trăit și experienţa teatrului de pă- 
puşi, de unde a luat cu sine misterul, magia şi seducția păpușii ce poate fi însufleți- 
tă mecanic și fizic. 

Păpușa în arta teatrală a constituit o atracție și o fascinaţie pentru regizorii ulti- 
melor decenii. În mod cert, Aureliu Manea a găsit un model sintetizator în teatrul 
american al anilor '60-—80. Referenţială este contribuţia artiștilor de la Performance 
Group, un grup teatral condus de Richard Schechner, și al celor diriguiți de Peter 
Schumann, la Bread and Puppet Theatre. Ei încorporau în păpuși spirit uman. Arta 
lor era simplă, fără artificii. Actorii din aceste teatre nu realizează caractere, ci sar- 
cini scenice; spectacolul trebuie să fie discontinuu şi să poarte un mesaj. 

Prin aceste spectacole, Aureliu Manea a dovedit că se orientează spre un limbaj 
scenic modern, inventiv, utilizând mijloace de o surprinzătoare diversitate, subor- 
donate unui anume cod de comunicare, iar atenţia presei și a criticii în acea perioa- 
dă a fost reținută nu atât de echipa de actori, cât de personalitatea controversată a 


& În perioada 1982-1990, Aureliu Manea a fost angajat regizor la Teatrul de Păpuși Cluj. 

regizorului Aureliu Manea care a oferit publicului atât cât a creat pe scena turdea- 
nă, spectacole — eveniment, inedite nu prin texte (tradiționale, de altfel), cât prin 
mutaţiile semantice realizate de Aureliu Manea, respectiv prin o nouă perspectivă 
dramatică oferită textelor. 


Personal am căutat în fiecare spectacol de al meu să afirm un punct de vedere asupra 
lumii conţinute din text. Am luptat întotdeauna cu acea crâncenă relaţie dintre text și 
spectacol. [...]. Întâlnirea cu un text se soldează, astfel, cu imagini care vin din struc- 
turile psihologice ale oamenilor de teatru, iar relaţia dintre cuvânt și impuls, dintre 
obiectiv și subiectiv, când regizorul își joacă propria sa personalitate la masa teatru- 
lui, constituie ENIGMA SPECTACOLULUI.S 


2.3. Conlucrare și coabitare 


Relaţia dintre text și spectacol reprezintă la Aureliu Manea un prilej de decantare 
lucidă a opţiunilor. Manea a abordat relaţia cu textul dramatic din trei perspective: 
întâi, supunerea „oarbă” vizavi de piesă, în care ideile sale se confundă cu ideile 
autorului; apoi, „respectarea” ideilor dramaturgului, dar detașarea, prin spectacol, 
şi oferirea unor noi perspective şi idei, toate conlucrând, coabitând, în mod siner- 
gic, şi impunând rezultate de analiză personală. 

Ca o ultimă cale, el acreditează viziunea pur personală, propriul concept, exis- 
tenţial şi estetic, creând ceea ce se numeşte, „piesă-spectacol”. 


În funcţie de toate acestea, textul este pretext, este interpretare proprie, cu descoperiri 
originale sau este preluat aproape identic. Intervenţiile în piesă, mai mari sau mai 
mici, apropierea sau depărtarea de aceasta sunt și în funcţie de măsura în care ideile 
regizorului se regăsesc în text sau acesta le slujește. Dar forma spectacologică aparţi- 
ne în întregime directorului de scenă.” 


Prima opţiune, aceea a respectării „oarbe” a ideilor dramaturgului, l-a constrâns 
pe „creatorul” Manea, reținându-i și zăgăzuindu-i energiile creatoare. Nu poţi 
adăuga ideilor scrise alte idei, cu un conţinut identic, dar diferit ca formă, doar 
prin utilizarea altor mijloace, de regulă, practice. S-ar ajunge la tautologizarea unei 
munci şi ar fi o formă de regie „neproductivă”. Prezenţa regizorului, în acest caz, 
poate deveni superfluă. Inutilitatea unei munci este demonstrată de ariditatea pe 
care publicul spectator o simte și o percepe în acest tip de eşafodare artistică. 


Mai puţin productivă de valori este atitudinea neutră a lui Aureliu Manea față de 
texte, transpunerea scenică, aş zice, respectuoasă acestora, ca idee și spectacologie. 
Au rezultat în cel mai bun caz spectacole medii sau mediocre: Domnișoara Iulia de 
August Strindberg, Surorile Boga de Horia Lovinescu, Pacea de Aristofan, Ispita de 
Constantin Cubleșan.”! 


© Aureliu Manea, Energiile spectacolului, p. 22 
7 Justin Ceuca, Text și spectacol, în op. cit., p. 45. 
71 Ibidem, p. 48. 

A doua formulă de coabitare regizor-dramaturg presupune preluarea ideilor li- 
terare, dar exprimarea lor se face prin construcție scenică personală. Manea a ac- 
ceptat acest tip de conlucrare dar a insistat, de multe ori agresiv, asupra ideii de 
supratemă a textului. Ideea îl are ca prim-inițiator pe marele creator de teatru 
Konstantin Sergheievici Stanislavski.?. Supratema oferă posibilitatea creatorului- 
regizor de a realiza ceea ce se cheamă procesul de „teatralizare” a textului, permi- 
ţând aşternere spectaculară, prefigurând viitoarele contururi plastice ale reprezen- 
taţiei și oferind premise de dinamism și acțiune. 


Supratema piesei este și a spectacolului, constituie corespondentul ideatic al imaginii 
arhetip, trebuie să fie conținută, cel puţin ca sugestivitate, de aceasta. Prin supratemă 
se exprimă ideea fundamentală a reprezentaţiei, cea proprie regizorului, interpretări- 
lor sale originale asupra piesei. Pe supratemă se structurează celelalte idei, ca ideolo- 
gie, care o argumentează pe prima.” 


Fixarea supratemei se face prin selecţia creatoare a textului. Se caută ideea pri- 
mordială care se exacerbează, minimalizându-se celelalte idei, care devin subsidia- 
re. Această idee centrală impune o reapreciere şi o reașezare a situațiilor dramatice. 
În această formulă de abordare s-au încadrat, în majoritate, spectacolele lui A. Ma- 
nea”. 

Din spectacolele realizate pe scena Naţionalului clujean, reținem, în ideea unici- 
tății montărilor sale, câteva exemple: Jocul dragostei și al întâmplării de Marivaux, în 
stagiunea 1972-1973 „Spectacolul e lucrat în cheia parodiei originale; e un joc de 
teatru”75; A douăsprezecea noapte de Shakespeare, în stagiunea 1975-1976, unde Ma- 
nea „Simfonizează spectacolul în cheie shakespeariană; planurile comicului patetic 
și ale pateticului comic interferează armonios. Partea trainică a spectacolului o 
constituie interpretarea grupului de nebuni.”76 Conul Leonida față cu reacţiunea de I. 
L. Caragiale, în stagiunea 1978-1979, „Aureliu Manea propune o formulă carnava- 
lescă.”7. 

O a treia formulă de coabitare text-închipuire scenică este reprezentată în crea- 
ţia lui Manea de formula libertăţii absolute a montării. Ideea neîngrădirii regizoru- 
lui a fost acreditată și impusă de spiritele reformatoare ale secolului XX: Artaud, 
Craig, Grotowski, Brook, Barba ş. a. Cum s-au răsfrânt aceste influenţe în opera lui 
Manea, din perspectiva textului-pretext? 


72 Konstantin Serghievici Stanislavski (1863-1938) teoretician şi practician de teatru. 

73 Justin Ceuca, „Text şi spectacol”, în op. cit., p. 45. 

74 A douăsprezecea noapte şi Macbeth de W. Shakespeare; O noapte furtunoasă și Conu Leonida față cu 
reacţiunea de I. L. Caragiale; Arden din Kent (autor anonim din sec. al XVI-lea); spectacole montate la 
Teatrul Naţional Cluj Maşina de scris de J. Cocteau, Gaiţele de A. Kirițescu, spectacole montate la Tea- 
trul de Stat Turda. 

75 Teatrul Naţional Cluj-Napoca, 1919-1994, studiu monografic, volum editat de Teatrul Naţional Cluj- 
Napoca, 1994. p. 194. 

76 Ibidem, p. 198. 

77 Ibidem, p. 210. 

În formula textul-pretext, cum de altfel mai spuneam, acesta se află în serviciul spec- 
tacolului, care îl depășește cu totul (după formularea lui A. Artaud), supratema fiind 
implantată din exterior. Se construiește un spectacol aproape paralel cu piesa, vizual, 
plastic şi al jocului actorului. Cum se întâmplă în Rosmersholm de H. Ibsen, în Britan- 
nicus de J. Racine, Anotimpurile de Arnold Wesker, Titanic vals de Tudor Muşatescu.7%5 


2.4. Constructivismul paratextual 


Adevărata măsură a talentului marelui regizor Aureliu Manea este dată pe terenul 
libertăţii absolute, acolo unde, un creator nonconformist, dar atins de sclipirea 
nețărmuririi, stabileşte „regulile“, principiile care diriguiesc logica nou creată. 
Practic, se edifică un nou univers artistic, unde rebeliunea geniului este temperată 
de propria autodisciplină. Noul orizont încalcă regulile, cutumele și postulatele 
care au direcționat arta spectacolului, redefinind estetica tradițională, într-un ames- 
tec de tragic și comic, oricum ilar, dar bine argumentat estetic. Regăsim, poate, 
într-o altă dimensiune temporală, discursul ionescian sau beckettian al teatrului 
deriziunii, acolo unde „râsul-plânsul” transformă masca tragediei și a comediei, 
din estetica aristoteliană, într-o creatură grotescă, dar compatibilă cu lumea haotică 
şi fără de orizont moral-estetic, a unui prezent confuz și rătăcit într-o căutare de 
redefinire a noului contur identitar. 


Nu cred într-un spectacol unde comicul și tragicul se desfășoară fiecare în parte abso- 
lut. Demonstrația shakespeariană domină deasupra tuturor timpurilor, prin îmbina- 
rea dintre tragic și comic. [...] Spectacolul aplică procedee commedia dell'arte și alte 
structuri ceremoniale vechi. Am ales structurile commediei dell’arte pentru a con- 
strui un spectacol cu amprentă comică de bufonadă, resimţind însă sub această 
mascatură filoanele tragice și sângeroase. Spectacolul a fost construit prin improviza- 
ţie. Demult visez la un teatru care să se nască așa cum se naște jazz-ul la New Or- 
leans. Teatrul se apropie de jazz prin faptul că este o artă liberă și capabilă de a con- 
strui semiotic sunete și semne vizuale prin material senzorial. Și apoi, cred că între 
commedia dell’arte și jazz există legături.” 


Rezolvarea comică a tragediei, utilizând mijloacele Commediei dell'Arte, nu es- 
te întâmplătoare. Commedia dell Arte, care apare ca modalitate teatrală de expre- 
sie undeva la sfârșitul secolului al XVI-lea, în Italia, îşi are originile în teatrul latin, 
deci în epoca antichităţii, în înșiși anii în care a trăit şi s-a exprimat Seneca, autorul 
piesei. Commedia reactualizează spiritul întâlnit în atellane, mime, pantomime, 
satire etc., dar și în farsele populare, precum și în arta histrionilor medievali. Aure- 
liu Manea nu face decât să reactualizeze, prin prima montare la teatrul turdean cu 
Medeea, spiritul referenţial al unor epoci. A preferat tragicului „trist”, un tragic 
„vesel”, exacerbând, voit sau nu, o antinomie scenică. 


73 Justin Ceuca, „Text şi spectacol”, în op. cit., p. 46. 
7 Aureliu Manea, „Medeea-un studiu teatral, în Caietul-program al spectacolului Medeea de Seneca, 
realizat de Manea pe scena turdeană, în stagiunea 1980-1981. 

Limbajul adoptat de Commedia dell'Arte, ca bază a jocului scenic, are o dimensiune 
de parodie care-l apropie, fără a-l face schematic, de acela al vieţii cotidiene și al oa- 
menilor obișnuiți.8 


Lui Aureliu Manea îi relevau imagini scenice acele texte care ieșeau din contu- 
rul lor narativ, cu accente de livresc. Acestea îi ofereau deschiderea minimală dar 
apriorică, pe baza căreia se putea intra în teritoriul galactic al creaţiei regizorale. 
Dar asemenea oameni de litere sunt rari. De regulă, dramaturgul, care timp de 
secole era prin didascalii, însuși „regizorul” propriei scrieri, avea „orgoliul primo- 
geniturii”, al celui dintâi „născut” în actul teatral. Fără a invoca motive biblice, dar 
acceptând faptul că la început a fost „cuvântul”, trebuie să recunoaștem primordia- 
litatea scriiturii dramatice. Dar teatrul înseamnă creaţie, înseamnă aşternere, iar 
Aureliu Manea nu-și putea reduce universul de edificare a unei lumi ficționale 
doar „relatând” ideile dramaturgice. De aceea, el a căutat modele de „inconștiență” 
literară.” Mă interesează și pe mine, în legătură cu textele dramatice pe care le stu- 
diez, inconştientul literar.” 81 

Aureliu Manea a fost fascinat de modelele create de lumea filmului. Charlot, 
Keaton, supranumit Malek, şi mulți alții s-au constituit în adevărate modele de 
comportament artistic. Totodată, mari regizori de film, precum Jean Luc Godard, 
François Truffaud, Alfred Hitchcock, i-au relevat căi imagistice, soluții fascinante, 
rămase în memoria afectivă și practică a lui Manea. Impactul filmului este mult 
mai „agresiv”, mult mai invadant în conștiința spectatorului. Ca atare, și lumea 
personajele scenice, sub influența celor cinematografice, suferă metamorfoze com- 
portamentale. „Personajele piesei confundă viaţa adevărată cu un story de catego- 
ria „B” şi se trezesc sau adorm într-o situaţie pe care nu o vor cunoaște obiectiv 
niciodată”. 82 

Libertatea artistică pe care și-o arogă regizorul Aureliu Manea şochează, de 
multe ori. Pornind chiar de la un text clasicizat prin naraţiune și banalizat prin 
uzura „blazonului” dramaturgic, creatorul Manea găseşte filonul „aurifer” al inspi- 
raţiei montării, dând o altă dimensiune, prin construcție paratextuală, unei scriituri 
ce aparţine mai degrabă spaţiului muzeal. 


Textul lui Kirițescu înseamnă, pentru mine, modalitatea de prezentare lejeră a unei 
situaţii de importanță dramatică. Este, de fapt, reprezentarea teatrală a unui text ex- 
trem de banal. [...]. Kirițescu este pentru mine un autor de teatru care preia lecţia de 
umor a marelui Caragiale. Trimiterea regiei spre această relație merge pînă la a fixa 
strada pe care se întîmplă „acţiunea Gaiţele”, cu un nume de stradă din schiţa „Căl- 
dură mare” de Ion Luca Caragiale. Ce îmi place în psihologia acestor personaje de 
Kirițescu — și prin ce autorul consumă umorul — este contrastul dintre situaţie și sta- 


3 Vito Pandolfi, op. cit., vol. II, p. 23. 

83 Aureliu Manea, „Mașina de scris și inconştientul ei”, în Caietul-program al spectacolului Mașina de 
scris de Jean Cocteau, montat de Manea pe scena turdeană, în stagiunea 1971-1972. 

82 Ibidem. 

rea emoțională. Aceasta merge pînă la un final de un acut și rafinat umor straniu — 
cînd o ceremonie de doliu devine prilej de bucurie, încîntare și petrecere. 

Pentru că ne aflăm în acel spaţiu artistic clasic, „tîrgul de provincie”, nu se putea 
ca autorul să nu aducă ceva din atmosfera încăperilor cu clavire și doliu, într-un aer 
de plumb, însă nu atît de sufocant ca la Bacovia. 

Registrul ironic al autorului, de o consecvență riguroasă, l-am respectat pe tot 
parcursul spectacolului. 

Mi-a plăcut să realizez o construcție de spectacol din exterior și nu din interiorul 
acţiunii. Formula noastră ţine de un teatru al distanțării.8 


2.5. Modelul cinematografic și onirismul teatral 


Prin montarea spectacolului Mașina de scris de Jean Cocteau, regizorul alege să 
interfereze limbajul scenic cu cel cinematografic. 


Textul lui Jean Cocteau îmi acordă putinţa de a privi o epocă a Europei Occidentale 
care poartă masca invaziei filmului American de suspense. [...]. Suntem pentru un 
teatru al distanţării, fără a neglija frumuseţea unei întîmplări în care forţa de destin a 
magiei artei A ŞAPTEA seduce primejdios, dar frumos, omul.3 


Linia despărțitoare între vis şi realitate este spartă, căci filmul este o artă mira- 
culoasă care dispune de un limbaj ale cărui posibilităţi de exprimare sunt nelimita- 
te; limbajul cinematografic poate da consistenţă visului şi, uneori, depăşeşte limba- 
jul oniric. Folosirea ecranului în spectacolul mai sus amintit ne duce cu gândul la 
ideea lui Artaud privind utilizarea spaţiului de joc, prin introducerea unei noțiuni 
noi, a spaţiului care va avea perspectivă la toate nivelurile, atât în adâncime cât şi 
în înălțime.& 

Cotele apelor Dunării de Valentin Munteanu și Domnișoara Iulia de Strindberg 
i-au oferit şansa, nu întâmplător, de a trata tema visului în teatrul românesc, temă 
pe care o considera un miraj, în plan estetico-existenţial. 


Visul este o formă foarte liberă de imaginaţie, în vis se alătură elemente diverse, se 
realizează secțiuni în realitate, prin forme deosebite. Uneori, în vis, un obiect poate 
căpăta dimensiuni extraordinare, o faptă oarecare se poate transforma într-un adevă- 
rat film sau un gest poate căpăta o importanţă covîrșitoare. În vis se pot împleti rit- 
muri diferite. Cu alte cuvinte, cum spuneau și romanticii, „visul este un maidan al 
imaginației sau un loc sacru.8 


Interpretarea viselor, a spus Freud este „calea regală pentru a ajunge la cunoaș- 
terea sufletului”. Visul devine fenomenul care scapă de sub controlul responsabili- 


8 Idem, „Gaiţele sau Teatrul poveştilor banale”, în Caietul-program al spectacolului Gaiţele de Alexan- 
dru Kirițescu, montat pe scena turdeană, în stagiunea 1971-1972. 

s Aureliu Manea, Mașina de scris, în Caietul-program al spectacolului, montat pe scena turdeană,în 
stagiunea 1971-1972 

85 Antonin Artaud. Le Theatre de la cruauté, second manifest, Paris, Gallimard, 1996, p. 154 

& Aureliu Manea, Opinii de regizor, revista Teatrul nr 7. 

tăţii, de aceea persoana care visează îşi trăiește drama visată ca și cum ea ar exista 
în mod real, în afara imaginației sale. Visul este o sursă de informaţie foarte impor- 
tantă, tocmai pentru că exprimă aspiraţiile profunde ale individului, este un revela- 
tor al eului. 

Oniromanţia sau explicaţia profeţiilor panoramice mentale din timpul somnului 
a fost o preocupare din cele mai vechi timpuri. Descifrarea sensului premonitoriu 
s-a încercat încă din antichitate începând cu Mesopotamia, Egipt, India sau China. 
Interesul pentru interpretarea viselor s-a menţinut viu și în celelalte secole ajun- 
gând până în zilele noastre. Preocuparea pentru vis a deschis un mod diferit de 
construcţie a operei, de la banal la esenţial, de la profund la amplu. 

Persoana care visează se află în centrul visului ei, adevărata cheie a visului se va 
afla în adâncul simbolurilor percepute, care corespund imaginilor din vise, asimila- 
te ca valori simbolice cu cele din artele plastice, literatură sau mituri. Limbajul lui 
este cel al simbolurilor, iar arta de a-l interpreta, pe lângă reguli sau limbaje codifi- 
cate, mai are nevoie şi de înțelegere. Înțelegerea imaginarului nu este o simplă 
chestiune de imaginaţie. 

Cel ce visează exprimă spontan tot ceea ce-i evocă imaginile, culorile, cuvintele 
visului său. Visul este un teatru unde cel ce visează poate fi și actor, regizor sau 
spectator. Discursurile pe care le întâlnim în conţinutul visului nu sunt originale, ci 
reprezintă mozaicuri în care se regăsesc toate genurile de fragmente împrumutate 
din discursurile pe care persoana care visează le-a auzit sau citit. 

Visele au o influență mare în întreaga desfășurare a istoriei, fiind elementul de 
bază în geneza unor opere culturale de maximă importanţă și în decizii majore care 
au marcat omenirea. Dacă analizăm conţinutul manifest al unui vis, vom constata 
că există o necunoscută comună tuturor elementelor din imaginile apărute și că, 
lucrarea visului are de fapt scopul de a forma o imagine unică. 

Structura visului este concepută ca o dramă în patru acte şi se rezumă la: expu- 
nerea personajelor, a spaţiului, timpului și a decorului; acțiunea care se anunţă se 
leagă în vis de peripeţiile dramei și, în final, de evoluția dramei care trebuie să se 
încheie cu o rezolvare, lămurire sau concluzie. 

Astăzi, există specialiști în multe domenii preocupaţi de dezlegarea misterului 
legat de proiecţiile mentale din starea de somn. Analizându-se viața persoanelor pe 
baza acestor proiecţii mentale, s-a reuşit a se stabili legătura cu cotidianul. 


Visul e o istorie sau o situaţie care trebuie povestită în chipul cel mai nud sau care 
trebuie descrisă. De fapt, visele nu trebuie povestite, trebuie încercată descrierea lor, 
visul nu e discurs, e imagine. 


Această metodă Manea o foloseşte tocmai pentru a nu pierde din calitatea visu- 
lui, pentru a-i păstra originalitatea, spontaneitatea și, bineînţeles, pentru a păstra 


37 Eugen Ionescu, Jurnal în fărâme, Bucureşti, Editura Humanitas, 2002, p. 181. 

cât se poate de mult din conștiința nocturnă şi excitaţia acesteia. Iar spectacolele lui 
par a fi o succesiune de imagini derulate cu dinamism. 

Din păcate, destinul visului e uitarea. Rezultatul fericit al visului ar fi cugetul 
treaz, nesățios, dornic să se cunoască pe sine. 

Aventura aceasta onirică, să-i spunem așa, poate fi interpretată drept o căutare 
de sine, de răspunsuri, de explicaţii, a existenţei noastre. Din această perspectivă, 
putem ajunge la similitudini cu planul creației teatrale. 

În vis, fiecare se îndreaptă spre o lume a sa, dar în starea de veghe toți avem 
aceeaşi lume. Pictorul Karl Friedrich care veghea mai bine noaptea decât ziua, dă- 
dea următorul sfat artiștilor: „Închide ochiul trupului ca să vezi mai întâi tabloul cu 
ochii minţii. Apoi fă să ajungă la lumina zilei ceea ce ai văzut în beznă.” 

Urmând acest sfat, Aureliu Manea și-a montat piesele, lăsând visul și conștiința 
să-i dezvăluie ce trebuie adus, ce creaţie artistică trebuie prezentată la lumina zilei. 
Tot ce apare în beznă trebuie pus sub lumina zilei. Tot ce e ascuns trebuie descope- 
rit. Visul scoate în evidenţă cele mai profunde gânduri, sentimente. 

Asemănarea dintre vis și teatru este aceea că ambele sunt împliniri ale unor do- 
rinţe. Dacă în spaţiul oniric, după teoria lui Freud, omul își satisface dorinţele din 
timpul zilei sau dorinţele refulate în inconştient, la fel și teatrul satisface nevoi 
fundamentale ale omului, precum nevoia de evadare, de cunoaștere, de împlinire 
şi, mai ales, nevoia de a se bucura, imaginând satisfacţii care lipsesc din viaţa reală. 
Viaţa adevărată e vis, marea greutate este de a păstra sensul real al visului în viaţa 
conştientă, care e construită din întâmplări cu sau fără sens, dar care dau o notă de 
farmec sau ridicol vieţii. 


3. Concepţie și creaţie 


3.1. Argument ideatic și tematică spectaculară 


Creaţia lui Aureliu Manea este edificată pe un foarte personal tip de „ţesătură” 
ideatică, pe concepte care vizează tematici esenţiale, regăsibile în arealul existenți- 
al. Este evident că sursele ideatice şi tematice fac trimitere la un fel de cercetare 
apropiat de lumea antropologiei, pentru că nimic din orizontul teatrului nu este 
străin de om, de existenţa sa, de evoluţia sa moral-biologică şi istorico-socială. Arta 
teatrală nu poate decât să reflecte, prin argumente și modalităţi estetice, ceea ce îi 
oferă „mirabila sămânță” a vieții. 

Aureliu Manea și-a construit opera scenică în anii comunismului și, foarte pu- 
ţin, în anii libertăţii postdecembriste. Valoarea de adevăr a teatrului rezidă și în a 
reflecta „epoca” în care creatorul trăiește. Ca atare, Manea putea, prin teatrul său, 
să fie o portavoce a sistemului politic aflat la putere. Dar, artistul din el a găsit 
„formulele” scenice magice: îndepărtarea de realitatea social-politică prin parabolă 
și simbol, printr-o tematică de mare generalitate. Cred foarte mult în personalitatea 
celui care construieşte subiecte de teatru. Trebuie respectat nu numai textul, dar 

întreg contextul cultural implicat, acele interrelaţii cu mediul în care a trăit drama- 
turgul.s8 
Pentru a rezista, ca artist, într-o societate de tip totalitar, cum era și România 
anilor în care A. Manea încerca să se definească stilistic și să se exprime artistic, era 
recomandabilă abordarea unor formule mai criptice, mai încărcate de semne și de 
sensuri, ale căror „înţelesuri” nu trebuiau să fie la îndemâna delatorilor şi a celor 
care invidiau destinul unui mare creator. A nu se înțelege că Aureliu Manea s-a 
dorit a fi un „dizident” artistic. Considerăm că arta sa depășea oricum liniile obiş- 
nuitului şi că el avea o lume de gânduri și de soluţii spectaculare care erau în afara 
epocii. 
În acea etapă, Manea folosea un „cod scenic” adesea indescifrabil, anumite texte se 
abstractizau devenind aproape de nerecunoscut, dar cele ce se petreceau pe scenă 
impresionau pentru că se desfășurau ca un ritual în care actorii credeau cu ardoare. 
Multe dintre experienţele acestea au avut valoarea unor studii de laborator, de antre- 
nament psiho-fizic al interpreţilor. Cert este că surprindem la Manea clarificări con- 
ceptuale, o nouă relaţie text-imagine scenică, o mai precisă conturare a viziunii spec- 
tacolului și stăpânire profesională în lucru cu actorii.% 


O altă putinţă de evitare a rigorilor epocii o prilejuiau abordările psihologice, 
căutările şi forările în nemărginirea psihicului, în lumea visului, asupra căruia am 
făcut deja o discretă referire, în lumea de dincolo de înțelesuri imediate, care, poa- 
te, frizează chiar patologicul, acolo unde au găsit refugiu creativ Dostoievski sau 
Kafka, iată o parte a universului de căutare și de exprimare al lui Aureliu Manea. 


La Aureliu Manea este vorba de o esenţializare și o sintetizare înfăptuite prin apelul 
la impulsuri, instincte, forțe primare, primitivism, care trimit spre expresionism. Toa- 
te acestea îl conduc pe regizor spre zonele de psihologie abisală, spre subconștient și 
inconștient, a căror explorare o practică, trimit spre psihanaliză, freudism. Este lumi- 
nat ceea ce se află urât în om. Dar dincolo de această predilecție, paleta tematicii cer- 
cetate și dezvăluite apare diversă, multiplă.” 


Unul dintre spectacolele cu care Aureliu Manea putea să aducă „ofrande” pro- 
letcultismului a fost pus în scenă pe un text contemporan al epocii: Cotele apelor 
Dunării de Valentin Munteanu. Montarea”, realizată în cadrul laboratorului turdean, 
predispunea spre „reţeta de partid”, cu eroul contemporan dăruit ca într-un neo- 
romantism cauzei partidului. Marea artă a regizorului a fost ieșirea din cotidian, 
prin transferarea acţiunii în plan suprareal. 


8 Ilie Călian, „Interviu cu Aureliu Manea”, în ziarul Făclia, Cluj-Napoca, duminică, 9 aprilie 1972. 

& Traian Șelmaru, „Trei spectacole în regia lui Aureliu Manea”, în Informația Bucureștiului, anul XIX, 
nr. 5862, 1 iulie 1972. 

% Justin Ceuca, „Specificul creaţiilor lui Aureliu Manea: Componentele, arta lui. Temele”, în op. cit., 
p. 55. 

91 Piesa a fost transmisă, cu titlul modificat (Filonul), de Studioul de Radio Bucureşti, în cadrul emisiu- 
nii Teatru scurt, în 1972. 

Ideea de care s-a apropiat Aureliu Manea este acel „eroism de fiecare zi” la care face 
apel literatura contemporană. Manea ia textul în serios și montează subiectul în ca- 
drul unei întruniri a actorilor ce urmează să repete o tragedie. Ideea are un efect de 
consacrare a valorilor eroice ale accidentului de mină, ca şi versurile ce intersectează 
scenariul, cîntate de chitaristul Mircea Bocoș. Sub ochii noștri, inginerul Promet trece 
din realitatea dramatică în suprarealitatea tragică, din particular în general, din dra- 
mă în baladă, fixîndu-se în conștiința colectivă pe care o reprezintă cîntărețul ca erou le- 
gendar. Păcat că finalul este fals (directorul minei îl salvează cu prețul vieții pe căutătorul de 
aur) şi în contrasens (legenda avea nevoie de moartea şi nu de salvarea eroului).? 


Un alt argument al „supravieţuirii artistice” îl reprezintă soluţia plasării unei 
acţiuni dincolo de timpul căruia îi aparține. Astfel, se pune pecetea unei atempora- 
lități, unei plasări într-un spaţiu istoric ambiguu sau într-un „cenușiu” apolitic. 
Aureliu Manea reușea, printr-un halou de taină și de iluzoriu, printr-o argumenta- 
ţie încărcată de magie să ofere teme de reflecţie, fără a impieta asupra exigenţelor 
cenzurii. Opera lui Manea e un joc de lumini și umbre, de adevăruri spuse voalat 
sau întrepătrunse cu meandre, metafore sau văluri de aluzii. 


În Filoctet, caracterele aparțineau unui timp general prin îmbrăcămintea neutră, fără 
determinare temporală, dar mai ales prin psihologia lor. Fedra era și un simbol al pa- 
siunii iraționale, iar Solange (Mașina de scris) devenea un personaj arhetip produs de 
filmul comercial. În Domnișoara Iulia de A. Strindberg principiul plăcerii sau iluzia li- 
bertăţii lăsa loc întunecatului principiu al realităţii, al comandamentelor acestuia”? 


Atemporalitatea pare să-i fi servit lui Manea și în implementarea altor tematici 
„indezirabile” pentru vremuri mutilate prin cenzură. Spectacolul cu piesa Roata în 
patru colțuri de Valentin Kataev impunea surmontarea situaţiei create de revoluția 
bolșevică. Omul nou, plămădit în „laboratoarele” leninismului atotbiruitor, trebuia 
să aibă profilul ideal, să întruchipeze înseși măreţele realizări ale vremii. Acele 
ființe nu mai aveau voie să fie oameni, ci doar „tovarăşi”. Ca atare, Manea nu a 
făcut referiri stricte la planul istorico-politic, ci a şarjat, a demitizat, prin persiflare 
rafinată și prin satiră, tarele personajelor. Cronicile vremii confirmă adevărul aces- 
tei aserțiuni. 

Intr-una dintre ele, aflăm despre deschiderea în plan creativ-imaginativ. „iată o 
piesă prin care regizorului i se deschide un cîmp aproape nelimitat de imagina- 
ţie.” „Câmpul de imaginaţie” este însuşi universul lui Aureliu Manea, în care se 
refugiază, prin creaţie, eludând stricta rigoare a vremii. 

O altă opinie critică a epocii relevă opțiunea tematico-estetică a regizorului, vi- 
zavi de zona de abordare a spectacolului menţionat. 


% Mircea Ghiţulescu, Cartea cu artiști. Teatrul românesc contemporan, cap. Aureliu Manea, paragraf „Le- 
genda căutătorului de aur”, București, Redacţia publicaţiilor pentru străinătate, 2004, p. 157. 

% Justin Ceuca, „Specificul creaţiilor lui Aureliu Manea: Componentele, arta lui. Temele”, în op. cit., 
p. 56. 

% Constantin Cubleșan, „Comedie satirică”, în caietul de sală al spectacolului, 1972. 

Ca orice comedie, Roata în patru colțuri poate fi abordată din două unghiuri: ori să ia 
personajele în serios, ori să șarjeze. [...] Aureliu Manea alege cea de-a doua cale, 
apăsînd pedala grotescului într-un spectacol spumos, cu personaje împinse aproape 
de caricatură.% 


Ideea cu grotescul a fost tot o formă de refugiu în parabolă, în derâderea subtilă 
şi rafinată. A nu se uita că modelul grotescului, asupra esteticii căruia nu insistăm, 
a fost depozitarul unor mari creații. Satira lui Manea sondează în straturile pro- 
funde ale conștiinței pentru a extrage seva inspiraţiei şi a găsi resursele energetice, 
în vederea elaborării structurii scenice. „Aureliu Manea privește piesa ca pe o sati- 
ră de descendență maiakovskiană a automatismelor de gîndire și comportament.” 

Este clar, Manea s-a amuzat, creând situaţii comice din relaţia cu obiectele, care 
devin personaje. „Ca şi la Bulgakov, conflictul dintre banalitatea obiectelor şi im- 
previzibilitatea reacţiilor produce un comic neliniștitor.”% Alţi comentatori ai spec- 
tacolului au plasat acţiunea în vremuri îndepărtate: 


Mizanscena se aliniază teatrului modern, care știe să rememoreze cele mai bune lecţii 
ale teatrului comic medieval — de la zgomotele și țipetele din spatele scenei și pînă la 
cupletele de final (spectacolul se joacă fără cortină). 


Manea jonglează, amuzându-se, cu stereotipiile și cu automatismele. Tematica 
se exprimă plastic, organizându-se şi dimensionându-se prin originalitatea caracte- 
ristică „Spectacolul se compune din o suită de metafore de mare expresivitate, 
deţine un limbaj plastic şi simbolic care îl adînceşte îi pluralizează sensurile aproa- 
pe în fiecare scenă.” 100 

O altă idee legată de tematica spectacolelor lui Aureliu Manea o constituie pro- 
blematica puterii. Este ştiut că dramaturgia nu a dus lipsă de titluri atunci când a 
abordat subiecte legate de nebunia conducătorilor (Caligula, Nero, Lăpușneanu, 
Ștefăniță ş. a). Tratarea subiectelor nu se poate face doar pe calea narativă, relatând 
scenic istoricitatea unor fapte; trebuie ai un punct de vedere artistic. Dar, în condi- 
tiile vitrege ale comunismului, exprimarea trebuia să fie conformă „normelor” de 
partid şi de stat. Vrând-nevrând, Aureliu Manea a atins problematica totalitaris- 
mului, condamnând dictatura, în unele din spectacolele sale (Filoctet de Sofocle, 
Britannicus de Jean Racine sau Woyzeck de Georg Büchner). Evident, erau de aștep- 
tat consecinţe. 


% Ilie Călian, cronică de spectacol, în ziarul Făclia, nr. 7825, anul XXVIII, 8 ianuarie 1972. 

% Să ne gândim, măcar, la lumea picturală a lui Goya sau a lui Picasso (vezi Guernica, unde un sat 
spaniol a fost ras de pe suprafața pământului în timpul războiului civil din Spania, iar artstul a în- 
chipuit o lucrare grotescă, cu acele guri umane deschise care implorau ajutor). 

9% Valentin Silvestru, cronică de spectacol, în România literară, anul V, nr. 4, 20 ianuarie 1972. 

% George Banu, cronică de spectacol, în Contemporanul, nr. 5 (1316), 28 ian. 1972, p. 7. 

9 Ilie Călian, cronică de spectacol, în revista Steaua, revistă bilunară a Uniunii Scriitorilor, anul XXIII, 
nr. 4, 16-19 februarie 1972. 

1% Jon Cocora, „Maturitatea regizorului tînăr”, în revista Tribuna, 1972. 

Drept urmare, Filoctet a fost suspicionat de autorităţi, premiera amânată cu trei ani. 
Filoctet, omul, este pus în relaţie cu un mecanism social condus în mod absolutist. 
Soluţiile pentru erou le formau suferinţa, sinuciderea sau compromisul. După ce tre- 
ce prin prima, Filoctet alege până la urmă pe ultima, ca destui contemporani ai 
noştri. Motivația, aceeaşi, era aflată în slăbiciunea umană. În Britannicus se desfășura 
fără milă acţiunea destructivă a puterii, a lui Nero. Woyzeck, mai puţin împlinit, se 
constituia într-un pamflet demonstrativ care acuza alienarea omului de mecanismul 
fascist, cât şi de cel comunist. 1°! 


Tematica spectaculară a lui Aureliu Manea include și elemente de „teatru în tea- 
tru”, acolo unde actul spectacologic se naște din cotidian, actorul trecând „la vede- 
re” din postura civică în cea de personaj. Această formulă estetică presupune, in- 
clusiv la Manea, abordarea şi a teatrului ambiental, o formă înnoitoare de folosire a 
spaţiului de joc!%. Se creează noi relaţii în raportul public-spectacol, Manea găsind 
în modelul Luca Ronconi, promotorul ideii de spaţiu ambiental, un mod de a se 
exprima. „Propunerile ronconiene sunt polifonice şi se adresează unui public silit 
să-şi părăsească fotoliul comod și viziunea directă, liniară, cu care l-a obișnuit tea- 
trul clasic.”1% Manea a preluat constructiv această idee de înnoire spaţială reali- 
zând producţii artistice care au remodelat, poate, gândirea rigidă şi conservatoare 
cu care se obișnuise teatrul. Găsim asemenea formule de utilizare a spaţiului în 
spectacole ca: Anotimpurile de Wesker, Jocul dragostei și al întâmplării de Marivaux, 
Medeea de Seneca sau A douăsprezecea noapte de Shakespeare. În A douăsprezecea 
noapte de W. Shakespeare înscenarea se traducea în ambiguitatea şi interferența 
alternanţei dintre jocul teatral şi realitate, dintre iluzie şi adevăr, dintre fals şi ade- 
vărat, din perspectivă pirandelliană.1% 

O altă temă abordată de spectacologia lui Aureliu Manea este cea a morții, care 
e prefigurată de degradare și de descompunere. Regăsim astfel de elemente în 
câteva montări: Rosmersholm de H. Ibsen, Macbeth de W. Shakespeare sau Gaiţele de 
A. Kirițescu. Peste tot întâlnim discursul justificativ despre alienare, despre iluzo- 
riul vieţii şi, nu în ultimul rând, despre ratare. Întâlnim personaje eșuate în nepu- 
tinţa lor existențială, mai ales în teatrologia lui Cehov şi, prin extensie, în spectaco- 
logia lui Manea, cu Pescărușul sau Trei surori. 

Concluzionând, tematica operei lui Aureliu Manea este deosebit de vastă, pen- 
tru că sursa inspiraţiei sale este viața, din care artistul extrage esențe, cărora le dă 
valoare paradigmatică. Violenţa, crima, păcatul sunt tot atâtea atribute și teme care 


101 Justin Ceuca, „Specificul creaţiilor lui Aureliu Manea: Componentele, arta lui. Temele”, în op. cit., 
pp. 55-56. 

1% Unul dintre cei mai semnificanţi creatori ai genului de teatru ambiental este Luca Ronconi (născut în 
1933) actor şi regizor italian, fost director la Piccolo Teatro di Milano. El pledează pentru ideea spa- 
ţiului plural și a simultaneităţii, refuzând soluţia tradițională a scenei italiene. Pentru el, actorul este 
un instrument tragic al lumii dominate de mașini. 

103 Oltiţa Cîntec, Teatrul ambiental. Structuralism şi simultaneitate la Luca Ronconi, în op. cit., p. 295. 

104 Justin Ceuca, „Specificul creaţiilor lui Aureliu Manea: Componentele, arta lui. Temele”, în op. cit., 
p. 57. 

conferă valoare de adevăr. De la rău la bine, apoi, căutând căi purificatoare, prin 
expresii scenice care au conţinut cathartic, iată doar o parte a unui orizont tematic 
demn de semnalat. 


3.2. Atingerea limitei și imaginea scenică 


Conceptele regizorale ale lui Aureliu Manea s-au închegat, de-a lungul timpului, 
prin exercițiul scenic aplicat, într-o filosofie consistentă, pe care a mărturisit-o, dar 
a şi materializat-o în spectacole de referință la Teatrul de Stat Turda: „Domnișoara 
Iulia”, „Gaiţele”, „Cotele apelor Dunării” sau „Maşina de scris”, reprezentând un sem- 
nal a ceea ce avea să urmeze. 

Între viaţă şi moarte există limita, înţeleasă ca esenţă filosofică. Fiecare început, 
fiecare semnal de viaţă trece prin limită, referinţă a tot ceea ce se întâmplă sau este 
provocat să se întâmple, datorită cauzalităţii majore: moartea. 

Aureliu Manea se regăseşte în sinele limitei și în limita sinelui, prin experiență 
de viaţă, un principiu pe care îl aplică şi îl dezvoltă în laboratorul regizoral al con- 
struirii spectacolului. 

Chiar dacă această experienţă a limitei sinelui nu se nominalizează, nu se per- 
sonifică de fiecare dată, ea își semnalează prezenţa, atunci când este vorba de mo- 
mente cruciale, decisive. De aceea, limita mobilizează cel mai bine o intimitate, fie 
ea şi-n expansiune explicativă. 

Personajele lui Aureliu Manea sunt în exercițiul existențial conștiente de cele 
două dimensiuni ale existenţei, dar refuză să transforme limita în ceva ştiut şi cu- 
noscut. De aici a reușit Manea să-şi extragă seva conceptuală și să o transforme în 
filosofie scenică. 

Ce înseamnă starea de limită, privind existenţa noastră? Înseamnă acel moment 
când devii pe deplin conștient, în care îţi dai seama că eşti înconjurat de lucruri, de 
oameni, că ai impresia că priveşti cerul pentru prima dată sau că te naști din nou. 
Astfel, poate, scapi de rutină, de uitare şi realizezi că trăieşti limitat. Limita în care 
trăim trebuie să ne facă mai conștienți. E un semnal de alarmă pe care îl atinge 
Aureliu Manea în opera sa. 

Ceea ce conferă unicitate şi specificitate unei creaţii teatrale, aflată sub imperiul 
efemerităţii, deci a limitei, este însuşi „desenul scenic”, aşternerea, de-a dreptul 
picturală, a gândurilor unui creator. Am putea vorbi de o „amprentă”, o „semnătu- 
ră” personală pe care Manea a pus-o în tot ceea ce a întreprins. Ideile sale, subsu- 
mate personalităţii şi filtrate, pe căi axiologice, prin „efort” intelectual şi afectiv, 
şi-au găsit expresie în formule de imagism teatral. În fond, imaginea scenică la 
Aureliu Manea nu este altceva decât o vizualizare a trăirilor și frământărilor unui 
creator. 

Imagismul teatral, nu numai la Manea, este o mixtură de expresii vizuale, dar și 
verbalizate. Imagismul împrumută, uneori, un tip de epos, regăsibil în teatrul nara- 

tiv. În fiecare spectacol se încearcă, de fapt, o redescoperire a valorilor simbolice, 

prin prisma vieții imaginilor. 
Imaginile formează, într-adevăr, universuri vii, care se structurează, se transformă, 
interacționează și, prin aceasta, ne atrag atenţia, ne stimulează afectivitatea și ne în- 
sufleţesc gândirea. Departe de a fi niște materiale accidentale și izolate de viaţa noas- 
tră psihică, imaginile, în diversitatea lor, participă la o totalitate vie, prin care luăm 
cunoștință de noi înșine și prin care percepem realul. Prin ele putem trăi în lume, 
dând sens propriei noastre existenţe.1%5 


Interpretarea imaginilor este, evident, subiectivă, imaginaţia simbolică fiind o 
sugestie şi o proiecţie a afectivității, precum și o reprezentare a cognitivului. În 
teatru, imaginea propune un plan sugerativ, construit pe concretul obiectelor (re- 
cuzită, costume etc.) și al prezenţei actorilor. Spectacolul teatral propune un plan al 
concreteţii şi unul al sugestiei. 

Dincolo de aceste consideraţii teoretice, pe care Aureliu Manea le va fi cunos- 
cut, descoperim în creaţia sa o multitudine de argumente plastice, vizuale, care au 
exprimat valori simbolice și metaforice. Manea a fost un continuator al marilor 
imagişti (Appia, Craig, Artaud), al celor cărora le-a fost discipol (Ciulei, Pintilie, 
Penciulescu), într-un moment în care teatrul simţea nevoia înnoirii prin reteatrali- 
zare. 

Imagismul lui A. Manea are o bivalență, îngemănând concretul cu abstractul. 
Ceea ce a oferit el se adresa atât afectivității, cât și planului rațional, al reprezentării 
şi „decriptării” sensurilor și codurilor induse. Se ajungea, prin imagine, la o exa- 
cerbare a sensurilor, a ideilor dramaturgice. Manea dezvolta prin imagine, de mul- 
te ori, chiar gândul autorului dramatic. Alteori, imaginea oferită depășea planul 
ideilor dramaturgice, aceasta oferind o adevărată iconografie teatrală. 


Calitatea imaginii scenice este de a fi cât mai expresivă. [...]. Pentru a fi știință, regia 
trebuie să cunoască toate mecanismele expresive. Aș dori ca imaginea scenică să fie 
creată cu putere. Ori cine nu cunoaște puterile secrete ale teatrului, nu va avea nicio- 
dată știința de a înnobila relaţia cu sala.19% 


În creaţiile sale, Aureliu Manea nu face un scop, acționând tezismul, din a crea 
imagini de dragul imaginilor. La el, ceea ce conferă imaginii concreteţe este însăși 
utilizarea altor componente sceno-tehnice: lumină, sunet, obiecte scenice. Cu aces- 
tea, el poate amplifica atmosfera artistică. 


Banda sonoră și lumina produc efecte de maximă eficacitate. Există însă în spectacol 
un moment de rară fascinaţie. Conflictul se petrece în planul I, în obscuritate, când, 


15 Jean-Jacques Wunenburger, Introducere, în Viaţa imaginilor. În românește de Ionel Bușe, Cluj-Napoca, 
Editura Cartimpex, 199, p. 11. 
10 Aureliu Manea, Știința regiei, în op. cit., p. 34. 

brusc, un reflector luminează cafeneaua, dar intrarea e barată, ea pare demult părăsi- 
tă. Străbate din această imagine un neobișnuit coeficient de mister.10%7 


Nimic nu este întâmplător în arealul imagistic al lui Aureliu Manea, el căutând, 
prin expresii paratextuale, să ofere un răspuns plastic temelor fundamentale, teme 
care au frământat lumea artistică timp de milenii, dar care au găsit în secolul al 
XX-lea un teren prielnic interogațiilor existențiale. Absurdul, existențialismul au 
fost, în perioada postbelică, doar câteva curente estetice, care au încercat să contu- 
reze un răspuns crizei identitare a individului uman. Aureliu Manea a fost un crea- 
tor frământat, chiar hărțuit de teme fundamentale. 


Hărţuit de teme fundamentale — moartea, dragostea, teroarea — universul său e obse- 
siv şi, totodată, exprimabil doar prin teatru. Ideile fixe sunt scheletul ce protejează fi- 
ința, geometria ce o scoate din natura bastardă, conducând-o spre splendoarea uma- 
nă.108 


Aureliu Manea construieşte imagini și prin hiperbolizarea, cu accente, uneori, 
paroxistice, a unei idei, obsesii sau coşmar. Se ajunge la o exacerbare a dramaticu- 
lui, creând un ambient și mai propice actului dramatic. 


Aducând în Gaiţele elemente și atmosfera din Poema în oglindă de Bacovia, regizorul 
stabilește legături esenţiale între personaje și obiecte, situând precis spaţiul psiholo- 
gic al spectacolului. Rând pe rând, în «salonul parfumat, «oglinda larg-ovală încadra- 
tă în argint», «anticul fotoliu», «masa părăsită» sau lumânările pâlpâind straniu — devin 
o prezenţă tensionată, afirmată cu rafinament și ironie detașată. Un fond musical în 
tonuri și sensibilități de «clavir prăfuit>, subtil rimat cu luminile, subliniază, atât cât 
este necesar pentru a se evita sentimentalismul și purta direct satira, autenticitatea și 
pitorescul metaforei.1% 


Privind imagismul operei lui Aureliu Manea am putea afirma că este numai o 
parte a personalităţii sale, bogate și controversate. În general, asupra operei unui 
mare regizor se pot face comentarii, care să-i confere o aură, pe care Manea o meri- 
tă cu prisosință, pentru că el a fost un mesager al unui întreg demers teatral, pe 
care lumea artistică încerca să îl facă. 

Aureliu Manea a dat strălucire unei epoci din viaţa teatrului românesc. O epo- 
că, oricum, plină de creatori străluciți. În demersul nostru doctoral vom încerca să 
acredităm ideea că Aureliu Manea a fost deasupra tuturor și chiar deasupra epocii, 
prin perenitatea unui mod strălucit de gândire şi printr-o operă intrată în istorie. 


107 Florica Ichim, op. cit., p. 258. Referirile se fac de către George Banu, vizavi de spectacolul cu piesa 
Maşina de scris de Jean Cocteau. Spectacolul a fost montat pe scena Teatrului de Stat Turda, în stagi- 
unea 1971-1972. 

108 Ibidem, p. 249. George Banu face trimitere la spectacolul cu piesa Britannicus de Jean Racine, montat 
de Aureliu Manea la Teatrul Tineretului din Piatra Neamţ, în stagiunea 1969-1970. 

1% Ibidem, p. 256. Comentariul se referă la opinia criticului Ion Cocora, vizavi de spectacolul cu piesa 
Gaiţele de Alexandru Kirițescu, montată pe scena turdeană în stagiunea 1971-1972. 

Am putea încheia, apelând la aprecierile unuia dintre titanii teatrului românesc, 
Liviu Ciulei: 
Una dintre cele mai importante — și puţinele — lecţii de regie pe care le-am luat în via- 


ţa mea, am luat-o de la Manea, de la ceea ce dorise el să facă în Britannicus de Raci- 
ne.110 


Narcisa Pintea este actriță și director al Teatrului Municipal Turda. Este doctorand 
în teatru la Facultatea de Teatru și Televiziune a Universităţii Babeş-Bolyai din Cluj 

ANDREEA DUDA 


Imaginarul spectacolelor lui Radu Afrim 


Introducere 


Într-o artă hic et nunc cum este teatrul, una din întrebările esenţiale care ar trebui 
puse e legată de modul în care un spectacol sau un fenomen teatral poate fi con- 
semnat, tocmai pentru a-l face să iasă învingător din lupta cu timpul. 

Mă întreb adeseori cum ar fi arătat istoria teatrului sau cum ar fi arătat teatrul 
acum fără scrierile lui Aristotel, fără textele despre teatrul elisabetan sau despre 
commedia dell'arte, fără cronicile despre spectacologia lui Meyerhold sau 
Stanislawski. Bineînţeles, în secolul XXI există numeroase mijloace de „captare” a 
spectacolelor. Pe lângă cronici, mai există fotografia sau filmarea. Fotografia poate 
minţi, poate prezenta spectacolul mai bun decât este în realitate, prin filmare se 
pierde de asemenea ceva, iar cronicile pot fi şi ele foarte înșelătoare. Așadar, cred 
în eficienţa captării unui spectacol prin toate cele trei mijloace enumerate mai sus. 

Cred în datoria cronicarului de a consemna tot ce se întâmplă în fenomenul tea- 
tral de actualitate, indiferent de natura lui. Cineva construieşte ceva ce tinde să 
moară, ceva ce nu are dimensiunea durabilității, iar altcineva trebuie să găsească 
metode de a-l face să rămână. 

Radu Afrim este un creator prolific, montând aproape 50 de spectacole în 10 ani 
de carieră. Citesc în numeroasele cronici şi în şi mai numeroasele articole de presă 
că Radu Afrim este cel mai bun regizor tânăr român, că este cel mai controversat, 
este asociat cu underground-ul, considerat avangardist şi iconoclast, având mii de 
fani în toate orașele din România. Cu toate acestea, până în acest moment nu există 
o carte dedicată în totalitate lui. 

Teatrul are menirea de a reflecta lumea contemporană epocii sale, chiar dacă 
printre altele, mai întâlnim montări clasice sau texte revitalizate și readaptate la 
problemele actuale. Radu Afrim este un regizor care a înţeles foarte bine acest lu- 
cru, acesta fiind şi motivul principal pentru care l-am ales ca subiect al lucrării 
mele de licenţă. În plus, în ciuda controverselor pe care le-a produs, el a înțeles 
diferenţa dintre piesă de teatru şi spectacol de teatru, fiind un regizor care face 
spectacol, nu recitare de text. Nu în ultimul rând, dacă teatrul lui Afrim este șocant 
pentru unii, acest lucru se întâmplă pentru că șocurile și exagerările sunt caracte- 
ristice realităţii, dar toate acestea vor fi evidenţiate, dezbătute și argumentate de-a 
lungul lucrării. 

1.Portret de regizor 


1.1. Date biografice 


Uite, mi-am amintit de Joc secund. Imi plăcea în liceu tocmai pentru că nu mi l-a ex- 
plicat nimeni. Nu înţelegeam nimic. M-au lăsat inocent. Ia să-l recitesc.! 


Radu Afrim s-a născut pe 2 iunie 1968 în orașul Beclean pe Someș, situat în 
Nordul Transilvaniei. Din această perioadă merită menţionate câteva momente- 
cheie care i-au marcat viitoarea carieră: o profesoară din oraș, Elvira Făgărăşan, cu 
care studia desenul, îi arată tabloul Femeia care plânge de Picasso, mai târziu desco- 
peră cartea Istoria ilustrată a picturii. 1000 de reproduceri în culori, iar în adolescenţă 
urmează cursuri de pictură cu Elena Pop și Marcel Lupșe. 

A absolvit liceul electrotehnic, iar mai apoi s-a pregătit şi pentru Arhitectură şi 
pentru Arte plastice, dar, în final, după ce face armata, ajunge la Facultatea de Lite- 
re (română-franceză) din Cluj-Napoca. În timpul facultăţii primește o bursă la Bru- 
xelles, acesta fiind un alt moment definitoriu pentru dobândirea experienţei: vizi- 
tează câteva țări europene, făcând autostopul şi se ocupă de fotografie. După ce 
termină Facultatea de Litere în 1995, studiază și regia la Facultatea de Teatru din 
cadrul Universităţii Babeș-Bolyai, Cluj-Napoca pe care o absolvă în 2000. „În tim- 
pul facultăţii de Teatru predă limba română la 5 școli din Cluj (ultimii doi ani la 
Waldorf). E angajat la Teatrul Naţional Târgu Mureș, dar Mircea Zaciu îi scrie 
într-o scrisoare: «Nu te văd bine în târg. Încearcă să-ţi iei zborul spre capitală sau 
chiar mai departe»”2. Întrebat ce transformă un literat paşnic într-un regizor con- 
troversat, Radu Afrim răspunde: „Nu sunt literat și cu atât mai puțin paşnic. Filo- 
logia am făcut-o aproape la întâmplare. Liicean fiind, i-am întâlnit pe Rux Ceserea- 
nu şi pe Corin Braga care erau profesori debutanţi. Li s-a părut lor interesantă o 
lucrare a mea și m-au încurajat să mă duc la Sesiunea de comunicări științifice (faza 
pe ţară). Era ceva despre Bacovia și De Chirico. În anii de filologie m-am împriete- 
nit foarte tare cu Mircea Zaciu și el m-a pus să scriu poezii. Poemele mele erau 
erotice, cam cum scriu azi poetele fracturiste. Eu m-am lăsat”3. 

În 11 ani de carieră (2000-2011) a realizat aproape 50 de spectacole, iar printre 
cele mai importante se numără: Alge (Bernarda's house remix) după Federico Garcia 
Lorca (2002), Trei surori de Cehov (2003), De ce fierbe copilul în mămăligă de Aglaja 


1 Oana Stoica, „Radu Afrim: Doar mediocrii sunt interesați de doza de real din teatru”, 
www .liternet.ro, 25 martie 2005, accesat în 21 iunie 2011 la 
http://atelier.liternet.ro/articol/2215/Oana-Stoica-Radu-Afrim/Radu-Afrim-Doar-mediocrii-sint- 
interesati-de-doza-de-real-din-teatru.html 

2 Idem 

3 Oana Stoica, „Radu Afrim: Doar mediocrii sunt interesați de doza de real din teatru”, 
www.liternet.ro, 25 martie 2005, accesat in 21 iunie 2011 la 
http://atelier.liternet.ro/articol/2215/Oana-Stoica-Radu-Afrim/Radu-Afrim-Doar-mediocrii-sint- 
interesati-de-doza-de-real-din-teatru.html 

Veteranyi (2003), David's Boutique după un text scris de el însuși (2004), Mansardă la 
Paris cu vedere spre moarte de Matei Vişniec (2004), Plaja de Peter Asmussen (2004), 
Adam Geist de Dea Loher (2005), Krum de Hanoch Levin (2006), Povestiri despre 
nebunia (noastră) cea de toate zilele de Petr Zelenka (2007), Boala Familiei M de Fausto 
Paravidino (2008), Herr Paul de Tankred Dorst (2009), Jocul de-a vacanța după Miha- 
il Sebastian (2009) sau Miriam W (2010). 

Radu Afrim se numără printre cei mai premiaţi regizori români de teatru ai ul- 
timilor ani, şi nu doar în ţară. A câștigat două premii Uniter pentru cea mai bună 
regie (Plastilina în 2006 şi joi.mega]Joy în 2007) şi premiul „Coup de Coeur de la Pres- 
se” pentru spectacolul Mansardă la Paris cu vedere spre moarte de Matei Vişniec, la 
Festivalul de Teatru de la Avignon din 2008. În mai 2009, Radu Afrim a fost de- 
semnat de organizația KulturForum Europa personalitatea culturală a anului în 
Europa. Boala familiei M, montat la Teatrul Naţional din Timișoara, a fost prezentat 
în 2009 şi pe scena Odeon-ului din Paris. Alte premii obţinute sunt: Marele premiu 
la Festivalul de Teatru Piatra Neamţ 2003 pentru De ce fierbe copilul în mămăligă, 
Marele premiu la Festivalul Atelier 2003 pentru Trei surori, Premiul pentru regie la 
Festivalul de Teatru Lausanne pentru eurOcean Cafe, Premiul pentru regie la Festi- 
valul Atelier 2005 pentru Nevrozele sexuale ale părinților noștri, Premiul pentru regie 
la Festivalul Naţional de Dramaturgie Contemporană de la Braşov pentru specta- 
colul Ultimul mesaj al cosmonautului către femeia pe care a iubit-o în fosta Uniune Sovie- 
tică în 2010. 


Surse de inspiraţie 


Afrim consideră că a imita viața pe scenă și a crea spectacole în cheie realistă sunt 
dovezi ale mediocrităţii, de aceea el apelează, mai întotdeauna, la fantastic. Fantas- 
ticul se regăsește în foarte multe dintre spectacolele lui, dar acesta nu trebuie con- 
fundat cu supranaturalul, nici cu suprarealismul ci este „un supliment de realita- 
te”, după cum chiar regizorul îl numește. 

Printre sursele de inspiraţie se numără amintirile din copilărie. Până la vârsta 
de 15 ani petrecea câteva luni pe an la bunicii lui la ţară şi astfel a avut ocazia să se 
apropie de natură: „Ca să ajung la bunicii din partea tatălui treceam o pădure, apoi 
o câmpie foarte frumoasă, plină cu bivoli negri și băltoace ciudate, adânc săpate în 
pământ, ca niște mici piscine întunecate, ovale cred. Primiseră forma şi ceva din 
misterul acestor animale de care mă temeam cumplit. Acum bivolii sunt pe cale de 
dispariţie ... sau doar eu am dispărut din acele peisaje. Aveam și un copac preferat, 
dar trebuie sa-l desenez ca să înţelegi cum era. O sa-l bag într-un spectacol”+. În 
copilărie i s-au întipărit puternic în minte anumite lucruri care l-au inspirat mai 


4 Oana Stoica, „Radu Afrim: Doar mediocrii sunt interesați de doza de real din teatru”, 
www.liternet.ro, 25.03.2005, 
http://atelier.liternet.ro/articol/2215/Oana-Stoica-Radu-Afrim/Radu-Afrim-Doar-mediocrii-sint- 
interesati-de-doza-de-real-din-teatru.html 

apoi în realizarea spectacolelor. Un exemplu concret este muzica anilor '70: Pompi- 
lia Stoian, Lucky Marinescu, Gigi Marga, Margareta Pâslaru. 

Orașul Beclean l-a marcat profund de asemenea, Afrim vorbind cu nostalgie 
despre el: „Sunt sigur că nu doar eu eram inocent pe atunci. Lumea, orășelul meu 
era inocent. Se făcea multă pictură naivă în Beclean care în maghiară purta numele 
grofului Bethlen, iar în engleză se numeşte ... Be Clean”5. Fascinaţia lui Afrim pen- 
tru personajele lunatice, ciudate și pentru lumea bolnavilor mentali își are originea 
tot în această perioadă: „Nu cred că m-a interesat vreun om (considerat) normal în 
orășelul meu de naștere. Pentru un copil ca mine, o formă concretă de paradis era 
ospiciul din oraș. Celebru și interzis. Mă uitam prin gard. Ceva mai târziu am în- 
ceput să duc ţigări la gard. După revoluţie s-au deschis porţile ospiciului din Be- 
clean (de fapt a fost dărâmat gardul, intră şi iese cine vrea) şi m-am împrietenit cu 
M. T., un pacient, și am făcut împreună cu Csilla Koncsei proiectul Black Milk”e. 

O altă influenţă puternică, decisivă și permanentă, e reprezentată de Federico 
Fellini. Chiar dacă acest lucru nu se observă neapărat la nivel vizual în spectacolele 
lui, Afrim explică: „Fellini povestește că, în momente de pană de inspirație, când 
începea un film și nu dorea să-l mai continue de teamă (preţuia mult teama), avea 
vise cu Picasso. Cu toate astea, filmele lui n-au nimic din estetica picassiană, se 
vede clar. Tot aşa, nu cred că spectacolele mele au influenţe directe”?. În zona tea- 
trului, Afrim apreciază regizori precum Castellucci, Rodrigo Garcia sau Pippo 
Delbono. 

Oraşele, țările, oamenii pe care îi întâlnește se transformă în surse de inspiraţie: 
„Un loc magic este Brăila. Pe malul Dunării, pe malul apelor, în general, există 
locuri cu energii magice. Acolo întâlnesc oameni magici. Întotdeauna mă duc să 
montez în Brăila la sfârșitul primăverii, pentru că știu că va fi o lună și jumătate 
magică”8 


Cum arată teatrul lui Afrim? 


Afrim consideră că nu cuvântul este cel mai important lucru într-un spectacol, ci 
privirea, o privire care emană multă tăcere. Crede într-un spectacol de teatru care 
să existe şi dincolo de cuvânt, altfel spus, militează pentru vocea regizorului, pen- 
tru o personalizare a textului. 

De multe ori spectacolele lui au fost criticate pentru că aveau scene aparent 
inexplicabile și fără sens. Regizorul afirmă că acestea pot fi justificate printr-o legă- 


5 Idem 

6 Idem 

7 Oana Stoica, „Radu Afrim: Doar mediocrii sunt interesați de doza de real din teatru”, 
www .liternet.ro, 25.03.2005, 
http://atelier.liternet.ro/articol/2215/Oana-Stoica-Radu-Afrim/Radu-Afrim-Doar-mediocrii-sint- 
interesati-de-doza-de-real-din-teatru.html 

8 Violeta Neamţu, „Radu Afrim: Cu nuditatea a început spectacolul”, www.acasa.ro, 2 martie 2009, 
accesat in 21 iunie 2011 la 
http://timp-liber.acasa.ro/evenimente/radu-afrim-cu-nuditatea-a-inceput-spectacolul-4578.html 

tură pe care el o deţine cu lumea invizibilă, adeseori simțind că cineva de sus îi 
dictează gândurile. Este vorba de o comunicare cu ceva sublim, imposibil de defi- 
nit, e vorba de absenţe, de prieteni care au plecat din viaţa lui, întrucât „trecutul nu 
se pierde pentru totdeauna, se acumulează undeva niște energii din care noi ne 
alimentăm permanent — asta numesc eu relaţie cu ceva invizibil”?. 

Chiar dacă sexualitatea este la modă, important e ca aceasta să fie utilizată cu 
sens pe scenă. Criticat adeseori că folosește nuditatea, Afrim mărturiseşte că o în- 
trebuinţează justificat, că nuditatea exprimă ceva, întrucât spectacolul a început cu 
nuditatea, cu corpul gol şi cu masca pe față. Partea spirituală nu este anulată prin 
accentual pus pe sexualitate, dimpotrivă, aceasta poate oferi un acces spre alte 
dimensiuni: „Pentru mine sexualitatea este, totuși, un joc. Dar un trup gol exprimă 
de multe ori infinit mai multe lucruri decât un monolog bazat pe cuvinte”. 

Pentru Afrim există câteva tipologii de regizori: cei care supraveghează munca 
actorilor, regizorii dictatori, regizorii care doar sugerează şi care prin workshop-uri 
obţin rezultatul final. Întrebat în care categorie se încadrează, răspunsul oferit a 
fost: „Ai să te miri, dar depinde foarte mult de trupa cu care lucrez. Sunt dictator 
până la un punct, sunt perfecționist, dar mă bucur să văd că un actor vine cu niște 
improvizații haioase, din punct de vedere estetic. Sunt fericit să râd ca idiotul de 
niște improvizații pe care nu eu le-am dat, ci de unele cu care vine actorul!” ! 


Pasiunea pentru fotografie 


Regia de teatru se potrivește perfect cu fotografia, iar în spectacolele lui Afrim 
acest lucru reiese din plin, adeseori scenele create de acesta semănând cu niște 
tablouri. Fiind obosit de cuvinte, încă de pe vremea când era student la Litere, re- 
gizorul și-a găsit salvarea sau refugiul în imagini: „Când n-am chef să scriu despre 
escapadele mele nocturne prin Luxemburg postez câteva poze făcute pe ferestrele 
caselor vechi și m-am scos. Eu fac fotografie ca să scap de cuvinte. Dacă aș putea 
le-aș fotografia actorilor stările şi situaţiile pe care le au de jucat. Ca să nu mă pierd 
în cuvinte. In platitudini adesea” P. 

A început să se joace cu aparatul Smena al tatălui său cu care a pozat mănăstiri- 
le din Moldova (fotografiile au ieşit subexpuse), iar când a ajuns cu bursă la Bru- 


9 Idem 

1 Violeta Neamţu, „Radu Afrim: Cu nuditatea a început spectacolul”, www.acasa.ro, 2 martie 2009, 
accesat in 21 iunie 2011 la 
http://timp-liber.acasa.ro/evenimente/radu-afrim-cu-nuditatea-a-inceput-spectacolul-4578.html 

1 Alex Saviţescu, „Regizorul Radu Afrim: Și în teatru și în literatură suntem în urmă cu 50 de ani în 
ceea ce privește receptarea”, www.ziaruldeiasi.ro, 1 martie 2011, accesat in 21 iunie 2011 la 
http://www.ziaruldeiasi.ro/suplimentul-de-cultura/regizorul-radu-afrim-si-in-teatru-si-in-literatura- 
sintem-in-urma-cu-50-de-ani-in-ceea-ce-priveste-receptarea-ni73u9 

12 Joana Petcu, „Radu Afrim: ceva despre Cartier Bresson, Mapplethorpe și puţin Beaubourg”, 
www.fotografa.ro, 2 aprilie 2008, accesat in 21 iunie 2011 la 
http://www.fotografa.ro/index.php?emsID=3&newsID=780 

xelles un amic i-a făcut cadou un Pentax, pe care l-a utilizat ani de zile. În prezent 
lucrează aproape zilnic cu un Canon digital. A semnat mai multe expoziţii: Întâm- 
plări şi Trupuri la Timişoara, Băile de la Ostende cu fotografii realizate în urma unui 
sezon petrecut la Marea Nordului și Oil of Angels (o colecţie de nuduri) la Cluj- 
Napoca. De asemenea, a avut expoziţii în laşi, la Librăria Cărtureşti din București 
sau la Librăria Engleză Anthony Frost. 

Având o pregătire vizuală destul de serioasă (ore de desen, de pictură, vizite în 
marile muzee ale lumii), Afrim experimentează mai multe genuri: fotografia de 
teatru (îi place să-și realizeze singur imaginile pentru materialele promoţionale, 
pentru afișe), fotoreportajul, fotografia instantanee, este pasionat de nuduri și ado- 
ră să fotografieze în casele oamenilor. Având în vedere că, în mare parte, îi foloseş- 
te pe actori ca modele pentru fotografii, el încearcă să redea firescul: „Cei mai mulți 
actori au mult de lucru până să recâștige naturaleţea și simplitatea pierdute în 
şcoala de teatru în general, inocenţa y compris. Asta se vede desigur și in poze. Cei 
care reușesc să devină liberi în fața camerei au talent real. Nu e vorba de talent pe 
scenă, ci de talentul de a recâștiga pentru un moment lejeritatea. Pentru că mintea 
lor e plină de roluri. Adesea, în fața oglinzii (artistul oricum trăiește în oglindă 
unde descoperă imaginea sinelui) sunt goi. Sunt cu ei. E păcat că trebuie să fiu şi 
eu. Dacă am ieșit din scenă după o repetiţie şi ne urâm de moarte pentru că tocmai 
ne-am certat, în timpul ședinței foto în oglindă ne împăcăm tacit. E o eliberare. 
Aproape erotică. Nu vorbim însă despre asta. Nu prin cuvinte”38. 

Preferința pentru alb-negru în fotografie, față de spectacolele pline de culoare 
este explicată de regizor astfel: „Asta nu înseamnă că nu visez spectacole alb- 
negru. Mai greu e cu pielea actorilor în acest caz. Şi cu luminile de scenă primitive 
din Romania. Cred că deocamdată mi-e teamă de culori. Cioran zicea că, dacă 
vrem să terminăm cu melancolia, trebuie să ucidem culorile. Și totuși, alb-negru în 
fotografie are același efect de multe ori. Şi e suficient să privim imaginile vintage 
făcute de maeștrii acestei arte” 14. 

Simte că nu se atașează de un proiect dacă nu realizează câteva fotografii. Are 
obiceiul de a fotografia actorii din distribuţie, într-un context diferit de cel al spec- 
tacolului, care să-i amintească de oraşele în care a lucrat. 


Preferința pentru teatrele de provincie 


Motivația pentru care a montat mult mai multe spectacole în teatrele de provincie 
decât în Bucureşti este una foarte simplă: „Eu mă duc unde mă cheamă prima dată 


13 Ioana Petcu, „Radu Afrim: ceva despre Cartier Bresson, Mapplethorpe și puţin Beaubourg”, 
www.fotografa.ro, 2 aprilie 2008, accesat in 21 iunie 2011 la 
http://www.fotografa.ro/index.php?emsID=3&newsID=780 

14 Alina Neagu, „Radu Afrim, regizorul pasionat de fotografie: Pot vorbi despre lumina orașelor așa 
cum alții pot vorbi despre starea vremii”, www.hotnews.ro, 5 martie 2010, accesat in 21 iunie 2011 la 
http://smartwoman.hotnews.ro/radu-afrim-regizorul-pasionat-de-fotografie-pot-vorbi-despre- 
lumina-oraselor-asa-cum-altii-pot-vorbi-despre-starea-vremii.html 

şi se pare că directorii din alte locuri sunt mai rapizi decât cei din București”15. În 
București, cel mai mult a montat la Teatrul Odeon, întrucât aici se regăseşte o este- 
tică ce îl avantajează. 

Consideră că spectacolele de provincie sunt mai îndrăzneţe, experimentul şi 
teatrul-laborator fiind cele care favorizează evoluţia artei spectacolului. Afrim este 
conștient că „Așa se întâmplă peste tot în lume, în Capitală sunt lucrurile comode, 
în teatrele mici din capitale sunt lucrurile experimentale și lucruri care în general 
plac criticii și unui public de nișă, şi există mainstream-ul, cum este la noi Teatrul 
Naţional din București, care n-o să experimenteze niciodată, n-o să meargă curând 
pe drumul ăsta, pentru că e bine așa cum e — sălile sunt arhipline, de ce să riscăm 
mai mult de atât? Eu nu am nimic împotriva acestei chestii, e loc pentru toată lu- 
mea, însă nu e neapărat pentru mine acest drum”!6. 


1.2. Receptarea spectacolelor lui Radu Afrim 


Radu Afrim e regizorul care reuşeşte să umple sălile de teatru din toată ţara. Faptul 
că Afrim montează la un teatru dintr-un anume oraș devine un eveniment în sine. 
S-a întâmplat de multe ori ca publicul chiar să-l urmeze din oraș în oraş pentru a-i 
vedea spectacolele. 

Întrebat cum își explică acest fapt, regizorul răspunde: „De ce? Ar fi păcat să 
explic eu lucrurile astea, dar e vizibil de ce. Pentru că textele sunt toate noi, autorii 
ăştia din Europa pe care eu îi fac sunt tineri, în general, și vorbesc pentru cei de 
vârsta lor. Textele au ingredientele uşor comerciale, sociale, fără a fi teziste, extre- 
mist-politice. Și nici nu sunt texte greoaie, care să-i sperie pe săracii oameni. Știi de 
ce mulți tineri? Pentru că Brăila, de exemplu, are numai licee și acolo e clar care 
poate să fie limita de vârstă. Așa cred că e și la Timişoara, care, deşi e oraş universi- 
tar, nu cred că sălile alea sunt umplute de studenţi. La București, publicul e ames- 
tecat. Sper că și la laşi vor veni mai mulți tineri. În România, publicul de teatru e 
tânăr. În toamnă, o să lucrez la Munchen: ei, când am ajuns acolo și am coborât în 
staţia de metrou şi am întrebat-o pe o tinerică de şaispe ani unde e Residenz 
Theater, mi-a zis: «Scuză-mă, eu sunt foarte tânără şi nu le am pe astea cu teatrul. 
Întreabă pe cineva mai în vârstă!» Iar acel imens teatru era la doi pași. România, 
din acest punct de vedere, este altfel. Încă...” 


15 Alina Neagu, „Radu Afrim: Nu mă consider o vedetă”, www.hotnews.ro, 1 decembrie 2009, accesat 
in 21 iunie 2011 la 
http://life.hotnews.ro/stiri-showbiz-6594788-audio-radu-afrim-nu-consider-vedeta-vedeta-romania- 
devenit-jenant-purcarete-cel-mai-bun-regizor-roman-rebengiuc-cel-mai-bun-actor.htm 

15 Idem 

17 Alex Saviţescu, „Regizorul Radu Afrim: Și în teatru, şi în literatură suntem în urmă cu 50 de ani în 
ceea ce privește receptarea”, www.suplimentuldecultura.ro, 26 februarie 2011, accesat in 21 iunie 
2011 la 
http://www.suplimentuldecultura.ro/index/continutArticolAllCat/7/6454 

De-a lungul carierei sale, au existat numeroase momente de succes. Spre exem- 
plu, spectacolul Boala familiei M a avut zece reprezentații la Odeon-Paris în vara 
anului 2009. Cu privire la acest eveniment, Afrim a declarat: „Pentru mine nu ar fi 
deloc prima ieşire în afară cu un spectacol, însă, e drept, mă intimidează prestigiul 
Odeonului parizian.... Dar dacă ei l-au ales spunând că e de top, atunci eu merg pe 
mâna lor. Sper că show-ul e la fel de puternic ca atunci când l-am făcut ... şi nu așa 
cum l-am văzut în Festivalul Dramaturgiei Românești anul trecut. Era atât de ane- 
mic că mi-a venit rău. O înjuram pe biata Velica (Panduru, scenografa — n.n.), însă 
ea n-avea nici o vină. Ea stătea liniștită lângă mine pe scaun. Boala familiei M e un 
moment special în cariera mea ... și apoi primăvara aia petrecută în şi pe lângă 
Sala 2 ... elevii care-mi tot zic pe mess cum merg; ei de fiecare dată la spectacol și ce 
replică a uitat cutare actor... uneori își pun replicile din Boala la status. Nu e rău. 
Nu e un status din Dante, dą’ nu e rău. Paravidino habar n-are...”18 La Paris, Boala 
familiei M de Fausto Paravidino a umplut sala Atelierelor Berthier, o fostă uzină 
reamenajată. 

Tot în 2009, la Timișoara, Afrim primeşte premiul Kulturforum Europa pentru 
„realizări culturale europene”. Cu privire la acest premiu, regizorul răspunde: „Ei, 
hai! Ce să zic?! Că m-a luat pe nepusă masă? Că nu mă aşteptam? Că mereu am 
visat? Pur și simplu cred că merit și că premiul ăsta mă obligă la mai mult. Adică 
mă obligă să-mi folosesc „celebritatea” în scopuri ceva mai nobile decât a mai adă- 
uga un premiu peste alt premiu. Cred că încă nu am luptat destul de eficient pe 
plan social. Nu am știut cum. Însă cred că am deschis câteva minți. Trebuie să 
merg mai departe. Să ajut mai concret. Nu mă întreba cum. O să stau o lună și o să 
mă gândesc la asta.” 19 

Cu toate acestea, au existat și situaţii neplăcute. Spectacolul Omul Pernă, montat 
la Brăila, a avut un imens succes: sălile au fost pline, publicul a fost încântat. Cu 
toate acestea, politicienii români ne-au uimit încă o dată. Mai exact, autorităţile din 
Brăila au început să dezbată posibilitatea interzicerii spectacolului lui Radu Afrim 
„pe motiv de limbaj licenţios și ţinută indecentă, unde primul este vinovat de două 
înjurături belicoase de cartier, iar a doua, ţinuta adică, este compusă din una pere- 
che chiloţi pe care îi poartă personajul principal, scriitorul Katurian (Eugen Jebe- 
leanu).”2 Politicienii au cerut ca spectacolul să fie scos de pe afiș şi directoarea 


18 Ciprian Marinescu, „Interviu cu regizorul Radu Afrim”, www.artactmagazine.ro, 10 februarie 2009, 
accesat in 20 iunie 2011 la 
http://www.artactmagazine.ro/20090210interviu_cu_regizorul_radu_afrim.html 

1 Ciprian Marinescu, „Interviu cu regizorul Radu Afrim”, www.artactmagazine.ro, 10 februarie 2009, 
accesat in 20 iunie 2011 la 
http://www.artactmagazine.ro/20090210interviu_cu_regizorul_radu_afrim.html 

2 Oana Stoica, „Porcușorul verde, fratele poneiului roz - Omul pernă” ameninţat cu cenzura, 
www.liternet.ro, octombrie 2008, accesat in 20 iunie 2011 la 
http://agenda.liternet.ro/articol/7875/Oana-Stoica/Porcusorul-verde-fratele-poneiului-roz-Omul- 
perna-amenintat-cu-cenzura.html 

Teatrului „Maria Filloti”, Veronica Dobrin, să fie demisă din funcţie. Toate acestea 
se întâmplau în 2008. 

Deputatul PSD Mihai Tudose spunea că a discutat cu mai multe eleve de liceu 
care i s-ar fi plâns de vulgaritatea textului şi de faptul că actorii ies aproape dez- 
brăcaţi pe scenă: „Demiterea cred că ar fi doar un pas spre ceea ce ar însemna pe- 
depsirea celor vinovaţi. Am vorbit cu profesorii care erau stupefiaţi, nu ştiau cum 
să scoată copiii din sală, să facă scandal, să se facă că nu-i nimica, că nu s-a întâm- 
plat nimica.” 

Aurel Simionescu, primar Brăila — PSD a declarat: „Trebuie să discutăm și acest 
lucru pentru că trebuie să avem un echilibru, din punctul meu de vedere, între 
actul educativ pe care trebuie să-l facă teatrul şi actul commercial, în sensul cine 
vine, câți spectatori vin și așa mai departe. Nu cred că putem merge pe argumentul 
comercial care să fie predominant faţă de actul de educaţie pe care teatrul trebuie 
să-l facă.” 

Veronica Dobrin, directoarea teatrului a susținut că a fost profesor și ştie exact 
care sunt limitele în care se poate încadra un spectacol pentru tineri, iar acestea nu 
au fost depășite: „Am discernământul, zic eu, unui dascăl, al unui om matur, ca să 
nu zic în vârstă, al unei mame, să ştiu dacă acest spectacol este nociv sau nu” 2! 

Întrebat în ce măsură s-a gândit la scandalul mediatic ca la un instrument de 
promovare al spectacolului, Radu Afrim răspunde: „Deloc. Ştiam că lumea se va 
gândi la asta. Eram prea obosit pentru a o face. Mă obosea prostia politicienilor 
implicaţi în poveste. Obosisem deja de la poneiul roz. Mi se părea horror să-și dea 
cu părerea Prigoană la TV despre arta contemporană. Știam că nu o să am argu- 
mente pe măsura ignoranței lor. Spectacolul e foarte bun și megaprizat de lumea 
din oraș, nu avea nevoie de promovare. L-am dus la București urgent pentru a 
arăta lumii că el nu vehiculează idei periculoase. Lumea s-a solidarizat pe loc îm- 
potriva nimicniciei. Împotriva politicianului primitiv. Spectacolul o duce atât de 
bine în acest moment încât mi-e teamă pentru el. Promovare nu eu am vrut să-mi 
fac, ci însuși individul acela din primărie. El credea că apără bunele moravuri. În 
plină campanie. A trecut și asta. Vin altele. Le așteptăm, Cipriane, le aşteptăm.” ?2 


2. Teatralitatea spectacolelor lui Radu Afrim 


2.1. Brechtianismul 


Bertolt Brecht porneşte de la teatrul politic și scopurile sale şi devine teoreticianul 
teatrului epic. Pe acesta îl corelează cu efectul de distanţare în jocul actoricesc, 


21 Toate aceste declaraţii sunt preluate de la Știrile Pro Tv, 
http://stirileprotv.ro/locale/31/spectacol-deochiat-pentru-elevii-de-liceu-din-braila.html 

2 Ciprian Marinescu, Interviu cu regizorul Radu Afrim, www.artactmagazine.ro, 10 februarie 2009, 
http://www.artactmagazine.ro/20090210interviu_cu_regizorul_radu_afrim.html 

tocmai pentru a-l sustrage pe spectator iluziei teatrale, propunându-i să adopte o 
atitudine analitică, capabilă să formuleze idei şi convingeri. 

Bertolt Brecht a fost violent polemic la adresa lui Stanislawski. Dacă 
Stanislawski susţinea că actorul trebuia să-și însușească personajele cu spectatorii 
şi să se producă o fuziune, Brecht a mizat pe anti-psihologie, pe anti-realism, pe 
anti-mimetism și a respins orice fel de iluzie sau transă. Brecht nu vroia actori fre- 
netici sau paroxistici, ca cei impuși de Grotowski sau de Artaud. El critică tot ce 
înseamnă trăirea, afectivitatea, spectatorul nu trebuie să rămână doar la identifica- 
re, ci trebuie să se situeze critic. Actorul trebuie să producă interogaţie asupra 
comportamentelor, personajelor, situaţiilor: „Cu alte cuvinte, vrei să spui că amiba, 
când e observată, nu se bate pe burtă cu omul care-o studiază. Omul nu se poate 
transpune în starea amibei, dar omul de ştiinţă încearcă să o înţeleagă. [...] Vreau 
să spun: dacă doresc să-l văd pe Richard al III-lea, nu vreau să mă simt eu însumi 
ca Richard al III-lea, ci vreau să pătrund acest fenomen în toată ciudățenia şi carac- 
terul său ininteligibil”% 

De aici rezultă și schematizarea personajelor: „Personajele principale trebuie 
conturate vag, pentru ca spectatorul să se poată identifica mai ușor cu ele, şi în 
orice caz, toate trăsăturile trebuie luate dintr-o sferă restrânsă înlăuntrul căreia 
oricine să poată spune pe dată: da, aşa e”. 2 

Emoţia și identificarea trebuie extirpate. Brecht a fost un gânditor marxist și 
pleca de la presupoziţia că emoţiile sunt surse de manipulare, iar atâta timp cât 
rămânem în controlul raţiunii, ne păstrăm individualitatea. De asemenea, el dorea 
să instige la revoluţie. Identificarea spectatorului cu cele petrecute pe scenă însem- 
na automat purificare, iar această purificare se putea produce și la nivelul instincte- 
lor revoluționare. 


Dacă ne uităm în spatele nostru, remarcăm siluete relative nemișcate, într-o stare des- 
tul de ciudată: toți mușchii lor par a fi extrem de încordațţi. [...] Bineînţeles, ei își țin 
ochii deschişi, dar nu privesc, ci se uită fix, după cum nici de ascultat nu ascultă, ci 
trag cu urechea. Urmăresc cele ce se petrec pe scenă de parcă ar fi vrăjiți. [...] A privi 
şi a asculta sunt activități uneori plăcute, numai că oamenii aceștia par a fi rupți de 
orice activitate, de parcă ar fi manevraţi de altcineva. Starea de extaz, în care par a fi 
cufundați, este cu atât mai profundă cu cât actorii joacă mai bine.” 


Brecht vroia să păstreze viu în oameni spiritul revoluționar, de aceea a propus 
un teatru al distanţării. El se axează pe teatrul epic înspre o viziune dialectică mar- 
xistă asupra lumii, combinând în aceste elemente tente expresioniste cu un realism 
modern, caracteristic timpului său. Influențat de Piscator, care la rândul lui aparți- 


% Bertolt Brecht, Scrieri despre teatru, traducere Corina Jiva, Bucureşti, ed. Univers, colecţia Eseuri, 1977, 
p.41 

2% Idem, p.219 

235 Bertolt Brecht, Scrieri despre teatru, traducere Corina Jiva, București, ed. Univers, colecția Eseuri, 1977, 
p. 218 


92 


nea unei gândiri politice marxiste, Brecht definește trăsăturile teatrului epic, nuan- 
ţând de fapt forma dramatică a teatrului. 

În Micul Organon pentru teatru, Brecht face observaţii cu privire la jocul distanțat 
al actorului: „O imagine care distanțează este aceea care te lasă, ce-i drept, să 
recunoști obiectul, făcându-l în același timp să-ți pară străin. Teatrul antic și medi- 
eval își distanțau personajele cu ajutorul unor măști antropomorfe și zoomorfe; 
teatrul asiatic folosește și azi încă efecte de distanțare muzicale sau pantomimice. 
Efectele acestea împiedicau, fără îndoială, intropatia afectivă.” 2 În descendența lui 
Diderot, „După cum actorul nu trebuie să determine publicul să creadă că nu el, ci 
însuși personajul imaginat s-ar afla pe scenă, la fel nu este cazul să creeze iluzia că 
cele ce se petrec pe scenă n-ar fi studiate, ci s-ar întâmpla pentru prima şi unica 
dată.”7, sau „Observaţia este o componentă principală a artei actoricești. Actorul 
îşi observă semenul cu toţi mușchii și nervii săi concentrați într-un act de imitație, 
care este în același timp un proces de gândire.”% 

În spectacolele lui Afrim, în pofida refuzului de a politiza fățiș, putem remarca 
metode concrete de realizare a distanţării. Spre exemplu, în Ultimul mesaj al cosmo- 
nautului către femeia pe care a iubit-o cândva în fosta Uniune Sovietică, personajul in- 
terpretat de actorul Miron Maxim iese pentru câteva momente din rol, având repli- 
ca: „Bună seara, sunt Miron Maxim, dar în această seară nu sunt civil”. Aceeaşi 
situaţie se întâlneşte și în cazul actriței Romina Merei, la adresa căreia un alt actor 
face următorul comentariu: „Uite-o pe Merei, care-l joacă pe-Alexei”. În spectacolul 
Adam Geist, Radu Afrim introduce câteva replici care anulează iluzia teatrală. Aces- 
te replici sunt legate mai ales de mijloacele tehnice. Astfel, unul din personaje îi 
spune altuia: „Ce faci, băi? Vezi că stai în lumină!”. Un alt moment este cel în care 
Adam își spune monologul ţinând mâna împotriva luminii care vine de la unul din 
reflectoare. Cea mai puternică scenă care reflectă brechtianismul este scena finalu- 
lui fals. Actorii se aşează ca pentru aplauze, publicul aplaudă, dar unul dintre per- 
sonaje întrerupe aplauzele, continuând cu replica: „Ăsta nu e un spectacol de tea- 
tru, ăsta e război!” 

Tot după spusele lui Brecht, o altă metodă de realizare a distanţării este traves- 
tiul: „Interpretat de o persoană de sex opus, personajul îşi va trăda mai direct se- 
xul, iar interpretat de un comic, va oferi, la modul tragic sau comic, iarăşi niște 
aspecte noi.”? Afrim are o colecţie impresionantă de travestiți din spectacolele sale, 
subiect pe care îl voi trata mai explicit în subcapitolul Mărci afrimiene. 

Referinţe la distanțare sunt făcute şi în ceea ce priveşte scenografia, utilizarea 
song-urilor sau introducerea momentelor coregrafice. „Scenograful dobândește 


2% Idem, p. 225 

27 Idem, p. 229 

28 Idem, p. 233 

2 Bertolt Brecht, Scrieri despre teatru, traducere Corina Jiva, Bucureşti, ed. Univers, colecţia Eseuri, 1977, 
p. 234 

multă libertate dacă atunci când elaborează decorurile nu mai trebuie să realizeze 
iluzia unei încăperi sau a unui colț de natură. Sunt suficiente câteva sugerări, dar 
ele trebuie să exprime mai multe lucruri interesante din punct de vedere istoric sau 
social decât exprimă mediul real”.% Teatralitatea muzicii şi a dansului vor fi tratate 
în detaliu în subcapitole separate. 


2.2. Teatralitatea muzicii 


În comediile și tragediile jucate în Grecia Antică momentele de pură actorie alter- 
nau cu cântecele corului, cu cele interpretate solo de actori și cu momentele de 
dialog liric între actori şi cor (toate utilizate pentru a dezvolta personajele sau pen- 
tru a conduce acțiunea). Nu doar teatrul era cel care producea katharsisul, muzica 
având de asemenea rolul de a educa sufletele, de a le armoniza și purifica, alun- 
gând răul. „Aceste stări muzicale ale pedagogiei și medicinei le descriu chiar Pla- 
ton şi Aristotel, stări poetice și miraculoase deopotrivă. Izgonite erau stările pato- 
logice (cele patru pathe ale stoicilor, şi anume: durerea, frica, pofta şi plăcerea) ale 
sufletului, iar Mousike avea menirea să stimuleze reinstaurarea normalității” .31 
Momente muzicale existau și în teatrul roman, şi în misterele și miracolele din Evul 
Mediu sau, mai apoi, în commedia dell'arte. În timpul Renașterii, Camerata Fioren- 
tina a redescoperit teatrul grec, urmărind reînvierea idealului său estetic — astfel s-a 
născut opera. Nu doar originea teatrului e legată de muzică, ci și cea a cinemato- 
grafiei. Chiar dacă iniţial filmele erau mute, erau acompaniate de instrumente mu- 
zicale (de obicei pian sau orgă, dar chiar şi mici orchestre). 

Lucru deloc străin sau neobișnuit, întreaga spectacologie a lui Afrim stă sub 
semnul muzicii, aceasta fiind împărţită (la fel ca în orice produs dramatic) în muzi- 
că diegetică şi extra-diegetică. Muzica diegetică e cea care aparţine universului 
lumii reprezentate prin intermediul narațiuni. Cea extra-diegetică este un comenta- 
riu muzical care nu există în poveste nici în acel moment, nici în acel spațiu. Este 
doar un fundal, ales de către regizor sau de către autor, cu rol de decor sau de con- 
trapunct al imaginilor. 


2.2.1. Muzica diegetică. Songurile lui Afrim 


„Că Afrim se dă cu songuri știm. Că songurile vin de la Bertolt Brecht ca răbufniri 
de teatralitate iarăși știm”?. Multe dintre personajele lui Afrim cântă live, dar pen- 
tru a înţelege mecanismul din spatele utilizării obsesive a songurilor, trebuie înțe- 
leasă teoria lui Bertolt Brecht: „Adresările muzicale către public, sub forma unor 


30 Idem, p. 243 

31 Oleg Garaz, Contraideologii muzicale, Cluj-Napoca, Editura Limes, 2003, p. 9 

% Oana Stoica, „Tu de care parte a nebuniei ești? — Povestiri despre nebunia (noastră) cea de toate 
zilele”, www.liternet.ro, noiembrie 2007, accesat in 21 iunie 2011 la 
http://agenda.liternet.ro/articol/5950/Oana-Stoica/Tu-de-care-parte-a-nebuniei-esti-Povestiri-despre- 
nebunia-noastra-cea-de-toate-zilele.html 

cântece, subliniază atitudinea demonstrativă generală care însoțește întotdeauna 
faptul ce se vrea a fi demonstrat. Ca atare, nu e cazul ca actorii să se transpună în 
cânt, ci să-l detașeze net de rest, ceea ce se realizează cel mai bine prin câteva mij- 
loace teatrale specifice, ca schimbarea luminilor sau apariția unui titlu. Muzica nu 
are menirea de a acompania, afară de cazul când ar fi vorba de vreo agapă studen- 
țească. Să nu se mulțumească a se exprima pe sine, golindu-se pur și simplu de 
atmosfera cu care se încarcă în cursul acţiunii.” 33 

Plecând de la anumite observaţii pe marginea operei „Ascensiunea și prăbuși- 
rea orașului Mahagonny”, Bertolt Brecht înţelege și necesitatea înnoirii operei, 
încercând să-i actualizeze conţinutul şi să-i tehnicizeze forma: „Mahagonny cores- 
punde, în mod conștient, caracterului absurd al categoriei artistice numită operă. 
Acest caracter absurd al operei rezidă în faptul că foloseşte elemente raționale, că 
tinde spre plasticitate şi realitate, dar, în același timp, anulează totul prin muzi- 
că”34, De asemenea, el este conștient că opera trebuie adusă la nivelul tehnic al tea- 
trului epic prin separarea cuvântului, muzicii și jocului de scenă, pentru a înţelege 
care din aceste elemente îl determină pe celălalt și pentru ca acestea să capete mai 
multă independenţă. În ceea ce priveşte ponderea muzicii, au existat anumite mo- 
dificări, după cum urmează: 


Opera dramatică Opera epică 35 
Muzica slujeşte Muzica mediază 

Muzica amplifică textul Muzica elucidează textul 
Muzica susține teatrul Muzica presupune textul 
Muzica ilustrează Muzica ia poziție 


Muzica zugrăvește stările psihice Muzica indică o conduită 


Toate cele cinci trăsături situate în dreapta tabelului sunt specifice muzicii die- 
getice din spectacologia lui Afrim, aceste songuri producând efectul de distanțare. 

Nu doar prin prisma teoriei lui Brecht pot fi înțelese songurile, ci și prin cea a 
teatrului muzical — o formă de teatru care combină muzica, dialogul și dansul, 
principalul scop fiind acela de a spune o poveste și de a transmite un mesaj atât 
intelectual, cât și emoțional. Chiar dacă teatrul muzical acoperă și alte genuri, pre- 
cum opera, musicalul propriu-zis, el se individualizează prin importanța egală 
acordată muzicii, dialogului şi mișcării. Elementele unui musical sunt: muzica şi 
versurile (cântecele), libretul, coregrafia, mișcările de scenă și elementele fizice 
(decorul, costumele și aspectele tehnice). De-a lungul timpului cea mai mare pro- 


3% Bertolt Brecht, Scrieri despre teatru, traducere Corina Jiva, Bucureşti, ed. Univers, colecţia Eseuri, 1977, 
p. 243 

34 Idem, p. 78 

3 Idem p. 81, 82 

vocare a fost aceea de a integra toate aceste elemente în narațiunea expusă. Să ur- 
mărim, însă, raportul dintre songuri și distanțare în câteva din spectacolele 
afrimiene. 


Omul Pernă 


Spectacolul montat la Teatrul „Maria Filotti” din Brăila demarează ex abrupto chi- 
ar cu un song. În avanscenă, în fața cortinei, personajele apar rând pe rând şi inter- 
pretează solo, mai apoi în cor, piesa compusă de Ada Milea Degețelele. Versurile 
melodiei („Într-un orăşel, locuia un băiețel/Atârnau, atârnau, atârnau hainele pe 
el/Atârnau peticite, atârnau nefericite/Atârnau găurite, atârnau mucegăite/Dar lui 
nu-i păsa, nu-i păsa, nu-i păsa/Prin gunoaie vesel se juca...”) nu sunt întâmplătoa- 
re, ci au o structură narativă care elucidează și introduce piesa scrisă de Martin 
McDonagh. Aceasta este un colaj format din mai multe povestiri lirice, expuse în 
ramă, mizând pe violenţă şi cruzime şi având ca personaje principale copiii. Melo- 
dia ne introduce în poveste, atât prin temă cât și prin stilistică și devine o metodă 
de caracterizare a personajelor care cântă în stilul muzicii hip-hop, într-o coregrafie 
caracteristică. Melodia reușește să individualizeze socio-cultural aceste personajele 
reprezentate în mare parte de copii-victime ale părinţilor, sau chiar de copii asasini, 
prin ritmul hip-hop făcându-se o aluzie la o anumită subcultură, cea a ghetoului. 

Momentul imediat următor din Omul Pernă este spectacolul mediatic al ştirilor 
de la ora cinci. Actrița Mihaela Trofimov intră în scenă cu un zâmbet larg, pe post 
de crainică de televiziune, anunțând, cu un cinism cumplit, mai mult cântând decât 
recitând: „Bună seara Brăila, bună seara Maria Fillotti! Trezeşte-te! Trezeşte-te, Ma- 
ria Filloti! Mă numesc Mihaela Trofimov şi vreau să vă spun că procurorii parche- 
tului de pe lângă Tribunalul Bihor a început joi, la Salonta, audierile unei femei de 
81 de ani care, miercuri seară, beată fiind, a ucis cu toporul nepoțelul de trei ani al 
concubinului ei”. Aceste inserturi de realitate îl determină pe spectator să iasă din 
iluzie şi să realizeze conexiunea cu imediatul. Momentul muzical al Mihaelei 
Trofimov susține o anumită conduită, cea a prezentatoarei de ştiri care face specta- 
col inclusiv dintr-o serie de crime, accentuând totul prin microfon și prin atitudi- 
nea de „animatoare” însoţită de chiuituri. 

Personajele principale: scriitorul-copil Katurian și fratele său Michal sunt supuși 
unei aspre anchete detectiviste, fiind suspectaţi — unul că ar fi imaginat crime prin 
intermediul literaturii, iar celălalt că le-ar fi experimentat. Liviu Pintileasa şi Alin 
Florea îi joacă pe cei doi poliţişti care săvârşesc ancheta. Toate scenele de la poliție 
abundă în umor, întrucât Afrim se sprijină pe grotescul absurd, încercând să con- 
trapuncteze lirismul poveştilor. Ariel, unul din cei doi polițiști fredonează: „Mân- 
dră floare trandafir, în viaţă ești musafir, ori eşti trist, ori te petreci, pân’ la urmă 
tre” să pleci. Poţi să ai lumea la picioare, banii cu furca să-i întorci, dar când te 
cheamă pământul, tot acasă te întorci”. Prototipul polițistului lipsit de inteligenţă și 
cultură este redat prin acest song, care devine atât emblema unei conduite, dar și o 

metodă de ironizare a poliţistului care lălăie în timpul serviciului o muzică popula- 
ră (piesa e preluată din „folclorul” suburban românesc — Mândră floare trandafir de 
Tinu Vereşezan). Cei doi poliţişti cântă și Love is in the air de John Paul Young: 
„Love is in the air/Everywhere I look around/Love is in the air/Every sight and 
every sound/And I dont know if Im being foolish/Dont know if I'm being 
wise/But it's something that I must believe in/And it's there when I look in your 
eyes”. 

Întrucât piesa lui Martin McDonagh vorbește despre abuzurile asupra copiilor 
într-un registru liric plin de fantezie, în care limita dintre realitate și ficțiune este 
neclară, Afrim alege să construiască finalul tot pe baza unui moment muzical și 
coregrafic de grup, parcă smuls din musicalurile de pe Broadway. Toate personaje- 
le interpretează Sweet dreams — celebrul cântec al formaţiei pop Eurythmics. Nici de 
această dată melodia nu este aleasă la întâmplare, versurile ei reprezentând un soi 
de concluzie-moralizatoare pentru tot ceea ce a fost expus până în acel moment: 
„Some of them want to use you/Some of them want to get used by you/Some of 
them want to abuse you/Some of them want to be abused”. 


Povestiri despre nebunia (noastră) cea de toate zilele 


Piesa scrisă de Petr Zelenka prezintă destinele unor personaje aflate la limita dintre 
nebunie și normalitate, marcate de frustrări, fetişism, obsesii, schimburi de identi- 
tate sau perversiune. Faptul că unele din aceste personaje aleg să-și cânte durerile 
sau bucuriile în loc să și le povestească nu este deloc întâmplător, ci devine o me- 
todă de caracterizare şi un exponent al alienării. „Songurile cu precădere retro, 
optzeciste, disco-kitsch ating la Afrim cu adevărat starea kinky, coborând chiar pînă 
în zona divertismentului grosier al lui Benny Hill. Afrim râde tandru, deși nu în- 
totdeauna râsul lui e confortabil” .36 

Petr (Cezar Antal) — cel mai ingenuu personaj din acest spectacol — își declară 
sentimentele față de fata de care e îndrăgostit telefonic, prin It's a lovely day today, 
un cântec compus de Irving; Berlin pentru musicalul de pe Broadway Call Me Ma- 
dam (cântecul a devenit celebru datorită interpretării lui Perry Como și Doris Day). 
De partea cealaltă a firului telefonic, iubita lui Petr fredonează şi ea, formându-se 
un duet care parodiază, o dată în plus, musicalurile de pe Broadway. 

Tanti Hanek (Coca Bloos) și David Hanek (Tudor Tăbăcaru) sunt căsătoriţi, dar 
căsnicia lor se află într-un impas: David este terorizat de psihozele soţiei sale și se 
îndrăgosteşte de travestitul Sylvia. Momentul în care Coca Bloos cântă melodia The 
girl I love is gone de la Jay-Jay Johanson înfățișează condiţia tragi-comică a persona- 
jului, arătându-i durerea prin versuri („The girl I love is gone/And things will nev- 


3% Oana Stoica, „Tu de care parte a nebuniei ești? — Povestiri despre nebunia (noastră) cea de toate 
zilele”, www.liternet.ro, noiembrie 2007, accesat in 21 iunie 2011 la 
http://agenda.liternet.ro/articol/5950/Oana-Stoica/Tu-de-care-parte-a-nebuniei-esti-Povestiri-despre- 
nebunia-noastra-cea-de-toate-zilele.html 


97 


er be the same/The emptiness inside grows stronger every night/And where are 
you to ease my pain”), însă și nebunia și inocenţa, prin interpretarea care trece de 
la una gravă, adâncă, la una expansivă, totul căpătând nuanţe comice prin accentul 
ușor ridicol cu care personajul cântă versurile în engleză. Scena este acompaniată 
live la pian de către Cezar Antal, care are numeroase intervenţii de acest gen în 
timpul spectacolului — în majoritatea scenelor tensionate dintre Tanti Hanek și 
David Hanek, sau în episodul în care Pată, confidentul lui Petr, alături de erou 
cântă Agua de Beber, celebra melodie bossa nova compusă de Antonio Carlos Jobim. 
Prin tonurile delicate ale pianului se transmite semnificație pe calea receptării emo- 
tionale. 

Spre final, Afrim introduce un show retro cu microfoane, lumini de club, soliste 
vocale îmbrăcate în haine strălucitoare, acompaniament de pian și aplauze, show 
găzduit de travestitul Sylvia (Dragoş Ionescu) și animalul împăiat Lola/Loulou. 
Aici se cântă S.O.S. al formației ABBA și își fac apariția compozitorul de muzică de 
lift (Florin Mircea) și David Hanek - vocea jurnalelor din anii '70 — care recită o 
celebră ştire a epocii. Întregul moment este emblematic pentru conturarea condui- 
tei travestitului. 


2.2.2. Muzica extra-diegetică. 


Soundtrack-ul este format din toate sunetele înregistrate și aflate în sincron cu 
imaginile mișcate. Soundtrack-ul nu presupune neapărat muzică, ci şi zgomote de 
fundal, dialoguri sau chiar tăcerea. Muzica nu are doar un rol de suport, ci și unul 
de condiționare emoţională, întrucât duce la stimularea sentimentelor și a impresii- 
lor și la accentuarea ideilor sugerate de autorul textului sau de regizor. 

Spre deosebire de muzica diegetică, cea extra-diegetică e un comentariu, un mij- 
loc auxiliar, un efect special, având ca miză principală empatia. Așadar, experienţa 
muzicală nu are doar rol estetic, ci și unul psihologic. Muzica incită în sensibilitatea 
receptorului o sumă de stări specifice, trăiri cu aspecte atât mentale, cât şi emoțio- 
nale. În timpul unei audiții muzicale se receptează ceva ce are efect asupra procese- 
lor psihofiziologice. „Muzicalitatea reprezintă, dincolo de falsa asociere a ei cu 
melodicitatea, acea motivaţie interioară a faptului muzical care face posibilă ascen- 
siunea conștiinței înspre niveluri tot mai înalte de organizare a modurilor de re- 
prezentare şi ființare a individului creator/receptor”.37 

În spectacolele lui Afrim soundtrack-ul ocupă un loc fundamental, regizorul fi- 
ind în permanenţă atent la piesele pe care le alege, la motivele muzicale pe care le 
introduce sau la sunetele pe care le folosește pentru a contura o anumită atmosferă. 

Se poate observa o anumită predilecție a regizorului pentru muzica actuală din 
zona rock'n'roll-ului, hip-hop-ului sau muzicii electronice pe care o combină foarte 
armonios cu muzica anilor '70, spre exemplu. Într-un interviu Afrim mărturisește: 


37 Oleg Garaz, Contraideologii muzicale, Cluj-Napoca, Editura Limes, 2003, p. 27 

„Eu nu parodiez muzica acelor timpuri, cum fac unii, ci chiar cred în ea şi cred că 
este ok, adică dacă asculţi o sonoritate Portishead astăzi, poţi să îţi dai seama că 
sună ca un Oschanitzky de pe vremuri. Eu folosesc, de exemplu, muzică cu Marga- 
reta Pâslaru, cu Lucky Marinescu, cu Pompilia Stoian, toate gagicile astea care 
aveau niște voci mişto, care au dispărut pe parcurs şi care din cauză că au dispărut 
şi n-au cântat în anii Ceaușescu profund, în anii '80, şi-au păstrat acel parfum fresh. 
Toate spectacolele mele sunt uşor autobiografice şi este logic să folosesc în ele su- 
netele pe care le-am auzit în viața mea. Nu contează că este un spectacol pe text de 
Shakespeare, pe text contemporan din Belgia, din Elveţia sau din nord. E vorba de 
iubire în muzica aia, aşa cum la Almodóvar e vorba de același lucru. De fapt, 
Almodovar de ce le poate folosi pe ale lui, care sunt la fel de lacrimogene, la fel de 
melodramatice şi la fel de ok și de mișto ca ale noastre de atunci? Deci merge pen- 
tru orice feeling, în piesa şi asta înseamnă, din punctul meu de vedere, să fiu post, 
post, postmodern şi tolerant în același timp”%. 

Soundtrack-ul conturează şi amplifică atmosfera, are o influenţă asupra sensibi- 
lităţii, imaginaţiei şi afectivității spectatorului, activând în conștiința acestuia anu- 
mite procese asociative — prin intermediul sunetelor sunt trezite experienţe din 
propria existență. Spre exemplu, în spectacolul David's Boutique există o scenă de 
apropiere fizică dintre două personaje, această pulsiune sexuală fiind amplificată 
tocmai de muzica senzuală și pasională aleasă, la care se adaugă și elementele co- 
regrafice cu conotaţie sexuală. 

O altă funcţie a sunetului este aceea de a crea spaţii. În Povestiri despre nebunia 
(noastră) cea de toate zilele, între secvențele susținute foarte bine de decorul minima- 
list în stilul Dogville există trafic permanent, prezenţa străzii fiind delimitată nu 
doar grafic, ci şi sonor prin zgomote care reproduc această circulaţie. 

Așadar, indiferent dacă este vorba de muzică diegetică sau extra-diegetică, indi- 
ferent dacă produce distanţarea pe principiile lui Brecht sau dacă determină spec- 
tatorul să se cufunde şi mai mult în iluzia teatrală, muzica rămâne un element 
obligatoriu atunci când se dorește transmiterea informației şi pe calea receptării 
emoţionale. 


2.3. Teatralitatea dansului 


Dansul utilizează ca material ceva ce este foarte apropiat de experienţa de viaţă, şi 
anume mișcarea corpului în interacțiunea cu mediul. Mişcarea corpului este atât de 
comună și de automatică, încât rămânem aproape inconștienți de profunzimea şi 
de potenţialurile ei. Uităm că în afară de funcţie ei principală, acea locomotorie, 
mișcarea înseamnă expresie şi percepţie. 


% Interviu „Radu Afrim: Pentru mine, retro este parfumul anilor '70”, www.suplimentuldecultura.ro, 
26 ianuarie 2008, accesat in 21 iunie 2011 la 
http://www.suplimentuldecultura.ro/index/continutArticolAllCat/13/2854 

Corpul unui dansator reprezintă o formă de scriitură. Reprezentaţia coregrafică 
este foarte asemănătoare cu teatrul. Așa cum spunea Peter Brook în primele rân- 
duri din Spațiul Gol, pentru a avea un act teatral e suficient ca o persoană să traver- 
se un spațiu gol şi altcineva s-o privească; așa se întâmplă și în cazul actului core- 
grafic care începe atunci când un privitor validează existența dansatorului. 

Întreaga tradiţie antică orientală era bazată pe mişcare și pe dans în Japonia, 
dansul Kabuki precedând nașterea dramei. Oricum principala caracteristică a tea- 
trului oriental era sinteza artelor: a muzicii, a dansului, şi a cuvântului. Situaţia era 
asemănătoare în teatrul grec antic, în care membrii corului cântau şi dansau. 

Rudolf von Laban vorbea, încă din 1920, despre necesitatea inventării unei 
dramaturgii pentru dans, idee care a fost materializată de către Kurt Joos în pe- 
rioada interbelică. Acesta a compus libretele care au fost transpuse mai apoi în 
dans. Prima companie de teatru-dans a fost cea a lui Hans Kresnik, la Bremen, în 
1968. Un alt moment extrem de important este cel în care Pina Bausch înființează o 
companie de teatru-dans la Wuppertal. În acest caz, nu era vorba nici de dans așa 
cum era el cunoscut până atunci dar nici de forma clasică a teatrului. Laurence 
Louppe, istoric şi critic de dans, a afirmat că teatrul-dans introduce o formă verbală 
virtuală (un text ascuns) de-a lungul mișcărilor. 

Radu Afrim este un regizor care pune mult accent pe momentele coregrafice, 
mai ales pentru că acestea devin un mijloc prin care se pot realiza rupturile de ritm. 
În anumite situaţii, momentele de dans din spectacolele sale devin metode de rea- 
lizare a distanţării despre care vorbea Bertolt Brecht în Micul Organon pentru teatru: 
„Şi coregrafiei îi revin sarcini de factură realistă. Este o greşeală, apărută în ultimul 
timp, să se considere că atunci când e vorba de redarea unor oameni așa cum sunt 
ei cu adevărat, ea n-ar avea nimic de făcut. Se înțelege că e nevoie ca stilizarea să 
nu anuleze naturalețea, ci să o amplifice. În orice caz, teatrul care trăieşte din 
gestus nu se poate lipsi de coregrafie. Chiar și eleganța unei mișcări și graţia unei 
poziţii determină şi ele un efect de distanţare, iar invenţia pantomimică e de mare 
folos subiectului.” 39 

În spectacolul Herr Paul există o scenă de parodie a unui dans indian. Persona- 
jul Herr Paul (Cezar Antal) dă startul acestui moment, fredonând cântece indiene 
şi începând să realizeze mișcări tipice din aceeași zonă. Mișcările sunt executate cu 
greutate, întrucât Herr Paul e un bătrân în vârstă și gârbovit. În scurt timp, toate 
celelalte personaje i se alătură, scena luând amploare și transformându-se într-una 
comică. Întrebat de ce a optat pentru acest moment, Afrim răspunde: „Eu nu ratam 
niciun film indian la televizor când eram copil. Prin anii '70, vedeam, de luni până 
miercuri, același film indian, dansam, învăţam replicile, mă puneau vecinii să imit. 
Învățam fonetic cuvintele. Am considerat că merită să bag niște momente de 
Bollywood, ideea Gangelui mi-a servit excelent. Da, e o demenţă absolută în acest 


3 Bertolt Brecht, Scrieri despre teatru, traducere Corina Jiva, Bucureşti, ed. Univers, colecţia Eseuri, 1977, 
p. 243 

dans indian al actorilor din Herr Paul, dar publicul iubeşte tocmai aceste momen- 
te.”4 Această scenă rupe ritmul spectacolului, dar este şi o metodă de trezire a 
spectatorului, de scoatere din iluzia teatrală. 

Personajul Anita din același spectacol — fetița vecinilor sau „Purcelușul ocea- 
nic”, cum o numeşte Herr Paul — găseşte un spaţiu de joacă în casa bătrânilor, cu 
zeci de jucării și poveşti. Andrea Gavriliu își compune personajul-copil doar din 
elemente non-verbale: ușor sălbatică, nu articulează, comunică prin onomatopee, 
dansează senzațional dovedind mobilitate, flexibilitate, expresivitate corporală, 
este aproape ca o balerină din cutiuțele muzicale. Mișcările acesteia nu sunt gratui- 
te, nu sunt la întâmplare, ci sunt atent gândit astfel încât să capete conotaţii emoți- 
onale. Personajul, prin momentele sale coregrafice, imprimă dinamism întregului 
spectacol. 

Ultimul mesaj al cosmonautului către femeia pe care a iubit-o cândva în fosta Uniune 
Sovietică este un spectacol în care se cântă și se dansează mult, asemănător unui 
concert. Există numeroase momente de grup construite prin muzică și dans. 
Într-una din scene, personajele cântă și dansează pe muzică rock, dansul lor fiind 
liber, frenetic, cu mișcări preluate din stilul rock'n'roll. Personajul Nastasia (Ramo- 
na Dumitreanu) îi mărturiseşte lui Keith (Ionuț Caras) că visează să devină actriță 
şi să joace în scurtmetraje. Firul narativ liniar se sparge și se inserează o scenă în 
care Nastasia filmează un videoclip. Cosmonauţii participă şi ei (parcă apăruţi de 
nicăieri), introducându-se acțiuni care se întâmplă de obicei la un astfel de eveni- 
ment: se cântă, se dansează, în aer pluteşte exuberanţa și voia bună. Un alt moment 
este cel de ironizare a grupurilor rock clasice, de genul The Beatles sau The 
Animals. Patru dintre actori cântă live piesa celor de la The Raveonettes — Heart of 
stone. Cei patru sunt costumaţi pe măsură, poartă ochelari de soare, stau îndreptați 
cu fața către public și realizează un performance care imită concertele rock, cu ele- 
mente coregrafice din aceeași estetică. 

În Adam Geist, Radu Afrim se folosește de elemente de teatru fizic. Prin acestea 
el „recompune codul militar din care acum au rămas doar oţelirea voinţei și anes- 
tezia în faţa umilințelor. Etica se subsumează puterii și supunerii. Cel mai slab se 
supune celui puternic. Punct. Fără alte înflorituri şi volute ideologice. Măsura con- 
tinuităţii o dau atingerile brutale în spatele cărora se citeşte o lume a respingerilor 
permanente (cu care personajul principal se confruntă încă de la început, din copi- 
lărie), a durerii neexprimate şi solidificate [...] Doar că regizorul înlocuieşte, inevi- 
tabil, un cod de semne cu altul: stau mărturie dansul băieţilor cu cactușii într-o 
defilare a formelor splendorii masculine de mileniu III, parada nonșalantă cu mer- 
sul ca pe catwalk al băiețașilor pompieri.”+! Coregrafia este semnată de András 
Lóránt care lucrează extraordinar cu corpurile actorilor. 


4 Simona Chiţan, „Radu Afrim: Mă autoflagelez că sunt prea cuminte”, www.evz.ro, 3 octombrie 2009, 
accesat in 21 iunie 2011 la 
http://www.evz.ro/detalii/stiri/radu-afrim-ma-autoflagelez-ca-sunt-prea-cuminte-870134.html 

4 Cristina Rusiecki, „Fără sublimări - Adam Geist”, www.liternet.ro, septembrie 2005, accesat in 21 
iunie 2011 la http://agenda.liternet.ro/articol/2081/Cristina-Rusiecki/Fara-sublimari- A dam-Geist.html 

2.4. Teatralitatea proiecției video 


Relaţia dintre artă şi tehnologie se află într-un intens proces de valorificare. Inter- 
sectarea artelor plastice, a literaturii, a muzicii, dansului, teatrului sau a cinemato- 
grafiei creează un climat cultural în care noile tehnologii pot fi utilizate experimen- 
tal, iar oportunitatea lor pentru expresia artistică poate fi testată. 

Arta se află într-un continuu proces de transformare, iar invazia mașinăriilor şi 
dezvoltarea tehnologiilor reprezintă o provocare. Întrebarea care apare firesc în 
acest context este dacă arta a suferit vreo mutație din cauza pătrunderii excesive a 
tehnologiei, sau dacă aceste tehnologii au reuşit să se integreze, să se interiorizeze 
și să devină invizibile. Consider că îmbinarea dintre cele două nu a devenit o artă 
tehnologică de sine stătătoare, cu reguli și principii proprii, ci că instrumentele 
tehnologice oferă artelor posibilitatea să regăsească noi modalități de expresie. 

Secolul XIX a fost cel al mașinilor industriale, iar începând cu secolul XX tehno- 
logia a început să se miniaturizeze, iar prelucrarea datelor să se facă mult mai ra- 
pid. S-a dezvoltat inteligenţa artificială. Televizorul și computerul au determinat 
apariţia a două principale forme de artă: arta video și arta pe computer. Arta video 
a fost admisă în contextul artistic în anii '60, când spectatorii erau deja obişnuiţi de 
către cinematograf cu perceperea imaginilor mișcate. Video-ul este un fenomen 
extrem de răspândit, extinderea lui fiind facilitată de dezvoltarea aparaturii video 
(camere handy sau casete video accesibile multor oameni), de apariția computere- 
lor personale prezente în fiecare casă și de apariţia televiziunii care a dezvoltat o 
construcţie hibrid, în care cu greu se face distincţia dintre documentar și ficțiune, 
informaţie și amuzament. 

Imaginea este o formă de reflecţie şi de manipulare. Ne manipulează atât viaţa 
cotidiană, cât şi creierul, afectele și sistemul de percepţie. Tehnologia ne modelează 
sistemele de reprezentare şi ne influenţează comportamentele și acțiunile. 

Încă de la apariţie, teatrul a utilizat tot soiul de maşinării. În Antichitate și în se- 
colul baroc existau dispozitive scenice prin care se puteau realiza trucaje. Iluzio- 
nismul s-a extins până în contemporaneitate, modificându-se doar mijloacele de 
efectuare a acestuia. Tehnologia are un impact major asupra artelor, dar duce și la 
apariţia anumitor mutații: pe de-o parte există o extraordinară emancipare corpo- 
rală, spaţială, temporală și mentală, dar, pe de altă parte, aceste modificări creează 
noi coordonate estetice. 

Spectacolele de teatru care încorporează media și proiecţii video au o istorie în- 
delungată. La începutul secolului XX, Loie Fuller, în experimentele sale, a proiectat 
imagini pe costumele diafane pe care le utiliza. În anii '20, proiecția de film era 
introdusă în spectacole de cabaret și în music-hall-uri. 

În 1922, pentru spectacolul R.U.R de Karel Capek din Berlin, Frederick Kiesler 
efectuează o scenografie multimedia în care folosește elemente cinetice, cum ar fi 
ecrane dinamice şi o diafragmă care se deschide și se închide, orbind audiența cu 
reflectoare. Acest concept a creat tensiune în spațiu. De asemenea, în scenă mai 

existau neoane, un ecran de film circular și unul dreptunghiular. Pe ecranul circu- 
lar se proiectau secvenţe de film cu muncitorii din fabrică, înregistrate în prealabil. 
Astfel se crea senzația că actorii de pe scenă erau o prelungire a imaginilor captate 
în fabrică. Mai târziu, imaginile au fost proiectate pe o cascadă, creând un efect 
translucid, pricină pentru care spectacolul rămâne printre primele din istorie care 
au utilizat proiecții media şi apă curgătoare. 

În anii '20, Erwin Piscator introduce în teatru fragmente de jurnal de ştiri pentru 
a accentua dialectica politică în producţia sa In spite of everything (1925). Piscator a 
atras mânia Teatrului Volksbiihne din Berlin când a adăugat imagini cu Lenin în 
spectacolul său Storm over Gotland (1927) de Ehm Welk (acţiunea fiind plasată în 
timpuri medievale) și imagini cu actori defilând spre camera de filmat. În timp ce 
defilau, prezenţele lor se transformau prin tehnica de dissolve, devenind personaje 
în patru revoluții: Războiul Ţărănesc German și revoluțiile din 1789, 1848, 1918. În 
1927, în spectacolul Le livre de Christophe Colomb de Paul Claudel se utilizează un 
ecran pe post de oglindă magică, pentru a deschide un drum spre vise, amintiri şi 
imaginaţie. 

Experimente audio-vizuale se întâlnesc şi la Meyerhold (Hidden Earth, 1923). 

Robert Edmond Jones, unul din principalii designeri de teatru din America din 
prima jumătate a secolului XX, a elaborat manifestul Teatrul Viitorului (1941) bazat 
pe fuziunea dintre teatru şi cinema. El a argumentat că filmul oferă o rezolvare la 
una din problemele teatrului, și anume la cea legată de exprimarea efectivă a reali- 
tăţii lăuntrice și a subconștientului personajelor. În acest teatru al viitorului, actorul 
va reprezenta exteriorul personajului, iar imaginile proiectate pe ecran lumea inter- 
ioară a imaginaţiei, a subconştientului şi a visului. Sinteza dintre film şi teatru a 
devenit o obsesie pentru Jones, obsesie pe care a dezvoltat-o în cartea The Dramatic 
Imagination (1941). 

În 1958, Joseph Svoboda şi Alfred Radok au fondat Laterna Magika, o companie 
teatrală situată în Praga, în care se realizau spectacole — combinaţii de teatru, dans 
şi film. Se utilizau ecrane, metode sofisticate de iluminat pentru a crea o sinteză 
teatrală de imagini proiectate şi joc actoricesc sincronizat cu acestea. Pentru Svobo- 
da, unirea dintre film și teatru îi oferea posibilitatea de extindere a mijloacelor 
Compania ocupă un loc extrem de important în istoria teatrului multimedia. În 
timp ce Laterna Magika dezvolta noi tehnici pentru a intensifica potenţialul drama- 
tic, multe experimente abstracte și happening-uri multimedia au început să aibă loc 
în întreaga lume. 

O dată cu anii '60, mijloacele tehnice sunt folosite din ce în ce mai mult. Un 
spectacol esenţial în acest sens este Gamme de 7, video-balet regizat de Jacques 
Polieri în 1964. În acesta se introduce o proiecţie video pe un ecran uriaș, se utili- 
zează eidoforul (instalație pentru proiecția imaginilor de televiziune pe ecran ci- 
nematografic) și camere electronice. Începând cu anii '70, proiecţiile de film sunt 

adesea înlocuite cu ecrane de televizor. Printre primii utilizatori se numără Hans- 
Peter Cloos, care afirmă că ecranele de televizor erau o metodă de a te opune tea- 
trului burghez. În 1979, Hans-Giinther Heymes pune în scenă Hamlet, proiect pen- 
tru care Wolf Vostell (membru al mișcării Fluxus) realizează Medienkonzept — 
camere video, monitoare, ecrane mari de televiziune integrate în regie. 

În anii '80 video-ul a devenit o metodă de înnoire a practicii scenice, de înlocui- 
re a unui actor absent sau de punere în conflict a actorului cu reprezentarea video. 
Din anii '90, artişti precum Robert Lepage, Peter Sellars, Giorgio Barbero Corseti 
sau Frank Castorf au început o nouă etapă a utilizării video-ului: acesta își capătă 
locul printre elementele scenice și instigă la noi metode de a spune poveşti drama- 
tice. 

Robert Lepage consideră că media este întotdeauna în serviciul poveştii spuse și 
că mijloacele tehnologice sunt mult mai eficace dacă sunt integrate în funcţia dra- 
maturgică. 

Pentru analizarea modului în care tehnologiile video sunt utilizate în spectaco- 
lele lui Afrim voi ţine cont de sugestiile făcute de Patrice Pavis în articolul său inti- 
tulat Media on the stage. Acesta afirmă că este esenţial să ne punem întrebări pre- 
cum: mijloacele video sunt identificabile, vizibile sau nu pot fi observate de 
spectatori? Vedem mijloacele tehnologice sau ele sunt ascunse? Imaginile proiecta- 
te sunt produse live sau sunt realizate în prealabil? În ce măsură sunt folosite mij- 
loacele media și care este relaţia dintre ele în interiorul unui spectacol? Sunt clar 
separate? Funcţionează ca un tot? Pe aceste întrebări m-am axat în analizarea sce- 
nelor realizate prin intermediul proiecțiilor. 


Ultimul mesaj al cosmonautului către femeia pe care a iubit-o cândva în fosta Uniune 
Sovietică 


Scena Teatrului Naţional din Cluj este goală și are în spate un uriaş ecran-fereastră 
spre univers. În primul rând, proiecţia-video este utilizată pentru construirea di- 
verselor spaţii. Când acţiunea se petrece în cosmos, pe ecran se proiectează imagini 
cu cosmosul, fie statice, fie dinamice (stele, planete etc.). Când acţiunea se mută în 
aeroport, imaginea de pe ecran este reprezentativă pentru acest spaţiu (diverse 
etaje şi schele pe care se zăresc siluete de oameni), iar când personajele sunt în mu- 
zeu, pe ecran sunt proiectate tablouri. 

În al doilea rând, în timpul spectacolului, în anumite scene, se utilizează o ca- 
meră de filmat care captează imaginile live și le proiectează pe ecran. Camera de 
filmat este mânuită chiar de actori. Când cei doi cosmonauțţi se află în capsula lor 
cosmică, ei se filmează reciproc, astfel încât spectatorii pot vedea prim-planuri cu 
feţele acestora. Se creează o apropiere între public și spectator, cu atât mai mult cu 
cât spectacolul se joacă în Sala Mare a Teatrului Naţional din Cluj. O altă scenă care 
merită menţionată este cea în care personajul Vivien este interogat cu privire la 
dispariția soțului ei. Camera de filmat este adusă în scenă, este instalată, iar pe 

ecran se pot observa prim-planurile cu chipul ei. Se creează un efect puternic, se 
pot sesiza detalii și stări întipărite pe chip: durere, uimire, lacrimi etc. Spre deose- 
bire de perspectiva fixă pe care o are spectatorul într-un spectacol obișnuit, ecranul 
media facilitează mai multe puncte de vedere asupra aceluiași subiect prin variația 
unghiurilor de filmare. Perspectiva și spaţialitatea pot fi transformate dintr-o vastă 
panoramă într-un uriaş close-up. 

Montajul filmic oferă posibilitatea de fragmentare a timpului și a spaţiului. Ast- 
fel, se pot construi imagini care să aparțină unor timpuri şi unor spaţii imposibil de 
reprezentat în spectacolul live. În Ultimul mesaj al cosmonautului...Vivien pleacă 
într-o excursie pentru a găsi muntele dintr-un tablou al lui Paul Cezanne, sperând 
că astfel îl va reîntâlni pe soțul ei care era obsedat de acest tablou, purtând chiar o 
cravată cu imaginea muntelui. Călătoria lui Vivien este ilustrată printr-o animație 
proiectată, dar Vivien se află în faţa ecranului și priveşte proiecția. Introducerea 
ecranelor media dezvoltă un alt tip de sistem de semnificaţii și codificări, care sti- 
mulează și complică activitatea de decodare a spectatorului. Această imagine nou- 
introdusă sugerează un dialog; semiotic între imaginea de pe ecran şi acțiunea sce- 
nică, pe care publicul trebuie să îl descifreze. 


Dawn Way (Oameni slabi de înger. Ghid de folosire) 


Despre utilizarea mijloacelor media în acest spectacol, cronicile de teatru notează 
următoarele: „La Naţionalul ieșean, Afrim nu mai foloseşte proiecția video ca ad- 
jectiv sau ca potenţator de aromă lirică; o introduce de-a dreptul în naraţiune și, cu 
toate că trecerea de la proiecția video la acţiunea din scenă și sincronizarea mo- 
mentelor sunt fără cusur, filmarea în sine, realizată de Alexandru Condurache, este 
stângace, chiar școlărească, iar unghiurile sunt previzibile. Actorii sunt buni, au 
muncit și au făcut sacrificii, filmând sub zero grade, în viscol şi umezeală, pentru 
partea video, dar montajul ulterior e prea sugestiv, prea ilustrativ, devine mono- 
ton, redundant. Lipitura teatru-film nu atinge performanţa montajului din 9 grade 
la Paris spectacol regizat de Peter Kerek la Teatrul Act. Era un bun model de urmat, 
o fuziune reușită între film și teatru, pe scenă.” #2 


Adam Geist 


În cazul acestui spectacol nu se foloseşte niciun ecran special pentru realizarea 
proiecţiilor, ci chiar peretele din spate al sălii teatrului, perete destul de dărăpănat, 
care poartă amprenta timpului, scoţându-l pe spectator din iluzia teatrală (lângă 
perete se pot observa caloriferele uriașe care intră în decor, dar nu au nicio semni- 
ficaţie). 


42 Dan Boicea, „Îngeri şi cai-putere — Dawn Way”, www.liternet.ro, februarie 2011, accesat in 21 iunie 
2011 la 
http://agenda.liternet.ro/articol/13010/Dan-Boicea/Ingeri-si-cai-putere-Dawn-Way.html 

Proiecţia video poate contribui la excitarea viscerală, subiectivă sau subconşti- 
entă a spectatorului (spre deosebire de cea obiectivă și conștientă). Este şi cazul 
scenei în care personajul Adam și prietenii săi ajung la o petrecere: toţi sunt sub 
influenţa drogurilor, muzica este puternică, dansul lor este frenetic și energic, iar 
pe perete apar proiectate niște imagini psihedelice care accentuează această atmos- 
feră. Scena apelează la simţuri și la sistemul nervos mai degrabă decât la rațional. 

Un alt moment este cel în care dealerul și vărul lui Adam intră în scenă, se aşea- 
ză pe buza scenei, cu faţa către spectatori, iar pe peretele din spate începe să se 
deruleze o serie lungă de fotografii. Iniţial se proiectează trei cadre cu câteva replici 
care vor fi spuse mai apoi de către personaje: „E una din acele nopţi de vară în care 
un vânt fierbinte trece prin coroanele copacilor, un vânt care ar putea veni din 
deşert”. După aceste cadre, într-un ritm extrem de accelerat, se derulează o mulți- 
me de fotografii din care distingem chipurile actorilor, personajele aflate în diverse 
situații (în special Adam și iubitul său, Indianul), diverse instantanee cu morminte 
sau cu statui cu îngeri. 

Atunci când Adam este în cimitir, la mormântul mamei sale, după momentul 
violului, pe perete se proiectează pentru câteva secunde fotografia mamei. 

Într-un interviu, Radu Afrim afirmă despre utilizarea mijloacelor video urmă- 
toarele: „Am spectacole multimedia, e adevărat, dar nu mă omor după gen. De 
altfel, aici îmi place să împart partea de visual cu alți artiști. La ultimele spectacole 
mi-a făcut imaginile video un artist, Mihai Păcurar. Uneori îmi pozează actorii sau 
un muzician: Vlaicu Golcea. Alteori un actor: Alin Teglas. Am ajuns în faza în care 
nici nu mai am timp şi nici nu dă bine să le fac eu pe toate. Poate fi o speculație. 
Am văzut mari spectacole europene cu visuale. Și teatrul pur (fără speculaţii) e o 
formă de rasism estetic, cu deviații dintre cele mai urâte. Acesta nu mă interesează. 
Sunt pentru coexistența formelor. Şi nu din nostalgie pentru postmodern. Nici 
pentru el nu am avut un feeling special.”$ 


3. Particularităţi ale spectacolelor lui Radu Afrim 


3.1. Dramaturgie 


Radu Afrim şi-a dovedit încă demult atracţia pentru textele contemporane, atracție 
cu totul lăudabilă. El alege textele după bunul plac, obișnuind deja publicul româ- 
nesc de teatru cu lansarea autorilor contemporani și a dramaturgiei foarte recente 
şi foarte proaspete. Regizorul nu mai vrea un teatru care să se bazeze pe repertori- 
ul clasic (cu excepţia câtorva spectacole), ci pe piese care să reflecte realitatea con- 
temporană. El este conștient că tinerii regizori ar trebui să atragă un nou public și 


% Ioana Petcu, „Radu Afrim: ceva despre Cartier Bresson, Mapplethorpe și puţin Beaubourg”, 
www.fotografa.ro, 02.04.2008, accesat in 21 iunie 2011 la 
http://www.fotografa.ro/index.php?emsID=3&newsID=780 

că dramaturgia trebuie să ţină pasul cu schimbările ce au loc pretutindeni. Astfel se 
poate obţine un dialog autentic și stabil între teatru şi societate. 


David's Boutique 


Este un spectacol în care Radu Afrim semnează textul, regia și conceptul muzical. 
Parodia poate fi observată la toate cele trei niveluri, așa cum ne-a obișnuit în multe 
dintre spectacolele sale. Povestea se învârte în jurul lui David, patronul magazinu- 
lui de nimicuri, a cărui viață este marcată de valul consumerismului: un lanţ de 
McDonald's urmează să fie construit exact pe locul magazinului, iar acţiunile lui 
David sunt influențate de acest fapt. El intră în contact cu Girasela (femeia ușoară), 
cu Fatima (arăboaica teroristă căutată la nivel internaţional), cu Fraţii Pop (polițiști 
a căror inteligenţă lasă de dorit și care, în plus, sunt îndrăgostiţi de aceeaşi femeie — 
de Girasela), cu copilul din flori şi cu Romică (prietenul lui cel mai bun). Textul 
abundă în umor negru, în sarcasm, dar şi în glume ieftine, cu multe aluzii sexuale — 
toate acestea, însă, tipice pentru Afrim. Personajele poartă aceleași nume cu actorii 
care le interpretează. Sunt niște personaje caricaturale, care se agită în permanenţă, 
dar nu se îndreaptă niciunde și sunt ghidate de spiritul de turmă. Spaţiul este în- 
chis, situaţiile construite sunt absurde, fiind axate pe clișeu și având valenţe de 
kitsch. Este vorba despre arta kitsch-ului, în sensul în care această categorie estetică 
este utilizată în scop ironic. 


3.1.2. Piese clasice dramatizate 


Trei surori de A. P. Cehov 


Însuși Afrim numeşte acest scenariu „un scenariu nefiresc de liber după Cehov”. 
Absolvent de Litere, el ştie să se apropie de un text, dovedind de nenumărate ori că 
adoră să descompună şi să recompună o piesă de teatru după bunul plac. De fieca- 
re dată încearcă să găsească punctele cheie și să inventeze diverse soluții scenice, 
confirmându-și imaginaţia debordantă. Afrim a preluat piesa clasică a lui Cehov 
Trei surori, a șters praful de pe ea și a încercat să o adopte în contemporaneitate. A 
prelucrat fiecare scenă și a adus în prim-plan două personaje secundare: pe Anfisa 
şi pe Cebutikin. 

„Radu Afrim glumea înainte de premieră: Poate mi-a ieșit ceva clasic şi nu-mi dau 
seama. Într-un mod pervers, chiar așa s-a-ntîmplat — spectacolul de la Sfântu Ghe- 
orghe e un puzzle recompus pe cele două dimensiuni fundamentale ale chiar tex- 
tului cehovian -— izolarea, claustrarea care alienează și presiunea ineluctabilă a tim- 
pului ce sufocă o lume întoarsă asupra ei înseși.” 4 

Atât timpul cât şi amintirea devin obsesii în acest spectacol, marcate prin bor- 
canele cu fotografii, prin ceasurile utilizate pe scenă, prin efortul Irinei de a nu uita 


+ Iulia Popovici, „Cele Trei surori ale lui Radu Afrim”, www.liternet.ro, martie 2003, accesat in 21 
iunie 2011 la 
http://agenda.liternet.ro/articol/128/lulia-Popovici/Cele-Trei-surori-ale-lui-Radu-Afrim.html 

italiana și prin „dublarea, în debutul și finalul spectacolului, a fraţilor Prozorov, la 
vîrsta copilăriei și cea a maturității, într-un vals al melancoliei și al recuperării tim- 
pului fericirii cosmice.”% 


Jocul de-a vacanța de Mihail Sebastian 


Piesa lui Mihail Sebastian Jocul de-a vacanţa este adusă în actualitate printr-o esteti- 
că regizorală contemporană și surprinzătoare. Dacă în textul lui Mihail Sebastian 
grupul de personaje se afla în vacanţă la Pensiunea Weber, Radu Afrim propune o 
altfel de vacanţă. Spectacolul demarează cu o scenă care înfățișează un birou de 
corporație. Fiecare personaj poartă inițial o mască pe care o înfățișează celorlalți. 
Masca îi permite să se adapteze lumii înconjurătoare, să supravieţuiască, dar vine 
momentul să se renunţe la aceasta, să se arate celuilalt ce se află în spatele ei. Şte- 
fan, sătul până la repulsie de rutina muncii la birou, își sechestrează colegii, 
amenințându-i cu un pistol; le propune un joc cu totul atipic, acela de a-și permite 
luxul unei vacanțe binemeritate. Destul cu menajările, cu monotonia, cu zilele in- 
suportabile şi cu minţile standardizate! Concediul se desfăşoară în spaţiul din bi- 
rou, iar personajele îşi iau rolul în serios. Iniţial ţeapăn și inexpresiv, omul-mașină, 
omul-corporaţie reuşeşte să se relaxeze, să ţipe de fericire și libertate, să se mute în 
lumea pe care şi-o deschide singur şi să se bucure de deliciile acestei vacanțe. Per- 
sonajele se odihnesc pe șezlonguri, ascultă concertul din Viena la un aparat vechi 
de radio, sau joacă ping-pong. Individul reușește să se salveze și să se împace cu 
sine. 

Bogoiu este debordant, ghiduş, zgomotos, cu suflet de clovn, mereu pus pe şotii 
şi pe gaguri. Face glume îndrăznețe, practică yoga, stă nemișcat în poziţia lotus sau 
mângâie delfinul de pluș. Corina este prototipul femeii atrăgătoare și senzuale. Ea 
trăieşte o iubire de telenovelă cu Ştefan și flirtează cu Jeff. Regizorul îl recreează pe 
tânărul corigent la matematică și îl introduce pe Jeff, băiatul care livrează pizza, 
mascat în veveriță (prototipul adolescentului vulnerabil care se îndrăgostește de o 
femeie matură şi își descoperă sexualitatea alături de aceasta). Schimbat este şi 
personajul doamnei Vintilă care devine travestitul Vintileasa: un personaj parodic, 
încărcat de fantezii, o ridicolă prețioasă, un amestec contradictoriu (rafinat și ele- 
gant pe de-o parte, bădăran și obscen pe de alta). 


3.1.3. Roman dramatizat 


De ce fierbe copilul în mămăligă de Aglaja Veteranyi 

Aglaja Veteranyi, scriitoare de origine română, a primit premii importante pentru 
această carte de debut, urmată de tragica și inexplicabila sinucidere a autoarei. 
Povestea este prezentată din perspectiva unui copil și se compune în jurul unei 
familii de circari care se află în permanenţă pe drumuri. Personajele sunt care mai 


45 Idem 

de care mai ciudate: mama fetiţei stă atârnată cu părul de cupola circului, tatăl este 
obsedat sexual, mătușa Reti este nimfomană şi obsedată de cimitire și morți, iar 
sora fetiţei e înapoiată mental și abuzată sexual de către tată. Proza este lirică şi 
autobiografică (Aglaja s-a născut într-o familie de circari) și are un univers cu totul 
special, dar Afrim a găsit limbajul potrivit, altul decât cel literar, pentru a reda 
acest univers. 

Cronicile pentru acest spectacol scot în evidenţă faptul că spectacolul și cartea 
nu trebuie comparate literal, tocmai pentru că sunt atât de diferite: „Mi se pare 
inadecvată și reductivă receptarea spectacolului în funcție de litera cărţii, în primul 
rînd pentru că cele două formule estetice folosesc coordonate diferite, iar cele sce- 
nice presupun un impact mult mai direct, cu o dinamică proprie. Acest demers 
comparatist pune în aceeași ecuaţie date care nu au un numitor comun ca tip de 
discurs și reprezentare. Important este felul în care regizorul reușește să capteze 
esența romanului, miezul lui livresc, extrem de flexibil ca scriitură în ceea ce pri- 
veşte Copilul... cu inflexiuni lirice și filozofice, punctate de un flux narativ discon- 
tinuu şi tocmai de aceea atît de mobil și permeabil.”% 

„Discursul teatral al lui Afrim urmează căi proprii de articulare, accentuînd ob- 
sesiile identitare ale familiei de circari români rătăcitori prin Europa („Sunt eu 
româncă, dar nici proastă nu sunt”, repetă Mama) şi preferînd soluţiile în cheie 
comică ale unor situații cu încărcătură dramatică (cum este episodul de la interna- 
tul unde cele două surori sunt abandonate).”” 


3.1.4. Piese contemporane 


Herr Paul de Tankred Dorst 


Povestea poate fi lejer rezumată în câteva propoziţii dramatice. Herr Paul şi sora 
acestuia, Luise, trăiesc în subsolul unei fabrici de săpun deteriorate. Moştenitorul 
clădirii, Helm, găseşte un investitor şi doreşte să renoveze clădirea, dar pentru asta 
trebuie să obțină mai întâi semnătura lui Paul şi să-i evacueze pe cei doi. Cei doi 
bătrânei sunt izolați de lumea exterioară, resping civilizaţia, strângând obsesiv 
lucruri care le amintesc de timpurile fericite. Bătrâneţea este concepută ca o întoar- 
cere la copilărie, la joc şi joacă, la acea vârstă în care îți permiţi să ţipi și să urli de 
libertate și fericire. Herr Paul și Luise sunt două personaje amorţite, înțepenite, 
gârbovite, care stâlcesc cuvintele exact ca doi bebeluşi. Lumea creată este fascinan- 


4 Mihaela Michailov, „De ce fierbe copilul în mămăligă de Aglaja Veteranyi”, www.liternet.ro, august 
2003, accesat in 21 iunie 2011 la 
http://agenda.liternet.ro/articol/458/Mihaela-Michailov/De-ce-fierbe-copilul-in-mamaliga-de-Aglaja- 
Veteranyi.html 

4 Iulia Popovici, „Poveşti cu circari, copii şi îngeri — De ce fierbe copilul în mămăligă”, www.liternet.ro, 
mai 2003, accesat in 21 iunie 2011 la 
http://agenda.liternet.ro/articol/272/lulia-Popovici/Povesti-cu-circari-copii-si-ingeri-De-ce-fierbe- 
copilul-in-mamaliga.html 

tă, aproape magică, este o lume în care ei se simt bine și se integrează atât de 
adânc, încât metamorfozarea lor devine aproape completă. Cele două bizare per- 
sonaje nu se simt sufocate, ci se scufundă în sine şi își scot la iveală galaxiile inter- 
ioare în cel mai fantastic mod posibil. Au o puritate infantilă, care stârneşte curiozi- 
tatea Anitei, fetița vecinilor. 

Helm, Lilo — iubita acestuia și investitorul imobiliar Schwarzbeck, încalcă ima- 
ginarul domnului Paul, devenind nişte intruși. Ei se chinuie din răsputeri să îi eva- 
cueze pe cei doi, oferindu-le apartamente noi și aerisite în schimbul semnăturii 
prin care ar putea transforma fabrica într-o afacere profitabilă. Problema adaptării 
sau incapacității de adaptare este o temă ingenios valorificată în spectacolul lui 
Afrim. Intrușii vor avea aspru de suferit după ce încalcă intimitatea bătrânilor, 
întrucât spaţiul râvnit se întoarce împotriva lor, mai mult de atât, spaţiul schimbă 
relaţiile dintre personaje şi modifică vizibil comportamentul unora. 


Povestiri despre nebunia (noastră) cea de toate zilele de Petr Zelenka 


Dramaturgul ceh Petr Zelenka imaginează povestea într-un oraș simplu, cu oameni 
aparent simpli, dar care ascund nebunii care mai de care mai exotice. Tanti Hanek 
donează sânge pentru soldaţii din Cecenia, soțul ei David Hanek este celebru pen- 
tru vocea de la jurnalele video din anii '70. Fiul lor Petr caută soluţii în dragoste la 
prietenul său Pată, care foloseşte chiuvete și aspiratoare în scopuri sexuale. Traves- 
titul Sylvia are o relaţie specială cu animalul împăiat Lola/Loulou, dar îl şi ajută pe 
David Hanek să descopere o altă viaţă. Vecinul lui Petr este compozitor de muzică 
de lift şi adoră să fie privit în timp ce face sex cu soţia lui. Un manechin de plastic 
se trezeşte la viață. Destinele acestor personaje se intersectează, toate naraţiunile 
aflându-se la limita dintre firesc şi nefiresc, dintre nebunie şi normalitate. 

„Conform obiceiului său, Radu Afrim a umblat cu cursorul prin text, nu prea 
mult, a renunţat la cîteva personaje episodice, a scos nişte scene, le-a rearanjat pe 
celelalte, fără să afecteze spiritul piesei, ci ranforsînd logica de spectacol. Rezultatul 
e o reprezentaţie cu o structură de tip cinematografic, în care istoriile și scenele 
(scurte) se succed într-o ritmicitate cursivă, care-ţi induce o stare de intim, care te 
apropie de cei din scenă, pentru că, în unii dintre ei ori în unele din cele pe care le 
fac, te recunoști.” 48 


Adam Geist de Dea Loher 


Textul e gândit și conceput în jurul personajului principal Adam Geist, un băiat 
orfan, uşor autist, care nu înţelege şi nu acceptă moartea mamei și care ajunge să 
ucidă o fată care refuză să facă sex cu el. Adam este autodistructiv, anarhist, este 


% Oltița Cîntec, „Privind pe gaura cheii — povestiri despre nebunia (noastră) cea de toate zilele”, 
www.liternet.ro, octombrie 2007, accesat in 21 iunie 2011 la 
http://agenda.liternet.ro/articol/5762/Oltita-Cintec/Privind-pe-gaura-cheii-povestiri-despre-nebunia- 
noastra-cea-de-toate-zilele.html 

un băieţaș de stradă care ajunge să vândă droguri și să se înhăiteze cu oameni ne- 
potriviți. Universul creat este unul violent, crud, sadic, dar este universul cotidia- 
nului plin de obscenităţi, cu golani de cartier, cu dealeri, cu oameni agresivi, cu 
război, cu conflicte interetnice, cu inadaptați. 

În ceea ce privește alegerea pieselor, se pot observa anumite teme preferate ale 
lui Radu Afrim și anumite obsesii ale acestuia. Spre exemplu, estetica retardării 
traversează multe dintre spectacolele lui: Black Milk, Nevrozele sexuale ale părinților 
noștri, Kinky ZoOne, David's Boutique sau Adam Geist. „Fie că e vorba de deficiențe 
mentale la indivizi diferiţi, ca în primele două, fie de semnele retardării la o întrea- 
gă societate încremenită în niciun proiect (!), ca în ultimele două, în producţiile lui 
Afrim defilează o panoplie a înapoierii mentale, atitudinale, de civilizație şi com- 
portament. Până acum sub lupa necruțătoare a grotescului și a comicului. Acum, 
mult mai discret, doar prin personajul central: Adam Geist, fost elev la școala ajută- 
toare. Aici se ascunde şi infuzia de realism. Căci cu talentul lui Afrim de a convin- 
ge şi de a extrapola lumea spectacolului la dimensiunile întregii societăți, s-ar zice 
că tot universul nostru arată ca de la școala ajutătoare”. 

Zona nebuniei este de asemenea printre preferatele lui Radu Afrim: personaje 
depresive, frustrate, care fac obsesii şi utilizează fetișuri, personaje travestite, cu o 
sexualitate mereu sub semnul întrebării, personaje alienate, marginale, aflate în 
situaţii prăpăstioase, personaje care au doza necesară de demenţă. 


3.2. Umorul 


Pentru a analiza mecanismele comicului din spectacolele lui Radu Afrim, m-aș 
întoarce la Henri Bergson, care afirmă că „noi vedem în comic, înainte de toate, un 
lucru viu”5%, În primul rând, comicul poate fi găsit doar în sfera omenescului — 
niciodată nu vom râde de un peisaj, iar un animal este rizibil doar în măsura în 
care îl personificăm, asociindu-i anumite atitudini cu unele specific umane. Râsul 
este însoţit de obicei de insensibilitate. Pentru a se produce râsul, este necesară 
detașarea, înlăturarea emoției, a empatiei: o dramă se poate transforma automat 
într-o comedie dacă există detașarea — comicul se adresează inteligenţei pure. În al 
treilea rând trebuie să existe complicitatea unui grup, întrucât râsul are nevoie de 
un ecou: „n-am mai gusta comicul dacă am fi izolați”5!. Aceste trei idei sunt esenţi- 
alizate de Bergson în fraza: „Comicul se va naște, pare-se, atunci când oameni reu- 
niți în grup își vor dirija întreaga atenţie asupra unuia dintre ei, înăbușindu-și sen- 
sibilitatea într-un exercițiu solitar al inteligenţei”. 


% Cristina Rusiecki, „Fără sublimări - Adam Geist”, www.liternet.ro, septembrie 2005, accesat in 21 
iunie 2011 la 
http://agenda.liternet.ro/articol/2081/Cristina-Rusiecki/Fara-sublimari-Adam-Geist.html 

5 Henri Bergson, Teoria râsului, Institutul European Iași, 1998, p. 25 

51 Idem, p. 28 

5 Idem, p.29 

3.2.1 Comicul formelor 


Poate deveni comică orice diformitate pe care o persoană bine conformată o va 
imita. Pentru ca o expresie a feţei să provoace râsul trebuie să ne facă să ne gândim 
la ceva rigidizat, automat, înțepenit în contrast cu mobilitatea fizionomiei. Spre 
exemplu un tic exagerat sau o grimasă întipărită puternic pe chip devin comice. În 
David's Boutique „Actorii uzează de grimase îngroșate la maximum și de mirări 
hiperbolizate. Unora le iese rolul cu o naturalețe de invidiat, ca în cazul lui Romu- 
lus Chiciuc, cu comicul său savuros și deloc forţat. Mai rar un actor care să joace 
grotescul cu bonomie (dacă mi-e permis oximoronul).”53 

Caricatura este un procedeu care stârneşte râsul adeseori, caricaturistul trebu- 
ind să observe o anumită trăsătură şi să o mărească, să o exagereze pentru a o face 
vizibilă pentru toți. Această exagerare devine comică nu atunci când este prezenta- 
tă ca scop în sine, ci atunci când este doar un mijloc pe care artistul îl folosește pen- 
tru a arăta tuturor deviaţiile din natură. În David's Boutique, personajul feminin 
Girasela/Amanda/Maria/Flores (ea se prezintă cu toate aceste nume, nimeni nești- 
ind care e cel real) este caricaturizată, sânii ei atingând proporţii uriașe, de parcă ar 
umple scena cu formele ei. La aceasta se adaugă și o interpretare exagerată a actri- 
tei, care mizează pe energie, autoritate, voluptate grotescă, o interpretare justificată 
având în vedere că personajul este de fapt o femeie de moravuri uşoare. 


3.2.2. Comicul gesturilor și al mișcărilor 


„Atitudinile, gesturile, mișcările corpului sunt rizibile în exact aceeași măsură în 
care acest corp ne face să ne gândim la o simplă mecanică.”5* Nu mai este așadar 
vorba de viaţă, ci de un automatism care imită viaţa. Din acest motiv, anumite 
gesturi provoacă râsul atunci când sunt imitate de altcineva, pentru că imitația 
scoate la vedere automatismul. În David's Boutique, Fraţii Pop sunt doi polițiști 
incapabili şi inutili, dar care imită tonul agresiv al ofiţerilor de poliție, pentru a 
impune respect. Unul din ei îl interoghează pe David, patronul magazinului, copi- 
ind întrebările obişnuite într-o interogare și rostindu-le mai mult țipând decât vor- 
bind: „Numele şi prenumele, preocupaţia, vârsta, sexul, semnalmente particulare, 
enumerați clienţii care v-au trecut pragul buticului”. Toate acestea pentru că în- 
cearcă să o prindă pe Kashca — suspecta principală într-un omor deosebit de grav. 

Anumite gesturi devin rizibile prin repetarea lor, chiar dacă luate individual nu 
sunt deloc comice. Acest lucru se întâmplă pentru că în viața reală nimic nu ar 
trebui să se repete. 


5 Cristina Rusiecki, „David's Boutique — Cu clișeul în vânt și mentalul de pământ”, www.liternet.ro, 
ianuarie 2005, accesat in 21 iunie 2011 la 
http://agenda.liternet.ro/articol/1475/Cristina-Rusiecki/Davids-Boutique-Cu-cliseul-in-vant-si- 
mentalul-de-pamant.html 

3 Henri Bergson, Teoria râsului, Institutul European Iași, 1998, p. 41 

Orice formă de deghizare este comică. Râsul este explicat prin surpriză, prin 
contrast. Bergson oferă un exemplu extrem de concludent, afirmând că râdem de 
un negru întrucât un chip negru este în imaginaţia noastră un chip mânjit de cer- 
neală sau de funingine. Este vorba despre o mascaradă, despre un trucaj mecanic al 
vieţii, despre o mecanicizare artificială a corpului omenesc, sau despre o substitui- 
re între artificial şi natural. 

Orice incident care atrage atenţia asupra fizicului unei persoane într-un context 
în care este pusă în discuţie partea morală, devine comic. Bergson oferă exemplul 
unui orator care strănută în momentul cel mai patetic al discursului şi devine co- 
mic. Acest lucru este explicat prin faptul că partea fizică, corpul depăşeşte spiritul, 
forma primează asupra fondului. 

În David's Boutique, Girasela vrea să se mărite virgină, să se întoarcă la valorile 
tradiționale, dar Afrim îi exagerează părțile fizice, punând accent pe sexualitatea 
acesteia: sânii sunt umflaţi artificial, iar hainele sunt indecente — o fustă extrem de 
scurtă, tocuri înalte, ciorapi provocatori. Ea poartă un voal alb pe cap, asemănător 
cu al unei mirese. Un alt exemplu este scena în care Girasela primește sarcina de a-l 
pune într-o pungă pe corporatistul proaspăt ucis: atitudinea trebuia să fie una se- 
rioasă, solemnă, dar ea se aşează deasupra lui, mimând un act sexual. Atenţia asu- 
pra fizicului este atrasă şi în cazul fraților Pop. Deşi aceştia ar fi trebuit să fie por- 
tretizaţi ca niște reprezentanţi oneşti ai legii care luptă pentru binele comunității, 
cei doi apar îmbrăcaţi în pantaloni scurți și tricouri, cu șepci, cu bastoane cara- 
ghioase din burete şi au preocupări de-a dreptul cretine: se joacă cu bikinii 
Giraselei un joc pentru copii, folosindu-i pe post de aţă. 


3.2.3. Comicul de situaţie și de acţiune 


Pornind de la analizarea jocurilor copiilor, întrucât comedia poate fi definită ca un 
joc ce imită viaţa, Bergson încearcă să descopere mecanismele care generează co- 
micul în situaţii și acţiuni. 


Diavolul cu arc 


Aceasta este o jucărie foarte iubită de copii, constând într-un diavol care sare din 
cutia sa de lemn de fiecare dată când este împins înăuntru. „Este vorba despre 
conflictul între două obstinaţii, dintre care una, pur mecanică, sfârşeşte cu toate 
acestea, de obicei, prin a ceda celeilalte, care se amuză”%. Un exemplu concret este 
modul în care pisica obișnuiește să se joace cu un şoarece: îl lasă să plece, dându-i 
iluzia că este liber, iar apoi îl opreşte cu o lovitură de labă. 

Afrim este conștient că multe scene comice se reduc la acest mecanism extrem 
de simplu. În scena de deschidere din spectacolul David's Boutique, personajul 
principal, David, patronul magazinului cu de toate așteaptă o femeie de care e 


5 Henri Bergson, Teoria râsului, Institutul European Iași, 1998, p. 65 

îndrăgostit. Surpriza este că în locul ei soseşte Girasela/Amanda, de care David 
încearcă să scape prin tot felul de mijloace: inițial inventează faptul că a închis ma- 
gazinul, că aşteaptă Sanepidul sau că urmează să sosească un grup anonim de 
gangsteri și mai apoi chiar încearcă să o înlăture bruscând-o. Comicul reiese tocmai 
prin încăpățânarea Amandei care revine în permanenţă și prin obstinaţia lui David 
care o combate. 

Mecanismul diavolului cu arc are la bază un procedeu simplu, şi anume repe- 
tiția. 


Păpuşa cu sfori 

Acest mecanism se regăseşte în situații în care un personaj are impresia că acțio- 
nează liber, dar de fapt nu este decât o marionetă în mâinile altui personaj. Bergson 
afirmă că tot ceea ce este serios în viețile noastre provine din libertate. Sentimente- 
le, pasiunile, hotărârile, acţiunile, tot ceea ce ne aparţine conferă vieţii o alură dra- 
matică și gravă. Toate acestea se pot transforma în comedie dacă această libertate 
este iluzorie, iar noi ne transformăm în niște marionete conduse de sfori. 


Bulgărele de zăpadă 


Acest mecanism funcționează exact pe principiul bulgărelui de zăpadă care se ros- 
togoleşte și se măreşte din ce în ce mai mult prin rostogolire. Bergson oferă exem- 
plele soldaţilor de plumb aşezaţi în șir, unul în spatele celuilalt, care cad ca în do- 
mino sau castelul de cărți de joc care se prăbușește. Este vorba de un efect care se 
propagă adăugându-se sieși, în așa fel cauza, chiar dacă era insignifiantă la origine 
ajunge să dobândească un rezultat uriaș. 

Acest mecanism al bulgărelui de zăpadă este comic atunci când execută o miş- 
care rectilinie, dar este cu atât mai comic cu cât mișcarea devine circulară — atunci 
când eforturile unui personaj ajung să-l aducă pur și simplu în punctul de plecare. 

Cele trei mecanisme au rezultat din metoda empirică, dar Bergson nu se opreşte 
aici, ci încearcă să realizeze o deducție metodică pentru a găsi procedeele teatrului 
comic: 


Repetiția 
Aceasta se poate utiliza atât în cazul limbajului, cât şi în cazul situaţiilor. 

În David's Boutique, Romică, prietenul lui David și Girasela îi dau de băut omu- 
lui de afaceri, iar copilul din flori îl încurajează pe acesta să bea, repetând de ne- 
numărate ori şi sub nenumărate forme: „Bea, nenea!” 


Inversiunea 


Orice situație care se răstoarnă şi rolurile care se inversează devin comice. Bergson 
completează această afirmaţie prin exemple: râdem de inculpatul care îi face mora- 

lă judecătorului, sau de copilul care pretinde să dea lecţii părinţilor săi, sau de per- 
sonajul care cade în propria capcană. 

În David's Boutique, David își sărbătoreşte ziua de naştere împreună cu priete- 
nul Romică. La un moment dat, apare copilul din flori care se alătură petrecerii și 
care le servește celor doi adulți tort cu linguriţa: astfel rolurile se inversează, adulții 
stau la masă în genunchi, tocmai pentru a copia statura unui copil. În întreg spec- 
tacolul copilul are acţiuni nespecifice vârstei lui, este investit cu alt statut: fumează, 
ajută la împachetarea mortului, asistă la discuţii sexuale, este prezent la acțiunile 
vulgare ale Giraselei. Un alt exemplu de inversare a rolurilor este momentul în care 
Girasela, atunci când se căsătoreşte cu Fraţii Pop, aruncă buchetul de mireasă. Tra- 
diția spune ca fetele necăsătorite trebuie să prindă buchetul, dar aici un grup de 
bărbaţi stă așezat în spatele Giraselei, înghesuindu-se să prindă florile. 


Interferenţa seriilor 


„O situaţie este întotdeauna comică atunci când aparține în același timp de două 
serii de evenimente absolut independente și când poate să fie interpretată, pe rând, 
în două sensuri cu totul şi cu totul diferite”5. Un exemplu concret este quipro- 
quo-ul, o situație care prezintă două sensuri diferite: unul posibil, dat de personaje 
şi altul real, dat de spectatori. Personajele nu cunosc decât o faţetă și astfel se cre- 
ează o serie de erori și de judecăţi greșite. Pendularea între sensul posibil şi sensul 
real creează comicul. 

În David's Boutique, Giraselei îi revine sarcina de a pune cadavrul omului de 
afaceri într-o pungă de plastic, exact ca în filmele polițiste. Ea se încurcă şi îl pune 
în punga de plastic pe copil, realizând eroarea numai după ce Romică îi atrage 
atenţia. 


Parodia 


Parodia este o altă formă a comicului: „Cum știm deja de ceva timp, parodia lui 
Afrim înghite tot ambientul: de la poveştile de telenovelă cu (singurul) rol formativ 
pentru mentalul epocii, despre copii pierduţi și regăsiţi, la clișeele deșirate ca acela 
al fraţilor care iubesc concurent aceeaşi femeie. Numai că aici diferendul se armo- 
nizează în împlinirea erotică a unui fabulos triunghi comic, oficializat — cum alt- 
fel? — în happy-end. Apoi de la un nebun coup de foudre între arăboaica teroristă 
internațională și buticarul înțepenit și fără expresie (cu David Kozma excelând în 
arta grimasei și a rigidităţii jucate) până la sănătoasele demitizări”. Spectacolul 


5 Henri Bergson, Teoria râsului, Institutul European Iași, 1998, p. 80 

37 Cristina Rusiecki, „David's Boutique — Cu clișeul în vânt și mentalul de pământ”, www.liternet.ro, 
ianuarie 2005, accesat in 21 iunie 2011 la 
http://agenda.liternet.ro/articol/1475/Cristina-Rusiecki/Davids-Boutique-Cu-cliseul-in-vant-si- 
mentalul-de-pamant.html 

Herr Paul este construit într-o cheie tragicomică și ușor parodică, exemplul cel mai 
potrivit este ironizarea Bollywood-ului printr-o scenă muzicală și coregrafică. 


3.2.4. Comicul de limbaj 


În ceea ce priveşte comicul vorbirii, Bergson distinge între două tipuri: comicul pe 
care limbajul îl exprimă şi comicul pe care limbajul îl creează. Primul poate fi tra- 
dus dintr-o limbă într-alta, chiar cu riscul de a-și pierde din relief din cauza dife- 
renţelor sociale sau de moravuri, dar al doilea este intraductibil pentru că se axează 
strict pe structura frazei sau pe alegerea cuvintelor, limbajul fiind chiar cel care 
devine comic. Piesa David's Boutique este scrisă chiar de Radu Afrim, de aceea este 
important de urmărit în aceasta comicul de limbaj. 

Comicul pe care limbajul îl creează: „Romică, mie mi-e frică” (prin rimă), „Vă 
va fura floarea tinereţii” (prin expresia populară care semnifică virginitatea), „Hai, 
cooperaţi cu mine și nu lăsaţi rinocerii să vă rinocenteze inocența” (prin calambur), 
„Davide, cred c-am pus-o de-o capră de cașmir”, „Mi-aţi găsit bikineii, i-am rătăcit 
prin urbe, vântul i-o fi adus aici. Au trecut pe la răscruce de vânturi, au intrat în 
roza vânturilor şi au poposit aici în buticul lui David” (prin jocurile de cuvinte 
create, încărcate de aluzii culturale). 

Pe cealaltă parte, comicul pe care limbajul îl exprimă, încărcat de aluzii „Un ta- 
tuaj reprezentând roza vânturilor pe buca stângă”, „Copilul va primi deja o gheo- 
noaie colorată”, „Un hotdog încins să îl vâre pe unde a păcătuit”. 

O sursă a comicului este modul în care spunem ceea ce n-am vrut să spunem 
sau facem ceea ce nu am vrut să facem din cauza unei rigidități. De aceea râdem de 
ce este rigid, mecanic în gesturi, în atitudini şi chiar în trăsăturile fizionomiei. 

Pentru ca o frază izolată să fie comică prin ea însăşi, odată detașată de cel care o 
pronunţă, nu este de ajuns ca ea să fie prefabricată, trebuie să poarte în ea și un 
semn după care să putem recunoaște că a fost pronunţată automat. Şi acest lucru 
nu se poate întâmpla decât dacă fraza conţine fie o absurditate manifestă, fie o 
eroare grosolană, fie o contradicţie în termeni. Bergson amintește de o regulă gene- 
rală, acea că vom obţine întotdeauna o replică garantat comică dacă inserăm o idee 
absurdă într-un tipar de frază consacrat. În David's Boutique acest lucru se observă 
în replici precum: „Eşti obraznic și o să te plesnesc peste gură. Se vede că nu ai cele 
şapte luni de-acasă”. 

Se obţine un efect comic ori de câte ori ne prefacem că înțelegem o expresie la 
propriu, atunci când ea este folosită în sens figurat. În David's Boutique, replica lui 
David „Jobul de manager nu e floare la ureche” devine comică datorită unui pro- 
cedeu scenic: David își pune o floare la ureche la propriu. Replica „Fraţii Pop au 
ţinut cu dinţii de Apolonica nouă luni de zile, după care le-a slăbit dantura” func- 
ționează după același principiu. 

La Bergson, transpoziţia este la rândul ei de efect: „vom obţine întotdeauna un 
efect comic transpunând exprimarea naturală a unei idei într-un alt ton”5. Mijloa- 
cele de transpoziție sunt atât de numeroase şi atât de variate, comicul poate trece 
de la cea mai banală bufonerie până la cele mai înalte forme de umor şi ironie. „Ri- 
zibilul se naşte şi atunci când ni se prezintă un lucru, cândva respectat, drept me- 
diocru și josnic”. 

A vorbi despre lucrurile mărunte ca și cum ar fi mari, înseamnă a exagera. Exa- 
gerarea este întotdeauna comică atunci când este prelungită și mai ales atunci când 
este sistematică. Replica lui Romică în David's Boutique: „Gurile rele spun că s-ar fi 
aruncat în fața troșcoletei de flămând ce era” este o exagerare și stârneşte râsul. 

Transpunerea din jos în sus care se aplică valorii lucrurilor şi nu măreției lor. A 
exprima cu onestitate o idee necinstită, a alege o situaţie scabroasă, o meserie josni- 
că sau o conduită murdară și a le descrie în termeni de strictă respectabilitate, acest 
lucru este în general comic. 

Repetarea unui cuvânt nu este rizibilă prin ea însăși. Ea nu ne face să râdem de- 
cât pentru că simbolizează un anumit joc particular, un joc al elementelor morale, 
el însuși simbol al unui joc cu totul și cu totul material. Într-o repetiție comică de 
cuvinte ne aflăm, în general, în prezenţa a doi termeni, un sentiment comprimat 
care se destinde asemeni unui resort, şi o idee care se amuză să comprime din nou 
sentimentul. 


3.2.5. Comicul de caracter 


Bergson pleacă de la observaţia că defectele semenilor noștri ne fac să râdem. Aces- 
te tipuri de defecte devin comice dacă personajele le dezvăluie fără ştirea lor, 
printr-un gest involuntar sau printr-un cuvânt. Orice caracter este comic, dar prin 
acest caracter trebuie să înțelegem acel mecanism din persoana noastră care funcţi- 
onează în mod automat, în pofida propriului control. 

În David's Boutique, omul de afaceri vine să anunţe că se va construi un nou lanț 
de McDonald's care va trece chiar prin buticul lui David. Omul de afaceri își recită 
discursul într-un mod automat, artificial, acesta fiind însoţit de gesturi inconștiente 
şi mecanice: cu faţa îndreptată spre public el expune pledoaria ca şi cum ar vrea să 
vândă un produs la televizor: „Sunt reprezentant regional al conceptului Mc- 
Donald's şi în colaborare cu prefectura județului dumneavoastră şi ale judeţelor 
limitrofe precum și cu acordul mai mult decât susținut al primăriei locale, vom 
inaugura un lanţ de restaurante McDonald's [...] Ei bine, el şi alţii se vor bucura de 
jucăriile pe care le vom oferi gratuit ca promoții ale ultimelor producţii Walt Dis- 
ney. Copiii din orașele mari se bucură deja de aceste jucării. Multe familii au re- 
nunţat deja la varianta divorțului datorită figurinelor noastre de desen animat. 
Și-au găsit ocupaţia care să-i unească”. 


5 Henri Bergson, Teoria râsului, Institutul European Iași, 1998, p. 95 
5 Idem, p.95 

Comedia zugrăvește caractere pe care le-am întâlnit şi pe care le vom mai în- 
tâlni. Dacă drama individualizează personajele, comedia le generalizează, creând 
prototipuri: Avarul, Jucătorul, Gelosul, ne spune Bergson. 

După cum am arătat, comedia utilizează câteva artificii precum repetarea peri- 
odică a unui cuvânt sau a unei scene, inversarea rolurilor, dezvoltarea quipro- 
quo-urilor și a tuturor evenimentelor omenești executate mecanic, dar care păs- 
trează aspectul exterior al verosimilității. Procedeele sunt sintetizate de Bergson ca 
„mecanică placată asupra viului”: „Mecanismul rigid pe care îl surprindem din 
când în când, ca pe un intrus, în continuitatea vie a lucrurilor omeneşti, are pentru 
noi un interes deosebit, deoarece este ceva în genul unei distrageri de la viață” ®. 


3.3. Scenografia 


În toate spectacolele sale, Radu Afrim a acordat o atenţie deosebită scenografiei, 
fiind extraordinar de atent la detalii. Principalul lucru care se poate spune în acest 
sens este că regizorul reușește de fiecare dată să creeze universuri fantastice, de 
sine stătătoare. Remarc o relaţie cu totul specială între Radu Afrim și scenografa 
Iuliana Vîlsan, care a realizat scenografiile la spectacole precum Piața Roosevelt, 
Herr Paul, Miriam W, Câtă speranță sau Avalanșa. Despre colaborarea cu Afrim, ea 
declară: „Cu fiecare poveste, alt univers. Sigur, faptul că eu şi Radu avem foarte 
multe puncte în comun ne ajută în a ne susţine reciproc nebunia evadării. E foarte 
plăcut să evadezi pe aceeaşi ușă și să creezi simbiotic un univers de care fiecare se 
bucură. Fiecare pătrunde în lumea celuilalt și o integrează în lumea lui, creând o 
lume comună pe care o propunem spectatorilor. Şi e foarte plăcut când descoperim 
că publicul rezonează cu ce a ieșit din acest dans de creaţie”.e! 


Herr Paul 


Spaţiul scenic funcționează exact ca un personaj, decorurile construite de Iuliana 
Vilsan fiind absolut uimitoare — nu degeaba a câștigat Premiul Uniter pentru sce- 
nografie în 2010. Amintind de filmele lui Jean Pierre Jeunet (Delicatessen sau Mic 
Macs A Tire-Larigot), universul miniatural regăsit pe scenă este compus pe baza 
artei detaliului semnificativ şi a artei taxidermice. Astfel, vedem o lume împânzită 
de obiecte (veioze, tablouri, colivii, cărţi, pianină, veselă), animale împăiate (găini, 
păuni, bufniţe, şoricei și rudele acestora, pisici domestice sau sălbatice, vulpi, că- 
prioare, jderi sau dihori) și zeci de etichete, fluturi sau libelule agăţate de pereți. 
Pare un univers claustrofob și aglomerat (în special pentru cei care vin din exteri- 
or), o scorbură existenţială cu rădăcini de copac ce străpung tavanul. Cei doi bătrâ- 
nei — îmbrăcați în costume de piele de aviatori, încărcate şi prăfuite — sunt izolaţi de 


6 Henri Bergson, Teoria râsului, Institutul European Iași, 1998, p. 74 

si Ciprian Marinescu, „Interviu cu scenografa Iuliana Vilsan”, www.artactmagazine.ro, 9 ianuarie 
2011, accesat in 21 iunie 2011 la 
http://www .artactmagazine.ro/interviu-cu-scenografa-iuliana-vilsan.html 

lumea exterioară, resping civilizaţia, strângând obsesiv lucruri care le amintesc de 
timpurile fericite. Astfel, obiectele capătă utilitate și semnificaţie, nimic nu este în 
plus, nimic nu mai poate fi adăugat, căci spațiul este perfect așa cum este. „Ele- 
ment viu într-un spațiu mort” — ar fi expresia reprezentativă pentru definirea vizu- 
inii celor doi bătrânei — aceștia scot ouă din găini moarte şi oferă apă rădăcinilor 
copacilor. Miniaturizarea este o procedură de efect care creează o atmosferă ase- 
mănătoare cu cea din Alice in Wonderland. Tavanul este jos, mobilierul are dimensi- 
uni reduse, patul în care cei doi dorm este extrem de mic, iar vesela pare de jucărie 
- iată diverse variante de accentuare a stilul naiv. Intrările și ieșirile personajelor 
din scenă surprind publicul, fiind efectuate prin utilizarea ingenioasă a obiectelor, 
a uşilor dulăpiorului, a oglinzii, a peretelui din fundal și uimitor — chiar a tavanu- 
lui. 

Decorul ajută la crearea unei contradicții: într-un spaţiu dezafectat, coşcovit şi 
mortificat, cei doi bătrânei, Herr Paul și Luise își înving povara bătrâneţii devenind 
spirite ludice, întrucât Radu Afrim concepe bătrâneţea ca pe o întoarcere la copilă- 
rie, la joc şi joacă. Lumea creată este fascinantă, aproape magică, o lume în care ei 
se simt bine şi se integrează atât de adânc, încât metamorfozarea lor devine aproa- 
pe completă. Spaţiul devine şi universul Anitei, fetița vecinilor care găsește un 
refugiu de joacă în casa bătrânilor, cu zeci de jucării și poveşti. 


David's Boutique 


Mijlocul scenei este ocupat de o cutie italiană miniaturală. Aceasta este o concepție 
tradițională asupra spațiului, rar întâlnită la Afrim. Spectacolul se joacă în regim 
studio, cu publicul pe scenă. Spectatorii stau la 50 de cm de actori, mizându-se pe 
apropierea dintre spaţiul de joc şi spaţiul publicului (apropiere valorificată tot mai 
mult în ultimul timp). Scenografa Wegroszta Laszlo dă dovada că este un specialist 
în unghiuri, perspective şi cromatică. Decorul reprezintă magazinul de mărunțișuri 
al lui David, este extrem de colorat, în mare parte în nuanţe de roșu și roz. Acest 
univers e populat cu tot felul de obiecte, multe din ele fiind fleacuri (aparatul de 
făcut ţigări). În spate se află o etajeră pe care sunt așezate obiecte inutile precum o 
girafă de plastic sau o zaharniță. Se poate observa un pick-up de jucărie de pe care, 
teoretic, sunt ascultate melodiile anilor '50. De asemenea, spaţiul este puternic lu- 
minat (spoturi, lampă, beculețe, globuri luminoase), atrăgând atenţia şi ţinând 
curiozitatea aprinsă. Atât spațiul, cât și costumele sunt construite pe principiile 
kitsch-ului susținând temele spectacolului: consumerismul, spiritul de turmă, cli- 
șeul sau lipsa de imaginație. 


Omul Pernă 


„Mână de plastician, minte de regizor şi suflet de artist, asta s-ar putea spune des- 
pre Afrim după Omul pernă. Regizorul își exersează aici talentul de pictor, ochiul 

de grafician și gustul impecabil în materie de culori şi nuanţe. Afrim este artistul 
total care îşi „desenează” spectacolul cu precizie matematică”. 

Scenografia este realizată de doi elevi ai liceului de Arte din Brăila, Cosmin Flo- 
rea şi Anamaria Pavel. Decorul este reprezentat de o faţetă de cub Rubik, căsuțele- 
celule de închisoare ale cubului sunt populate cu actori, care coboară din când în 
când pe scenă și devin personaje în poveste. Trupurile lor sunt aproape goale, 
mizându-se pe expresivitatea și pe carnaţia picturală a acestora. Cubul Rubick este 
luminat puternic de neoane, iar în momente-cheie fiecare căsuţă se aprinde și se 
stinge frenetic şi haotic. „Afrim pictează cu lumina așa cum Monet picta cu pensu- 
la, doar că „pânza” lui e vie, iar tablourile sunt în continuă mişcare”. Singurul 
obiect care se află pe scenă este un cub care are doar scheletul, nu și fețele, și în 
jurul căruia se construieşte toată acțiunea. 


Ultimul mesaj al cosmonautului către femeia pe care a iubit-o cândva în fosta Uniune 
Sovietică 


Spectacolul este compus din numeroase scene care se construiesc, fiecare, în jurul 
unui nucleu. Acestea sunt comutate după principiile montajului cinematografic, 
obținându-se o multitudine de spaţii de desfășurare a acţiunii, complet diferite. 
Scena Teatrului Naţional din Cluj este goală (Afrim reușește să o umple cu acțiuni 
fanteziste) având în spate un uriaș ecran-fereastră spre univers. Acesta este princi- 
palul mijloc prin care se construiesc diversele locuri ale acțiunii. Când acţiunea se 
petrece în cosmos, pe ecran e proiectată imaginea cosmosului, când acţiunea se 
mută în aeroport, pe ecran apare o imagine reprezentativă, iar când personajele 
sunt în muzeu, pe ecran sunt proiectate tablouri. Pe măsură ce scenele se derulea- 
ză, sunt aduse obiecte care ajută la definirea şi construcția spaţiului. Pentru intimi- 
tatea apartamentului — o canapea și un televizor, pentru aeroport - un smoking 
box, iar pentru cosmos — o capsulă spaţială. 

Spaţiul este populat în mare parte de cosmonauti care au căşti de sticlă, au ata- 
şat un furtun şi poartă pantaloni în carouri în cazul băieţilor și haine minimaliste 
(fustițe, sutiene, lenjerie) în cazul fetelor. Decorul și costumele sunt realizate de 
Adriana Grand. Întregul spectacol se axează pe o pendulare permanentă între pă- 
mânt și cosmos, prin intermediul perspectivei metafizice putându-se analiza limi- 
tele omenești. 

„În majoritatea timpului, pe scenă se află un fel de corp ansamblu jucăuș, pe ca- 
re regizorul își va revărsa întreaga capacitate de improvizație (deloc mică, în cazul 
lui), ca în scena în care cosmonauţii stau la coadă la apă”. 


©&2 Oana Stoica, „Frumuseţea alienantă a fanteziei — Omul Pernă la Brăila”, www.liternet.ro, septembrie 
2008, accesat in 21 iunie 2011 la http://agenda.liternet.ro/articol/7678/Oana-Stoica/Frumusetea- 
alienanta-a-fanteziei-Omul-perna-la-Braila.html 

6 Idem 

& Cristina Rusiecki, „Dans-antren în spațiu-cosmic”, www.artactmagazine.ro, 13 octombrie 2010, 
accesat in 21 iunie 2011 la http://www.artactmagazine.ro/dans-antren-in-spatiu-cosmic.html 

Boala familei M 


Piesa lui Fausto Paravadino abordează una din temele preferate ale lui Radu 
Afrim, şi anume cea a eșecului relațiilor umane și sociale și a refugiului din realita- 
te. Spectacolul se desfăşoară în Sala de Sport nr. 2, un spaţiu obţinut de către Maria 
Adriana Hausvater, directoarea Teatrului Naţional din Timișoara pentru a deveni 
noul sediu al instituţiei. Locaţia și-a păstrat expresivitatea arhitecturală chiar dacă 
a trecut prin câteva amenajări. În acest spaţiu neconvențional, cu zidurile deterio- 
rate, scenografia realizată de Velica Panduru se potriveşte perfect cu tematica pie- 
sei. Spaţiul de joc imaginează o pădure uscată şi un covor de frunze moarte, în 
culori de toamnă (roșu, ruginiu, auriu), în care lumina intră pe ferestrele mari. 
Acest sediu are 482 m lungime și, profitând de amploarea vechii/noii sălii, printre 
copacii desfrunziți personajele se plimbă cu bicicleta, acțiune care oferă mult di- 
namism. Pădurea este imaginea societății aflată în declin, locul fiind umplut cu o 
cadă retro, un televizor, un pat, un colţ de odaie sărăcăcioasă, câteva obiecte casni- 
ce din diferite epoci (o colecţie de cești). 

„Pat, oală de noapte, boabe de cafea (un antidot la somnolența personajelor, 
justificându-le, prin exces cofeinic, nervozitatea și anxietatea), o cadă cu apă pentru 
„noi stări”, cești, lapte, bicicletă. Nimic nu e lăsat la întâmplare: „logodnicii” Mariei 
(Victor Manovici, Colin Buzoianu) poartă cămăși identice (dar unul îşi arată bustul, 
celălalt picioarele goale, formând, în fapt, un personaj complementar în construirea 
realității), scaunul mai mic al tatălui redevenit copil, trandafirul oferit Mariei se 
zăreşte într-o grădină pictată pe fereastră. Personajele din planul secund își conti- 
nuă „pe dinăuntru” viaţa în ferestre sau în pădure, nici dramaturgul, nici regizo- 
rul, nici scenograful nu le oferă confortul „safe” al culiselor. Și dacă „didascaliile” 
lui Paravidino par a fi minimale, naturale (cer senin, seară, ninsoare), tandemul 
Afrim-Velica le duce mai departe cu o irezistibilă fantezie: un urs pe rotile, pene de 
păun, o puşcă de vânătoare, un fundal muzical alert, întregesc o realitate decon- 
struită din disperare, dintr-un paroxism patologic, vădind profunda umanitate a 
bolii familiei M.: inadaptarea la viață.” 65 


Povestiri despre nebunia (noastră) cea de toate zilele 


Scenografia creată de Mihai Păcurar este minimalistă și realizată pe modelul 
Dogville. Microuniversurile personajelor sunt redate grafic pe scenă şi formează un 
colaj. Astfel, se pot observa cinci spații permanente de joc: spaţiul soților Hanek, al 
lui Petr, al lui Pată, al vecinilor lui Petr şi al travestitului Sylvia. Acesta din urmă va 
deveni la un moment barul în care va avea lor show-ul găzduit tot de Sylvia. Zona 
din spate-stânga este corelată din când în când cu femeia de care Petr este îndră- 
gostit (aceasta îl suna de la telefonul public aflat aici). Fiecare spațiu de locuit este 
individualizat printr-un obiect anume, sau printr-o lumină specifică. Astfel, în casa 


6 Simona Donici, Boala familiei M, o terapie teatrală ... dureros de dulce, www.agenda.ro, 19.05.2008, 
http://www.agenda.ro/news/news/6675/boala-familiei-m-o-terapie-teatrala-dureros-de-dulce.html 

lui Pată există o chiuvetă roz cu leduri şi un aspirator Ideal, obiecte pe care acesta le 
transformă în fetişuri sexuale şi le utilizează ca atare. Locuinţa Sylviei este cufun- 
dată într-o lumină roşie senzuală şi este dotată cu un discoball şi multe neoane, dar 
şi cu un animal împăiat utilizat tot pe post de fetiş sexual. În casa soților Hanek se 
află o pianină folosită în aproape toate momentele muzicale. 

Între spaţiile de locuit ale personajelor se află străzi, trasee directe sau circulare 
(un sens giratoriu) care sunt străbătute de personaje de fiecare dată. Totul este rea- 
lizat cu economie de mijloace, dar sugestia este foarte puternică. 


3.4. Mărci afrimiene 


Travestiul 


Travestiul este atestat pentru prima dată în perioada teatrului grec. Toate persona- 
jele erau atunci jucate de bărbați, întrucât pentru o femeie interpretarea scenică era 
considerată blasfemiatoare. Bărbaţii purtau măști, prin care se identifica genul 
personajului interpretat. În commedia dell'arte, travestiul era utilizat frecvent şi 
fiind considerat o sursă a teatralităţii. Prin acesta se luau în derâdere caractere, 
sentimente, situaţii. Esenţial de luat în considerare sunt şi didascaliile lui Shakes- 
peare cu privire la interpretarea anumitor roluri feminine de către băieți. 

În România, travestiul este consemnat pentru prima dată în formele teatrului 
popular, iar ulterior a fost dezvoltat de către actorii Matei Millo sau Miluţă Gheor- 
ghiu, ultimul dintre ei celebru pentru travestiurile din comediile lui Vasile Alec- 
sandri (cel mai cunoscut e Coana Chiriţa). 

Travestiul este una dintre mărcile stilistice ale lui Radu Afrim. Printre persona- 
jele travestite din spectacolele sale se numără: Vintileasa (loan Codrea) din Jocul 
de-a vacanța, Berta Puberta (Constantin Cojocaru) şi Nylona (Marius Manole) din 
America-știe-tot, Barbara (Mihai Smarandache) din E doar sfârșitul lumii, Sylvia 
(Dragoş Ionescu) din Povestiri despre nebunia (noastră) cea de toate zilele. În Piaţa Roo- 
sevelt sunt trei travestiți: Susana (Călin Stanciu jr.), Bibi (Cătălin Ursu) şi Preacinsti- 
ta Aurora (Ion Rizea). 

Afrim o transformă pe Madam Vintilă din piesa lui Mihail Sebastian în travesti- 
tul Vintileasa, adorabil și amuzant. Este un personaj parodic, încărcat de fantezii, o 
ridicolă prețioasă, un amestec contradictoriu: este rafinat şi elegant pe de-o parte 
(poartă haine negre cu paiete, perucă neagră cu flori roşii, poșetă și tocuri) şi bădă- 
ran şi obscen pe de alta (face numeroase poante cu tentă sexuală). De mare efect e 
şi cântecul pe care acesta îl fredonează, cu versurile: „Voi colegii mei, turma mea 
de mielușei, sunteți viața mea, vivat corporaţâia”. 

Constantin Cojocaru este de asemenea un exemplu potrivit, actorul (un favorit 
al regizorului, folosit în multe spectacole din întreaga ţară) jucând în America-știe- 
tot o bătrână de 90 de ani care a avut șase bărbați și îl dorea chiar pe al șaptelea, iar 
în Cheek to Cheek un actor de cabaret care se transforma pe rând în Judy Garland și 
Edith Piaf. 

Travestiţii sunt cunoscuți, în cultura multor ţări europene, ca parodiind staruri 
la modă, cântând, mimând sau dansând pe melodiile acestora. În ceea ce priveşte 
rolurile de travesti, Constantin Cojocaru mărturiseşte: „Am impresia că sunt butu- 
cănos şi când îmi pun dresuri de mătase şi pantofi cu tocuri mi se pare că sunt 
complet ridicol. Mă uit în oglindă și mi-e rușine cu mine. Când mă duc la machiaj 
însă, lucrurile se schimbă. Rujul, fardul, genele false mă transformă și-mi dau în- 
credere. Da, domnule, chiar pot fi femeie. Până și soţia mi-a spus: «Cojocaru, nu 
arăţi rău».”66 


Animalele împăiate 


Taxidermia este arta împăierii animalelor în vederea expunerii lor în muzeele de 
ştiinţe ale naturii. Această artă este utilizată de Afrim în câteva dintre spectacolele 
sale. În Vis. Toamnă a existat un corb împăiat, în Joi.Megajoy un păun, iar în Povestiri 
despre nebunia (noastră) cea de toate zilele un animal împăiat din familia rozătoarelor 
- Lola/Loulou, care devine fetiş sexual pentru travestitul Sylvia. 

O situaţie cu totul specială este spectacolul Herr Paul în care se construieşte un 
întreg; univers de animale împăiate (găini, păuni, bufniţe, şoricei și rudele acestora, 
pisici domestice sau sălbatice, vulpi, căprioare, jderi sau dihori), zeci de etichete, 
fluturi sau libelule agăţate de pereţi. Totul este justificat, întrucât spectacolul vor- 
beşte despre bătrâneţe și moarte (scenografia creată de Iuliana Vîlsan poartă pece- 
tea morții). 


Trupurile goale 


Personaje cu totul aparte și ușor recognoscibile sunt adolescenții și tinereii. Ei apar 
în numeroase spectacole: Adam Geist, Omul Pernă, Ultimul mesaj al cosmonautului 
către femeia pe care a iubit-o cândva în fosta Uniune Sovietică, Jocul de-a Vacanţa, de cele 
mai multe ori la bustul gol. 

Acest tip de personaj masculin se caracterizează în primul rând prin efeminare, 
e un personaj care tinde spre o anulare a diferenţelor între sexe. Întrebat dacă mi- 
zează pe unisex, Afrim răspunde: „Dar ce e cu ghetourile astea? Diferenţierea între 
sexe este ca şi cum ai recunoaște niște ghetouri. Este o autoizolare în propriul tău 
sex care generează o teamă perpetuă de celălalt sex. Acestea se moștenesc de la o 
civilizaţie la alta şi de la o generaţie la alta. Din cauza asta există tabu-uri sexuale. 
Oamenii care nu încearcă să se elibereze interior, nu merită respect. Cred că fiecare 
om este dotat de la natură cu capacitatea de a-şi pune întrebări mai tabu.” 


6 Gabriela Lupu, „De la Shakespeare și Almodovar citire”, www.cotidianul.ro, 13 noiembrie 2009, 
accesat în 21 iunie 2011 la 
http://old.cotidianul.ro/travestitii_lui_afrim_video-103107.html 

7 Violeta Neamţu, „Radu Afrim: Cu nuditatea a început spectacolul”, www.acasa.ro, 2 martie 2009, 
accesat in 21 iunie 2011 la 
http://timp-liber.acasa.ro/evenimente/radu-afrim-cu-nuditatea-a-inceput-spectacolul-4578.html 

Radu Afrim este controversat în ceea ce privește utilizarea nudităţii, în pofida 
faptului că peisajul teatral românesc a fost deja populat, încă din primii ani de du- 
pă revoluţie, cu numeroase spectacole care au folosit estetica trupurilor goale 
(exemple: Trilogia greacă — 1990 de Andrei Şerban la Teatrul Naţional București, şi 
...au pus cătuşe florilor... — 1994 de Alexander Hausvater la Odeon). În teatrul ro- 
mânesc din ultimii ani nuditatea a fost exploatată și utilizată în exces, fie doar ca să 
şocheze, fie doar ca să vândă spectacolele. Din această cauză s-a creat un mit fals 
cum că un actor apare dezbrăcat pe scenă doar ca să atragă atenţia publicului. 
Afrim utilizează de cele mai multe ori nuditatea justificat, gândeşte nuditatea pic- 
tural, știind cum să proiecteze lumina pe trupurile goale. 


Concluzii 


Principalul meu gând atunci când am început această lucrare a fost acela de a con- 
tura spectacologia lui Radu Afrim, de a descrie atmosfera cu totul specială din 
aceasta, de a descifra semnificaţiile spectacolelor și de a le găsi particularitățile. 

Am început prin a preciza datele biografice ale acestui regizor, tocmai pentru a 
înțelege cum şi-a ales această carieră, ce l-a convins că vrea să îşi dedice timpul 
teatrului, pentru a înţelege unde îşi găseşte sursele de inspirație sau de unde pro- 
vine pasiunea lui pentru fotografie. Realizând aproape 50 de spectacole în 11 ani 
de carieră, a fost absolut necesar să menţionez premiile pe care le-a câştigat, succe- 
sele pe care le-a avut în ţară și în străinătate, arătând că are mii de fani în multe 
dintre oraşele din România. 

Universul său este ușor recognoscibil tocmai pentru că și-a format deja o am- 
prentă stilistică ce se regăseşte în orice spectacol. Uneori este vorba despre perso- 
najele caricaturale, despre construcţiile lingvistice ilogice, despre umorul unic cu 
multe aluzii sexuale, despre travesti, nuditate sau animale împăiate. Alteori este 
vorba despre un spirit ludic, despre infuzia de fantastic, despre ironie și autoironie, 
despre luarea în derâdere a vechilor concepţii despre teatru și artă în general. 
Aproape de fiecare dată, Afrim ne oferă dramaturgie contemporană, sau, mai rar, 
piese clasice foarte curajos adaptate la realitatea actuală și întotdeauna este vorba 
despre un amestec de curente: absurd, grotesc, comic negru, naturalism, realism, 
suprarealism. Radu Afrim ştie să jongleze cu toate acestea şi ştie să lucreze cel mai 
bine în registrul tragic-comic. 

Chiar dacă uneori este criticat pentru amestecurile stilistice şi pentru asociaţiile 
uneori ilogice pe care le alege pentru practica scenică, poetica sa are o forță extra- 
ordinară, recognoscibilă, găsindu-șşi şi meritându-și locul la vârful fenomenului 
teatral actual și cu siguranță rămânând ca un moment important în istoria teatrului 
românesc. 

Andreea Duda este absolventă a secţiei de teatrologie a Facultăţii de Teatru şi Te- 
leviziune a Universităţii Babeş-Bolyai din Cluj. Este redactor al revistei Man.In.Fest 
și masterand la aceeași facultate, dar și la masteratul Spectacle vivant al Universitee 
Libre de Bruxelles. 

IVONA VÎSTRAŞ 


Radu Alexandru Nica: 
pentru o stilistică a dinamicii scenice 


Introducere şi Motivaţie 


Este ușor de sesizat o lipsă acută de literatură de specialitate dedicată evoluției și 
urmăririi parcursului artistic al regizorilor tineri, în plină evoluţie. Cu toate că în- 
tâlnirea regizorului cu publicul se face direct şi nemijlocit în sala de teatru, consi- 
der că este necesar să existe analize profunde şi complexe care să însoțească actul 
artistic. Desigur, cronicile își îndeplinesc în mare parte funcţia de informare, anali- 
ză şi comentariu, dar marele defect al acestora este că surprind doar un moment 
artistic. Actul teatral este, cu siguranță, mult mai complex de atât. În spatele fiecă- 
rei reprezentații se află (sau ar trebui să se afle) o poetică mult mai adâncă, mai 
cuprinzătoare. Şi deci, pentru o înţelegere aprofundată este nevoie și de analize 
ample, serioase, generoase. Dacă criticul de teatru (adevărat, profesionist) îşi asu- 
mă statutul de formator de opinie şi atitudine estetică, atunci ar trebui să își asume 
și volumul de muncă de sinteză. Este într-adevăr un efort sporit, însă realmente 
necesar. 

Din păcate, la noi, interesul pentru analizarea operelor regizorilor (şi nu numai) 
tineri este relativ scăzut. E drept, de multe ori, nu există în spatele creatorilor o 
concepţie coerentă, susținută, dar situaţia nu trebuie generalizată. Este cu atât mai 
interesant şi mai incitant de urmărit activitatea unui regizor cu cât la un moment 
dat survin schimbări de paradigmă în concepțiile sale. 

Radu Alexandru Nica este doar unul din acei regizori tineri care merită toată 
atenţia criticii de teatru. A dovedit deja maturitate artistică, de seriozitate și con- 
secvenţă. În paginile ce urmează am încercat să definesc şi să analizez activitatea sa 
teatrală. 


Metodologie 


Structura prezentei lucrări cuprinde trei capitole principale. Astfel că, primul capi- 
tol al lucrării reprezintă un studiu comparativ asupra conceptului de 
deteatralizare, așa cum este el explicat de regizorul Radu Alexandru Nica și dra- 
maturgul Alina Nelega. Viziunile celor doi, precum se va putea observa din anali- 
ză, sunt diferite, deşi ambii pleacă de la aceleași prezumțţii. Analiza realizată pre- 

supune și o expunere de principii şi direcţii ale practicii teatrale viitoare, aşa cum 
sunt ele enunțate de Nica. Ulterior, conceptele expuse vor fi explicate și exemplifi- 
cate în analizele spectacolelor realizate în capitolele următoare. 

Al doilea şi al treilea capitol sunt alcătuite din analizele spectacolelor lui Radu 
Alexandru Nica. Al doilea capitol se ocupă de adaptarea scenariului de film. Pen- 
tru exemplificare am ales două spectacole reprezentative: Breaking the waves şi Ba- 
lul. Fiecare analiză este precedată de o prezentare a filmului original. 

Al treilea capitol se ocupă cu adaptarea scenică a piesei de teatru. Am ales pen- 
tru analiză spectacolele: Vremea Dragostei, Vremea Morţii şi Hamlet. 

În realizarea studiului am folosit ca metodă de lucru observaţia directă asupra 
spectacolelor și respectiv filmelor, relaționarea punctelor de vedere teoretice cu 
perspectiva critică, lectura comparativă. Observaţia va fi succedată de analiză. 

De asemenea, pentru suport atât teoretic cât şi analitic, am realizat un interviu 
cu Radu Alexandru Nica, ataşat prezentei lucrări. 


1. Conceptul de deteatralizare 


Deteatralizarea teatrului românesc — două ipostaze ale aceleiași salvări posibile 


Deplângând, în esență, aceeași îndepărtare a teatrului autohton atât de realitățile 
publicurilor sale, cât şi de direcţiile novatoare din teatrul occidental, atât regizorul 
Radu Alexandru Nica, în disertația sa masterală-artă poetică, cât şi autoarea dra- 
matică Alina Nelega, într-o serie de articole publicate în presa de specialitate, pro- 
pun, fiecare în parte, soluţii salutare sub umbrela — ușor ambiguă — a conceptului 
vag de „deteatralizare”. 

Deşi, desigur, poziţiile de pe care cei doi oameni de teatru își articulează discur- 
surile depind de specificităţile meseriei fiecăruia, la o analiză mai atentă putem 
observa două motive centrale comune: necesitatea întoarcerii dramaturgului în 
teatru și renunțarea la autonomia esteticului, în favoarea eficienţei reale, emoţiona- 
le şi cognitive, a actului artistic. 

Vom încerca în paginile care urmează să privim comparativ aceste două linii de 
gândire convergente, să le găsim punctele de intersecție, dar și incompatibilitățile. 


Radu Nica — deteatralizarea ca manifestare a conflictului dintre generaţii 


Sursa principală pentru o analiză a principiilor care guvernează poetica regizorului 
Radu Nica o regăsim, după cum spuneam și mai înainte, în disertaţia sa masterală, 
publicată parţial în Runcan, Miruna (ed.) Studii de teatru şi film. Studii teatrale, Cluj, 
Editura Presa universitara clujeana, 2006. 

Intitulată Modalităţi ale deteatralizării în teatrul românesc contemporan, lucrarea 
prezintă, într-un stil extrem de pasional și colocvial, chiar cu ușoare derapaje impe- 
rative, viziunea regizorului despre starea în care teatrul românesc se găseşte, ofe- 


130 


rind mai apoi un adevărat ghid de instrucțiuni care, din nou, în viziunea sa, l-ar 
putea aduce pe „calea cea bună”, apropiindu-l de public şi de zeitgeistul european, 
mai ales cel german și britanic. 

Nica identifică două principale cauze ale status-quo-ului: estetizarea excesivă 
din anii postcomunismului românesc, pe de o parte, și retrofilia aproape religioasă 
practicată de către majoritatea profesorilor din școlile autohtone de teatru. 


Ei bine, riscând să-mi atrag multe antipatii, consider că teatrul românesc pendulează 
în continuare între doi poli la fel de prăfuiţi și sterpi: între realismul psihologic (în 
genere practicat de „generaţia de aur” încă în viaţă) și un simbolism metaforizant 
hiperretoric şi desuet (practicat în mare măsură de generaţia de peste cincizeci de ani, 
dar chiar și de tineri prematur îmbătrâniţi din punct de vedere artistic). Nu mă sfiesc 
s-o spun: cauza principală o găsim, după părerea mea, în școlile de teatru din Româ- 
nia, unde studenţii actori, teatrologi și regizori sunt formaţi într-un spirit de cult al 
personalităţii față de profesorii lor pe de o parte și, pe de alta, într-o religiozitate de-a 
dreptul tâmpă faţă de marile generaţii de actori, regizori, teatrologi de acum patru- 
zeci de ani şi față de estetica de atunci. (Nica, 7) 


Asumându-și conștient atitudinea de frondă, regizorul continuă să atace școala, 
atribuindu-i funcţia de centru al derapajelor, de reacțiune autoritară şi represivă, 
care nu se sfiește să excludă disidenţa și să promoveze mai degrabă mediocritatea 
pentru a-și apăra propria existenţă: 


Drept dovadă puzderia de „noi” actori, teatrologi și regizori — clone ale foștilor lor 
profesori. Ceea ce este mai grav, este că tot aceștia sunt prea adesea promovați drept 
reprezentanţii de marcă ai noii generaţii, iar cei care nu au aceeași părere sunt, fireș- 
te, proscriși și eliminați. ... In summum, una din cauzele majore ale status quo-ului, 
este caracterul înfricoșător de conformist al omului român de teatru, spirit indus încă 
în procesul său de formare. Cel mai vechi mediu uman al confruntării cu lumea — tea- 
trul — a devenit la noi un câine supus, care nu deranjează pe nimeni ca să nu fie de- 
ranjaţi nici cei care ar putea tăia din fondurile importante ale multiubitului nostru 
teatru de repertoriu. (Nica, 7-8) 


Citind dincolo de aparentele frustrări personale ale unui tânăr absolvent de re- 
gie, frustrări care, desigur, se fac simţite în întreg cuprinsul lucrării, putem observa 
că atacul, de fapt, nu este ţintit neapărat către școli ci, prin acestea, către sistemul 
românesc al teatrului de repertoriu, văzut ca o mafie bugetofagă, aparent solidă 
dar, în fapt, vulnerabilă și izolată. 

Conformismului perceput în înveterata lume teatrală, tânărul regizor îi află an- 
titeza în ceea ce el numeşte „my generation”, referindu-se nu doar la artiștii gene- 
raţiei sale ci, în general, la toți tinerii marcați de expansiunea postdecembristă a 
mijloacelor de comunicare în masă. Dacă generaţiile anterioare se află încă sub 
imperiul estetic anacronic al reteatralizării șaizeciste, tinerilor din „my generation” 
le revine, în opinia sa, sarcina de a fermenta o revoluție menită să despuieze, chiar 
şi doar la nivel interogativ, teatrul românesc de mantia hiperestetizată care îl face 
inaccesibil. Tinerii spectatori, văzuţi ca „o generaţie a televizorului, a reclamei pu- 

blicitare, a știrilor-bombă, a videoclipului muzical” (Nica, 9), educați mai degrabă 
de către cinematograf decât de către teatru, mai rapizi în gândire şi percepții, re- 
clamă o reevaluare paradigmatică a producţiei de spectacol, o revizitare a realis- 
mului, adaptându-l la presupusele sale specificități. 


Avem astăzi nevoie de un nou realism! Ce ar presupune acest realism? Formal — un 
mod filmic, rapid și virtuoz, adaptat receptării contemporane, educate de televiziune 
şi cinematograf în această direcție — iar din punct de vedere al conţinutului — proble- 
matici sociale contemporane. (Nica, 6) 


Salvarea teatrului stă, aşadar, tocmai în contaminarea sa stilistică, în renunțarea 
benevolă la propria suveranitate expresivă, în favoarea unor mecanisme împrumu- 
tate, e drept, dar eficiente pentru public. Pe de altă parte, conținuturile trebuie şi 
ele adaptate noilor forme. Din propriile sale afirmaţii, la o privire superficială, pu- 
tem lesne observa o contradicţie: 


Acest nou realism nu trebuie să fie o simplă copie a lumii așa cum arată ea. El este o 
privire asupra lumii, cu o raportare la ea care cere o schimbare, născută dintr-o sufe- 
rință de teatru generatoare și care vrea să se răzbune pe orbia și prostia lumii. Acest 
nou realism încearcă să exprime lumea așa cum este, fără ridicole cosmetizări stilisti- 
ce ale unui autor ori regizor îndrăgostit de autoreflecţia-i intelectualizantă. În esență, 
noul realism presupune o autenticitate absolută. Miezul său e generat din tragedia 
vieţii obișnuite, o tragedie a antieroilor, lipsită de măreţia și, mai ales, de împopoţo- 
narea unei retorici vetuste. (Nica, 10) 


Cum poate ceva „exprima lumea aşa cum este” fără a fi „o simplă copie a lumii 
aşa cum arată ea”? E un paradox aparent, dar un paradox care, odată rezolvat, va 
da însăși cheia de boltă a acestui manifest regizoral al „deteatralizării”. Dacă e să 
încercăm un artificiu de gândire şi să considerăm termenul „nou realism” ca fiind 
nefericit folosit în locul celui de hiper-realism, paradoxul se rezolvă de la sine, 
tocmai pentru că, după cum spuneam mai sus, forma impune întotdeauna restruc- 
turări ale conţinutului. Golită de artefactele convențiilor vetuste, lumea teatrală a 
lui Radu Nica exprimă brutal, prin ritmuri şi proiecţii ameţitoare, intersecția dintre 
textul canonic şi realitatea imediată, comunicând la un nivel primar, transmițând 
fără să fie obligată să arate cu degetul. Arhitectura riguroasă a operei finite supli- 
neşte lipsa de coerenţă realistă; spectacolele explodează fractal în fața unui public 
capabil să recepteze o explozie fractală. 

La Nica, „deteatralizarea” afirmată ca frondă devine, de fapt, o nouă reteatrali- 
zare, deoarece, în ciuda, sau poate tocmai datorită contaminării stilistice, spectaco- 
lele sale sunt încărcate cu o exuberantă teatralitate proprie, extrem de pregnantă și 
percutantă. 

În ceea ce priveşte metodologia de lucru, în disertaţia-manifest tânărul regizor 
sistematizează un inventar programatic căruia îi va rămâne, cel puţin până în pre- 
zent, în mare măsură, fidel. Îl vom reproduce aici, urmând ca în capitolele dedicate 

analizei de spectacole să urmărim mai îndeaproape modul în care aceste elemente 
se regăsesc în practică. 


1.1. Tehnica povestirii filmice 


Montajul și elipsa trebuie să se instaureze și în teatru printr-o dramaturgie a schim- 
bărilor absolut inopinate de situaţie, cu intrări și ieșiri din scenă desfășurate într-un 
ritm alert, cu personaje care nu se explicitează, care nu lasă între idei interminabile 
pauze psihologice „atât de ne-nţelese, pline de-nţelesuri”. Un maximum de acţiune 
şi-apoi un moment de liniște, în care o poveste realistă poate deveni absolut magică. 
Dar o magie a concretului care copleșește puterea de percepţie, nu o magie a nostal- 
giilor moderniste. (Nica, 10) 


Ceea ce se propune aici reprezintă o primă spargere a structurii. Personajele 
schelet, esenţializări ele însele ale variilor ipostaze ale umanului, expuse pe scenă 
cinematografic, prin montaj rapid, supraîncarcă organele de receptare ale spectato- 
rului, forțându-l să facă abstracţie de individ în favoarea conceptului. Desigur, în 
esenţa ei, această tehnică vine pe filiația gândirii lui Artaud și ţine, la urma urme- 
lor, de eterna căutare a unui limbaj propriu al artei teatrale, care s-o smulgă de sub 
tirania textului. Magia concretului, prin faptul că rămâne magie, forțează conven- 
ţia, fără, însă, s-o anuleze. 

Pentru a putea duce la bun sfârşit această „filmicizare” a teatrului, Nica pretin- 
de și un nou actor „care este capabil să îmbine cu precizie absolută şi suveranitate 
rupturi cu emoțiile cele mai puternice și mai diferite, într-o combinaţie care să 
atingă virtuozitatea unei formaţii americane de hardcore.” (Nica, 10) Căutarea aces- 
tui actor, putem presupune, este unul dintre motivele care îl fac să fie destul de 
fidel scenei sibiene, după cum remarcă și criticul Oana Stoica, într-o cronică la 
spectacolul Vremea dragostei, vremea morții: „nu ştiu dacă s-ar fi putut monta în altă 
parte decît la Teatrul Naţional «Radu Stanca Sibiu», singurul teatru în care poţi 
găsi şapte actori capabili să facă totul pe scenă”. 

Într-adevăr, și din nou paradoxal, actorii lui Nica sunt mereu forțați la o subtilă 
jonglerie între diametral opusele teatru epic și teatru al cruzimii, o sarcină deloc 
ușoară: 

În acest teatru, actorul se adresează direct publicului, aici se dezvoltă forme ale unei 
noi tehnici epice de a povesti, care-i corespund situaţiei de bază a teatrului: un actor 
îi spune publicului o poveste prin intermediul unui personaj. Fireşte că, în acest caz, 


actorii nu trebuie să se mai ascundă cu pudibonderie în dosul celui de-al patrulea pe- 
rete. (Nica, 11) 


1.2. Abolirea eroilor 


„Protagoniştii nu mai sunt eroi”, pretinde regizorul, ci, sartrian, existenţe cu esențe 
exterioare care „duc o luptă fără sens pentru tragicul propriului destin. Utopia lor 

este momentul adevăratei întâlniri. Eșecul lor este neimputabil cuiva anume — nici 
măcar lor.” (Nica, 11) 

Disoluţia răului și, prin ea, anularea moralei, conduce la o dialectică a trupuri- 
lor bombardate senzorial, care nutresc dorinţe, se unesc, domină și se supun. „În 
contextul în care orice altă certitudine s-a compromis”, ni se spune, „corpul a ră- 
mas ultimul bastion al autonomiei umane și al propriei determinări.” (Nica, 12) 
Desigur, antieroii lui Radu Nica sunt, în fond, eroi adaptaţi publicului pe care îl 
vizează, „digerabili” fără a fi fățiș didactici. 


1.3. Intertextualitatea 


Preluând conceptul din critica literară șaizecistă, Nica îi dedică un capitol întreg 
din disertaţia-manifest, transformându-l, mai apoi, într-o axă centrală a creației 
sale. În spectacole, intertextualitatea apare nu doar între texte aparținând aceleiași 
arii discursive, la nivel de replică, ci şi în gest, situaţie şi coloană sonoră, prin nu- 
meroase trimiteri la cultura populară — o constantă a realității imediate spectatoru- 
lui, de la replici din filme celebre până la inserarea de piese muzicale cunoscute, al 
căror text e relevant în contextul scenic. 

Uneori, aceste referințe intertextuale frizează plagiatul, lucru recunoscut și 
asumat ca atare: „Ca practici tradiționale intertextuale menţionăm citatul, plagiatul 
și aluzia” (Nica, 15). Asumarea citărilor pe muchia plagiatului ca mijloc stilistic e, 
pe de o parte, un gest de frondă la adresa unei lumi teatrale obsedate de „autori”, 
dar, pe de altă parte, e şi o extrem de eficientă modalitate de a oferi spectatorilor 
surprize de receptare, de a-i face să regăsească familiarul, un punct de sprijin în 
vârtejul în care spectacolul îi aruncă. În fond, însă, nu avem cu adevărat e-a face cu 
un „plagiat”, în sensul legal al termenului, cât cu un joc oblic, de tipul parafrazei, 
comentariului ori variaţiunilor plecând de la o temă textuală sau vizuală aparţi- 
nând, deja, culturii spectacolului sau de-a dreptul culturii populare. 


Concluzie 


Ceea ce Radu Nica propunea, și încă susține în producţiile sale, prin 
deteatralizarea teatrului românesc este nevoia de a traduce discursul teatral pe 
înţelesul unei generaţii noi și complet diferite de cele de până acum. Cea mai bună 
verigă de legătură între teatru şi realitate, spune el, este dramaturgul, fie el înțeles 
în sensul românesc, de autor dramatic, fie în cel german, de adaptator al textului 
de scenă: 


„..acest exilat trebuie să-și reocupe locul bine stabilit pe care l-a pierdut din orgolioa- 
sa precipitare a unora. Misiunea lui este să găsească personaje pentru oameni care nu 
au fost încă văzuţi pe scenă, să găsească conflicte pentru probleme despre care încă 
nu s-a vorbit, moduri de a povesti care încă nu au fost experimentate. (Nica, 8) 

Regizorului îi va rămâne, astfel, sarcina de a găsi ritmul şi limbajul prin care să 
facă din text o „magie a concretului”. 


Alina Nelega — Deteatralizarea 


Dacă la Nica deteatralizarea vine ca o soluție pentru perceputa criză estetică a tea- 
trului românesc, Alina Nelega își centrează discursul pe public, pornindu-și argu- 
mentaţia de la un vox prin care încearcă să demonstreze totala lipsă de interes a 
omului de pe stradă faţă de fenomenul teatral, pe de o parte, şi autosuficienţa pro- 
fesioniștilor, pe de alta. Desigur, din raportul producători-consumatori se naște, 
sugerează dramaturgul, sinteza strâmbă şi ineficientă care este teatrul românesc 
actual. În paralel, o altă polemică, înfiripată în interiorul castei practicienilor, între 
regizor şi dramaturg, promite să ofere o soluţie de salvare prin reevaluarea nu a 
realismului sau a stilisticii, ca la Nica, ci a cuvântului şi, mai apoi, a tragicului în- 
suși. 

O observaţie necesară este că interesul publicului faţă de textul nou crește, deși do- 

minanta artistică a scenei românești este încă emoția mută, înțelegînd prin aceasta 

emoția obţinută cu mijloacele opsis-ului și melos-ului aristotelic, evitînd cuvîntul sau 


ignorînd componenta sa de substanţă, aceea de a construi înțelesuri. (Nelega, Obser- 
vatorul Cultural nr. 296, 24 noiembrie 2005) 


Autoarea construiește o relaţie implicită de echivalență între textul nou şi reva- 
lorizarea cuvântului pe scenă, propunând, pe filiația Sade-Artaud-avangardă- 
teatrul absurdului, un nou teatru al cruzimii, bazat pe o dramaturgie care să susți- 
nă această estetică hiperreală. 

Absența autorului dramatic și a dramaturgului din teatrele românești s-ar dato- 
ra, în viziunea Alinei Nelega, pe de o parte unei reticenţe istorice față de textul 
contemporan, compromis în perioada comunistă prin discursurile propagandistice, 
iar pe de alta unei reticențe profesionale a regizorilor, care își apără statutul de 
autori ai spectacolului: „Intoxicarea propagandistică a piesei de teatru în perioada 
comunistă este principalul argument invocat pentru reticenţa faţă de textul nou” 
(Nelega, web), la fel cum „nimeni nu pune la îndoială dreptul regizorului de a nu 
fi, aşa cum afirmă unul dintre tinerii creatori de spectacole «funcţionarul nici unui 
dramaturg»” (Nelega, web). 

Soluţia la toate aceste probleme extrem de succint rezumate este deteatralizarea. 
Încercând o sinteză şi, din nou, citind dincolo de frustrările profesionale sau perso- 
nale care marchează constant discursul, observăm că ceea ce ni se propune este, de 
fapt, o reevaluare a condiţiei de autor. Din păcate, introducerea-vox care ne promi- 
tea speranţa unei abordări (şi) din perspectiva spectatorului e amânată. 

Dramaturgul ne propune zece definiții (programatice) ale deteatralizării: 


1. Deteatralizarea nu este o funcţie a cuvîntului, deși este legată de cuvînt. Ea este o 
condiţie a cuvîntului direct şi fixează direcţia în scenă. 

2. Deteatralizarea este o cheie de reprezentare și este a spectacolului. 


3. Deteatralizarea nu se aplică în cazul lui Euripide, Shakespeare, Moliere, Gogol, 
Ibsen, Pirandello, Cehov, Beckett și alții asemenea. Aceste texte au fost îndelung 
mediate spre spectator de către regizor, ca mare preot al interpretării Textelor Sa- 
cre către bietul spectator analfabet. 


4. Deteatralizarea permite accesul direct, nemediat al spectatorului de azi, viu, la 
cuvîntul viu, nemortificat de lecturi scenice. Deteatralizarea este vulgară, brutală, 
nu reală, ci hiper-reală. Deteatralizarea este un cult neoprotestant în biserica secu- 
lară şi ecumenică a teatrului. 


5. Deteatralizarea se aplică numai la textele noi. Nu există extra-text, nu există meta- 
text. Există doar text. Deteatralizarea este împotriva interpretării. Deteatralizarea 
este împotriva canonului. 


6. Deteatralizarea înseamnă a crea imagini inteligente, cu ajutorul cuvîntului care 
poartă înţelesuri. 


7. Prin deteatralizare, actorul devine un creator în spectacol, nu un obiect în scenă. 


8. Deteatralizarea transformă scenograful, din autor de costume și decoruri, în autor 
de spaţii scenice, adesea virtuale. Altminteri, spectacolul în cheie deteatralizantă 
se poate lipsi de scenograful care face schiţe și pictează scenic. 


9. Deteatralizarea duce la spectacole cu doi autori: scriitorul și regizorul. 


10. Deteatralizarea duce la spectacole cu un singur autor, scriitorul fiind regizorul 
spectacolului. (Nelega, web) 


Astfel, deteatralizarea, apare ca un fenomen iminent, ale cărui consecinţe ar fi, 
dacă stăm să le analizăm cu atenţie, împlinirea idealului textocentrismului și sus- 
pendării în irelevant a reprezentaţiei. 

Punctele 1 şi 2, urmând argumentaţia anterioară a filiației Sade — teatrul absur- 
dului, prezintă deteatralizarea ca pe un dat al teatrului occidental, ca o direcţie 
dominantă de dezvoltare care, fără discuţie, va afecta, la un moment dat, şi teatrul 
românesc. 

Punctele 3, 4 şi 5, citite prin intermediul interpretărilor celor două precedente, 
semnalizează eliminarea sau măcar scurtarea temporară a textelor clasice din re- 
pertoriu. Dacă deteatralizarea se produce și dacă ea nu se aplică acestui tip de tex- 
te, atunci, în mod logic, acestea trebuie să scadă în frecvenţă, în raport cu produc- 
tiile. Spectatorul-cunoscător, alfabetizat, nu mai are nevoie de lecturi regizorale 
condescendente. 

Punctul 6 subminează importanţa reprezentaţiei. Deteatralizând, în această di- 
recție de gândire, nu facem decât să înlocuim teatralitatea cu literatura. Fireşte, 
literaturitatea e o condiţie a textului dramaturgic, iar teatralitatea e o condiţie a 
textului reprezentării. 

Punctul 7 reprezintă, din punctul meu de vedere, o oarecare gratuitate și gene- 
ralizare (greşită) la adresa actorului. Transformând teatrul în literatură, neîndoiel- 
nic, actorul pare să aibă, dimpotrivă, mai puţine scuze de a se manifesta creator, 
rămânând doar instrument de redare. 

Problema scenografului este ridicată în punctul 8. Din nou avem de-a face cu o 
generalizare destul de brutală. Nelega vorbeşte însă de regândirea funcției sceno- 
grafice. Astfel, reperează ea, e nevoie de energie creatoare autentică din partea 
scenografului, nu de constructe automate, false. 

Punctele 9 și 10 împlinesc deteatralizarea, eliminând și ultimul participant „tea- 
tral” la producţia de spectacol, regizorul, substituindu-i singurul autor total, dra- 
maturgul. 

Deteatralizarea Alinei Nelega, prin urmare, presupune o literaturizare terapeu- 
tică. Eliminând regizorul, scenograful și reducând metafora vizuală, nu mai rămâ- 
ne decât textul şi, desigur, dramaturgul. Propunerea, este oarecum egoistă. Însă, 
dacă trecem cu vederea înverșunarea autoarei, găsim totuși idei ce stau în picioare. 
Nu se poate nega faptul că situaţia teatrului contemporan este precară. Soluţiile vin 
pe un fond foarte personal, însă, şi sunt mai mult greu aplicabile. 

Deși vorbesc despre același concept, cei doi teoreticieni ai deteatralizării se află 
la poli opuși. Nica pledează pentru o închegare și colaborare fructuoasă între palie- 
rele de creaţie teatrală, iar Nelega vorbeşte despre creatorul unic. Nica încearcă o 
oarecare eliberare de text, limitat din punct de vedere semnificativ, și îmbogățirea 
reprezentației prin crearea de noi semnificații. Nelega însă, propune o estetică mult 
mai austeră, epurată de dubla citire şi interpretare a textului. 

Se pleacă de la aceeași observaţie corectă (o criză a expresiei teatrale excesiv de 
sofisticată) însă soluţiile propuse de fiecare sunt esențialmente diferite. Probabil, 
diferenţele se explică prin apartenenţa la tabere diferite. Alina Nelega susține cau- 
za dramaturgilor, Nica pe cea a regizorilor. 


2. Adaptarea scenariului de film. 


2.1. Breaking the waves. Filmul 


Scris şi regizat de Lars von Trier, Breaking the waves a avut premiera la festivalului 
de la Cannes în 18 mai 1996. În cadrul aceluiași festival, filmul câștigă Marele Pre- 
miu al Juriului. Regizorul danez mai este cunoscut pentru filmele Dogville (2003), 
Dancer in the Dark (2000), Antichrist (2009). 

Breaking the waves este primul film din trilogia lui von Trier “Golden Heart” 
(„Inimă de aur”), o metaforă care descrie caracterul pur al personajelor. Celelalte 
două părţi ale trilogiei sunt Idioterne (1998) şi Dancer în the Dark (2000). 

Breaking the waves a fost filmat în studiourile Det Danske, Copenhaga, Dane- 
marca şi în diverse locaţii din Scoţia, Marea Britanie. Acţiunea filmului este plasată 
în anii '70, într-un sat îndepărtat din Scoţia de Nord. Bess McNeil este o fată sim- 

plă, umilă, puţin nebună, după cum afirmă mama ei!. Născută într-o comunitate 
religioasă extremistă şi închisă, Bess își găseşte alinare în credinţa în Dumnezeu, 
aşa cum îl înţelege ea. Bess se căsătoreşte cu lan, un străin ce nu face parte din co- 
munitatea ei. După scurt timp de la căsătorie, lan se întoarce la muncă pe o plat- 
formă petrolieră. În urma unui accident, lan rămâne paralizat. Pe patul de spital, 
lan îi cere lui Bess să facă dragoste cu alţi bărbaţi. Femeia, se supune ciudatei do- 
rinţe a soțului ei, crezând că așa îl va ajuta să supravieţuiască. Bess trece prin mai 
multe experimente sexuale, în final fiind abuzată mortal. 

Din punct de vedere structural Breaking the waves este împărțit în șapte capitole 
şi epilog. Este urmărită evoluţia lui Bess, starea ei interioară, trăirile ei. Astfel cele 
şapte capitole sunt: Bess getting married, Life with lan, Life alone, lan's illenss, Doubt, 
Faith, şi Bess's sacrifice?. Epilogul se numeşte The funeral’. 

Filmul are o natură spirituală puternică, cu accente mistice și ridică întrebări 
capitale despre viaţă şi credință. Bess, este o fată naivă, copilăroasă, crescută 
într-un mediu religios auster, în care datinile, regulile și dogma sunt mai importan- 
te decât spiritualitatea ingenuă regăsită în personajul interpretat de Emily Watson. 
Candoarea, naivitatea, simplitatea de care dă dovadă Bess, nu numai că nu sunt 
apreciate de comunitate, ci din contră, sunt blamate și condamnate. Ce este religia? 
Regulile învăţate şi moștenite automat de o comunitate, sau relația extrem de per- 
sonală şi directă cu divinitatea, așa cum se manifestă ea la Bess? Filmul elaborează 
subtil un discurs complex despre bine și rău, despre acceptare și negare, morală 
socială şi sacrificiu. În momentul în care Bess, în deplină cunoştinţă de cauză, acţi- 
onează împotriva sistemului exterior este excomunicată, dată la o parte. Devine o 
persona non grata. Însă credința că ceea ce face nu este împotriva legii umane o 
determină să continue autoflagelarea psihică începută. Lui Bess nu îi pasă de ea. 
Tot ce o interesează este ca lan să se vindece, indiferent de prețul pe care ea trebuie 
să îl plătească. Abia în final, când este mutilată în urma unui abuz sexual, își ridică 
problema dacă ce a făcut e bine sau e rău. Nu ajunge să afle singură răspunsul căci 
moare. Înmormântarea ei se face conform obiceiurilor. Astfel că, singurele cuvinte 
rostite la îngroparea ei sunt: „Bess McNeil, you are a sinner, and for your sins you 
are consigned to hell”4. 

Filmul nu detaliază viaţa comunităţii lui Bess. Putem observa totuși câteva ca- 
racteristici predominante. Împărţirea pe sexe este foarte clar delimitată, femeile 
fiind inferioare bărbaţilor. Ele nu au dreptul de a vorbi în biserică și sunt sortite 
singurătăţii și nefericirii, obedienţei oarbe. Îndoctrinarea este atât de puternică 
încât orice fel de impuls, orice fel de pasiune trebuie stăvilite. Exemplul cel mai 


1 Not quite right in the head (eng. orig) 

2 Bess se căsătoreşte, Viaţa cu lan, Viaţa în singurătate, Boala lui lan, Îndoiala, Credința, Sacrificiul lui Bess. 
(traducerea noastră) 

3 Înmormântarea (Traducerea noastă) 

1 „Bess McNeil, eşti o păcătoasă, iar pentru păcatele tale vei ajunge în iad”. (traducerea noastră) 

concludent este reacţia mamei lui Bess atunci când ea, recent excomunicată, se 
întoarce acasă, iar prima refuză să îi deschidă ușa. 

Pelicula nu dă explicaţii nici asupra lan. Nu se știe de ce un om în putere, nor- 
mal, ia în căsătorie o fată precum Bess. La început, pare a fi un om simplu, cinstit, 
corect, ce o iubeşte pe fată. Însă, odată cu accidentul, el îi semnează practic sentin- 
ţa. Adevăratele motive pentru care acționează în acest fel nu sunt explicate, ci mai 
degrabă separate. O face pentru a o elibera într-adevăr pe Bess de povara unui soț 
invalid? Sau pentru a își satisface propriile frustrări? Sau este doar un om crud, în 
antiteză cu bunătatea și naivitatea soţiei? Regizorul încarcă personajul cu ambigui- 
tate și ambivalenţă. În final, Ian supraviețuiește, își revine chiar din paralizie, iar 
sacrificiul femeii își găsește apoteoza. 

De asemenea, una din temele profunde ale filmului este revelația. Abordarea 
brută despre dumnezeire, (discursurile lui Bess cu ea înseși, în care ea este şi omul 
pus la încercare și Dumnezeu) și revelația cosmică constituie baza filozofică a fil- 
mului. În final, după ce corpul neînsuflețit a lui Bess este aruncat în mare, se aud 
de nicăieri — sau din cer — clopote de biserică. 

Tehnica de filmare cu o cameră în mișcare ţinută în mână, conferă filmului o in- 
timitate şi o luciditate brută, specifică filmelor care se revendică de la manifestul 
Dogma 95. Astfel, totul în film devine personal, subiectiv și mai aproape de specta- 
tor. 

Distribuţia filmului este: Bess McNeil — Emily Watson, lan Nyman - Stellan 
Skarsgard, Dodo -— Katrin Cartlidge, Dr. Richardson - Adrian Rawlins, Mama — 
Sandra Voe. 


Ivona Vîstraş: De ce scenarii de film? 

Radu Alexandru Nica: Răspunsul este foarte banal. De ce scenarii de film? Pen- 
tru că din păcate sunt mai bune decât 99,99% dintre textele de teatru contemporan. 
Scenariile de film surprind mai bine și mai în profunzime contextul zilelor noastre. 
Nu toate evident, doar unele. Aș monta cu mare plăcere texte de teatru contempo- 
ran, doar că nu le-am găsit. Nu am acces la ele. Pot să spun că sunt destul de harnic 
şi citesc texte contemporane. Din punctul meu de vedere sunt sume de banalități în 
care ştirile de la ora cinci se împacă cu știrile de la ora șapte. Exagerez puţin. Citesc 
textele premiate şi sincer sunt foarte puţine cele care spun ceva. (Anexa 1, Interviu 
cu Radu Alexandru Nica, Sibiu, 20 mai 2011) 


2.2. Breaking the waves. Spectacolul de teatru. 


Breaking the Waves/ Viața binecuvântată a lui Bess a avut premiera în 18 septembrie 
2009 la Teatrul Naţional „Radu Stanca“ Sibiu. Versiunea scenică, semnată de Sanda 
Anastof, pleacă de la scenariul omonim a lui Lars von Trier. În rolurile principale 
se află Ofelia Popii — Bess, Marius Turdean - lan, Diana Fufezan — Dodo, Dr Richar- 

dson — Ciprian Scurtea. Scenografia este semnată de Dragoș Buhagiar, proiecţiile 
video-Daniel Gontz, coregrafia-Florin Fieroiu, muzica-Vlaicu Golcea. 

Radu Nica reușește să păstreze în spectacolul său, în foarte mare parte, structu- 
ra şi temele principale ale scenariului original. Însă dificultatea și mai ales origina- 
litatea vin acolo unde tehnicile și specificităţile cinematografice trebuie să fie adap- 
tate scenei teatrului. Radu Nica afirmă că: „Acolo am încercat să găsesc și lucruri 
care se pot face necesarmente doar în teatru. Acolo a fost polemică și structura 
filmului. Adică m-am preocupat de ce se poate face în teatru și e foarte verosimil și 
nu se poate face în film.” (v. Anexa 1). De asemenea în același interviu, Nica subli- 
niază importanţa capitală a scenografiei în ansamblul spectacolului. Radu Nica 
caută noi valenţe ale spaţiului, decorului şi axei temporale. Ceea ce se speculează la 
maxim în spectacol este convenţia teatrală ce permite în primul rând dezvoltarea 
unor tehnici propice şi specifice scenei teatrale. 

În spaţiul de instalare avem cinci paralelipipede cu structură metalică, acoperite 
cu un plastic subțire alb, semitransparent. Ele sunt așezate vertical, în semicerc, 
delimitând spaţiul de joc. În mijloc se găseşte o masă dreptunghiulară, acoperită cu 
o pânză albă, iar în spatele paralelipipedelor un panou de dimensiuni mari, cu 
multe becuri aranjate simetric. Din tavan coboară o instalaţie electrică rotundă. Pe 
parcursul spectacolului, toate aceste obiecte relativ abstracte, vor căpăta valenţe 
multiple, odată cu intrarea actorilor în contact cu ele. Lumina este scăzută, albastră, 
totul fiind înecat în obscuritate. 

Bess intră în scenă. Timidă, începe să cerceteze turnurile. Este debusolată. Din 
turn apar bătrânii satului. Atmosfera este solemnă, apăsătoare. Bess este jos, bătrâ- 
nii sunt sus. Aşezarea aceasta ne vorbeşte de ierarhia socială, de structurarea socie- 
tăţii căreia îi aparţine Bess. Bunicul ei, membru al Sfatului, aduce la cunoştinţă 
dorinţa fetei de a se căsători. Bătrânii sunt sceptici la început, cu atât mai mult cu 
cât viitorul mire nu face parte din comunitatea lor. Bess este întrebată ce este căsă- 
toria. Fata, sfioasă, spune că este Unirea a doi oameni întru Dumnezeu. Sunt anticipa- 
te fatalitatea și tragismul viitor. Unirea dintre străini și membrii comunităţii reli- 
gioase austere nu a adus niciodată nimic bun. Bess este sigură de dorinţa ei de a se 
căsători. În final, Sfatul aprobă mariajul celor doi. Bess rămâne singură în scenă și 
începe să vorbească cu Dumnezeu. Modalitatea ei de comunicare cu divinitatea 
este aparte, specială. Ea adresează întrebări și mulțumiri divinității şi tot ea răs- 
punde, însă pe un ton mult mai grav, solemn, asemenea unui copil care joacă mai 
multe roluri dintr-o poveste. Se pune întrebarea dacă fata suferă de schizofrenie și 
dacă labilitatea ei mentală are ceva de a face cu divinitatea. Convenţia este lansată. 
Bess se va transforma în permanență, pe tot parcursul spectacolului. În fiecare 
moment critic al vieţii ei, ea va comunica în modul acesta cu divinitatea. 

Apare prima schimbare de valență a spaţiului. Este momentul nunții lui Bess cu 
Ian. Plouă. Actorii sunt pe scenă, țin umbrelele deschise, însă nu curge nici o pică- 
tură de apă. Ploaia este doar sugerată de sunetele din off și de umbrelele personaje- 

lor. Decorul este mutat, schimbat la vedere, nimic nu este ascuns. Masa din scena 
de instalare devine masa ospățului, iar lumina este mult mai intensă. Pe instalația 
rotundă din tavan se învârt nişte elice ce susțin sunetul ploii și atmosfera sumbră şi 
încărcată din scenă. Ploaia este prevestitoare, toate personajele sunt mai degrabă 
triste decât vesele. Singura fericită este Bess. Odată cu încheierea slujbei, atmosfera 
bizară devine veselă, voioasă. Este o schimbare de registru, o alternare de comic cu 
dramatic, specifică registrului stilistic al regizorului. Bess apare ca o marionetă în 
mâinile lui Ian, are convulsii rare, şi se lasă condusă de soţul ei. 

În față dreapta, turnul din scena iniţială este întors pentru a deveni o cabină te- 
lefonică. Scena devine un soi de labirint, în care cei doi miri se joacă, se tachinează, 
se urmăresc. În timpul nunţii, cei doi fac dragoste în cabina telefonică. 

Urmează discursul miresei ţinut de Dodo, cumnata lui Bess. Astfel că, din nou, 
utilitatea turnurilor este schimbată într-un fel de amvon, de unde Dodo le urează 
mirilor numai fericire. Bess este profund mișcată de discursul prietenei sale. 

Interesant de urmărit este transformarea obiectelor atunci când intră în contact 
actorii cu ele. Totul în scenă este utilitar, funcţional. Este o convenţie specifică regi- 
ei lui Nica. Se creează noi semnificaţii și valori scenice. În favoarea acestei modali- 
tăţi de raportare la decor şi spațiu vine şi ritmul. Căci, schimbările rapide, la vede- 
re, prin afişarea convenției, imprimă un ritm şi o dinamică foarte bună spectaco- 
lului. Scenele sunt relativ scurte, astfel că secvenţialitatea aproape filmică nu lasă 
spectatorul să se așeze foarte confortabil într-o convenţie, căci este foarte repede 
schimbată, înlocuită de alta. 

Decorul prinde viaţă, este o entitate aparte în scenă, își are propriile pulsiuni. 
De pildă, să luăm masa și evoluţia ei în spectacol. La început este o simplă masă 
festivă, apoi devine un balansoar, un context pentru îndeplinirea ritualului de a 
face dragoste. În urma accidentului lui Ian, masa devine patul său de spital pe care 
bărbatul va fi fixat și legat. Apoi, este masa de operaţie. Tot pe aceeași masă, Bess 
va fi imobilizată de către Doctorul Richardson. Apoi va deveni masa de judecată la 
care stau bătrânii satului atunci când o excomunică pe Bess. În final va fi suportul 
corpului neînsuflețit a lui femeii. 

Același tip de joc cu decorul îl suferă și cele cinci paralelipipede. În scena insta- 
lării ele sunt niște turnuri, apoi pe rând devin cabină telefonică, un amvon, schele 
de pe platforma petrolieră, pasarele, poduri, străzi. 

Schimbările survin atunci când actorii interacționează cu obiectele propriu zise. 
Ca și cum ele ar prinde suflu odată ce sunt atinse de ei. Caracteristicile fizice ale 
acestora sunt exploatate la maxim, fiecare obiect din scenă fiind folosit într-o mul- 
time de feluri. Ingeniozitatea vine de acolo de unde valorile noi pe care le dobân- 
desc obiectele sunt mereu surprinzătoare. Odată cu scena a doua, convenţia este pe 
deplin negociată şi acceptată. 

La scurt timp după nunta celor doi, lan trebuie să se întoarcă pe platforma pe- 
trolieră. Spaţiul suferă o nouă transformare. În spate ni se construiește mediul de 

lucru a lui lan (din tavan cad cilindri metalici industriali, ce duc cu gândul la un 
șantier, la o construcţie în curs de desfășurare). 

În față este Bess, în cabina telefonică, așteptând mereu telefonul soțului ei. 
Această parte a spectacolului coincide cu capitolul trei din film, intitulat Viaţa în 
singurătate. Nica, exploatează fructuos posibilităţile specifice doar scenei teatrului. 
Astfel el construiește simultan două spaţii diferite, cu timpii acţiunii separați în 
paralel, astfel încât, prin elipse, să dea senzaţia că se desfășoară concomitent, în 
timpul real al reprezentaţiei, în fața spectatorului. Este o convenţie ce aduce un 
plus de vitalitate producției teatrale, practică tehnică mult mai greu de realizat 
cinematografic. Același principiu de montaj eliptic/paralel/simultan, se va aplica la 
mai multe scene ulterioare acesteia, cum e cea a autobuzului, scena operaţiei finale 
a lui lan și scena discuţiei lui Bess cu Doctorul Richardson. 

Scenografia construită de Dragoş Buhagiar încorporează de asemenea spaţiile 
de proiectare video. Proiecţiile însoțesc în permanenţă desfășurarea acțiunii sceni- 
ce. Majoritatea imaginilor sunt de fapt fantasmele mentale a lui Bess, trăirile ei 
interioare. Se proiectează peste tot. Pe panoul din spate, pe instalaţia rotundă din 
tavan, pe boxele metalice. Deși realizarea spectacolului se încadrează mai degrabă 
în nota realistă, proiecţiile sunt preponderent naive, abstracte, sugestive: inimioare, 
fluturaşi, norişori, luna. Ar mai fi imagini din viaţa cuplului, descompunerea orga- 
nică a corpului lui Bess. O altă parte a proiecţiilor e menită să delimiteze un anumit 
spaţiu, cum ar fi autobuzul. 

Tehnica folosită de Radu Alexandru Nica mizează foarte mult pe ritm și dina- 
mism. Dacă filmul are resursele necesare — prin montaj — să imprime exact ritmul 
de care are nevoie povestea, şi teatrul poate să speculeze această zonă. Nu există 
un decor construit, ci e o instalaţie cinetică. În permanenţă se schimbă, odată cu 
muzica, cu montajul video și cu actoria. Totul interacționează. Actorii schimbă 
decorul, muzica este legată de video. Elementele video nu sunt separate de sunete- 
le din scenă. Sunt legate organic, iar sunetul e mixat în surround. Textul inițial este 
redus de multe ori la câteva replici semnificative. Nica mizează mai mult pe mişca- 
re şi dans decât pe cuvântul vorbit. 

Finalul filmului lui Lars von Trier este revelator și plin de mister în același timp. 
În locul minunii clopotelor inexistente, Radu Nica o pironește pe Bess, între zeci de 
leduri prinse de un panou imens, semn al sacrificiului cristic. 


2.3. Le Bal. Filmul 


Filmul Balul, regizat de Ettore Scola a fost lansat în anul 1983 în Franţa și este o 
producţie italiano-franco-algeriană. Filmul a primit în 1984 premiul Cezar. În ace- 
laşi an, a fost nominalizat la Premiile Oscar la secțiunea Cel mai bun film străin. A 
pierdut însă în faţa filmului Fanny şi Alexander al lui Ingmar Bergman. 

Filmul prezintă istoria Franţei de la al doilea război mondial până în prezent 
(anii 80). La fel ca și spectacolul trupei Compagnol, de la care a plecat, limbajul 

folosit nu este cel verbal ci dansul, mişcarea, gestul şi muzica. Cum este vorba de o 
temă cât se poate de universală, limbajul este pe măsură. Lucru deloc surprinzător 
dacă ne gândim că începuturile cinematografice sunt ale filmului mut. Se spune 
istoria unei naţiuni pe pași de dans, în cel mai probabil loc de întâlnirea interuma- 
nă şi anume sala de bal. Aici se reunesc personaje, cupluri, destine. Se traversează 
istoria mai repede sau mai încet în funcţie de capacităţile fiecăruia. Dramatic şi 
teatral, filmul lui Ettore Scola este sensibil, delicat dar şi dur, aspru. Fiecare decadă 
este separată de următoarea printr-o fotografie ce surprinde esenţa celei dintâi. 
Coloana sonoră este alcătuită din hituri ale vremilor, melodii ce trezesc atât nostal- 
gii dar şi zbucium interior. 

A reda istoria prin muzică, dans, mișcare este o tentativă — reușită în acest caz — 
de a vorbi pe înţelesul tuturor, de a pune în mișcare memoria colectivă. 

Ideea a fost preluată de teatre din toată lumea. Astfel că același tip de construc- 
ţie o găsim în Italia, Germania, Polonia, Portugalia, Spania. Fiecare îşi spune poves- 
tea, istoria prin mijloace proprii, prin muzica și hiturile ei, prin ritmurile specifice 
fiecăreia. 

În 2007, același lucru se va realiza şi în România. 


2.4 Balul. Spectacolul de teatru 


Premiera spectacolului de teatru Balul a avut loc 19 ianuarie 2007 la Teatrul Naţio- 
nal Radu Stanca, Sibiu. Scenografia a fost realizată de Helmut Sturmer, costumele 
de Maria Miu, coregrafia îi aparţine lui Carmen Coţofană, iar muzica originală este 
semnată de Vasile Şirli. 

Inspirat de producţia celor de la Theare de Compagnol (1980) și respectând în 
mare parte structura și forma filmului Le bal în regia lui Ettore Scola, Radu Alexan- 
dru Nica construieşte un spectacol fără cuvinte, dar care spune mai mult decât o 
un întreg manual de istorie. Spectacol realizat în cadrul Programului Sibiu 2007 (în 
2007 Sibiu a fost Capitală Culturală Europeană), Balul reface istoria românească a 
secolului douăzeci. Din punct de vedere structural, spectacolul este împărţit în opt 
părți. Fiecare parte a spectacolului reprezintă o decadă a secolului douăzeci. Astfel 
avem anii 20, 30, 40, 50, 60, 70, 80, anii 2000 și revoluţia din 1989. 

Istoria este evocată situațional, utilizând muzică adecvată fiecărei perioade. Nu 
se vorbeşte. Nici nu ar fi nevoie, de altfel, căci istoria colectivă apasă şi se dezvoltă 
pe fond muzical iar micile istorii individuale se conturează cu precădere prin jocul 
actoricesc şi improvizațiile controlate ale acestora. 

Versiunea scenariului este realizată de Mihaela Michailov. Sarcina dramaturgu- 
lui a fost cu atât mai dificilă cu cât scenariul este bazat pe situații şi acțiuni scenice. 
Sunt folosite personaje tipice, situaţii recognoscibile din istoria naţională, cu accen- 
te de specificitate locală. Fiecare episod are farmecul său personal, și are structura 
dramaturgică clasică. Astfel încât, orice scenă ar putea să funcționeze individual, să 
fie dezvoltată ulterior într-o piesă de sine stătătoare. 

Helmut Sturmer realizează un decor funcţional, adaptând practic scenografia 
lui Scola scenei de teatru. Spre deosebire însă de restul spectacolelor lui Radu Ale- 
xandru Nica, în Balul spaţiul se transformă prin alte mijloace. Dacă în Vremea Dra- 
gostei, Vremea Morţii, valenţele decorului se schimbau odată cu interacţiunea acto- 
rului, aici, spaţiul se transformă automat, convenţional și în ansamblu. Scena toată 
capătă noi funcții odată cu schimbarea decadelor și a coloanei sonore. Evident, 
obiectele din scenă creează noi semnificații de fiecare dată, însă, după transforma- 
rea globală, ele par să se recompună, sugerând plonjeul temporal clasic. Crearea de 
noi spaţii se face prin lumini, costume, referințe directe la anumite perioade istori- 
ce, anumite tipologii de personaje, secvențe de emisiuni radio sau de televiziune. 
Esenţializările şi condensările de stări nu dau un aer superficial și desuet ci, din 
contră, surprind prin ingeniozitatea montajului şi capacitatea de extracție a impor- 
tantului. O abordare de felul acesta vine cu multe riscuri, evitate remarcabil de 
regizor şi de dramaturg. Sala de bal, ca să o numim generic, în funcție de epoca de 
funcţionare este un club modern, un ceai dansant, un club de jazz interbelic, o bo- 
degă comunistă. A fost şi va fi mereu locul de întâlnire, de socializare, de interacți- 
une umană. Indiferent de pretenţiile locului, funcția va rămâne mereu aceeași. 
Diferenţa vine din definirea scopului. Sala de bal a anilor 20 este spaţiu de etalare 
pentru ţinutelor doamnelor şi a trofeelor masculine etc., pe când bodega comunistă 
este loc de refulare, de înăbușire în alcool, în negare. Până la urmă este vorba de a 
surprinde energiile fiecărei decade, fără patetism, fără trucuri ieftine. 

Spaţiul iniţial este cufundat în semi-întuneric. Putem distinge în spate o scară 
iar în față dreapta un bar masiv. În stânga sunt trei mese pătrate, simple, cu câte 
patru scaune la fiecare masă. Tot în stânga sunt trei bare metalice fixe, așezate pe 
verticală. În scenă intră un personaj ciudat, îmbrăcat cu un palton lung și cu pălă- 
rie. Intră încet, timid, cercetează spațiul. Merge încet spre bar. Ludic, salută publi- 
cul, face o plecăciune ca și cum în orice moment cortina se va ridica iar spectatorii 
trebuie să fie pregătiți pentru ce va urma. Ajuns la bar, actorul își ocupă locul şi 
intră în personaj. Pe tot parcursul spectacolului el va fi cel care nu părăseşte spațiul 
de joc, el va face legăturile între scene, între perioadele istorice. În timp ce el își 
pregătește barul, în scenă intră și restul de personaje. Golani, bodyguarzi, femei 
ușoare, scandalagii. Suntem într-o seară obișnuită din anii 2000, unde distracţia 
înseamnă alcool, striptease, bătăi și scandaluri. Puterea în acest spaţiu este deținută 
de bodyguard şi de barman, clienţii fiind ținuți sub observaţie și penalizaţi la orice 
pas greșit. Telefoanele sună, muzica este mai degrabă zgomot, rock electric și 
trance. La bară, fetele dansează lasciv, provocator, profită de starea de ebrietate a 
masculilor excitați. Sexualitatea expusă, ieftină, vulgară, promiscuitatea domină 
imaginea scenică. Se dansează pe bar, se consumă alcool, se flirtează grosolan. 
Toate codurile sunt cunoscute, gesturile sunt cotidiene, situaţia este banală. Începe 
scandalul. O bătaie între bodyguardul care parcă doar asta a așteptat toată seara, 

clienţii beţi şi femeile ieftine amatoare de violenţă și sânge. În final, ca şi la sfârşitul 
unui seri de sâmbătă, toată lumea pleacă. 

În scenă rămân doar barmanul și doi nostalgici. Spaţiul se păstrează neschim- 
bat, deşi suntem în urmă cu 80 de ani. Pe ritmuri de muzică franțuzească interbeli- 
că, intră personajele spumoase, cochete, aranjate. Un cuplu modern, o femeie boe- 
mă, o feministă, un militar. Barul este locul de întâlnire, este un mod de a trăi în 
acele vremuri elegante, cu ștaif. Spre deosebire de vulgaritatea obosita afișată fățiș 
în prima scenă, aici este vorba de o perversitate subtilă, ascunsă sub costumele și 
rochiile frumoase, sub galanterie și coduri de conduită socială. Demascată doar de 
gesturile accidental impulsive, lumea anilor 20 este desenată ca una elegantă, dis- 
tinsă. Scandalul izbucnește și aici, însă nu sub forma brutală din prima scenă, ci ca 
un duel de dans. Competiţia pentru putere socială este mult mai mascată, mai sub- 
tilă. Până şi desfrâul este parcă mai rafinat, sărutul dintre cele două femei fiind mai 
degrabă o ațâţare de instincte decât o satisfacere a acestora. Se cântă — gestual- la 
contrabas și tobă. Petrecerea este întreruptă de primele elemente politice. Sunt 
aruncate manifeste, personajele încep să adere la mișcările politice ale vremii. Nu 
mai e mult şi scena, ca şi viaţa, va fi invadată de fascism și hitlerism. Ca o premoni- 
ţie, într-un excepțional intermezzo actoricesc, după ce toți petrecăreţii ies din sce- 
nă, barmanul începe să se joace cu beţele de tobe. Lovește pe ritmuri accelerate, 
barul, scaunele, podeaua, sticlele, paharele, în cadenţe ce imită tunuri, puşti, răz- 
boi. Totul este pătruns de un sunet greu, puternic. Ritmul devine din ce în ce mai 
rapid, sfârşindu-se prin a bate toca bisericească, chemarea spre ceva, nedefinit, 
necunoscut. Deşi nu se mai aude, barmanul execută aceleași mișcări fără a mai 
scoate un sunet. Totul este în întuneric și totul merge în gol. 

În anii 30, locul devine o sală de nuntă, iar soldatul german este figura predo- 
minantă. El forțează mireasa să danseze cu el. Cadoul oferit mirilor este cartea lui 
Hitler Mein Kampf. Pe ritmurile vesele ale Valsului al doilea de Shostakovich, mi- 
reasa este aproape abuzată, violentată. Căci cum altfel poți pregăti scena pentru un 
război decât prin grotesc, prin ironie amară. Războiul este aproape, se aud din off 
zgomote de luptă, câini, mitraliere. Sunetul este din ce în ce mai tare ajungând să 
fie insuportabil. Ca o continuare a anilor 30, ce se termină cu izbucnirea războiului, 
decada a patra este una a reîntâlnirilor, a războiului în toi. Bărbaţii pleacă la război, 
femeile rămân singure, neajutorate, acasă. E vremea permisiilor, a bezelelor şi la- 
crimilor, a florilor din păr ajunse la reverul militarilor. Ironic, ludic, cel care cântă 
în această scenă este Jean Moscapol, Dă-mi gurița s-o sărut. Militarii se întorc pe 
front, iar femeile se adăpostesc de raidurile și bombardamentele inamicilor. Barul 
devine loc de refugiu, buncăr. Mesele sunt folosite ca adăpost, devin cuşti pentru 
supravieţuire. Sunetele din off exprimă teroarea, frica, haosul. Nu mai rămâne 
nimic din graţia lumii interbelice nici după terminarea războiului, căci oamenii 
sunt înfometați, săraci şi înrăiți. Lupta pentru supravieţuire continuă. Întoarcerea 
de pe front este cu atât mai dureroasă cu cât acum se numără victimele, morții, 

schilozii, oropsiţii. Populaţia este cea care se confruntă cu ocupația rusească, cu 
deznădejdea națională. 

Pleacă legionarul, întră rusul. Și el, ca şi neamţul, vine cu puști, ameninţări, te- 
roare. Dărâmă tot din calea lui, dansează pe bar, se dezlănţuie. Nici un civil nu îi 
stă în cale, nimeni nu îl poate controla. Ia în stăpânire tot spaţiul, aruncă scaunele, 
mesele; de acum el fiind cel ce deţine puterea, cel ce coordonează jocurile și frâiele. 

Rămas singur în scenă, barmanul caută, într-un alt interludiu de mare forța re- 
gizoral-coregrafică, „şobolanul”. Șobolanul care este peste tot, care invadează — 
sonor — tot spaţiul. Simbol al invaziei nedorite, al putreziciunii ce pătrunde peste 
tot, în toate colțurile ţării, la toate nivelurile. Nimeni nu scapă de invadatori. 

Alegerile din 1946 au fost câştigate fraudulos de Partidul Muncitoresc Român, 
viitorul Partid Comunist Român. Astfel că, petrecerea e pe cale să se încheie. Ba- 
loanele roz, susținătorii Partidului Naţional Ţărănesc sunt arestaţi. Scenă e constru- 
ită pe contrast şi dualitate, în liniştea lăsată după anunţarea înfrângerii țărăniștilor, 
se aude doar un balon pocnind. Tensiunea este în creștere. Pe de o parte sunt rușii 
ce stau cu puștile încărcate, iar de cealaltă baricadă sunt cetățenii, votanţii, neînar- 
mațţi, vulnerabili. Muzica este proletcultistă. Toată frauda electorală se desfășoară, 
sarcastic şi macabru pe melodia propagandistă „Dragă mi-e românca mea”. Se face 
o scurtă întoarcere în timp — sau nu — sugerându-că dacă personajele care se reîn- 
torc de undeva, sunt fie deținuții politici eliberaţi în valul 1964-1965, sau sunt pri- 
zonierii de război întorși din lagărele de concentrare ruseşti. 

Intrăm în tumultoşii ani 60. Flower Power, Sex Revolution, Rock'n'Roll. Dar toa- 
te sunt sub portretul lui Nicolae Ceaușescu, ce intră în scenă pe melodia „Un sim- 
plu cetățean”. În interludiul dintre scene, se aude cum sună telefonul. Barmanul 
răspunde iar pe fundal se aude melodia „Everything is allright” din coloana sono- 
ră a filmului Jesus Christ Superstar. Dar apelul este de departe. La noi se cântă „Mă- 
runţica”, melodie proletcultistă, trivială, voit trivială. Barul își recapătă funcția 
principală și redevine un loc al întâlnirilor, al socializării. Acum lumea din bar este 
pestriță, fiind puși împreună muncitorul, securistul, secretara. Petrecerea este în- 
trerupă de apariţia hipiotului. Melodia se schimbă și izbucnește Phoenix, „Mica 
Ţiganiadă”. Acum se scutură din plete, fetele se dezlănțuie, atmosfera este mult 
mai degajată. În scenă întră bărbatul cu loz în plic și muncitorul cu cască galbenă. 
Fără să conştientizeze ce se întâmplă, toți sunt prinși de dans. Mica rebeliune şi 
libertate este întreruptă de discursul lui Ceaușescu, celebrul discurs prin care 
anunță neparticiparea României la invadarea Cehoslovaciei. Scena se încheie într-o 
notă ironică, actorii ieşind din scenă în ritm de Hora Unirii. 

Anii 70 sunt marcați de sinistrul decret 770. Balul şaptezecist este întrerupt de 
moartea unui femei în urma avortului provocat. Soţul ei, tocmai polițistul, deci 
figura autoritară, în semn de protest își smulge epoleţii. Imaginile sunt crude, gro- 
teşti, femeia suferindă este pur și simplu lăsată să moară ca un câine. Starea de 

empatie este susținută de versurile folk ale lui Victor Socaciu „Când tu taci”, care, 
în acest context, prind valenţe nebănuite, de un tragic conținut. 

În interludiu, suntem în 77. Scena se dărâmă, ca şi cum cutremurul ce a devastat 
Bucureştiul şi nu numai, este mai mult de atât. E ca o ultimă zguduire, prevestitoa- 
re pentru ce va fi să fie. Foamete, cozi, lipsa de alimente, criza, iarna grea. Fostul 
bar a devenit o pivniţă de alimentară. Nica se foloseşte de sunete atât de cunoscute 
amplificate: ceaşca de nes și sticlele de un litru de lapte. Singurii care supraviețu- 
iesc și o duc bine sunt șefii de magazine, parveniţii nimeriți acolo pentru a coordo- 
na ingrat alte destine. Ironic, cântecul de pe fundal ne spune „Să ne iubim”. Impre- 
sionant este şi momentul când, pe filiera cruzimii, un actor bea un litru de lapte de 
nerăsuflate, sub ochii dilataţi ai celor așezați la coadă. 

Revoluţia din 1989 nu este mitizată şi nu apare ca o salvare. Este doar un alt 
punct în istoria românilor. Nu ne este redată imaginea de după revoluție, adică 
tranziția anilor 90. Suntem lăsaţi acolo, în iluzii deșarte și neîmplinite până astăzi. 
Ca să fie ironia completă, circulară, e utilizată melodia lui Marius Ţeicu dedicată 
pionierilor, „Noi în anul 2000”. Iar ca să înţelegem ce fel de eroi suntem în 2000, nu 
trebuie decât să ne reamintim începutul spectacolului. Istoria se repetă. Contextul 
se schimbă, noi suntem la fel. 

Scenariul este construit pe mai multe paliere. Există planul social-politic ce gu- 
vernează micul destin al românului și permanenta dezvoltare personală. 

În construcţia scenică, Nica se foloseşte de tehnica dublului sens, ca și de con- 
trapunct. Dacă acţiunile actorilor sunt comice, atunci există ceva ce rupe starea 
predominantă. Vom găsi mereu în scenă contrapunctul. 

Nu trebuie uitată istoria costumelor, căci şi ele vorbesc în egală măsură de spe- 
cificul național. Maria Miu realizează în jur de o sută de costume, o adevărată pa- 
radă vestimentară, de un farmec cuceritor. 


3. Adaptarea scenică a piesei scrise 


3.1. Vremea Dragostei, Vremea Morții. Fritz Kater 


Radu Alexandru Nica: La Vremea nu am lucrat cu dramaturg. A mers oricum ușor, ca 
să zic așa. Oricum jumătate de material nu a mai intrat ulterior în spectacol. A fost 
multă risipă de creativitate. Multă s-a aruncat, o alta a intrat în Balul. De spectacolul 
ăsta (Vremea) sunt extrem de legat. Tocmai pentru că a fost o perioadă intensă de 
creativitate. Nu numai a mea. A tuturor. Atunci chiar aveam senzaţia că s-a format 
genul ăla de echipă în care toţi trăgeam la aceeași căruţă. (v. Anexa 1) 


Scrisă şi inspirată de motivele și temele filmului ungar Times stand Still de Peter 
Gothár, Vremea Dragostei, Vremea Morţii de Fritz Kater a fost numită piesa anului 
2003 de către juriul revistei germane Theater Heute. Împărțită în trei părți, piesa are 
ca temă de bază comunismul. Original scrisă, la prima vedere înţelegerea piesei 
poate întâmpina dificultăți. Kater nu respectă nici o normă ortografică, nu scrie cu 

majuscule şi nu foloseşte punctuație aproape deloc. Se trece de la vorbirea indirec- 
tă la cea directă, se schimbă timpul naraţiunii într-o clipită. Scriitura în sine propu- 
ne o convenţie şi o cheie deosebită de receptare. Temele piesei sunt de factură 
hiper-realistă însă maniera de lucru a dramaturgului german merge mai degrabă 
înspre post-dramatic. 

Prima parte a piesei se numește Tineretul unit/cor. Este de fapt o poveste în po- 
veste, în poveste, spusă de nu știm exact cine: corul. Cine este și cum funcționează 
acest cor, decide cititorul. Se poate face uşor legătura cu semnificațiile corului antic, 
cu multiplele roluri pe care acesta îl juca în tragediile grecești. Ne sunt povestite 
întâmplări tipice din viaţa adolescentină. În ciuda regimului, culmea, tinerii trăiesc, 
vibrează, suferă. Se îndrăgostesc, chiulesc, merg la liceu, au viața normală a orică- 
rui adolescent. Se narează la persona I, se aude o singură poveste. Este însă, acea 
poveste universală a tânărului licean de pretutindeni. Nu întâmplător este spusă 
pe mai multe voci la unison. Maniera de exprimare este colocvială, degajată, sub- 
iectivă, dintr-o singură suflare. 


stăteam între marion și anja la barajul de la strausberger platz limuzinele mari 
tschaika și tatra nu apăruseră încă amândouă m-au luat de braț purtam costumul 
meu nou din cord verde o să fii un bărbat frumos când te faci mare mi-a zis anja 
marion avea părul cârlionţat o parte artificial restul natural îmi spuse ea pionierii și 
profesorii de lângă noi erau neliniștiţi aşteptam deja de jumătate de oră atunci au 
apărut la început motociclete apoi mașini mici de miliţie apoi cele mari gata au trecut 
pe jos era plin de steguleţe de hârtie când am ajuns în dreptul magazinului de confec- 
ţii pentru copii fșșșșșșș o motoretă întârziată a ambalat într-o baltă și costumul meu 

nou era terminat (Kater, Vremea dragostei, Vremea Morţii) 


Titlul părții secunde este An old Movie/Gașca. Aici Kater se axează pe relaţiile 
dintre personaje, de data acesta individualizate. Astfel îi cunoaștem pe fraţii Ralf şi 
Peter, mama-Eva, unchiul Breuer, Ina, Adriana, lolanda-profesoara de dans, iar 
mai apoi diriginta liceenilor, Milan soțul lonadei și colegii băieţilor, Kirk şi Hagen. 

Eva, abandonată de soţul ei, își crește copii singură. După şapte ani de închisoa- 
re, unchiul Breuer este eliberat şi se mută în casa Evei cu care va avea o relaţie de 
dragoste. Stratul socio-politic este predominant în acest caz, pentru că destinele 
celor doi și implicit și ale copiilor au fost schimbate de regim. La școală, Peter se 
îndrăgosteşte de Adriana, dar este prea aiurit să facă ceva în această privință, aşa 
că Ralf i-o ia înainte. Kirk și Hagen sunt prietenii de nădejde ai băieţilor. Peripeţii 
după peripeții, mici rebeliuni adolescentine, drame trecătoare, joc și joacă. Rapor- 
turile dintre tineri se schimbă mereu, totul este dinamic şi accelerat. Viaţa de fami- 
lie, aşa cum e ea, cu bune și rele, se întrepătrunde cu viaţa de liceu, şi ea spumoasă 
și plină de întâmplări. Nu este scăpată din vedere nici relaţia profesor-elev. lolan- 
da, diriginta severă și inflexibilă, devine ţinta bătăii de joc a elevilor. Episodul se 
încheie cu fuga lui Peter din ţară. Se poate observa o evoluţie, o liniaritate în cres- 
cendo. De fapt, este prezentată exact tranziţia pe care cei doi băieţi, în special Peter, 

o parcurg. Ralf este un petrecăreț scandalagiu ce vrea să devină medic, iar Peter, se 
zbate — indirect și subtil — să îşi croiască și el un soi de drum. Replicile sunt extrem 
de scurte, de obicei rezumându-se la un simplu cuvânt. Discursul este extras din 
vorbirea orală, cotidiană. 

INA 

ai grijă te aşteaptă Adriana 

pe tine te așteaptă 

PETER 

bună 

ADRIANA 

bună ce faci 

PETER 

bine 

ADRIANA 

ai timp azi dacă vrei mergem la mine părinții mei sunt plecați din localitate pentru două zile 

PETER 

aș veni cu cea mai mare plăcere dar azi chiar nu pot 

INA 

bă tu eşti bătut în cap sau te prefaci 

ADRIANA tăcea dar INA ştia că e cazul să-şi ia zborul de acolo 

(Kater, Scena 2) 


Partea a trei-a se intitulează O dragoste/Doi oameni. Din nou, nu mai avem de-a 
face cu entităţi distincte, ci doar cu un el şi o ea. Zidul Berlinului a căzut şi, odată cu 
el, s-a prăbușit și naivitatea şi inocența adolescenților prezentaţi anterior. Acum 
sunt vremuri incerte, copiii devenind adulţi. Se încearcă o rememorare a ceva de- 
mult pierdut, o tânjire dureroasă și dramatică după fărâma de naivitate pierdută. 
Căderea comunismului, deși ar trebui să reprezinte o lume mai bună, mai liberă, 
coincide de fapt cu maturitatea și înmormântarea definitivă a copilăriei. Libertatea, 
paradoxal, a fost atunci, printre miile de cenzuri și reguli, lubirea este dureroasă, 
tăioasă, stagnantă. Nu există identitate, căci cu toții suntem un el şi o ea. Tot dis- 
cursul este parcă grotesc, expectorat fără limită și urmă de sfială. Este o explozie 
viscerală de sentimente, trăiri, gânduri și dorințe. Lumea devine o tornadă capri- 
cioasă, ce se învârte în jurul sexului, dragostei și dezamăgirilor. Mizere, toate. 


ea se întoarse de la cumpărături și îl găsi citind îi smulse revista din mâini îl lovi cu 
ea în cap și spuse ești homo ești chiar atât de homo încât să citești reviste pentru fe- 
mei sau poate nu îţi mai plac apoi a spus facem baie într-un vulcan și nu murim de ce 
el spuse pentru că eu îl sorb 

ce a simţit atunci între picioarele ei nu mai simţise niciodată 

au zburat înapoi iar el și-a vizitat nevasta și copilul a zis ciao tata 

şi-a amintit cum așteptase la naștere ochii aceștia care vedeau lumea pentru prima 
oară deodată ca și cum s-ar fi speriat că trebuie să înceapă sa trăiască pe cont propriu 
primul urlet 

(Kater, scena 3) 

Ca să concluzionăm, Kater într-un stil absolut fermecător, spune povestea unei 
perioade, a unui stil de viață. Pentru că Germania comunistă nu diferă cu mult de 
restul țărilor comuniste satelit, adaptarea poveștii la spaţiul românesc nu ridică o 
dificultate foarte mare. Radu Alexandru Nica, reușește cu succes o montare greu 
de egalat. 


3.2. Vremea dragostei, Vremea morţii. Spectacolul de teatru 


Spectacolul a avut premiera pe data de 27 ianuarie 2006, la Teatrul Naţional Radu 
Stanca Sibiu. În 2007 a fost dublu nominalizat la premiile UNITER pentru cea mai 
bună scenografie - Andu Dumitrescu, și Cea mai bună actriță în rol secundar — 
Florentina Țilea. Pentru realizarea spectacolului, Radu Alexandru Nica adună în 
jurul său o echipă profesionistă, unită, ce funcționează perfect, bine închegată și 
formată din cei mai apreciaţi actori ai teatrului din Sibiu. Menţionăm numele Ofe- 
liei Popii (avea să câștige în 2008 premiul UNITER la secțiunea Cea mai bună actri- 
tă pentru rolul Mefisto din Faust în regia lui Silviu Purcărete), Bogdan Sărătean 
(Premiat al Galei HOP, 2006), Florin Coșuleţ, Florentina Ţilea, Cătălin Pătru, Diana 
Fuzefan. 

Spectacolul propune un discurs despre viaţă și moarte întâmplător fixate 
într-un regim totalitar. Se demonstrează (generic vorbind) că viața nu stă în loc, că 
principiile ei de bază stau în picioare indiferent de contextul exterior. 
Adresându-se cu precădere generaţiei aflate astăzi în jurul vârstei de 30-35 de ani, 
deci care a copilărit în comunism, Nica propune o optică diferită, un unghi de 
abordare mai degrabă uman decât manifest sau tezist. Eliberarea de preconcepţia 
generală despre comunism susținută de discursurile generaţiilor părinţilor şi a 
bunicilor este de fapt miza spectacolului. 

Spaţiul de instalare este de fapt o proiecţie video pe tot ecranul din spatele sce- 
nei. Montajul ce poartă marca Andu Dumitrescu, este compus dintr-un colaj inteli- 
gent realizat ce utilizează imagini prototip pentru epoca comunistă. Este construit 
un concentrat imaginar al anilor 70. Astfel că, în caz că aţi uitat desenele cu Mihae- 
la, festivitățile pionierești, liderii comuniști, etichetele de la zahăr, orez şi gem etc., 
Nică vi le readuce în vizor. Nu sunt uitate uniformele școlare, clasicele poze de 
clasă, fabricile, peisajul urban comunist. Montajul se desfășoară pe melodia Du 
Hast, al formaţiei Rammstein, iar sunetul e dat la maxim, obligând spectatorul la 
un plonjeu rapid, brutal, în timp. 

Prima scenă propriu-zisă, ce coincide cu prima parte a piesei lui Kater este Tine- 
retul unit/Corul. Actorii sunt efectiv „scuipaţi” pe scenă de după cortină. Intră mai 
întâi fetele, îmbrăcate în uniforme de liceu, cu codițe, fundiţe și cordeluțe. Apoi 
băieţii îmbrăcaţi şi ei în uniforma școlară. Trag adânc aer în piept şi încep să spună, 
la unison textul, ca pe Tatăl Nostru. Sunt povestite la persoana I aventurile și păţa- 
niile specifice pubertăţii. Pe un fond al eliberării hormonal-sexuale, adolescenţii 
povestesc fără inhibiţii şi cenzură scene din viaţa lor. Cu un aer de naivitate sunt 

rostite remarci răutăcioase, poveşti cinice (fără a fi totuşi conștientizate), o întreagă 
disecţie a lumii adolescenților. Se produce un efect de distanţare brechtian, o obiec- 
tivare ciudată a discursului grupului. Fiecare coreut va fi pe rând unul din perso- 
najele despre care se povestește. Cuvintele sunt însoțite mereu de modulări gestua- 
le construite fie prin coregrafie, pantomimă sau combinaţii între aceste tehnici. 
Acum se depășesc tabuurile, se declanșează sexualitatea incipientă, se descoperă o 
nouă dimensiune a existenţei adolescentine. La ieșirea din scenă, „dirijorul” corului 
devine profesorul ce verifică batista, cordeluţa și unghiile elevilor. Fetele trec cu 
bine de control, însă băieţii sunt traşi la răspundere pentru acel centimetru în plus 
la lungimea părului. 

Se trage cortina. În spate, pe ecran, este proiectat un bec aprins, supradimensio- 
nat. În stânga faţă, se află o masă și două scaune. În dreapta, va intra la scurt timp 
un pat în care dorm Ralf și Peter, în braţele mamei lor, Eva. Cu puternice elemente 
de deteatralizare şi reteatralizare, această secvenţă secundă va fi construită într-un 
registru cinematografic. Pe rând, actorii vor fi când naratori omniscienţi şi omni- 
prezenţi, când personajele în cauză. Scena e într-o permanentă schimbare. Vor fi 
intrări şi ieşiri abrupte din scenă, nu va fi loc pentru o psihologizare puternică a 
personajelor și a situaţiilor. Pentru decodificarea mesajelor, se apelează în perma- 
nenţă la memoria spectatorului. Nu sunt date explicaţii suplimentare, nu sunt di- 
secate motivele şi consecințele acțiunilor personajelor. Ele sunt pur şi simplu expu- 
se brut, direct. 

Dimensiunea epică a formei scenice nu face decât să confirme că manifestul, 
scris de regizor în chiar anul producţiei spectacolului, poate fi realizat și în practi- 
că. De fapt, se povesteşte ceva prin intermediul, fie al naratorului, fie al personaju- 
lui. Fireşte, eroii nu sunt eroi. Căci, Mama, Unchiul, Ralf, Peter, Ina, Adriana, Io- 
landa nu sunt decât transpuneri individualizate, aleatorii, ale unor generații. 
Povestea este mai aproape de realitatea cotidiană decât ar părea. Nu există senzați- 
onal, nu există excepţia. Există doar destine mici, nesemnificative, dar care vorbesc 
mai mult despre viaţă decât orice excepţie, orice caz particular deosebit. 

Spre deosebire de text, unde dimensiunea politică este mult mai pregnantă, în 
cazul spectacolului, aceasta este redusă de multe ori la simboluri sugestive, cu 
trimiteri metatextuale la realitatea comunistă. Accentul nu cade decât sporadic pe 
latura comunistă, fiind mult mai importantă sfera umanității și a vieții. 

Scenografia va susține pe deplin conceptul poetic la regizorului. Funcţionalita- 
tea decorului este impresionantă. Așa cum am afirmat în paginile anterioare, 
valenţele spaţiului şi ale decorului vor fi speculate la maxim și schimbate în 
permanenţă. Construcţia scenică și situațională, de o precizie matematică surprin- 
zătoare, determină ritmul, cadenţa alertă a întregului spectacol. Semnificaţia este 
construită pe sugestie şi pe abstract. Ca exemplificare, voi lua cazul scaunelor. Uti- 
litatea lor de bază este speculată la maxim. În funcţie de scenă, moment, loc, 
situație etc., obiectul în cauză va deveni banchetă de mașină, bancă în parc, scaun 

profesoral, bancă şcolară, gard, piedestal. Se poate face același exercițiu cu toate 
obiectele folosite în scenă. 

Ca tehnică actoricească, improvizaţia și distanțarea dau tonul. Actorii reacţio- 
nează la stimulii externi, fizici, înainte de a psihologiza acţiunile. Fiind vorba în 
mare parte de adolescenţi, se poate crea astfel un univers al impulsurilor. 

Cea mai logic-coerent construită parte a spectacolului, scena a doua, urmăreşte 
tachinările și iubirea tinerilor. În paralel cu viaţa de liceu, este viaţa de acasă. Sunt 
construite variante universale ale celor două spaţii matrice de formare a individu- 
lui. La școală sunt surprinse sala de clasă, culoarul, sala de sport, curtea şcolii. Aca- 
să, Peter şi Ralf împart spaţiul cu mama și cu unchiul întors de curând din închi- 
soare. 

Ca şi în prima parte, şi acum se râde copios. Frământările interioare ale liceeni- 
lor sunt mai degrabă tratate cu ironie şi umor decât cu dramatism şi seriozitate. 
Însă în orice glumă există dimensiunea adevărului. Aventurile se succed rapid, 
protagoniștii fiind caracterizați de micile rebeliuni specifice vârstei. Se revoltă în 
faţa profesorilor şi a sistemului şi nu se gândesc o secundă la consecinţe. 

Spre finalul scenei, destinele încep să capete noi direcții. Kirk și Peter se hotă- 
răsc să fugă din ţară. Nu însă înainte de o ultimă aventură cu gaşca. Se vorbește 
puţin, dar se joacă mult. Pe fundal se aude Bob Dylan, You Belong to me. Pe scenă 
nu e strop de apă însă tinerii sar în lac, înoată, stau la plajă. 

Toţi stau pe marginea râului de graniţă. 

ADRIANA: peter, să mai dai câte un semn. 

PETER: de-ndată ce ajungem dincolo. promit. 

peter voia să devină cowboy, să călărească, să tragă cu pușca și să nu se spele cu săp- 
tămânile. sau poate doar pe mâini. dar odată și odată mirosul ei va fi dispărut, iar 
atunci ce să facă? (Nica, Versiunea Scenică) 


Partea a treia este, cu siguranţă, cea care duce provocarea până la capăt. Mai 
degrabă performance decât scenă clasică de teatru, secvenţa a treia împinge excesiv 
limitele convenției dinamicii scenice. Sunt instalate microfoane, sunt aduse în scenă 
masa, patul, scaunele. Însă nici unul din aceste obiecte nu va fi folosit ca atare. 

El şi Ea vor fi, pe rând, toţi actorii. Povestea spusă este universală, nu are nevoie 
de referinţe temporale, spaţiale, topologice. Fiecare actor își realizează partitura, 
singur, fără a relaţiona direct cu restul. Singurele interacțiuni sunt menite tot pen- 
tru a defini, în tuşe grafice, un univers intim, personal. Totul este o sârmă de acro- 
baţie pe care actorii fac echilibristică. Orice greşeală poate fi fatală. 

Ritmul este ameţitor, se ţipă, patul se roteşte cu o viteză scăpată de sub control. 
Tensiunea provocată de activarea simultană a tuturor elementelor din scenă (în 
special auditive, dar şi vizuale) ajunge să fie insuportabilă. Toate obiectele sunt 
investite cu suflu, par de multe ori mai vii decât personajele încremenite în frustră- 
rile și nefericirile lor. Energia declanșată este sfâșietoare, devastatoare, apocalipti- 

că. Şoaptele actorilor răsună de multe ori mai puternic decât ţipetele lor. Iubirea 
este aproape moartă sau, în orice caz, încremenită pentru totdeauna. 


3.3. Hamlet. Spectacolul de teatru 


Teatrul nu trebuie să mai fie o artă de care te apropii, ca spectator, cu mare respect și 
să fii dat pe spate de tot ceea ce vezi. Dimpotrivă, teatrul trebuie să fie sincer, cinstit 
şi un mod extrem de personal de a comunica ceva. Eu cred că e cu atât mai mult ne- 
voie de un astfel de teatru, în contextul în care, oricum, toată viaţa este teatralizată: 
Viaţa politică, mass media etc. Și atunci teatrul nu are cum să concureze cu ele. Nu 
are mijloacele necesare pentru asta. Atunci teatrului nu-i rămâne decât să fie un fel 
de formă ingenuă de a comunica niște adevăruri interumane. (Nica, Anexa 1) 


Într-un basm, sau în bildungsroman, eroul trece prin multe încercări grele pe 
traseul maturizării sale. În lumea teatrului, se vehicula cândva ideea că testul su- 
prem de care trebuie să treacă un regizor ar fi montarea lui Hamlet de William Sha- 
kespeare. La 28 de ani, Radu Alexandru Nica montează la Teatrul Naţional Radu 
Stanca celebrissima piesă de teatru. Premiera a avut loc în 16 martie 2008. 

Echipa formată în jurul regizorului este extrem de valoroasă. Scenografia și 
light designul sunt semnate de Dragoș Buhagiar (prima colaborare dintre cei doi), 
coregrafia — Florin Fieroiu, muzica originală - Vlaicu Golcea, adaptarea scenică — 
Oana Stoica, proiecția video — Daniel Gontz. 

Procesul dramaturgic parcurs a fost unul realmente dificil, după cum susţine 
regizorul. Iniţial, s-a dorit o retraducere integrală a textului într-o cheie contempo- 
rană. Dar noul text, spune Nica, „Nu a fost bine. Mi-am dat seama că prin retradu- 
cerea integrală a textului s-a obținut o versiune extrem de banală, care nu mai avea 
niciun fel de poezie”. 

Recitirea revitalizată pe care și-o dorea Nica nu presupunea pierderea poeziei și 
a parfumului shakespearian. După elaborarea mai multor variante scenice, Nica 
rămâne totuși relativ fidel formei poetice iniţiale. Însă paradigma de interpretare 
este schimbată total. Hamlet este în primul rând recitit cu mintea şi cu conceptele 
specifice zilelor noastre. Schimbarea majoră survine la acest nivel de receptare. Nu 
atât forma fizică a textului este modificată (deși piesa inițială este semnificativ re- 
dusă ca dimensiune şi concept) cât semnificaţiile ei și valoarea situațională. Deși 
poate fi acuzat de reducționism, conceptul propus de Nica trebuie citit şi receptat 
într-o altă cheie. În căutarea specificului teatral, regizorul observă foarte bine o 
mutație generală la nivel de receptare. Când mass media dispune de mijloace pu- 
ternice de expresie, când bombardamentul informaţional sufocă capacitatea de 
receptare a publicului, teatrului nu îi rămâne decât să îşi reevalueze poziția în soci- 
etate, renegociind rolul pe care l-ar mai putea deţine: 


Conceptul e legat și de mentalitatea zilei de astăzi. Azi mi se par ridicole tot felul de 
conflicte fabricate, duse la extrem. Nu cred că ele mai spun mare lucru. Acum, marea 
problemă e că aparent nu e nici o problemă. Și atunci te raportezi un pic altfel la lu- 

me. Nu te mai poţi raporta la modul conflictual clasic. Acum conflictualitatea e cu to- 
tul altfel, e cumva subînţeleasă. E mult mai fină și nu este băgată în ochi. (Nica, Ane- 
xa 1) 


Ceea ce caută Nica este o regândire şi o reconceptualizare a conflictului. Dacă 
piese canon sunt construite pe tiparul eroului excepţional în situaţii excepționale, 
astăzi un asemenea construct nu ar putea fi mai mult decât un divertisment pentru 
aventurile blockbuster de cinema. Plecând de la aceste premise, citirea în termeni 
actuali şi cu acest sistem de receptare, Hamlet nu mai poate fi eroul mitizat, 
excepțional. El va deveni cu totul altceva. Anomaliile sociale contemporane împing 
individul spre schizofrenie și nebunie. Și atunci, când nebunia a devenit firească, 
cum am putea să mai reacționăm la nebunia „clasică”, mimată sau nu, a 
Hamletului shakespearian? 

Nica nu face o simplă transmutare de timp şi spaţiu. El regândeşte temeinic toa- 
tă profunzimea piesei și o adaptează erei profund digitalizate. 

Ce înseamnă astăzi sublim? The delightful horror — despre care vorbea Edmund 
Burke în secolul al XIX-lea, este până la urmă bazat pe teroare, voinţă, durere, cru- 
zime. Termeni ce, după părerea mea, desemnează tensiunea născută din realitatea 
virtuală (cu care suntem obligați să interacționăm — mass media, computerul, in- 
ternetul) intrată în fricţiune cu realitatea cotidiană a existenței umane. Omul este 
supus în permanenţă unui discurs mediatic halucinant. Manipularea în masă, de- 
naturarea permanentă a realității de către media supun capacitatea de percepție a 
publicului unui stres permanent ce, până la urmă, devine un mod de a supravieţui. 

Căci Hamletul lui Nica speculează exact această zonă de conflict, social de ce nu, 
ce poate duce la o reactualizare a conceptului estetic al sublimului. 

Spaţiul construit de Nica-Buhagiar este extrem de solicitant pentru spectator. 
Doi pereţi negri-lucioşi sunt aşezaţi în triunghi, în așa fel încât se creează o imagine 
în perspectivă. Deasupra, tot în triunghi, este un ecran imens, înclinat, pe care vor 
fi proiectate imaginile video. Se creează o iluzie optică de profunzime, ca și cum 
am privi un coridor infinit, distorsionat. În capătul „tunelului” este un așezat un 
televizor. Ca şi cum luminița de la capătul tunelului este tot o iluzie. Decorul, așa 
cum ne-a obișnuit deja Nica, este minimal, funcţional. În față este un microfon. 

Spectacolul începe cu replica lui Horaţio „Cine e acolo? Stai! Parola!”. Ambigui- 
zare voită, căci întrebarea poate fi adresată şi publicului. Oricum, discursurile ţinu- 
te cu microfonul în mână vor avea această dublă valență. Ele fac parte din narațiu- 
nea efectivă a piesei, dar capătă şi valoarea permanentă de metateatrului. Găselniţă 
profund anitiiluzionistă, microfonul va fi mereu un liant între public și personaje. 
Pe rând, în această scenă, ca la o paradă, toate personajele vor spune ceva la micro- 
fon. Doar Hamlet va tăcea. Se stabileşte status quo-ul. Claudius se căsătoreşte cu 
Gertrude, Laertes pleacă în Franţa, Hamlet rămâne la curtea de la Elsinor. Nouta- 
tea vine însă în cazul personajului Horaţio. Valoarea acestuia este cu totul schimba- 
tă faţă de piesa iniţială. Așa că Horaţio devine observatorul lucid al destinelor per- 

sonajelor (el va filma mereu întâlnirile dintre Hamlet și Ofelia. Hamlet și Claudiu 
etc.) şi va fi un soi de dublu al conștiinței lui Hamlet. 

Din punct de vedere narativ, spectacolul urmăreşte coerent şi logic evoluţia po- 
veştii lui Hamlet. Numărul personajelor este redus drastic. În povestea lui Nica nu 
rămân decât Hamlet, Ofelia, Claudius, Gertrude, Polonius, Horaţio, Laertes şi cei 
doi Gropari. Viaţa de la curtea Danemarcei nu prezintă interes pentru regizor. De 
fapt, toată povestea este simplificată şi adusă doar în sânul familial, scena fiind în 
diverse cazuri sufrageria familiei (Sala de tron fiind tradusă astfel). De asemenea, 
pentru a păstra latura publică a familiei, se fac mereu referiri la păstrarea imaginii 
şi a aparenţelor. Hamlet, mimând nebunia, va lua în repetate rânduri microfonul 
(ca şi cum ar fi la un show de televiziune) playing the fool (imagine ușor de recunos- 
cut, aluzie la mascarada politică şi mondenă din media). 

Toată mizanscena este construită pe ideea „Vremea și-a ieşit din minţi”. Timpu- 
rile sunt extrem de tulburi, spaţiul este scufundat, iar, așa cum vom vedea în final, 
noi cu toţii vom fi îngropați. 

Personajele reprezentaţiei diferă mult de cele shakespeariene. Din caietul pro- 
gram aflăm că Hamlet este mai degrabă rebelul fără cauză. Consider că explicația 
este puţin facilă deoarece Hamlet, sub hainele retro-trendy pe care le poartă, este 
prin esență mai mult de atât. Ofelia este atipic extrem de vioaie și veselă la început, 
pentru ca, la final, să ajungă o legumă, o prezenţă absentă. Cuplul Claudiu- 
Gertrude este probabil cel mai fidel redat. Ambii sunt parșivi, egoiști, preocupaţi 
de imaginea lor. 

Scena de teatru în teatru nu este nici mai mult nici mai puţin decât o şedinţă de 
psihodramă. Deoarece, oricum, universul lui Hamlet a fost redus la dimensiunea 
intimă a familiei și demascarea crimei este făcută în aceeași manieră. Fiecare per- 
sonaj îşi joacă rolul. Gertrude devine Regina din Piesă, Claudius primeşte numele 
de Lucianus. Piesa jucată este Cursa de Şoareci de William Shakespeare. 

Pe tot parcursul reprezentaţiei se simte o estetică a distanţării. Astfel, Hamlet 
vorbește despre Povestea Hamlet și Ofelia ca și cum ar fi două lucruri distincte. 
Hamlet nu este nicidecum acel Hamlet. Tot pe fondul efectului de alienare sunt 
construite momentele de adresare directă publicului. Polonius spune „Onorat Pu- 
blic”, Horaţio se așează pe buza scenei și se adresează la rândul său spectatorilor. 
În general, întreg discursul rostit în fața microfonului este fals, mincinos, manipu- 
lator (ca la televizor). Se alternează mereu dimensiunea publică și cea privată. 

Proiecţiile video însoțesc (şi nu dublează niciodată) acţiunea scenică. Nica solu- 
ţionează apariția fantomei prin imaginea video a regretatului actor sibian Virgil 
Fronda. (Element de un impact emoţional puternic pentru publicul local). Interfe- 
renţele și bruiajul suferit de virtual (se simt la apariția fantomei) nu sunt nici ele 
întâmplătoare căci e de fapt simbolizată îngemănarea celor două dimensiuni (ava- 
tarul virtual poate influenţa şi intervine în existența reală a individului). 

Concluzii 


Nu există niciun dubiu ca Radu Alexandru Nica este un regizor complex, matur, 
cu perspective viitoare solide. Spectacolele lui sunt coerente și fidele unui concept 
teoretic — deteatralizarea. Este dinamic, surprinzător, inventiv şi ghiduş. Cu toate 
că se poate trasa o direcţie tipică lui, nu se poate vorbi de o încremenire și o plafo- 
nare într-o estetică și stilistică repetitivă. În jurul său adună oameni valoroși ce își 
aduc contribuţia netă la construirea unui spectacol coerent, viu, actualizat. Cum el 
însuși afirmă, este nevoie de energie, mult dinamism și inițiativă pentru a realiza 
ceea ce îţi propui. Și nu în ultimul rând rigoare, disciplină și diplomaţie. 
Da, eu cred în echipă. Nu cred într-un spectacol de Radu Nica. Nu cred în asta. Nici 
nu m-ar interesa. Aș înţelege asta la Afrim, Purcărete ... deși Purcărete nu are orgoli- 
ul ăsta, dar la alţii care sincer nu au nici un fel de semnătură, nu au nici un fel de par- 
ticularitate.... Pe mine mă interesează să descopăr lucruri noi, cumva diferite. Proba- 
bil că se disting anumite elemente proprii, dar nu aș vrea să fiu tributar unui stil, 
pentru că te paşte autopastișa. Nu vreau să repet la infinit aceleași lucruri. 


Anexa 1 
Interviu Radu Alexandru Nica, 20 mai 2011, Sibiu 


Partea I: Deteatralizarea 


Ivona Vistraș: Ce este deteatralizarea și cum se reflectă acest concept în specta- 
colele tale? 

Radu Alexandru Nica: Cred ca acest concept afectează foarte mult ceea ce fac 
eu. Asta este direcţia. Că așa zisa criză de teatru în care ne aflăm de foarte mult 
timp se învârte în jurul acestei idei. Astăzi, pentru a aduce un aer proaspăt teatru- 
lui, totul depinde de deteatralizare. Se caută forme noi de teatru. Deteatralizarea 
este o direcţie care a început de fapt mai demult pe filieră Artaud. Ideea de bază e 
să aboleşti convenţia teatrală, adică, nu ne mai identificăm cu personajele ci pro- 
punem cu totul altceva; suntem noi care suntem prezentaţi pe scenă. Cred că apro- 
pierea asta a teatrului de performance e direcția cea bună. Teatrul nu trebuie să 
mai fie o artă de care te apropii, ca spectator, cu mare respect şi să fii dat pe spate 
de tot ceea ce vezi. Dimpotrivă, teatrul trebuie să fie sincer, cinstit şi un mod ex- 
trem de personal de a comunica ceva. Eu cred că e cu atât mai mult nevoie de un 
astfel de teatru, în contextul în care, oricum, toată viaţa este teatralizată: Viaţa poli- 
tică, mass media etc. Şi atunci teatrul nu are cum să concureze cu ele. Nu are mij- 
loacele necesare pentru asta. Atunci teatrului nu-i rămâne decât să fie un fel de 
formă ingenuă de a comunica niște adevăruri interumane. Dacă e până acolo, 
Brecht, prin efectul lui de distanţare și prin reforma lui, a iniţiat tot o formă de 
deteatralizare, doar că după părerea mea e doar un început. E vorba de o formă 

prin care subminezi teatralitatea, dar nu aduci neapărat ceva în loc. E o formă con- 
flictuală între teatral şi non-teatral, din care se face teatru, se naște un soi de con- 
flict. Dar, de fapt, dacă e să fim cinstiți, până la urmă e tot vorba de o formă teatra- 
lă, de naşterea tensiunii. E tot un construct de tip conflictual. Ori, cred că de- 
teatralizarea presupune, pe lângă dezbărarea de personaj, de story, şi dezbărarea 
de conflict, de zona conflictuală. Conceptul e legat şi de mentalitatea zilei de astăzi. 
Azi mi se par ridicole tot felul de conflicte fabricate, duse la extrem. Nu cred că ele 
mai spun mare lucru. Acum, marea problemă e că aparent nu e nici o problemă. Și 
atunci te raportezi un pic altfel la lume. Nu te mai poţi raporta la modul conflictual 
clasic. Acum conflictualitatea e cu totul altfel, e cumva subînțeleasă. E mult mai 
fină şi nu este băgată în ochi. 

I.V: Şi care sunt mijloacele de construcție a unui spectacol în această estetică și 
în ce măsură ţine de ideea regizorală, de actor, sau scenograf etc. 

R.A.N: Cred că e important să ne dezbărăm de regizorul tiran, de regizorul care 
îşi construiește tot. Trebuie să fie o formă mult mai democratică de construcţie. 
Regizorul se retrage mai degrabă în poziția de arbitru, coordonator, antrenor. Cam 
ca în managementul modern. E o echipă în care oamenii sunt foarte liberi. Sigur, ei 
construiesc în direcția unui concept, cred eu, pentru care regizorul e responsabil. 
Dar trebuie să avem de-a face cu creatori liberi, sau mai precis cu oameni liberi, 
care, evident, dacă nu sunt liberi nu pot fi creatori. Acest aspect îi priveşte pe abso- 
lut toţi. De la compozitori, actori, scenografi, absolut toată lumea trebuie să fie 
liberă. Eliberarea de sechelele trecutului naște ceva nou. Nu aș putea spune că am 
o metodologie fixă pentru a face un asemenea spectacol. Aș putea să mă leg de 
text, pentru că acesta te obligă automat la anumite lucruri. Eliberarea de text ar fi 
una dintre variante. Bine, dar, în același timp, dramaturgul poate scrie pentru un 
anumit proiect mai special, pentru o idee.... Dacă aș avea o metodologie, aș scrie o 
carte despre asta. Încă nu o am și mă bucur că nu o am. Sunt încă în căutări. Nu 
cred că există o rețetă. În orice caz, ea s-ar circumscrie unei forme controlate de 
libertate. Trebuie găsită o formă de libertate în care se poate face un mix între crea- 
tivitatea tuturor, dar în care ea e totuși direcționată. Ea nu e ţinută în frâu puternic. 
Fiecare trebuie să fie egal îndreptăţit cumva. Sună vag, deocamdată, dar despre 
asta e vorba. Nu întâmplător cred într-o formă de spectacol care se naște mereu și e 
mereu altfel, într-o formă de improvizație, dar care, idealmente, nu ar avea super- 
ficialitatea unui teatru sport, de pildă. 

I.V: Spectacolele tale sunt foarte gândite şi funcţionale.... 

R.A.N: Acest lucru vine ulterior. E o fază terminală în care lucrurile se fixează. 
Nu mi-ar plăcea să le fixez, doar că sunt forțat de împrejurări. N-ai timp într-o lună 
şi jumătate să faci un spectacol care să funcționeze extrem de bine și foarte liber. El 
se naște dintr-o mare libertate și ulterior el este cumva îngheţat sau mai bine zis, 
învelit în ceară, ca la Madame Tussauds. Nu e asta forma pe care mi-o doresc. 
Forma pe care mi-o doresc ar trebui să fie de o mare libertate și să fie o matematică 

simplistă cumva. Ca să nu se mai vadă matematica şi ca ea să funcționeze doar ca 
un suport, ai nevoie de foarte mult timp. În România, nu știu unde s-ar putea face 
aşa ceva. Cred că nu se poate face deocamdată. Sau, probabil, dacă aș fi un regizor 
cu numele lui Andrei Șerban la puterea a șaptesprezecea, poate aş reuşi să am o 
chestie de genul acesta. 

I.V: Decorul folosit de tine e pus în valoare extrem de bine și este folosit sub o 
mulțime de forme.... 

R.A.N: Da, e un impuls ludic şi e o formă de teatru sărac, dar bineînţeles fără 
greutatea lui Grotowski. Construcția ar trebui să fie mereu altceva. La fiecare re- 
prezentaţie să devină altceva. Aia m-ar interesa pe mine. M-ar interesa un specta- 
col care într-adevăr să se dezvolte în timp real. Pentru a găsi forma structurală 
pentru un asemenea spectacol care e mult mai laxă, dar în același timp ea nu te lasă 
să aberezi, sau şi aberaţia să fie în limita bunului simţ trebuie mult timp. Nu-mi 
dau seama care sunt mecanismele, dar m-ar interesa foarte tare să le aflu; eu nu 
sunt în faza în care să ştiu asta. Sunt în faza în care ştiu ce m-ar interesa, cam cum 
ar trebui să arate. Ar fi nevoie de un proiect care să se întindă pe foarte multe luni 
de zile, poate chiar un an, în care mulți oameni să se implice strict în chestiunea 
asta. Să facem o formă de teatru foarte apropiată de mișcare, mi-o închipui eu, 
pentru că textul e limitativ, e tot schematic și, în niciun caz, nu ajunge la profunzi- 
me. A devenit funny și cam atât. 

I.V: Deci nu e întâmplător că în spectacolul Balul nu există text vorbit.... 

R.A.N: Evident, nimic nu e întâmplător. Pe de altă parte, Balul este, cred, cel 
mai comercial spectacol al meu. Acolo am mizat pe niște chestiuni chiar comercia- 
le. El s-a născut din improvizație, dar ca structură aproape că am mers după o 
rețetă. Acolo sunt tipologii haioase și tipice, sunt alternări, dramaturgic vorbind, de 
evenimente comice şi dramatice și aşa mai departe. Nu știu dacă Balul este cel mai 
reprezentativ din acest punct de vedere. El este un spectacol foarte teatral. Cred că 
partea a treia din Vremea Dragostei Vremea Morţii, în alte condiţii, dacă am fi avut 
suficient timp și să fie un spectacol în perfectă devenire, cred ca aia ar fi fost 
într-adevăr materializarea deteatralizării, aşa cum mi-o închipui eu. Adică el nu 
trebuie să fie nici superficial, ar avea și o structură nouă şi nu ar comunica banali- 
tăţi. Asta îmi place mie la dans. La performace îmi place că, într-o formă banală, 
sunt comunicate lucruri deloc banale. Ca să însumez cam ce am zis până acum, 
cred într-un teatru deteatralizat, prin altoire cu dans și cu performance. Astea cred 
că sunt direcţiile. 

I.V: Crezi că reteatralizarea şi deteatralizarea au puncte de convergență? 

R.A.N: Reteatralizarea este antiteză, adică un punct de reper foarte puternic, 
foarte important, care a creat câteva zeci de ani spectacole incontestabile, dar care 
azi nu mai sunt valabile. Genul ăsta de spectacole nu este în congruenţă cu epoca 
în care trăim. Reteatralizarea era o perfecționare a convenției, deteatralizarea este o 

schimbare de paradigmă esenţială. De la Aristotel la Brecht şi Artaud, teatrul a 
însemnat iluzie. Teatrul deteatralizat este unul profund antiiluzionist. 


Partea II: scenariul de film adaptat teatrului 


Ivona Vîstraş: De ce scenarii de film? 

Radu Alexandru Nica: Răspunsul este foarte banal. De ce scenarii de film? Pen- 
tru că, din păcate, sunt mai bune decât 99,99% dintre textele de teatru contempo- 
ran. Scenariile de film surprind mai bine şi mai în profunzime contextul zilelor 
noastre. Nu toate, evident, doar unele. Aş monta cu mare plăcere texte de teatru 
contemporan, doar că nu le-am găsit. Nu am acces la ele. Pot să spun că sunt destul 
de harnic şi citesc texte contemporane. Din punctul meu de vedere, sunt sume de 
banalităţi în care ştirile de la ora cinci se împacă cu ştirile de la ora șapte. Exagerez 
puţin. Citesc textele premiate și sincer sunt foarte puţine cele care spun ceva. 

I.V: Pornești de la scenariul scris sau de la filmul propriu-zis? 

R.A.N: Pornesc mereu de la scenariul scris. Dacă aș pleca de la filmul propriu- 
zis, ar fi un pericol de influență. De exemplu, Breaking the Waves nu-l mai văzusem 
din facultate, și asta a contat foarte mult, pentru că am rămas cu o senzație. Așa că 
am luat scenariul de film şi am lucrat pe el. Pentru că, dacă nu, prezenţa filmului ar 
fi copleşitoare şi nu ai mai putea construi ceva nou. Şi atunci, demersul ar fi perfect 
inutil. Să faci un spectacol la fel ca filmul, doar că mai prost, nu reprezintă niciun 
fel de miză. Nu am o motivaţie, o estetică specială, pentru care eu caut să fac adap- 
tări de film. Ce îmi convine foarte mult la scenariul de film este scriitura cu replici 
scurte. Mă cam disperă un pic zona asta de post-dramatic în care se monologhează 
la nesfârșit. Scenariile de film au dialoguri foarte bine scrise, teme interesante. De- 
sigur, zona post-dramatică, dacă ar fi să o iau pe o linie foarte coerentă cu ideea de 
deteatralizare, presupune în bună măsură teatru monologal în care nu mai există 
conflict, situaţie. Doar că nu sunt nişte texte foarte bine scrise. Probabil că următo- 
rul pas pe care ar trebui să îl fac e să am un proiect, o idee pe care împreună cu 
dramaturgul și echipa să îl scriem, să construim noi totul cap coadă. Nu știu, dau 
un exemplu de tema, artificialitatea vieții. Şi să construim împreună în jurul subiec- 
tului ales. 

LV: În meseria ta de profesor, lucrezi cu studenţii pe aceste direcţii discutate 
până acum? 

R.A.N: Nu, nu am mers în zona asta decât, întrucâtva, cu studenţii de la Târgu 
Mureș, pentru că ei sunt masteranzi. Studenţii, din păcate, nu sunt învăţaţi nici ce 
înseamnă teatru clasic. La noi apasă Stanislavski mult prea tare şi preocuparea mea 
principală este să fac studenţii să se rupă de acest psihologic. Modul acesta de a 
face teatru chiar nu se potriveşte cu mulți actori și devine din ce în ce mai incon- 
gruent cu modul de a gândi al tinerilor din ziua de azi. Degeaba îi spui să intre în 
trecut lor, că nu au ce face cu el. Nu au o formă în care să pună treaba asta și de- 

mersul devine inutil și ineficient. Am mers la studenţii de la masterat care au deja 
însuşite modalităţile astea și, împreună, am încercat să lucrăm altfel. 

I.V: Eşti printre puţini regizori care lucrează în permanenţă cu un dramaturg... 

R.A.N: Nu e așa, la teatrul maghiar se lucrează la fiecare montare cu un drama- 
turg. Tompa lucrează cu dramaturg. 

I.V: Dar teatrul maghiar e o excepţie ... el așa funcţionează ca instituţie.... 

R.A.N: Da.... Într-adevăr, cred că toate teatrele maghiare au meseria de drama- 
turg ... sau cel puţin teoretic, au funcţia asta în teatru. 

I.V: De obicei, marii regizori români nu colaborează cu un dramaturg... 

R.A.N: Da. Se lucrează mai puţin cu dramaturg... Da ... marii regizori au ră- 
mas cumva tributari modelului teatral.... E alegerea fiecăruia.... De exemplu, Gea- 
nina Cărbunariu e și dramaturg, și regizor. Dar ea lucrează într-o zonă care pe 
mine personal nu mă interesează. 

I.V: Ţi-ai format o echipă sau un dramaturg cu care colaborezi? 

R.A.N: Nu, în zona asta a dramaturgului nu pot zice că am găsit o echipă. Am 
găsit o echipă cu care lucrez foarte bine cum ar fi Fieroiu pe coregrafie, Buhagiar pe 
scenografie, dar nu pot zice acelaşi lucrul despre dramaturgie. Am încercat mai 
multe variante. Au fost încercări foarte fructuoase, dar nu s-a legat neapărat o 
echipă. Eu nu am lucrat cu același dramaturg de două ori. Asta zice ceva. Cred 
foarte mult în chestiunea asta, în lucrul cu dramaturgul. Şi dintr-un soi de comodi- 
tate, dar nu în sensul rău al cuvântului. Dacă aș avea dramaturg, m-aș putea con- 
centra pur și simplu de partea creativă. E mult mai productiv așa. Dacă mă decid 
să merg, pe o direcție de proiect, atunci cred că dramaturgul ar fi indispensabil. De 
asemenea, cred că e foarte important un dramaturg; și în abordarea unui text clasic 
pentru dramatizare. El e mult mai atent la ce se înţelege, are un raport mult mai 
bun, sau ar trebui să aibă, cu tot ce a scris respectivul autor dramatic. 

I.V: Cum se realizează colaborarea efectivă cu un dramaturg? 

R.A.N: Până acum, am plecat mereu de la propunerile mele, așa a fost să fie. 
Asta nu înseamnă că propunerile dramaturgilor ar putea fi rele. Există câteva pro- 
iecte, dar pe care, din păcate, nu am reușit să le ducem la final. După propunere, 
începem să lucrăm la versiunea scenică. Lucrăm împreună, ne batem capul împre- 
ună. Eu vin cu ideea, cu proiectul de regie și spun ce anume mă interesează. În 
funcţie de asta, dramaturgul face versiunea scenică. Dar, până la urmă, am lucrat 
în mod diferit cu fiecare dramaturg. Într-un fel am lucrat la Balul, care era, să zi- 
cem, un model foarte clar, și apoi, pe modelul ăla foarte clar, am lucrat împreună la 
chestiuni precum ce anume se povestește în fiecare dintre epoci, ce personaje 
avem. Și cam atât a fost lucrul cu dramaturgul, la Balul. La Hamlet, de exemplu, au 
fost foarte multe versiuni. S-a pornit de la retraducere integrală a textului. Nu a 
fost bine. Mi-am dat seama că, prin retraducerea integrală a textului, s-a obținut o 
versiune extrem de banală, care nu mai avea nici un fel de poezie. Dacă din tradu- 
cere există viziunea, textul devine foarte simplificat însă, în același timp, se pierde 

parfumul shakespearian, care mie îmi place foarte mult. Poate sunt paseist, dar mie 
îmi place foarte mult exprimarea metaforică, simbolică. Un parfum special are și 
limba liturgică. Limba română liturgică are un parfum cu totul și cu totul aparte. În 
final, scenariul s-a schimbat radical. S-a plecat într-o direcţie şi s-a ajuns în cu totul 
altă parte. La Vremea, nu am lucrat cu dramaturg. A mers oricum ușor, ca să zic 
aşa. Oricum, jumătate de material nu a mai intrat ulterior în spectacol. A fost multă 
risipă de creativitate. Multă s-a aruncat, o alta a intrat în Balul. De spectacolul asta 
(Vremea) sunt extrem de legat. Tocmai pentru că a fost o perioadă intensă de creati- 
vitate. Nu numai a mea. A tuturor. Atunci chiar aveam senzația că s-a format genul 
ăla de echipă în care toţi trăgeam la aceeași căruță. 

I.V: Cum a ajuns Horaţio singurul personaj care rămâne în picioare? 

R.A.N: Asta a fost una din ideile regizorale. Apoi această idee a fost împlinită 
din punct de vedere dramaturgic. S-a mers în direcţia aia, ca text. Tot întâmplător a 
fost ideea mea și scena de teatru în teatru, ca şedinţă de psihodramă. Şi, mai apoi, 
în funcție de aceste idei, se lucrează textul. Aici intervine treaba dramaturgului. El 
găseşte soluţiile. De exemplu, ne-am gândit cum puteam face scena de psihodra- 
mă. Plecăm de la Polonius, care a fost şi el cândva actor. Apoi toată scena devine 
verosimilă și posibilă. Ideea e să discuțţi, să negociezi. Multă negociere și discuţie. 

LV: În cazul Breaking the Waves? 

R.A.N: Acolo am încercat să găsesc și lucruri care se pot face necesarmente doar 
în teatru. Acolo a fost o polemică cu structura filmului. Adică m-am preocupat de 
ce se poate face în teatru și e foarte verosimil și nu se poate face în film. O parte 
foarte importantă e scenografia. În Breaking e o scenografie foarte abstractă, dar 
care poate fi în perpetuă transformare; fapte, elemente de decor care prin raporta- 
rea directă a actorilor asupra lor devin altceva. Asta a fost una din metodele de 
teatralizare a scenariului; sau scenele care se petrec în paralel. Adică vizual, în tim- 
pul reprezentaţiei, ele sunt paralele, dar ca timp al desfășurării acţiunii ele sunt 
decalate. Cum e scena în care Bess vorbeşte cu doctorul şi în același timp vorbeşte 
cu ea și descrie ce a avut cu doctorul, accentuându-se faptul că una face și alta zice. 
E un exemplu de scenă care funcționează în teatru, dar care nu funcţionează în 
film. Deci genul acesta de structuri paralele. Care nu e evident o inovaţie, ci tocmai 
de la Shakespeare citire. 

I.V: Cum ai rezolvat toată intimitatea transmisă de camera subiectivă din film 
în teatru? 

R.A.N: În teatru, proiecția nu este atât de concretă ca în film, iar camera subiec- 
tivă este cumva o tratare plastică a minţii lui Bess. Tocmai de aia, pe alocuri, am 
mers spre o zonă mai poetică, spre un limbaj al minții umane, care la fel nu e atât 
de concret, sau în orice caz nu e egal cu realitatea. Așa am tratat. Proiecţiile din 
spectacol sunt de fapt ce se întâmplă în mintea ei. De acolo am plecat, de la drama 
ei interioară. În funcţie de ea se întâmplă tot. E ea împotriva lumii. 

I.V: Apropo de proiecţii video, în Hamlet unele personaje sunt însoțite de lait- 
motive vizuale... 

R.A.N: Acolo am mers pe Ofelia în principal. Și Hamlet. Traseul Ofeliei era 
marcat și de aceste proiecții. Ea e ludică la început, e plină de viaţă, şi apoi, odată 
cu nebunia, ea este în bătaia vântului tuturor, e lipsită de voinţă și de atitudine. De 
obicei se face invers. Ea la final devine fantomatică și cumva pe lângă tine. Așa că 
inițial erau proiecţiile cu motivele florale, cu roşu intens, care rezonau cu Ofelia de 
la început, iar la final aceste motive erau estompate. 

LV: În concluzie... 

R.A.N: Da, eu cred în echipă. Nu cred într-un spectacol de Radu Nica. Nu cred 
în asta. Nici nu m-ar interesa. Aș înțelege asta la Afrim, Purcărete ... deşi Purcărete 
nu are orgoliul ăsta, dar la alţii care sincer nu au nici un fel de semnătură, nu au 
nici un fel de particularitate.... Pe mine mă interesează să descopăr lucruri noi, 
cumva diferite. Probabil că se disting anumite elemente proprii dar nu aș vrea să 
fiu tributar unui stil, pentru că te paşte autopastişa. Nu vreau să repet la infinit 
aceleaşi lucruri. 


Ivona Vistraș este absolventă de teatrologie şi a absolvit un masterat de manage- 
ment cultural. E redactor la revista Man.In.Fest și doctorand în teatru la Facultatea 
de Teatru și Televiziune a Universităţii Babeş Bolyai din Cluj. 

LUMINIŢA VIȘAN 


O noapte furtunoasă: de la piesa 
de teatru la spectacolul de operă 


Caragiale şi Constantinescu, primul în calitate de dramaturg, iar cel de-al doilea în 
calitate de compozitor, doi artiști de o valoare inestimabilă, încadraţi în două epoci 
diferite, au în comun o capodoperă: Noaptea furtunoasă. 

Cunoscută mai ales ca piesă de teatru și mai puţin ca operă muzicală, cu toate 
că lucrarea lui Paul Constantinescu este o lucrare de căpătâi pentru teatrul muzical 
român, O noapte furtunoasă prezintă atuuri care încă nu au fost abordate cu impor- 
tanţa cuvenită. 

O noapte furtunoasă, ca piesă de teatru încadrată de curentul realist, sau operă 
muzicală presărată cu elemente veriste şi expresioniste, reuşeşte, atât în abordarea 
dramaturgului I. L. Caragiale, cât și în cea a compozitorului Paul Constantinescu 
să îşi păstreze nealterată valoarea, luând, de la fiecare dintre cei doi artişti, note 
particulare. 


Caragiale și Constantinescu: doi artiști multilaterali 


Atât I. L. Caragiale cât și Paul Constantinescu au excelat, fiecare în domeniul său, 
literar sau muzical. Ceea ce îi aseamănă este talentul precoce de care au dat dova- 
dă, puterea de muncă și abilitatea de a scrie sau compune în mai toate genurile. 

Dacă opera dramaturgică a lui I. L. Caragiale (1852-1912) este bine delimitată în 
timp (între anii 1879-1890 Caragiale scrie în exclusivitate teatru, şi anume patru 
comedii, intitulate de către dramaturg farse: O noapte furtunoasă 1879, Conu Leonida 
față cu Reacţiunea 1880, O scrisoare pierdută 1884, D'ale Carnavalului 1885 şi o dramă: 
Năpasta 1890), creaţiile compozitorului Paul Constantinescu (1909-1963) pentru 
teatrul muzical s-au întins pe o perioadă mai mare de timp, unele dintre aceste 
lucrări fiind refăcute (O noapte furtunoasă 1934, rev. 1950, Nunta în Carpaţi 1938, 
Spune, povesteşte, spune 1947, Pe malul Dunării 1947, Târg pe muntele Găina 1953, Pană 
Lesnea Rusalim 1955, Înfrățire 1959). 

Complexitatea dramaturgului Caragiale mai reiese, pe lângă opera vastă pe ca- 
re a lăsat-o, și din inovațiile şi contribuţiile aduse de acesta în domeniul artei tea- 
trale şi artei actorului, idei publicate în diverse articole și adunate mai apoi în Des- 
pre teatru, ediţie prefațată și îngrijită de Simion Alterescu. Întâlnim în aceste 
articole concepte precum sinceritatea sincerității, care îl ajută pe actor să întruchipe- 

ze ori de câte ori este nevoie, cu aceeaşi emoție și naturalețe, sentimentul potrivit 
rolului, sau pericolul franțuzismelor şi al plagiatelor care deformează teatrul româ- 
nesc. Dramaturgul vorbeşte în aceste articole și despre importanţa perfecţionării și 
a antrenamentului continuu pe care actorul trebuie să le urmeze constant. 

De asemenea, lui Caragiale îi plăcea să îi îndrume pe actori nu doar indirect, 
prin articolele publicate, ci și participând personal la repetiţii, citind împreună cu 
ei textul şi căutând cea mai potrivită întruchipare a personajului. 

Paul Constantinescu, la rândul său, ca muzician multilateral, se remarcă pe mai 
multe planuri: în primul rând, el a dat dovadă de un talent timpuriu, așa cum au 
observat ulterior muzicologii, talent care s-a manifestat atât prin asimilarea și com- 
binarea diverselor stiluri muzicale și componistice, precum și prin creaţiile sale 
valoroase, de la o vârstă fragedă. 

În al doilea rând, prin cultura muzicală solidă de care dădea dovadă, s-au năs- 
cut de-a lungul timpului creații muzicale care au cuprins toate genurile, de la operă 
la lied, de la balet la simfonie, de la muzică de film la oratoriu. Am mai putea 
aminti de talentul său ca violonist şi dirijor, sau ca profesor de armonie şi contra- 
punct şi tot nu acoperim întreaga paletă în care compozitorul a excelat. 

Nu în ultimul rând, Paul Constantinescu şi-a adus contribuţia la dezvoltarea 
muzicii românești prin importanța pe care a acordat-o folclorului în compoziţiile 
sale, prin stilizarea ariei în opera românească, prin importanţa acordată recitativu- 
lui, prin gândirea muzicală clară, prin dezvoltarea funcţiei orchestrei (aici ne refe- 
rim atât la introducerea de noi instrumente care, prin sonoritatea lor, ajută la carac- 
terizarea personajelor și a spaţiilor de joc, cât și la diversele roluri pe care acesta, ca 
personaj colectiv, le va avea). 

Dar nici Caragiale și nici Constantinescu nu s-au limitat doar la rolul de drama- 
turg sau de compozitor. Pornind de la ideea că spectacolul teatral, în forma sa cea 
mai adevărată, este rezultatul contopirii dintre text şi muzică, observăm, în ambele 
cazuri, înclinări care ating aria de manifestare a celuilalt, completându-se reciproc. 


I. L. Caragiale: dramaturg cu calități de compozitor 


Calitatea de iubitor de muzică a lui I. L. Caragiale o putem observa în câteva rân- 
duri. În primul rând, Caragiale a fost un foarte bun cunoscător al muzicii simfonice 
clasice: amintim doar de atenţia cu care selecta concertele pe care dorea să le audă, 
de preferința sa pentru Haydn, Mozart, Haendel și, în mod cu totul aparte, pentru 
Beethoven sau de biblioteca muzicală impresionantă pe care Caragiale o deținea, 
de pianul său de care era nedespărțţit şi la care erau invitaţi să cânte, spre desfăta- 
rea lui, pianiști celebri precum Dumitru G. Dimitriu sau Paul Zarifopol. 

Șerban Cioculescu spunea despre Caragiale că acesta „nu cântă din nici un in- 
strument, nu descifrează, dar are o ureche muzicală foarte rafinată şi fluieră toate 

ariile, de la marșuri până la simfonii. (...) Profesorul acad. G. Ţiţeica (...) l-a auzit 
vorbind un ceas întreg despre tehnica și substanța simfoniilor beethoveniene”.! 

În al doilea rând, ca om de teatru, Caragiale a înțeles importanta fuziune a tex- 
tului şi a muzicii necesară, cu precădere, în arta destinată reprezentării scenice. 

Printre elementele de limbaj muzical (prin muzicalitate înțelegând nu doar so- 
noritate, ci şi armonie şi echilibru) prezente în comedia O noapte furtunoasă, amin- 
tim de împărţirea comediei într-o formă echilibrată de sorginte clasică (două acte, 
fiecare act fiind împărțit în nouă scene). 

Scenele din piesa de teatru au un corespondent în opera muzicală, de exemplu 
monologul lui Spiridon se transformă în arie, dialogurile prezente în piesă, ca cele 
dintre Jupân Dumitrache şi Nae Ipingescu, Ziţa și Veta, Veta şi Chiriac, se trans- 
formă în duete, iar scenele mai mari în ansambluri. 

I. L. Caragiale introduce fragmente de poezie în comedie, ce emană muzicalitate 
prin rimele formate. În două rânduri întâlnim fragmente de poezie: este vorba de 
poezia scrisă de Rică Venturiano pentru Ziţa din actul I: „Eşti un crin plin de can- 
doare, ești o fragedă zambilă,/Eşti o roză parfumată, eşti o tânără lalea!/Un poet 
nebun și tandru te adoră, ah! copilă!/De a lui pozițiune turmentată fie-ți milă;/Te 
iubesc la nemurire și îi dedic lira mea!”?) şi de versurile pe care le fredonează Veta 
în prima scenă a actului Il unde dramaturgul introduce în discursul Vetei nu nu- 
mai poezie ci și muzică: „Veta (singură, fredonează încet, coborând la masă): Într-un 
moment de fericire, Stelele s-au umplut de dor/Și, printr-o perlă de iubire, Mi-au 
revărsat razele lor”3. Putem observa rimele ce se formează în primul exemplu: zam- 
bilă/copilă/milă, lalea/mea, precum şi în cel de-al doilea: fericire/iubire, dor/lor. În acest 
ultim exemplu, Caragiale folosește rima îmbrăţișată, trimițând parodic la G. Sion, 
în exemplul de mai jos. 

În acest caz, dramaturgul apelează la un fragment din poezia Portretul de 
G. Sion: „Veta (fredonează întâia strofă din Portretul de d. G. Sion): Când ore de- 
ntristare vor tulbura vreodată / Frumoasa-ți inimioară, tu vezi portretul meu, / Și 
crede că eu sufer cu tine deodată, / Şi c-amândoi atuncea compătimim mereu”4. 
Rimele formate sunt: vreodată/deodată şi meu/mereu. 

Studiind cu atenţie comedia caragialiană, Paul Constantinescu a observat în text 
o anumită muzicalitate ce era emanată: „însuși ritmul și rima le-am aflat acolo. În 
acest sens este de remarcat că, deşi lucrarea lui Caragiale este scrisă în proză, ea are 
o anumită ritmică interioară, uneori cu totul evidentă — ceea ce m-a ajutat și la rea- 


"A 


1 Şerban Cioculescu, „La Berlin” în Viața lui I.L. Caragiale. Caragialiana, București, Editura Eminescu, 
1977, p. 218 

2 I.L. Caragiale, O noapte furtunoasă în „O scrisoare pierdută”, ediție îngrijită, prefață, tabel cronologic 
şi repere istorico-literare de Ioan Adam, Galați, Editura Porto-Franco, 1993, p. 16. 

3 LL. Caragiale, O noapte furtunoasă în „O scrisoare pierdută”, ediție îngrijită, prefață, tabel cronologic 
şi repere istorico-literare de Ioan Adam, Galați, Editura Porto-Franco, 1993, p. 27. 

+ ILL. Caragiale, O noapte furtunoasă în „O scrisoare pierdută”, ediție îngrijită, prefață, tabel cronologic 
şi repere istorico-literare de Ioan Adam, Galați, Editura Porto-Franco, 1993, p. 27. 

lizarea textului muzical”5. Ceea ce înseamnă că compozitorul pleacă, deci, de la o 
temelie deja pusă, legată de muzicalitatea intrinsecă a materialului dramaturgic. 


Paul Constantinescu: compozitor cu calități de dramaturg 


Motivul mai mult decât întemeiat pentru care îl putem considera pe Paul Constan- 
tinescu un dramaturg înzestrat îl constituie libretul comediei muzicale O noapte 
furtunoasă, pe care acesta l-a elaborat singur, astfel: în primul rând, compozitorul a 
comprimat acțiunea precum și numărul scenelor concepute inițial de Caragiale, în 
aşa fel încât a păstrat toate personajele (atât cele care apar în scenă, cât și cele des- 
pre care doar se vorbeşte, dar care au un rol important în desfășurarea și în logica 
acţiunii scenice), iar, în al doilea rând, a păstrat linia acţiunii, toate momentele fiind 
conservate ca în comedia suport. 

Prin urmare, libretul păstrează linia gândită de I. L. Caragiale. Contribuțiile 
aduse de compozitor în originalitatea acestui libret se referă la modul în care a 
creat rime noi, cu scopul de a comprima textul inițial al comediei, de a spori comi- 
cul şi de a corespunde liniei melodice. Iar rima, combinată cu ritmul, este cea care 
creează muzicalitate textului. 

Să vedem, în câteva exemple, cum apare în libret textul original al comediei lui 
Caragiale. 

Compozitorul schimbă timpul acţiunii și creează un nou cuvânt m-a mâncat 
pentru a rima: „nu știi ce mi s-a întâmplat, nu știi cum mă fierbe el pe mine de 
două săptămâni de zile”*/„nu ştii ce s-a-ntâmplat, cum m-a fiert el și m-a mâncat 
de două săptămâni de zile” .7 

Aici, ulterior, cu toate că rezumă la esenţă textul comediei, compozitorul are 
grijă să creeze rima „eu, ştii, cu negustoria, mai mergi colo, mai du-te dincolo, mă 
rog, ca omul cu daraveri, toată ziua trebuie să lipsesc de-acasă”8/„eu, ştii, cu negus- 
toria, plec de acasă toată ziua” .? 

Sau inversează ordinea cuvintelor tot cu scopul de a crea rime noi: „Angel radi- 
os! De când te-am văzut întâiași dată pentru prima oară, mi-am pierdut uzul rațiu- 


5 Paul Constantinescu. „Cum l-am văzut pe Caragiale în muzică” în Muzica. Revista Editurii Compo- 
zitorilor din R.P.R și a Comitetului de Stat pentru Literatură și Artă, anul XII, nr. 6, iunie, 1962, p. 17. 

€ I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 4. 

7 Constantinescu, Paul. O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 11-12. 

8 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 8. 

° Constantinescu, Paul. O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 19. 

nii”1/,„ Angel radios! De când întâiași dată te-am văzut, uzul raţiunii mi-am pier- 
dut”. 

Este remarcabilă ușurința compozitorului de a transforma textul inițial: „avem 
să te rugăm ceva/uite ce e: musiu Rică şi cu Ziţa compătimesc împreună și le e ru- 
şine să-ți spuie că ar vrea să .../ei! Nu ştii dumneata?” şi a crea rime noi: „avem să 
te rugăm ceva/musiu Rică și cu Zița/compătimesc împreună/şi le e ruşine să spună 
.../precum că tare ar vrea .../ei las” că înţelegi dumneata...” 8. 

Dar, pe lângă crearea libretului prin adaptare ritmica, despre care am vorbit de- 
ja, Paul Constantinescu a mai dat dovadă de talent poetic în câteva rânduri. 

Fără a intra în alte detalii politice, amintim, pentru a sublinia talentul de poet al 
compozitorului nostru, faptul consemnat anecdotic că era capabil să scrie cu ușu- 
rinţă și într-un timp scurt poezii, de exemplu acel acrostih îndreptat către Matei 
Socor, acrostih care: „(...) semnat de Paul Constantinescu (...) a fost scris la o pe- 
trecere, la o masă, degajând ambianța specifică (...). Titlul este „Catren de găină 
friptă”, inițialele versurilor pe verticală dau „Mărţişor, mărțișor, martie s-arată-n 
sbor'”14. 

DEX-ul dă următoare definiție pentru acrostih: „poezie sau strofă în care literele 
inițiale ale versurilor alcătuiesc un cuvânt sau o propoziţie”. 15 

Acesta este un fragment din poezia mai sus menţionată: 


Mohule! mă hoţule! 
Au trecut stihiile 
Răsărit-au mugurii 
Trecut-au urgiile 

Ieri văzui pe lângă garduri 
Eşind păpădiile. 
S-au uscat trotuarele 
Așteptând cocoarele, 
„Radio” s-a primenit 
A-nvârtit și a sucit 
Tartorul și l-a găsit! 
A venit acum la noi 


7 


10 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 16. 

1 Paul Constantinescu, O noapte furtunoasă, operă comică după I.L. Caragiale, reducție pentru voce și 
pian, Editura Muzicală a Uniunii Compozitorilor din R.S.R, București, 1958, p. 39. 

12 ILL. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 42-43. 

13 Paul Constantinescu, O noapte furtunoasă, operă comică după I.L. Caragiale, reducție pentru voce și 
pian, Editura Muzicală a Uniunii Compozitorilor din R.S.R, București, 1958, p. 90. 

14 Viorel Cosma, Universul muzicii româneşti. Uniunea Compozitorilor şi Muzicologilor din România (1920- 
1995), Bucureşti, Editura Muzicală a Uniunii Compozitorilor și Muzicologilor din România, 1995, 
p. 210-211. 

15 DEX, Dicţionarul Explicativ al Limbii Române, ediţia a Il-a, Editura Univers Enciclopedic, Bucureşti, 
199%, p. 9. 

Ne-a înjugat ca pe boi! 
Socorele, neam spurcat! 
Bou sinistru-peliţat! 

O veni o vreme-n fine 
Rânza să crape şi-n tine! 16 


De aici reiese talentul compozitorului Paul Constantinescu de a crea versuri şi 
rime ce comprimă într-o linie comică, mesajul pe care acesta doreşte să-l transmită. 
Mai mult decât atât, compozitorul nu se rezumă la crearea unor versuri ritmate, ci 
le îmbină în așa fel încât inițialele acestor versuri dau naștere pe verticală la o pro- 
poziţie. 

De asemenea, se observă uşurinţa cu care rimele se înlănțuiesc: stihiile / urgiile / 
păpădiile / trotuarele / cocoarele / primenit / sucit / găsit / noi / boi / spurcat / "peli- 
tat / fine / tine. Paul Constantinescu foloseşte atât rima împerecheată cât şi pe cea 
încrucișată. 

Prin urmare, vorbim despre doi artiști complecși, unul compozitor iar celălalt 
dramaturg care, pe lângă particularităţi, au în comun o capodoperă: O noapte furtu- 
noasă. 

Un detaliu interesant pe care l-am observat este acela că, atât Caragiale, cât şi 
Constantinescu au dat naștere Nopţii furtunoase cam pe la aceeaşi vârstă, 26 de ani 
în cazul compozitorului și 27 de ani în cazul dramaturgului. Ceea ce înseamnă că 
interesul pentru acest subiect a existat şi mai devreme: în cazul lui Caragiale, Noap- 
tea furtunoasă este de fapt repovestirea unor experiențe personale ale dramaturgului, 
experienţe plasate în actualitatea de la acea vreme, iar în cazul lui Constantinescu, 
interesul pentru comedia caragialiană s-a născut din vremea studenției. 


O noapte furtunoasă sub o dublă abordare 


O noapte furtunoasă este piesa cu care atât I. L. Caragiale, cât și Paul Constantinescu 
şi-au făcut debutul în domeniul reprezentării scenice. 

Să vedem, pentru început, cum a gândit-o dramaturgul. 

Şerban Cioculescu afirma despre Caragiale că acesta, „prin firea sa sociabilă, a 
avut nenumărate prietenii. Mai mult, îi plăcea să stea de vorbă cu oameni simpli și 
de rând, cu necunoscuţi, în care psihologul surprindea mai mult bun-simţ și o ros- 
tire mai plastică decât la atâţi pretinși intelectuali”. Același exeget ne atrăgea 
atenţia asupra experienţa personale ale dramaturgului nostru, cum ar fi garda civi- 


16 Viorel Cosma, Universul muzicii româneşti. Uniunea Compozitorilor şi Muzicologilor din România (1920- 
1995), Bucureşti, Editura Muzicală a Uniunii Compozitorilor și Muzicologilor din România, 1995, 
p. 211. 

17 Şerban Cioculescu, „La Berlin” în Viața lui I.L. Caragiale. Caragialiana, Bucureşti, Editura Eminescu, 
1977, p. 216. 

că, gelozia sau aventura, experienţe pe care acesta ni le-a împărtășit într-o formă 
prelucrată. 

Dacă dramaturgul nostru iubea (cu ochi critic) poporul român, își iubea seme- 
nii, se împrietenea ușor cu ei şi îi plăcea conversaţia, înseamnă că, în comedia O 
noapte furtunoasă, I. L. Caragiale a reprezentat oamenii din viaţa de zi cu zi, oameni 
pe care el i-a întâlnit cu diferite ocazii, fără a cizela sau a corecta, ci doar utilizând 
comic limbajul şi comportamentul lor. Iar ironia şi satirizarea moravurilor îşi are 
originea în intenţia dramaturgului de a sublinia neajunsurile în structura sociala şi 
cultura de la acea vreme. 

Așadar, Caragiale aduce pe scenă românul simplu, cu calităţile şi defectele lui, 
surprins într-un anumit moment al vieții sale. Printre temele-motive prezente în 
comedie se numără garda civică, gelozia şi aventura, despre care spuneam mai sus că 
fac parte din experiența dramaturgului însuși. 

Asemeni lui Tache, pantofarul, Caragiale a detestat garda civică şi a făcut tot po- 
sibilul să scape de ea: 


Cînd a venit pentru prima oară să mă cheme-n serviciu, era tămiiat. Îi cunoșteam de 
mult — cine nu-l cunoștea în mahala pe d. Cotoi? — zic: 

— Frate Gută, te rog, pe mine să mă scutești; sunt slab de constituţie. 

— Ei, aș! zice. Oftică rusească! ... Nu se poate, d-le Iancule ... adică ... se poate, dacă 
pui om în loc. 

— Atunci, pui om în loc. 

— Atunci, scoate rubla. 

I-am dat-o, și d. Gută a plecat legănîndu-se (...)!8. 


Asemănarea cu dialogul lui Chiriac din comedia O noapte furtunoasă este evi- 
dentă: „„m-am dus eu în persoană; zic: „Pe ce bază nu vrei să vii mâine la ezirciţ, 
domnule?’ zice: „Sunt bolnav, domnule sergent (...) de-abia mă ţiu pe picioare (...) 
zic: „Nu cunosc la un aşa rezon fără motiv”. 

Chiriac, sergent în garda civică, avea, pe lângă alte îndatoriri, obligaţia de a 
merge pe la oamenii din mahala și a ţine evidenţa celor care vin la exercițiu şi celor 
care nu. Mai mult, el trebuia să ştie motivele pentru care cei în cauză lipsesc de la 
îndatorire, pentru a le raporta căpitanului gardei civice, adică lui jupân Dumitra- 
che. 

Tema geloziei o întâlnim într-o anecdotă publicată de Caragiale în anul 1877. 
Această poveste urma să fie piatra de temelie pentru comedia O noapte furtunoasă: 


Cetăţeanul Ghiţă Calup, băcan în mahalaua *** și gardist civic, este foarte gelos de 
cocoana dumisale. El are in prăvălie un tejghetar tînăr, anume Ilie, pe care-l iubește 


18 I.L. Caragiale, Baioneta inteligentă (Garda Civică) în „Opere 3”, ediţie critică de Al. Rosetti, Șerban 
Cioculescu, Liviu Călin, introducere de Silvian losifescu, Bucureşti, Editura pentru Literatură, 1962, 
p.91. 

19 LL. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 8. 

mult, căci este foarte harnic. Pentru aceea jupîn Ghiţă i-a dăruit la Sf. Ilie, de ziua lui, 
o legătură de gît prăzulie.2 


Este ușor de înţeles că, în comedie, jupân Ghiţă Calup devine jupân Dumitra- 
che, poreclit și Titircă Inimă-Rea, iar Ilie se va numi Chiriac. 
Linia dialogului din anecdotă: 


Cînd prietinii povăţuiesc pe jupîn Ghiţă să trimeaţă în locu-i la gardă pe Ilie, jupînul 
le răspunde: 

— Nu-mi pasă să lipsesc de acasă și un an de zile. Nu mi se simte lipsa. Ilie să trăias- 
că ! Am să-l fac tovarăș la parte!” 


devine ulterior, în piesa de teatru: 


Eu, ştii, cu negustoria (...) toată ziua trebuie să lipsesc de acasă (...) cine să-mi pă- 
zească onoarea? Chiriac săracul! N-am ce zice! Onorabil băiat! De-aia m-am hotărât şi 
eu, când m-oi vedea la un fel cu meremetul caselor, îl fac tovarăș la parte şi-l și în- 
sor!...2 


La baza construirii personajului Rică Venturiano, stă o experiență personală a 
dramaturgului: „Caragiale (către mine): Aventura lui Rică V(enturiano) i s-a în- 
tâmplat lui Caragiale însuși („Mă, Rică sunt eu...!”) a fost bătut grozav de mitocan, 
şi-a pierdut ochelarii. A făcut apoi cunoștință cu mitocanul; s-a împrietenit cu el. 
Cumnata mitocanului şi un sergent, care trăia cu ea, îi mijloceau întâlnirile cu ne- 
vasta mitocanului”.2 

Personajului lui Rică Venturiano, Caragiale i-a mai adăugat și calitățile unui tâ- 
năr jurnalist mai puţin talentat, cu un stil plin de agramatisme, persiflându-şi parcă 
propria tinereţe. 

De la aceste premise, Caragiale imaginează comedia O noapte furtunoasă, care 
era inițial împărțită în patru tablouri, iar acţiunea se desfășura și prin împrejurimi- 
le casei lui Dumitrache, de exemplu pe Dealul Spirii, sau pe străzile Catilina și 
Marcu Aureliu. 

Ulterior, dramaturgul a refăcut comedia, reducând desfăşurarea acțiunii la do- 
uă acte, fiecare având nouă scene. 

De aici porneşte Paul Constantinescu în aventura sa de a compune o operă mu- 
zicală care să oglindească cât mai exact stilul caragialian, dar care să permită și o 
abordare personală din partea compozitorului. 

„Ideea de a-l tălmăci pe Caragiale în muzică mi s-a cristalizat în vreme ce mă 
aflam, pentru studii, la Viena, unde luasem cu mine opera scriitorului. (...) La Vie- 


2 I.L. Caragiale, Cetăţeanul Ghiţă Calup în „Opere 3”, ediţie critică de Al. Rosetti, Șerban Cioculescu, 
Liviu Călin, introducere de Silvian Iosifescu, București, Editura pentru Literatură, 1962, p. 223. 

21 Idem 

2 IL. Caragiale, O noapte furtunoasă în „O scrisoare pierdută”, ediție îngrijită, prefață, tabel cronologic 
şi repere istorico-literare de Ioan Adam, Galați, Editura Porto-Franco, 1993, p. 8 

23 Şerban Cioculescu, Corespondenta dintre I.L. Caragiale şi Paul Zarifopol 1905-1912, Fundaţia pentru 
Literatură și Artă „Regele Carol II”, 1935, p. 72. 

na am încercat să versific unele pasaje din O noapte furtunoasă; tot atunci am înche- 
gat şi prima versiune muzicală (cam jumătate din ceea ce avea să devină mai târ- 
ziu)'2, astfel descria compozitorul începutul preocupării sale, legate de viitoarea 
operă. 

Din rândurile de mai sus se evidenţiază talentul precoce, de care am amintit 
înainte, precum şi abilitatea de a da o formă, într-un timp relativ scurt, unei lucrări 
muzicale complexe, geniale chiar. 

Abordarea unui gen muzical destinat reprezentării scenice, este un act laborios. 
Peste necesitatea de a creiona muzical personajele lirice, fiecare cu particularitățile 
proprii, se suprapune filtrarea textului literar (iar aici putem aminti de selectarea 
textului, de crearea unor noi rime), precum şi utilizarea orchestrei cu scop descrip- 
tiv pe alocuri, dar și de comentator. 

Este interesant cum compozitorul foloseşte expresia ideea de a-l tălmăci pe Caragi- 
ale în muzică, cu alte cuvinte de a înţelege prin prisma unui compozitor şi de a 
„respune” prin note muzicale ceea ce Caragiale a spus prin cuvinte, fără a modifica 
înțelesul. 

Mai departe, compozitorul menţionează că, pentru elaborarea libretului, și-a 
ales elementele esențiale de-a dreptul din comedia lui Caragiale, ceea ce înseamnă că a 
avut capacitatea de a selecta și a sorta elementele importante de celelalte, care, atât 
în proză cât și în versuri, ar fi transmis același mesaj: „în privinţa libretului, atunci 
mi-am ales elementele esenţiale de-a dreptul din comedia lui Caragiale, 
punându-le atât în fragmente de proză cât și versificându-le cu rime felurite, după 
necesitatea momentului. Doresc să subliniez, ca un fapt caracteristic, că am adău- 
gat foarte puţine cuvinte de la mine, slujindu-mă aproape în exclusivitate, de textul 
lui Caragiale” 2 

Mergând pe aceeași linie ca şi Caragiale şi dorind să păstreze autentică imagi- 
nea personajului tipic, compozitorul își caută inspiraţia în folclor și în melosul po- 
pular, cu scopul de a crea lumea de mahala, de periferie. Prin utilizarea leitmotive- 
lor, reuşeşte, în același timp, să păstreze nota locală şi să descrie muzical locul 
acţiunii. 

Terminată de compozitor în anul 1934, premiera operei muzicale O noapte fur- 
tunoasă, pe atunci operă bufă într-un act cu două tablouri, a avut loc în 25 octom- 
brie 1935 la Opera Română din București, sub bagheta lui Ionel Perlea. 

Refăcută după 15 ani, noua versiune a operei pe care o cunoaștem astăzi (finisa- 
tă în anul 1950), a avut premiera la 19 mai 1951, urmând ca spectacolul să fie reluat 
pe scena operei din București începând cu anul 1954. 


"A 


2 Paul, Constantinescu. „Cum l-am văzut pe Caragiale în muzică” în Muzica. Revista Editurii Compo- 
zitorilor din R.P.R şi a Comitetului de Stat pentru Literatură și Artă, anul XII, nr. 6, iunie, 1962, p. 17. 


25 Paul, Constantinescu. „Cum l-am văzut pe Caragiale în muzică” în Muzica. Revista Editurii Compo- 
zitorilor din R.P.R şi a Comitetului de Stat pentru Literatură și Artă, anul XII, nr. 6, iunie, 1962, p. 17. 

Sub forma ei finală, O noapte furtunoasă se prezintă ca fiind o comedie în două 
acte, de nouă, respectiv cinci scene. 

O altă diferenţă în abordarea comediei de către cei doi are legătură cu încadra- 
rea ei în două curente artistice diferite, lucru normal din moment ce compozitorul 
a compus opera după mai mult de 50 de ani de la premiera piesei caragialiene. 


Particularităţi ale teatrului realist prezente în piesa de teatru 


În Istoria teatrului universal, „realismul” este definit ca fiind „studiul şi redarea ve- 
ridică a realității din natură şi din societate în operele de artă. Realismul critic stu- 
diază întreaga realitate, cu părţile ei bune și rele, cu luminile și umbrele ei, oferind 
prin aceasta o viziune mai completă şi mai critică a vieții” .26 

Printre cele mai importante caracteristici se numără orientarea „către verosimi- 
litate (...) costume „aşteptate', dicție „naturală”, consecinţă verosimilă a acțiunii lor. 
Când vorbim despre „real în teatru, este vorba întotdeauna despre raportul dintre 
realul de pe scenă și realul din lume”.2 

Iar subiectele, personajele și natura acțiunii 


nu au un caracter întâmplător și nereprezentativ, ci totul devine tipic pentru epoca și 
împrejurările contemporane. Mersul însuși al acţiunii este condus, nu de capriciul 
fanteziei, al sentimentelor sau al ideilor preconcepute, în mod subiectiv, ca la roman- 
tici, ci obiectiv, de chiar forţa faptelor și a caracterului personajelor. În sfârșit, limba- 
jul artistic se conformează realităţii, fără utilizarea simbolului, a retorismului de efect, 
a versului sau a altor mijloace lirice, de expresie.2% 


În comedia O noapte furtunoasă ne sunt prezentate de către dramaturg personaje 
care întruchipează cu succes tipologiile vremii descrise, fără nici un fel de cizelare 
prealabilă. Acţiunea decurge direct, fără interpretări din partea dramaturgului. 

De asemenea, la baza comediei lui I. L. Caragiale se află întâmplări preluate de 
acesta din viața sa personală, de exemplu experienţa lui Caragiale cu garda civică, 
încurcătura ridicolă în care cade Rică şi pe care a trăit-o mai întâi autorul, viața de 
mahala prezentă în Bucureştii vechi de atunci, spectacolele de la lunion ale trupei 
lui I. D. Ionescu, care au existat în realitate etc. Prin urmare, O noapte furtunoasă 
este o poveste cât se poate de autentică. 

Toate aceste definiţii ale realismului, subliniază înclinarea acestui curent către 
realitate, veridicitate, naturalețe, punând accent pe prezentarea omului și a vieţii 
așa cum sunt ele, fără alte retuşări. 


2 Gheorgiu Octavian, Silvia Cucu, „Principiile realismului critic”, în Istoria teatrului universal, Bucu- 
rești, Editura Didactică și Pedagogică, 1966, p. 202. 

27 Anne Ubersfeld, „Realism. Real” în Termenii cheie ai analizei teatrului. Trad. Georgeta Loghin., Iaşi, 
Institutul European, 1999, p. 68—69. 

2 Ovidiu Drimba, „Teatrul realist francez 
I.O., 2000, p. 172. 

Drept urmare, eroii Nopţii furtunoase apar în faţa noastră cu defectele și calitățile 
lor, cu ticurile verbale bine-cunoscute „am ambiţ, când e vorba la o adică de onoa- 


pr 


rea mea de familist” a Jupânului Dumitrache, sau „Rezon!”-ul lui Nae Ipingescu 
care, în prima scenă a actului I, se aude de șapte ori. Incultura de care dau dovadă 
personajele se observă cu ușurință din felul în care vorbesc, cu agramalități şi non- 
sens „de când te-am văzut întâiași dată pentru prima oară”, „al tău pentru o eterni- 
tate şi per toujours”, „mitocanul scoase șicul de la baston, pentru ca să mă sinuci- 
dă” etc. Calitățile acestor personaje se desprind cu ușurință din autocaracterizările 
pe care și le fac: în cazul Ziţei „sunt liberă, trăiesc cum îmi place (...) jună sunt, de 
nimini nu depand”, sau a Jupânului Dumitrache care se consideră a fi un soţ ideal, 
din moment ce ține la onoarea sa de familist şi îşi lasă această onoare în grija lui 
Chiriac, omul său de încredere, iar, mai mult, nu îi spune soţiei toate problemele, 
ca să nu o ruşineze. 

O altă caracteristică de tip realist ar fi surprinderea cadrului unei lumi deja exis- 
tente, astfel încât naraţiunea să pară că se înscrie într-un fel de continuum, pe care 
romanul pretinde să îl prezinte în desfășurarea sa obișnuită. De exemplu, în piesa 
de teatru O noapte furtunoasă, avem menţiunea: „Jupân Dumitrache (urmând o 
vorbă începută): Iaca, niște papugii ... niște scârța-scârța pe hârtie! I ştim noi! 
etc”.% 

Acest tip de incipit se înscrie într-o lume deja existentă. 

Modele de incipit, ca de exemplu, intrarea în acțiune, în plină desfășurare a 
evenimentelor, prin intermediul dialogului (după cum este și cazul nostru), mas- 
chează originea narațiunii; începutul naraţiunii se referă la un eveniment anterior, 
la un proces în curs, care dă impresia că a început în extra-text şi care se situează în 
imediata apropiere a narațiunii; începutul romanului mobilizează un context refe- 
renţial (de exemplu: numele de locuri reale înscriu narațiunea în domeniul verifi- 
cabilului şi o fac autentică: printre exemplele cele mai solide se numără Iunion-ul 
sau de casa lui Dumitrache, unde are loc o mare parte din acţiunea scenică). 

O caracteristică esenţială teatrului realist este şi detaliul, element pe care îl regă- 
sim în abundență în piesa de teatru O noapte furtunoasă: Jupânul Dumitrache îi 
povestește amicului său Nae Ipingescu întâmplarea de la lunion, Chiriac îi descrie 
în amănunt jupânului cum a decurs întâlnirea cu Tache pantofarul, Ziţa „reface” în 
faţa Vetei întregul ei dialog cu fostul soţ. 

Tipul de final deschis este tot o particularitate aparte a teatrului realist. Finalul 
deschis poate fi privit ca un final neaccentuat, simplă oprire în continuitatea vieții. 
În piesa de teatru O noapte furtunoasă întâlnim un astfel de final: ultimul act culmi- 
nează cu prinderea şi demascarea intrusului, adică a lui Rică Venturiano, toată 
situaţia complicată rezolvându-se cu ușurință; însă, pe final, ni se prezintă un alt 
eveniment-bombă: jupânul Dumitrache găsește pe patul soţiei sale o legătură băr- 


2 IL. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 3. 

bătească, ce se dovedeşte a fi a lui Chiriac: „Toate le-am lămurit; bine, de cumnatul 
Rică nu mai am ce să zic; dar să vă arăt ce am găsit pe pernele patului dumneaei ... 
că uitasem ... îmi vine să intru la bănuieli rele”, În acest moment, atenţia specta- 
torilor este transferată rapid de la un eveniment la altul, nelăsând locul finalului şi 
oferind impresia că acţiunea continuă și după lăsarea cortinei. 

Personajul realist este unul complex deoarece el „relevă, dincolo de datele exis- 
tenţei sale, drama unei categorii întregi”?! 

Privite atât individual cât şi ca reprezentanţi ai unei categorii, personajele sunt, 
simultan, comice și de-a dreptul dramatice. De exemplu, Jupân Dumitrache și Veta 
formează o familie înstărită, au casă cu etaj și își permit să aibă mai multe ajutoare 
pe lângă gospodărie (dacă ne gândim la Chiriac și la Spiridon), însă, ca soți, nu au 
o relaţie firească (autorul nu le alocă, pe parcursul desfăşurării acțiunii, nici măcar 
un dialog), astfel încât Veta îşi permite să aibă o aventură, chiar sub nasul soțului, 
cu subalternul acestuia; dacă Dumitrache știe sau nu de această aventură, sau dacă 
a întărit posibilitatea ei (prin încrederea oarbă pe care o are în Chiriac, prin onoarea 
sa de familist pe care o lasă în grija acestuia, sau prin faptul că nu devine suspicios 
atunci când legătura de gât pe care o găseşte pe patul Vetei se dovedește a fi a lui 
Chiriac), este un subiect pe care dramaturgul l-a lăsat interpretabil. Ziţa, pe de altă 
parte, o femeie tânără şi divorțată (fostul ei soț fiind un bărbat beţiv și violent), 
crede că și-a întâlnit dragostea adevărată alături de un viitor ziarist. 

Dramativitatea personajelor realiste rezultă și din punerea lor în conflict. Din 
conflictul dintre generaţii (unde avem două exemple concludente: dialogul dintre 
jupânul Dumitrache şi Spiridon (actul I scena III) şi dialogul dintre cele două surori 
Veta și Ziţa (actul I scena VII), conflictul dintre păturile sociale (relația lui Dumitra- 
che cu Rică Venturiano, pe vremea când îl considera un pârlit de amploaiat şi nu ştia 
de fapt ce statut social are), conflictul ce se aude de afară la finalul scenei a IV- a a 
primului act, dintre Ziţa şi fostul ei soţ, Ghiţă Ţircădău. 

Jocul de ansamblu, unde nu mai avem tipul personajului-vedetă (un actor-solist 
înconjurat de alte personaje secundare, asupra cărora el își răspândea strălucirea) 
este tot o însușire a teatrului realist. Aici putem să ne gândim la scenele ce alcătu- 
iesc atât piesa de teatru cât și opera, și care sunt, aproape în totalitate, duete sau 
ansambluri. Aceste scene curg unele dintr-altele, prin intrarea sau ieşirea unui 
personaj în scenă. 

De exemplu, comedia se deschide cu dialogul dintre Jupân Dumitrache și Nae 
Ipingescu, apoi intră Chiriac în scena a Il-a, numărul personajelor mărindu-se ast- 
fel de la două la trei. În scena a III-a apare Spiridon, urmând ca, la scurt timp, Chi- 
riac să iasă. Toată acțiunea se prezintă ca o succesiune generată de treburi ce nece- 


7 


3 IL. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 44. 

31 Dan Grigorescu, Romanul realist în secolul al XIX-lea, Bucureşti, Editura Enciclopedică Română, 1971, 
p. 47. 

sită a fi urgent rezolvate, un fel de du-te-vino continuu. Sau, după monologul lui 
Spiridon din actul I, intră în scenă Ziţa, monologul transformându-se în dialog. 
Excepţie fac doar scurtele momente ale lui Spiridon (scena a V-a, actul I), al Ziţei 
(scena a VI-a, actul I), al Vetei (finalul scenei a VIII-a, actul I, după plecarea lui 
Spiridon și finalul primei scene a actului II, după plecarea lui Chiriac) ce se prezin- 
tă ca nişte monologuri. Însă şi aici, momentul este întrerupt de intrarea unui alt 
personaj. 

O altă caracteristică este lipsa personajelor secundare, în O noapte furtunoasă, 
toate personajele având un rol bine determinat. De exemplu, Spiridon, este cel care 
cumpără și aduce (probabil zilnic) gazeta, cel ce ajută prin gospodărie, cel care îi 
mijloceşte Ziţei întâlnirile cu Rică şi cel pe care jupânul îl bate mereu. Deşi nu are 
multe replici în comedie, Spiridon este un personaj complex. Autorul îi încredin- 
țează secrete știute numai de el: Spiridon reprezintă legătura dintre Ziţa și Rică, 
deoarece el face posibil schimbul de bilete de dragoste dintre cei doi, este singurul 
care a vorbit cu Rică și care îl cunoaște personal: „Ziţa: Ei! L-ai găsit? I-ai vorbit? 
I-ai dat? I-ai spus? / Spiridon: Da, cocoană / Ziţa: Ce-a zis?/Spiridon: „Mersi! / Ziţa: 
Şi tu ce i-ai spus?/Spiridon: „Pentru puțin’”.32 

Mai mult, Spiridon este primul care înţelege motivul pentru care s-a iscat toată 
nebunia: amantul pe care toţi îl cred a fi al Vetei este de fapt iubitul Ziţei: „Jupân 
Dumitrache: (...) Mi s-a necinstit onoarea de familist! (...) L-am văzut din uliţă pe 
fereastră aici în casă...cu ochelarii pe nas, cu giubenu-n cap.(...) / Spiridon (aparte): 
Cu ochelari? Cu giuben? E persoana cocoanii Ziţii. (Iese pe furiș prin fund)”. 33 

Din dialogul dintre el şi Veta putem deduce că Spiridon ştie ceva despre aven- 
tura acesteia cu Chiriac: „Veta: (...) Domnul Chiriac unde este? / Spiridon: E jos 
pân curte (...)/ Veta: (...) spune-i să-nchiză poarta. Galoanele i le-am cusut; uite 
mondirul, să i-l duci (...) pe urmă să-i spui ... nu; pe urmă, să te duci să te culci, nu 
mai ai ce căuta p-aci (...).% 

De asemenea, până și personajele care nu apar scenic au importanţă în desfășu- 
rarea acțiunii. 

Importanța personajelor secundare în desfășurarea acţiunii, precum și cea a 
scenelor exterioare, a fost exploatată subtil de către compozitor, acesta, cu toate că 
a redus semnificativ textul, le-a păstrat în desfăşurarea acțiunii. 

De Rică Venturiano auzim prima dată în scena a IV-a (atât în comedie cât şi în 
operă) când Nae lIpingescu citeşte articolul redactat sub pseudonimul „R. 
Vent.” Apoi el apare indirect în scena a VI-a (atât în piesa de teatru și în comedia 
muzicală), când Spiridon îi povestește Ziţei că s-a întâlnit cu admiratorul ei (adică 


7 


32 LL. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 15. 

3 IL. Caragiale, O noapte furtunoasă în „O scrisoare pierdută”, ediţie îngrijită, prefață, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 34. 


34 Idem, p. 20. 

cu Rică) și că a vorbit cu el. Dar, scenic, Rică apare doar începând cu cea de-a doua 
scenă a actului II, fiind prezent apoi până la finalul comediei. Este singurul perso- 
naj care suferă o transformare colosală: de la un ziarist învăluit în mister, la un 
infractor, iar în cele din urmă la viitorul soţ al Ziţei şi cumnat al lui Dumitrache. 

De Ghiţă ircădău şi Tache pantofarul auzim în scena a Il-a din primul act, 
când Chiriac îi povesteşte lui Dumitrache în amănunt cum a decurs conversaţia lui 
cu aceștia. Ţircădău este descris indirect datorită caracterizărilor pe care i le fac 
Nae Ipingescu, Dumitrache şi Zița. Deşi nu apare în scenă, el are totuși o singură 
replică, ce se aude de afară, la finalul scenei a IV-a, a primului act (cearta lui cu 
Ziţa). Deși numele lui nu este menționat de autor, din text deducem că este vorba 
despre el. 

Însă cel mai important personaj care nu apare, dar care dă startul întregii acţi- 
uni, este Dincă binagiul, prin simplul motiv că a bătut invers numărul de la poarta 
jupânului: 

Rică: Mă rog, pardon, vina nu este nici a mea, nici a dumitale, nici a madam Ziţii: es- 
te a tăbliţii de la poartă.... Dumneaei îmi scrisese că șade la numărul 9 ... am văzut la 
poartă numărul 9 și am intrat. 

Jupân Dumitrache: Așa e; asta meșterul Dincă binagiul mi-a făcut-o; a tencuit zidul 
la poartă și mi-a bătut numărul 6 d-a-ndoaselea; să-l pui mâine să mi-l întoarcă la loc. 
Să nu mi se mai întâmple vreun conflict...55 


In comedia muzicală este păstrat acest moment: 


Rică: Mă rog, pardon, nu-i vina mea, nu este nimeni vinovat; e doar tăblița de la 
poartă; eu am văzut numărul nouă, cum îmi scrisese madam Ziţa, n-am stat la gând 
și am intrat. 

Dumitrache: L-am pus pe Dincă să mi-l bată și el a pus numărul șase de-andoaselea, 
l-a răsturnat! 


Acţiunea care se desfășoară în exteriorul casei lui Dumitrache are la rândul ei, 
importanţă. De exemplu, Jupân Dumitrache „întrerupe” pentru un moment revăr- 
sarea de tandreţe dintre Chiriac şi Veta, el asigurându-se, de afară, de sub fereastra 
casei sale, că onoarea de familist îi este păzită. 

Ziţa, care s-a întâlnit cu fostul soț pe la maidan, intră în curtea lui Dumitrache pe 
portita din dos. 

Tot o scenă de exterior este și cea în care Chiriac povestește cum a vrut să se si- 
nucidă în curte dar, văzând umbra Vetei la fereastră, a dorit să o mai vadă încă o 
dată. Acest detaliu nu este păstrat în operă. 

Fuga lui Dumitrache, Ipingescu şi Chiriac după Rică are loc atât prin casă, cât şi 
pe schelele care înconjoară casa lui Dumitrache. 


yn 


3 ILL. Caragiale, O noapte furtunoasă în „O scrisoare pierdută”, ediție îngrijită, prefață, tabel cronologic 
şi repere istorico-literare de Ioan Adam, Galați, Editura Porto-Franco, 1993, p. 42. 

% Paul Constantinescu, O noapte furtunoasă, operă comică după I.L. Caragiale, reducție pentru voce și 
pian, Editura Muzicală a Uniunii Compozitorilor din R.S.R, București, 1958, p. 88-89. 

O altă caracteristică a teatrului realist o constituie stilul interpretativ, care pre- 
tinde o comportare şi o vorbire firească a actorului, ce rezultă pe de-o parte din 
prezentarea vieţii aşa cum este ea și pe cealaltă parte se datorează introducerii în 
spectacolele realiste, prin regie, a senzaţiei celui de „al patrulea perete”, astfel încât 
actorul joacă ca şi cum nu ar vedea publicul, existenţa lui fiind ignorată. Dezvălui- 
rea de către jupânul Dumitrache a problemelor intime care îl frământă, imitarea lui 
Tache Pantofarul de către Chiriac, precum și scena de dragoste dintre acesta și Veta 
au loc datorită convenției bazate pe convingerea personajelor că se află în intimita- 
tea casei lor și că nu-i privește nimeni. 

Structura dramatică concentrată este tot o noutate a acestui curent. În cele două 
acte ale comediei, ni se prezintă un fragment din viața familiei lui Dumitrache ce se 
desfăşoară în cursul serii. Cu toate acestea, avem motive să credem că „nebunia” 
prezentată, face parte din viaţa de zi cu zi a întregii familii. 

De exemplu, la Iunion, jupânul Dumitrache împreună cu soția sa Veta și cu 
cumnata s-au dus de mai multe ori și poate urmează să mai meargă: „Zita: (...) A! 
să nu uit; mâine ne vedem, ştii că-i sărbătoare. Să ne legăm de nenea să ne ducă la 
„lunion!. / Veta (repede): La „lunion? nu, Ziţo, nu mai merg la „lunion' (...)”.% 

Spiridon e obişnuit cu bătaia pe care o primește aproape zilnic de la jupân Du- 
mitrache, drept mărturie stă monologul său in actul I sau sfatul pe care i-l dă Veta: 
„Veta: (...) să te duci să te culci (...). Să nu vie dumnealui să te găsească deştept, că 
iar o paţi./Spiridon (aparte): Ei, de parcă dacă m-o găsi dormind nu-i tot un 
drac!”.58 

Relaţia amoroasă dintre Veta şi Chiriac durează de ceva vreme, din replicile Ve- 
tei înțelegem că de peste un an: „Ce folos câtă fericire am avut un an, dacă într-o zi 
mi-am plâns-o toată!.”% 

Gelozia jupânului Dumitrache îndreptată către soţia sa, nu e o noutate: „Jupân 
Dumitrache: (...) Chiriac! (scurt:) M-am nenorocit! / Chiriac: Pentru ce? / Jupân 
Dumitrache: (...) Mi s-a necinstit onoarea de familist! / Chiriac: Aș! Nu se poate; ţi 
s-a părut! / Jupân Dumitrache: Am văzut cu ochii. / Chiriac: Aș! Așa m-ai speriat şi 
alaltăieri seară; așa ţi se năzare dumitale.” 40 

Varietatea și disponibilitățile largi pe care dialogul realist le are constituie o altă 
caracteristică importantă. Pe parcursul unui dialog, personajele trec prin mai multe 
stări sufletești; de exemplu, dialogul dintre Veta şi Zița (actul I scena VII), merge 
de la confesare: „Veta: Dar tu, Ziţo, la ce-ai venit? / Ziţa: Stai să-ți spui...dar nu mă- 
ntrebi, ţaţo, să-ţi povestesc ce-am păţit cu mitocanul!”+, la o simplă discuție despre 


7 


37 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 19. 

38 Idem, p. 20. 

3 Idem, p. 23. 

4 LL. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 33-34. 

4 Idem, p. 17. 

lucruri mărunte: „Veta: (...) Ziţo...ce e când ţi se bate tâmpla dreaptă? / Ziţa: Îţi 
vine o bucurie. / Veta: Mie, bucurie? ... nu crez”, apoi la ceartă şi în cele din urmă 
la o isterie din partea Ziţei, fiind refuzată de Veta : „Ziţa (podidind-o plânsul): 
Fir-ar a dracului de viaţă ş-afurisită! că m-a făcut mama fără noroc! (Pleacă) N-am 
avut parte și eu pe lume măcar de o compătimire! (lese plângând și trântind 
ușa)”8. 

Un alt exemplu este dialogul dintre Veta și Chiriac, de la finalul primului act, 
dialog; ce prezintă, la rândul său, o traiectorie complexă, mergând de la indiferenţă: 
„Chiriac: Dumneata m-ai chemat? / Veta: Eu? ... nu. / Chiriac: Spiridon mi-a spus 
că... / Veta: Da ... am zis lui Spiridon să-ţi aducă mondirul; l-am cusut. / Chiriac: 
Mersi! / Veta: Pentru puţin”*, la reproş: „Chiriac: Ei! De ieri-seara până acu cum ai 
petrecut! Ți-e mai bine așa? (...) Îți pare bine de ce-ai făcut? (...) Mâine seară mergi 
iar la „lunion'? (...) Ca să te curtezi cu amploaiatul dumitale? (...) / Veta: (...) Nu 
trebuia să-mi pui mintea cu un copil ca dumneata... (...) Tot trebuia să isprăvim 
odată ... Am isprăvit...”%, la ceartă ce implică dorința de despărțire a unuia şi 
amenințarea cu sinuciderea a celuilalt: „Chiriac: Dar eu ... eu ce să fac? / Veta: Ce 
fac şi eu ... învăţul are și dezvăţ, nu știi dumneata? (...) / Chiriac: Dar dacă eu oi 
muri? (se repede și ia spanga de la pușcă). Vezi dumneata spanga asta? (...) / Veta: 
Chiriac! Dacă vrei să te omori, omoară-mă întâi pe mine! Chiriac!... Nu ţi-e milă de 
mine! Toate, toate de un an şi mai bine le-ai uitat într-o zi? (...)'%, situaţia 
finalizându-se până la urmă cu împăcarea celor doi: „Chiriac (...) Dar mă ierți? / 
Veta: Dar tu pe mine mă ierţi? / Chiriac: Eu te-am iertat de mult.” 4 


Opera O noapte furtunoasă, o combinaţie subtilă de elemente ve- 
riste și expresioniste 


Vorbeam până acum de caracteristicile teatrului realist și de modul în care acestea 
se oglindesc ele în piesa de teatru. Să vedem cum se prezintă opera. 

Echivalentul realismului în operă este verismul, curent ce marchează muzica de 
operă începând cu a doua jumătate a secolului al XIX-lea. 

Nașterea verismului în muzică are o dată fixă: 17 mai 1890, data premierei 
Cavalleriei Rusticane de Pietro Mascagni, operă într-un act, a cărei durată este de 
aproximativ 75 de minute; opera este realizată pe un libret de Giovanni Targioni 
Tozzenti şi Guido Menasci, după drama cu acelaşi nume a lui Giovanni Verga. 


* Idem, p. 18. 
% Idem, p. 20. 
“ Idem, p.21. 
43 Idem, p. 21-22. 
4 Idem, p. 23. 
47 Idem, p.25. 

Cu toate că încă se mai simțea prezenţa stilului bel-canto din romantism, cu arii 
strălucitoare, cu canțonete, serenade și balade, verismul aduce în prim plan o altă 
abordare a spectacolelor de operă, în care vedem accentuarea tensiunii dramatice 
până la tragism, emanciparea discursului muzical printr-o strânsă legătură între 
muzică și text, în scopul obținerii expresiei din ce în ce mai pronunţat patetică și 
melodramatică, astfel încât în melodia vocală se ajunge uneori până la vorbirea 
declamată. La rândul său, orchestra nu mai reprezintă doar un instrument de 
acompaniament, ci are rolul unui personaj principal, cu o participare activă în des- 
fășurarea acţiunii dramatice, în sublinierea şi accentuarea dramei psihologice, 
sporindu-i plasticitatea. 

Extravaganţele teatrului romantic de până atunci, excesul de lirism, preferința 
pentru istorie, exotic sau straniu, precum și gustul pentru grandios și monumental 
nu mai coincideau cu preferințele publicului, care dorea să vadă pe scenă viața 
cotidiană și nu o imagine ideală închipuită. Acest fapt îi determină pe dramaturgi 
să-şi prezinte personajele așa cum sunt în realitate, fără să intervină asupra caracte- 
rului lor. Pentru prima dată personajele sunt atent analizate din punct de vedere 
psihologic. Mai mult decât atât, relațiile lor sociale le determină existența, caracte- 
rul și destinul. Subiectele sunt luate din realitatea vremii şi se urmăreşte descoperi- 
rea cauzelor profunde ce determină caracterul personajelor. 

Subiectele, personajele și acțiunea nu au un caracter întâmplător şi nereprezen- 
tativ, ci reflectă atent epoca și împrejurările contemporane. Mersul acțiunii este 
condus de faptele și caracterul personajelor. 

Opera lui Paul Constantinescu are particularități ale curentului verist, prin po- 
tențarea și accentuarea tensiunii dramatice până la tragism sau grotesc, în emanci- 
parea discursului muzical printr-o strânsă legătură între muzică şi text, în dorinţa 
obţinerii expresiei cu un rol pronunţat patetic și melodramatic, încât se ajunge 
uneori până la vorbirea declamată. Orchestra nu mai are doar un rol acompaniator, 
ci devine un personaj ce participă activ în desfășurarea acţiunii dramatice, prin 
sublinierea și accentuarea trăirilor psihologice. 

Aminteam puțin mai înainte de varietatea dialogului realist şi arătam ușurința 
cu care se trece prin stări sufleteşti extreme. Nu e exagerat să afirmăm că, în opera 
O noapte furtunoasă, compozitorul utilizează elemente preluate din expresionismul 
muzical, pentru a oglindi aceste trăiri complexe, ca de exemplu prin cromatizări 
abundente, utilizarea glissando-ului, schimbări dese de tempo, de tonalitate, intro- 
ducerea disonanţei în armonie (mersul cromatic, frecvența acordurilor micşorate 
sau mărite, a acordurilor cu septimă, utilizarea cvintei micșorate, a acordurilor 
eliptice de terță etc.). 

O altă caracteristică importantă a muzicii expresioniste a fost Sprechgesang-ul, 
un „principiu de la care se revendică sau spre care converg acele tipuri de decla- 
maţie muzicală în care apropierea de vorbire este urmărită în mod expres” .48 

Tensiunea dramatică a operei O noapte furtunoasă prezintă dezvoltări ce merg de 
la liniște până aproape de tragism, contrastul cu situaţiile și limbajul răsturnându- 
se în burlesc: bănuiala jupânului Dumitrache din actul I scena I se transformă 
într-o nebunie ce îi angrenează pe toţi și care se manifestă în tot actul al II-lea. De 
asemenea, în scena a IX-a, actul I, Veta şi Chiriac traversează o tensiune dramatică 
cu fluctuații ce merg de la reproș, despărțire, până la ameninţarea cu sinuciderea 
(din partea lui Chiriac) ceea ce duce la disperarea Vetei. 

Intonarea caricaturală (imitarea unui personaj a altui personaj, prin schimbarea 
vocii) este tot o caracteristică a muzicii expresioniste. Aceasta apare în comedie sub 
forma unui teatru în teatru, în partida lui Chiriac (atunci când imită vocea lui Tache 
pantofarul), a lui Spiridon (când, în monologul său, imită vocea şi temperamentul 
Jupânului), a Ziţei (când îi reproduce surorii sale, Veta, cu amănunte, cearta pe 
care a avut-o cu fostul soţ), sau Jupân Dumitrache când, amintindu-și de insistenţe- 
le Ziţei de a merge la Iunionm o imită. 


Amprenta personală a compozitorului asupra Nopții furtunoase 


Având ca punct de plecare comedia caragialiană, Paul Constantinescu reușește 
prin abordarea personală să transpună, pentru operă, ceea ce Caragiale a scris pen- 
tru teatru. 

Printre inovațiile pe care le întâlnim în operă se numără lipsa ariilor (în operă 
întâlnim doar fragmente de arie), frecvenţa cuvintelor vorbite, importanţa acordată 
recitativului. Cuvântul în operă are ritm şi accent, întocmai ca în limbajul caragiali- 
an. Muzica este de factură nouă, îndrăzneață şi originală, cu teme preluate din 
muzica de mahala, vals sau muzica populară românească. Orchestra reușește cu 
succes să sublinieze stările sufletești ale personajelor și să fie un personaj activ pe 
întreaga durată a operei. De asemenea, se remarcă structura muzicală de o noutate 
frapantă pentru acea vreme, prin folosirea sprechesang-ului, a cromatizărilor dese 
precum şi a unor instrumente nemaifolosite în muzica de operă. 

Spre exemplu, cromatizarea a fost întrebuințată de către compozitor în mai 
multe scopuri. 

De exemplu: 


"A 


48 „Sprechgesang” în Dicţionar de Termeni Muzicali, București, Editura Ştiinţifică şi Enciclopedică, 1984, 


p. 459. 

Fragmentul muzical face parte din în arioso-ul Vetei, mai exact finalul scenei a 
VII-a a primului act. Mersul cromatic al flautului subliniază tensiunea sufletească 
a eroinei, care ajunge la apogeu. 


precipitando N 
= 


SPIRIDON: DUMITRAGHE 
pAndantino 4-69 poco rit. mf'Allegretto d- 69 


Cu tw tw ndl cumrämine ? 


Allegretto d =69 


Fragment din dialogul dintre Jupân Dumitrache și Spiridon unde, observăm un 
mers cromatic descendent intercalat între amenințarea jupânului adresată lui Spiri- 
don și răspunsul acestuia. Aici, mersul cromatic descendent poate sublinia aştepta- 
rea lui Spiridon pentru ca Jupânul să se liniștească puțin, înainte ca să îi răspundă. 


Allegro con fuoco 4=4.-100 


51 


În acest exemplu, cromatizarea face legătura dintre primele 4 măsuri ale prelu- 
diului în 2/4 și începutul motivul Iunionului în 6/8. Cromatizarea face şi trecerea de 
la nuanţa piano la forte. 


% Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 46. 

5 Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 28. 

51 Idem, p.9. 

IPINGESCU 

Aici, compozitorul adaugă apogiaturi la cromatizare, pentru crearea unui efect 
comic, ce se suprapune cu agitația Jupânului, subliniată prin folosirea exclusivă a 
şaisprezecimilor. 


IPINGESCU 


m 


ï 


L Papa N] 
-TSAR rea 
= Pa 


Mersul treptat al muzicii din acest exemplu face aluzie la paşii lui Chiriac, care 
se aud în piano, în timp ce acesta se apropie de intrarea în scenă. Această linie me- 
lodică descendentă este suprapusă peste observaţia lui Ipingescu, pe un ton grav 
(în acut, într-o nuanţă de mezzo forte). 

Prima dată când auzim text vorbit și nu cântat este la intervenţia lui Nae Ipin- 
gescu: 


IPINGESCU 


i PE Vorbit:,, Rezon!" 


Gyt i 
PI pp oa jag 


ha) 


54 


5 Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 15. 
5 Idem, p. 18. 

Exemplul face parte din prima senă a actului I când are loc duetul dintre Jupân 
Dumitrache și Nae Ipingescu. În timp ce Dumitrache povesteşte întâmplarea de la 
Iunion, tensiunea creşte. Observăm debitul verbal al acestuia, subliniat cu ajutorul 
şaisprezecimilor, precum şi nuanţa de fortissimo în care jupânul își termină fraza. 
După o pauză (în partida vocală) ce se întinde pe durata aproape a două măsuri, 
auzim, pe ultima optime, aprobarea verbală a lui Ipingescu, după un moment în 
care acesta a cântărit cele spuse de către jupân şi îi dă dreptate. 

Un alt exemplu de text rostit întâlnim în partida Vetei, în finalul primei scene a 
actului al II-lea, după plecarea lui Chiriac: 


pp espress 
Puztase 


óna masă, deschide al- (Micsotează, lumina Privind, îm album adoatme 
iC ANA a pir ia a te Ape redea ul RES 


i, 
SI 
+a 
DRE ie 


Hz n r; r 


După fragmentul de arie în care Veta își descrie fericirea și împlinirea sufleteas- 
că datorată împăcării cu Chiriac, ea își rostește intențiile, într-un pianissimo, în timp 
ce în orchestră se mai aud încă, înlănțuite, acorduri care prelungesc atmosfera an- 
terioară de împlinire sufletească. 

Sprechesang-ul îl întâlnim cu precădere în operă în partida Ziţei, compozitorul 
folosind acest procedeu pentru a sublinia isteriile acesteia. 


Un exemplu este dialogul extrascenic dintre Ziţa și fostul ei soț, Ghiţă Ţircădău: 


5 Idem p. 14. 
5 Paul Constantinescu, O noapte furtunoasă, operă comică după I.L. Caragiale, reducție pentru voce şi 
pian, Editura Muzicală a Uniunii Compozitorilor din R.S.R, București, 1958, p. 61. 

Un glas de bărbat |., t 
(de afară Vivo J-126  (ZIȚAYde afară, lipînd. Dumitrache și Jpingeseu tmin văii.) 


ta 
Vorbit:„Las’că ti-ġ fac eu cucoană! 
rec eu pe la stabiliment!” 


DUMITRACHE  IPINGESCU 
> 


> (Jpingescu atuncă gazeta 4i scoate fluierul de 


bu - e! = -— Sergent!  Săi,mene Nae! Ur- gent! 


Fragmentul face parte din finalul scenei a IV-a, a actului I. Aici întâlnim la men- 
tțiunea „un glas de bărbat”, care înțelegem ulterior că este Ghiță Țircădău, text vor- 
bit. În acest timp se aude în orchestră o secundă mare, disonanță cu care compozi- 
torul subliniază jignirea pe care bărbatul o aduce Ziței prin ameninţarea pe care o 
face. Parlato-ul se aude în linia Ziței care, enervată la culme, ţipă, într-un fortissimo. 
Aici, înălțimea sunetului este marcată doar cu aproximație de către compozitor. 
Trompeta înlănțuie terțe mici ce fac disonanță cu restul orchestrei. 

Întâlnirea „disonantă” dintre cei doi, cu vorbire aspră şi țipete, subliniază cu 
succes relația de nepotrivire a celor doi. 

O altă „criză de nervi” a Ziței întâlnim la finalul dialogului dintre aceasta și so- 
ra sa, Veta. 

pa i Agitato d- 12 


i E = Heep 


Haeo 


möcarun pie de no - roc ca să fiu com- pd- &-ma-lă. }1 57 


5 Paul Constantinescu, O noapte furtunoasă, operă comică după I.L. Caragiale, reducție pentru voce şi 
pian, Editura Muzicală a Uniunii Compozitorilor din R.S.R, București, 1958, p. 33. 

Astfel se încheie scena a VII-a din actul I. Enervată că Veta nu vrea să o înso- 
ţească la Iunion și neacceptând refuzul, singura modalitate de exprimare pe care o 
cunoaște Zița este isteria. Observăm la fel nuanța de fortissimo în care îşi începe 
Ziţa discursul, după o pauză (de la răspunsul definitiv al Vetei) în care tensiunea 
s-a adunat în sufletul ei, explodând în final. 

Dar Ziţa ţipă doar când este ofensată într-un fel sau altul, prin amenințare cum 
este cazul cu fostul soț sau prin refuz, în cazul Vetei. Atunci când este îndrăgostită, 
ea se transformă din această femeie smintită, într-o femeie languroasă, calmă, vese- 
lă, strălucitoare chiar. 


Moderato d =56 rall. 


AL A tempo 


Aici, spre exemplu, în scena a VI-a din primul act al comediei muzicale, Zița ci- 
teşte scrisoarea de dragoste de la Rică. Ar fi mai corect dacă am spune că ea cântă 
versurile poeziei pe care Rică i le-a compus, pe ritm de vals subliniat de măsura de 
3/8. Tonalitatea Sib major arată fericirea ei, în timp ce mersul cromatic ce se aude în 
orchestră sporeşte efectul comic al valsului de mahala utilizat de către compozitor. 
Este foarte pronunțată asemănarea dintre arioso-ul Ziţei şi romanţa Mai am un sin- 
gur dor, a lui G. Șorban, compusă de versurile lui Mihai Eminescu, romanţă pe care 


57 Paul Constantinescu, O noapte furtunoasă, operă comică după I.L. Caragiale, reducţie pentru voce şi 
pian, Editura Muzicală a Uniunii Compozitorilor din R.S.R, București, 1958, p. 45-46. 

5 Paul Constantinescu, O noapte furtunoasă, operă comică după I.L. Caragiale, reducţie pentru voce şi 
pian, Editura Muzicală a Uniunii Compozitorilor din R.S.R, București, 1958, p. 39. 

compozitorul a utilizat-o în mod intenţionat ca sursă de inspirație, cu scopul creării 
unui efect comic. 

De asemenea, compozitorul a utilizat tehnica parlato şi în partida Vetei, atunci 
când, în a [l-a scenă a actului II, speriată fiind de intrarea furtunoasă și pătimașă a 
lui Rică, începe să țipe; la fel la Spiridon, atunci când este bătut de Jupân Dumitra- 
che în scena a III-a, sau în momentul în care Rică Venturiano este încolțit şi prins în 
scena a V-a, din actul al II-lea. 

Coloristica orchestrală este asigurată de introducerea unor sunete care nu au 
mai fost folosite până acum, cum ar fi fluierul: 


DUMITRACHE  IPINGESCU 
> 


(Jpingescu aruncă gazeta si scoate fluierul de 


-tra - he! = Sergent!  Săi,nene Nae! Ur- gent! 


Utilizarea fluierului de către Nae Ipingescu are loc la finalul scenei a IV-a din 
actul I. Intervenția celor doi este cu atât mai urgentă cu cât după ce aud cearta din- 
tre un bărbat şi Zița, aceasta le cere ajutorul în disperare de cauză. Înțelegem că 
fluierul este folosit pentru a-l speria pe potențialul agresor al Ziței, până la momen- 
tul când cei doi vor ajunge la faţa locului. Sunetul fluierului se aude peste acordu- 
rile disonante, eliptice de terță cu secundă și cvartă mărită (do-—reţ-faf-sol) ce se 
aud în orchestră, în partida trompetelor. 

Sau sunetul ceasului care bate ora 11 noaptea, cucul cum îl numeşte compozito- 


rul: 
dad [new] 
3 ma sa Ia mama i ma a mia marcalo 
bit E —A Er H A 3 
„a O = Îi pai E IN ia ia IN ui 
O „E Aa 
Í anna EE A i ma ci oi N OE a Oy 
molto cresc. e String. 60 

5 Idem, p.33. 

Exemplul reprezintă finalul primei scene a actului al II-lea. După ce Veta 
adoarme, ceasul bate ora 23, un indiciu pentru Rică cum că poate intra în camera 
iubitei. Observăm aici prezența unui acord de sol cu cvintă, septimă și undecimă 
mărită (sol-si becar-re diez-fa diez-la becar-do diez) şi cu terța mare descendentă 
repetată obsesiv (do diez-la becar), sugerând băiata ceasului. 

Un alt sunet de factură nouă pentru muzica de operă este cel al armei care se 
descarcă în timp ce Chiriac fuge după „bagabont”, în scena a IV-a a actului al 
II-lea, sau acordeonul ce o acompaniază pe Ziţa în arioso-ul „Angel radios!”. 

Cu ajutorul schimbărilor dese de tonalitate, măsură și tempo, compozitorul 
scoate în evidenţă starea sufletească a personajelor. 

Un exemplu edificator este dialogul dintre jupân Dumitrache şi Spiridon (scena 
a II-a a primului act). 

Aici avem două personaje cu caractere total diferite: Dumitrache este stăpânul 
casei, cel care este obișnuit să aibă dreptate întotdeauna și din cuvântul căruia nu 
se iese (caracterizat de compozitor prin tonul aspru, în crescendo, nuanţe de forte, 
prepicitando şi allegretto), în timp ce Spiridon este ucenicul tânăr, timid, pe care de 
obicei își descarcă nervii stăpânul (caracterizat de un ton cald, sincopat, în pianissi- 
mo expressivo). 


pi 
SCENA III Intră, Spiridon, timid, aducind indteaptă către masă; wu-b vede pe Dumi- 
Andantino 4-92 Geaca Spurd sperie, wûntind pă PA AR i s” 


m a 2, II emm 
ai m == gi aaa 

Ce iii ag CPE iau Ai Plat 
CPO pa 7 > A TIEN 

Muzical, Constantinescu îi creionează exemplar: șaisprezecimile încadrate de 
pauze de la începutul scenei (primele patru măsuri, în pianissimo, măsura de 3/8) 


6 Paul Constantinescu, O noapte furtunoasă, operă comică după I.L. Caragiale, reducţie pentru voce şi 
pian, Editura Muzicală a Uniunii Compozitorilor din R.S.R, București, 1958, p. 62. 

si Paul Constantinescu, O noapte furtunoasă, operă comică după I.L. Caragiale, reducție pentru voce şi 
pian, Editura Muzicală a Uniunii Compozitorilor din R.S.R, București, 1958, p. 27. 

fac aluzie la mersul pe vârfuri a lui Spiridon, cu scopul de a nu îl deranja pe Dumi- 
trache, de a fi cât se poate de puţin vizibil în ochii acestuia. A patra măsură aduce o 
schimbare, şi anume observarea lui Spiridon de către Dumitrache. Măsura se trans- 
formă din 3/8 în 6/8, pe un acord micşorat cu septimă micșorată (fat-la-do-mi 
bemol), întunecând astfel atmosfera scenică. Tremolo-ul ce se aude în orchestră pe 
această măsură reprezintă frica pe care Spiridon începe să o simtă. 

Întrebarea jupânului întinsă pe distanţa unei septime mici ascendente (Dar mai 
mult nu şedeai, mă?: mi bemol-re bemol) sună deja, pentru Spiridon, ca o amenin- 
tare. Încercând să calmeze nervozitatea stăpânului său, Spiridon răspunde frumos, 
calm, în nuanţe de piano, revenind la măsura de 3/8 cu care începe scena. Apogia- 
turile amintesc de melosul popular pe care compozitorul l-a folosit cu precădere în 
partida lui Spiridon, dar ele emană, în același timp, frica față de jupân, asemă- 
nându-se cu un „sughiț”. 


oğliau pe „Sfin - tu“ din cui, îi ştii tu pa-pa-ra lui, 
Allegretto 4-69 


SPIRIDON DUMITRACHE 


pAndantino 1-60 poco rit. mpAlegretto d- so 
s = 5 SEEE 
$ a e ri 


Cu bebe nul cumrbmi-ne ? 


Allegretto d -69 

&2 Paul Constantinescu, O noapte furtunoasă, operă comică după I.L. Caragiale, reducție pentru voce şi 
pian, Editura Muzicală a Uniunii Compozitorilor din R.S.R, București, 1958, p. 28. 

Viclean, Dumitrache se înscrie, pentru un scurt moment, pe linia impusă de 
Spiridon, urmând ca, în scurt timp, să ajungă tot la ameninţare. Observăm aici 
schimbarea rapidă a tempo-ului, de la 3/8 la 4/8, 2/8 şi, în final, la 2/4. De la 
mezoforte partida jupânului ajunge la allegretto şi la precipitando în forte. 

Isteţ, Spiridon aşteaptă un moment (observăm cele două măsuri de mers melo- 
dic descendent, urmate de o măsură de pauză), până să își ceară voie ca să plece la 
culcare. 

Ca și până acum, Spiridon foloseşte tot un ton calm și cald, în andantino, relu- 
ând măsura de 3/8, ce îl caracterizează: 


SPIRIDON (tetăgindu-se) 
Andantino à. 92 


IS: 
s. Es Aid 
ZIS 


Huteoiprindecu o-dală co säti jwpoipieleaioatä. Haida pleacãde te cub-că 


Allegretto d = 69 pi caen 


ce a-fi- ta vorbă lungă. 


Allegro ma non troppo 

6 Paul Constantinescu, O noapte furtunoasă, operă comică după I.L. Caragiale, reducție pentru voce şi 
pian, Editura Muzicală a Uniunii Compozitorilor din R.S.R, București, 1958, p. 29. 

Cu toată strădania lui Spiridon, din păcate, acesta nu reușește să scape de ame- 
ninţarea cu bătaia. Punctul culminant al tensiunii îl observăm în partida lui Dumi- 
trache, marcată de multitudinea de șaisprezecimi ce alcătuiesc măsurile de 2/4, 
într-o nuanţă de forte şi într-un allegretto precipitando. 

După ieșirea lui Spiridon din scenă, în orchestră se aude motivul Iunionului 
(6/8), semn că jupânul, enervat de prezenţa lui Spiridon, doreşte să reia conversaţia 
anterioară cu Ipingescu. 

Observăm că, în acest dialog dintre jupân Dumitrache și Spiridon ce cuprinde 
52 de măsuri, de 20 de ori, măsura fluctuează între 3/8—2/8-6/8-2/4-4/8, cu repetări. 

Aria este folosită de către Paul Constantinescu într-o manieră stilizată. Astfel, 
aceste arii 


nu sunt încadrate în obișnuite game „major-minor” de tip occidental, ci în game po- 
pulare și în vechi moduri de provenienţă psaltică. Mai cu seamă în succinta arie a lui 
Spiridon se remarcă o evidentă afinitate cu modurile orientale utilizate cu precădere 
de Anton Pann, Musicescu, Kiriac, Cuclin. Toate acestea determină o încântătoare 
armonie modală, care domină întreg discursul muzical, unde trebuie precizat că vom 
întâlni foarte puţine momente polifonice.* 


În aria lui Spiridon întâlnim elemente de sârbă lăutărească, precum și ritmul 
sincopat, monoritmul staccato (cântatul-vorbit pe aceeași notă muzicală), iar prin 
utilizarea apogiaturilor, a stilului melismatic, se subliniază, pe lângă „parfumul” 
muzicii populare, plânsul, timiditatea și frica personajului. 

Compusă din două strofe, aria se doreşte a fi o descriere a lui Spiridon, dar şi a 
vieţii tânărului ucenic în casa jupânului. Pentru a crea un moment de intimitate, 
potrivit pentru ca Spiridon să se poată destinde aprinzându-şi o ţigară, i se pune la 
dispoziţie întreaga scenă. 

Mai jos am prezentat începutul acestui monolog cântat: 


& Doru, Popovici. Muzica românească contemporană. București, Editura Albatros, 1970, p. 311. 

SPIRIDON 


Mă, al dracu- lui ru-min eapu-oz-tul de ju-pin! 


pigi 
„PEPIN. PIINE 
[m IL" IP NO 
VIEI EEE AP IL] ÎN metan es 

(E. ii oaia) - FEES MFA AEZ ANRE PI VOEE Ip 


DSS. Wens maan o eame Fa CORE CRIS CBRE emes VENE oeer SERIE 
By Ee ÎI y EE E CE CZ 1- s ia N A V V ON S a U a O 


— 
za E RI p mmm IRA AL a u III A LG r A A ID D mD y aem aa 
PI IL PI Ip 


Bi-nea zis,ci - ne ia zis: „Ti-tir-ož I - mi-mă-Bea 


Tea O a m e e a aaan 
S TE y PIE > RINA Saaai BEN A COND X DISE S SOET ARSS G i e == 
m SAN VA PA PA SA VA VA VD PA RR LR a 
Ea AERE EEEE EE [EET CEE a 


65 


s Paul Constantinescu, O noapte furtunoasă, operă comică după I.L. Caragiale, reducţie pentru voce şi 
pian, Editura Muzicală a Uniunii Compozitorilor din R.S.R, București, 1958, p. 35. 


193 


Acompaniamentul în contratimp al orchestrei şi folosirea acordurilor în staccato 
fac trimitere la sunetul de țambal, cunoscut ca fiind un instrument muzical folclo- 
ric. Trimiteri la muzica populară fac şi apogiaturile care se aud atât în linia vocală 
cât şi în orchestră. 

Momentul de zbucium sufletesc al Vetei, de la finalul scenei a VIII-a a primului 
act, poate fi privit ca un fragment dintr-o arie: 


VETA (tat şi imttelăial) i 
Andantino 4-50 pod aie 
m; s 


Zi, da-ci nu rreao-mul, nu rrea... cu st-la dragusle nuse poarte... Mai 


Andantino Pee teii a ADI adu te AA lau Cl aa 
A a 


CODE III II 

s Paul Constantinescu, O noapte furtunoasă, operă comică după I.L. Caragiale, reducție pentru voce şi 
pian, Editura Muzicală a Uniunii Compozitorilor din R.S.R, București, 1958, p. 47. 

Linia vocală a Vetei este acompaniată în orchestră de acorduri arpegiate. Linia 
cromatică a flautului duce la extrem disperarea Vetei, aflată în situația unei even- 
tuale despărţiri de bărbatul pe care îl iubește. 

Saltul de cvartă ne apare ca un suspin al Vetei. Acest salt de cvartă, îl întâlnim 
în trei rânduri; mai exact sol diez — do diez în primul şi al doilea exemplu: cu sila 
dragoste nu se poate / de ce dă Domnul fericire şi do diez — fa diez în exemplul al treilea: 
de ce am trăit să ajung aşa îl întâlnim în acest monolog al Vetei. 

Tot în acompaniamentul orchestral auzim în măsurile 5, 6 şi 7 o înlănțuire cro- 
matică de octave, interval muzical care subliniază golul sufletesc resimţit de eroina 
noastră, în acest moment scenic. 

După cum am văzut, în lucrarea muzicală întâlnim cu greu câteva momente li- 
rice. În defavoarea ariei, compozitorul a utilizat recitativul ca principal mod de 
exprimare. 

De ce recitativul? Deoarece, cu ajutorul lui, cuvântul în operă primeşte ritm, ac- 
cent şi muzicalitate. Doru Popovici observa că „veșmântul muzical a menținut 
intactă ritmica firească a vorbirii, justeţea accentului, dar mai ales fermecătoarea 
muzicalitate a vocalelor româneşti, a căror suavă armonie este din când în când 
tulburată de câte un grup de consonante”%. 

Recitativul pe care acesta l-a folosit în opera sa este cel de tip accompagnato sau 
strumentato, adică „un recitativ melodizat, acompaniat de instrumente (...) iar ulte- 
rior de orchestră. Această ultimă variantă de recitativ poartă denumirea de ario- 
s0”6, Întreaga operă este construită din astfel de recitative, să ne gândim doar la 
dialogul dintre jupân și Nae Ipingescu, de la începutul actului I, la dialogul dintre 
Chiriac și Dumitrache, la citirea și comentarea gazetei de către Ipingescu și 
Dumitrache etc. 

Legat de arioso, Vasile Tomescu completa spunând că acesta: 


ca gen specific de melodizare a recitativului, (...) are o funcţie eminamente dramati- 
că, psihologică: structurat pe ritmul și rima textului, arioso apare ca o originală de- 
clamaţie muzicală în care contrastul dintre intervalele stabile și cele disjuncte, orna- 
mentaţia, alunecarea vocilor cu efect burlesc, întretăierea de motive ale personajelor 
aflate în conflict concurează la realizarea unui discurs muzical satiric de absolută ori- 
ginalitate.* 


Elaborarea libretului: modificări faţă de textul original 


In elaborarea libretului, compozitorul a fost nevoit să comprime acţiunea din cele 
două acte ale comediei lui Caragiale, păstrând totuși neschimbate personajele și 


7 Doru, Popovici. Muzica românească contemporană. Bucureşti, Editura Albatros, 1970, p. 310. 

8 „„Recitativ” în Dicţionar de Termeni Muzicali, Bucureşti, Editura Ştiinţifică şi Enciclopedică, 1984, 
p. 408. 

© Vasile Tomescu. Paul Constantinescu. Bucureşti. Editura Muzicală a Uniunii Compozitorilor din 
Republica Socialistă România., 1967, p. 148. 

şirul evenimentelor. În libret întâlnim replici luate identic din piesa de teatru, pre- 
cum și replici modificate de compozitor pentru a comprima o scenă şi pentru a crea 
o versificaţie necesară cântului. 

Să cercetăm câteva exemple în care Paul Constantinescu comprimă dialogul 
conceput inițial de I. L. Caragiale sau modifică anumite cuvinte, păstrând ne- 
schimbat mesajul transmis cu ajutorul acestora. 

De exemplu, discursul jupânului din prima scenă a piesei de teatru este mult 
mai amplu, în comparaţie cu libretul, unde acest text apare comprimat: „Jupân 
Dumitrache: Ştii dumneata că la lăsata secului am mers la grădină la „lunion”; 
eram eu, consoarta mea și cumnată-mea Zița. Ne punem la o masă, ca să vedem şi 
noi comediile alea de le joacă Ionescu. Trece așa preţ ca la un sfert de ceas, și numai 
ce mă pomenesc cu un ăla, cu un bagabont de amploaiat....”7, iar în libret îl regă- 
sim comprimat: „Jupân Dumitrache: La lăsata secului, cu consoarta și cumnata, ne 
duserăm la grădină să vedem comediile pe care le joacă Ionescu. Trecu așa preț de 
un ceas și mă pomenesc că vine alături, la altă masă, un pârlit de amploaiat.”7! 

Dialogul amplu dintre Jupân Dumitrache și prietenul său Nae Ipingescu din 
comedie este redus de către compozitor, în așa măsură încât se păstrează doar ele- 
mentele care declanșează acţiunea, cum ar fi: locul unde a avut loc întâmplarea 
nefericită (lunion), cine a fost la lunion (Jupân Dumitrache, Veta și Ziţa), cine le-a 
deranjat seara („un bagabont/pârlit de amploaiat”). Epitetul inventat de compozi- 
tor: „pârlit” de amploaiat în loc de „bagabont”, are rolul de a comprima sensul 
dialogului suprimat din comedie. Mai mult, acest epitet are o sonoritate comică, 
fiind asemănător cu limbajul folosit de Caragiale. 

Alte detalii din comedia lui Caragiale, pe care nu le regăsim în libret, le putem 
afla tot în dialogul dintre jupân Dumitrache și amicul său, Nae Ipingescu: 


încep să mă-ncruntez la bagabontul și mai că-mi venea să-l cârpesc, dar mi-era rușine 
de lume; eu de! negustor, să mă pui în poblic cu un coate-goale nu vine bine.... Mai 
mă uit eu încolo, mai mă fac că nu mă sinchisesc de el ... bagabontul cu ochii zgâiți la 
cocoane; ba încă-și pune și ochilarii pe nas. Tii! frate Nae, să fi fost el aici să mă fiarbă 
așa, că-i sărea ochilarii din ochi și giubenul din cap, de auzea câinii din Giurgiu.? 


Compozitorul reuşeşte exemplar să transforme acest text vorbit din comedie 
într-o frază care devine alertă şi cadenţată în operă, ce se desfășoară într-o singură 
respiraţie dinamizată literar prin conjuncţia „iar” repetată obsesiv: 


Jupân Dumitrache: Mă-ncruntai la bagabontul și-mi venea ca să-l cârpesc, dar eu, ne- 
gustor, în poblic să mă pun cu coate goale! (...) Mă fac că mă uit în colo fără să mă 


7 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 4. 

71 Paul Constantinescu, O noapte furtunoasă, operă comică după I.L. Caragiale, reducţie pentru voce şi 
pian, Editura Muzicală a Uniunii Compozitorilor din R.S.R, București, 1958, p. 13-14. 

72 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 5. 

sinchisesc, bagabontul iar se uită, mă uit iar la el, atuncea, coate goale-ntoarce capul; 
mă uit iară la comedii, iar se uită la cucoane, iar mă întorc, el iar se întoarce, iar mă 
uit, Nae Ipingescu: el iar se uită! 


De asemenea, întâlnim replici ca de exemplu cele ale lui Nae Ipingescu care lip- 
sesc în libret: „Nu se ia după toate, jupân Dumitrache; după cum e şi femeia: dacă 
trage la el cu coada ochiului și face fasoane, vezi bine! Bagabonţii atât aşteaptă (...) 
Vai de mine! Jupân Dumitrache, adică, gândeşti că am vrut ca să-ți fac un atac? Îmi 
pare rău!”.74 

Descrierea de către Dumitrache a traseului pe care l-au făcut în acea seară apare 
condensată în libret. Astfel, replicile jupânului din comedie: „Ei! Apucăm pe la 
Sfântul Ionică ca să ieșim pe Podul-de-pământ, papugiul cât colea după noi; ieşim 
în dosul Agiei, — coate-goale după noi; ajungem la Sfântul Ilie în Gorgani, — mof- 
tangiul după noi; mergem pe la Mihai-Vodă ca să apucăm spre Stabilament, — ma- 
ţe-fripte după noi...”7% devin în operă: „apucăm pe Sfânt Ionică, papugiul cât colea. 
Aoleo, să fi intrat el, aoleo, să fi intrat el pe Marcu Aoleriu! Că aveam de gând să 
intru cu cucoanele în casă, să-l trimet pe Chiriac pe din dos pe la Bondoc eu să-l iau 
pe la spate, să-l apucăm la mijloc pentru ca să-l întreb eu: ce pofteşti tu, mă musiu? 
Şi să-l şi umflu ... dar geaba” 76 

O mare parte din dialogul prezent în comedie este suprimat. În libret regăsim 
doar neschimbată intenţia jupânului de a-l prinde de „bagabont”; de asemenea, o 
inovaţie a compozitorului este introducerea în text a unui element nou de localiza- 
re: „pe la Bondoc” (pe care nu îl regăsim în textul lui Caragiale), precum și a cuvin- 
telor ce creează rimă şi sporesc efectul comic: „Bondoc/mijloc” și a repetării unor 
cuvinte: „să-l trimet/să-l iau/să-l apucăm/să-l întreb”. 

O altă caracteristică a stilului propriu dezvoltat de Paul Constantinescu e repre- 
zentată de elementele de versificaţie, cu ajutorul cărora se aduc la esenţă, într-o 
manieră comică, replicile create de Caragiale. Spre exemplu, replica lui Dumitra- 
che: „Eu, ştii, cu negustoria, mai mergi colo, mai du-te dincolo, mă rog, ca omul cu 
daraveri, toată ziua trebuie să lipsesc de-acasă”7 se transformă, în libret, în: „eu, 
ştii, cu negustoria, plec de-acasă toată ziua”% sau „Consoarta mea?... Ce să zică?... 


73 Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 14-15. 

7 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 3. 

75 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 5. 

76 Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 16. 

77 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 8. 

73 Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 19. 

De! ca muierea ... mai ursuză”7 devine în libret: „ca muierea ... mai ursuză-i cată 
price”.80 

La fel de grăitoare este replica lui Chiriac, unde compozitorul nu schimbă decât 
ultimul cuvânt, înlocuind „listă” cu „catastif”, astfel: „zic: „N-am eu de-a face cu 
popa Zăbavă, nu-l am pe listă” (...)”8! devine „zic: nu-mi pasă, cu popa n-am de-a 
face, nu-l am în catastif” 82. 

De asemenea, intervenţia lui Nae Ipingescu care subliniază soarta pe care a 
avut-o Ziţa cu fostul ei soţ, Ghiță Țircădău, este versificată în operă. „Nu i-am în- 
cheiat eu procesul-verbal atuncea noaptea, când a tratat-o cu insulte şi cu bătaie”& 
devine în partitură: „Nu-i făcui eu procesul de contravențiune, ce atâtea vorbe 
multe, atunci când a tratat-o cu palme și insulte?” unde întâlnim versificația baza- 
tă pe cuvintele: „contravenţiune/multe/palme/insulte”. 

La versificația creată de către compozitor, mai trebuie să adăugăm modul în ca- 
re textul din comedie: „Aoleo, Spiridoane, nu te-oi prinde odată!... Săracul Sf. Ni- 
colae!” 35, se transformă, în libret, în: „nu te-oi prinde eu odată c-o să-ţi jupoi pielea 
toată. Haida pleacă de te culcă, ce atâta vorbă lungă” 36; observăm aici rima pe care 
o folosește compozitorul. 

Exemple în care compozitorul comprimă textul original: intervenţia lui Chiriac: 
„Jupâne, da deseară ştii că eşti de rond ... mergi? / Jupân Dumitrache: Mai e vorbă! 
Cum să nu merg? De ce m-am îmbrăcat? Nu vezi? / Chiriac: Jupâne, da faci toate 
posturile? nu-i așa? Nu sunt multe ... până pe la două după douăspce le ispră- 
veşti” apare în operă astfel: „Chiriac: Jupâne, deseară eşti de rond ... mergi? / 
Jupân Dumitrache: Mai e vorbă, cum să nu merg!”.% Aici compozitorul păstrează 
neschimbată întrebarea lui Chiriac și răspunsul lui Dumitrache din comedia lui 


7 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 8. 

8 Paul Constantinescu, O noapte furtunoasă, operă comică după I.L. Caragiale, reducţie pentru voce şi 
pian, Editura Muzicală a Uniunii Compozitorilor din R.S.R, București, 1958, p. 20. 

81 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 9. 

s Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 23. 

8 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 10. 

Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 25-26. 

8 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 12. 

s Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 29. 

87 I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 10. 

8 Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 26. 

Caragiale, elemente care vor fi esenţiale în scena discuţiei aprinse dintre Veta şi 
Chiriac, de mai târziu. 

Din monologul lui Rică Venturiano din actul al II-lea, scena a 8-a, compozitorul 
păstrează în libret doar exclamaţia lui Rică, care dă și titlul comediei: „O, ce noapte 
furtunoasă!”.8 

Este remarcabilă tehnica prin care Paul Constantinescu a reușit să lase neschim- 
bat sensul unei replici, folosind alte cuvinte, în aşa manieră încât ne este greu să 
observăm că aceste cuvinte nu sunt cele ale lui Caragiale. De exemplu: 

Replica lui Spiridon „Şi mi-a și pus mâna-n păr”%* o întâlnim în operă puțin 
schimbată, compozitorul înlocuind cuvântul „păr” cu „cap”, lăsând astfel ne- 
schimbat sensul: „Şi mi-a și pus mâna-n cap”*!. Totodată, compozitorul s-a folosit 
de înlocuirea acestui cuvânt și pentru a crea rime noi, prin asocierea cuvintelor: 
cap/scă-pat/tur-bat/fac. 

Remarca lui Rică din piesa de teatru, scena a 9-a, actul al II-lea: „Sunt mort, sfin- 
te Andrei!” apare în libret astfel: „M-am dus, sfinte Andrei!”5%; aici putem observa 
metoda compozitorului de a folosi sinonime pentru lăsa neschimbat înțelesul ori- 
ginal al textului: „sunt mort” echivalând cu „m-am dus”. Sau observaţia lui Ipin- 
gescu din aceeași scenă o întâlnim în piesă astfel: „Nu mă nebuni, onorabile! Dum- 
neata eşti?”%, iar în libret: „Ce, dumneata erai?” %, unde cuvântul „ce” înlocuieşte 
cu succes remarca exclamativă a lui Ipingescu din piesa de teatru, păstrând același 
sens neschimbat, de recunoaștere a lui Rică de către Nae Ipingescu. 

Finalul ne apare diferit în comedie față de opera muzicală. Astfel, dacă I. L. Ca- 
ragiale îi alocă lui Nae Ipingescu ultimul cuvânt, prin aprobarea „Rezon!”% în li- 
bret, compozitorul Paul Constantinescu „adună” într-un unison de La major, for- 
mat din dominantă şi terță, toate cele cinci personaje Veta, Zița, Rică, Chiriac și 
Nae Ipingescu, cu excepţia jupânului Dumitrache. 


8 Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 82. 

% I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 15. 

% Paul Constantinescu, O noapte furtunoasă, operă comică după I.L. Caragiale, reducţie pentru voce și 
pian, Editura Muzicală a Uniunii Compozitorilor din R.S.R, București, 1958, p. 38. 

% I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 39. 

% Paul Constantinescu, O noapte furtunoasă, operă comică după I.L. Caragiale, reducţie pentru voce şi 
pian, Editura Muzicală a Uniunii Compozitorilor din R.S.R, București, 1958, p. 82. 

% IL. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 39. 

% Paul Constantinescu, O noapte furtunoasă, operă comică după I.L. Caragiale, reducţie pentru voce şi 
pian, Editura Muzicală a Uniunii Compozitorilor din R.S.R, București, 1958, p. 83. 

% I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 44. 

Asemănări și diferenţe în structura piesei de teatru și a operei 


Ca orice lucrare muzicală care are la bază o piesă dramaturgică, este cu neputinţă 
să nu găsim între operă şi piesa de teatru elemente comune, dar și diferenţe. În 
cazul nostru, diferenţele pe care le vom sublinia merg pe linia inițială a dramatur- 
gului, respectând acțiunea scenică și desfășurarea evenimentelor. Paul Constanti- 
nescu a elaborat libretul comediei sale urmând fidel nu numai textul original din 
comedia lui Caragiale, dar şi reformulând, acolo unde era nevoie, în așa manieră 
încât ne este greu să spunem că acele cuvinte nu sunt ale dramaturgului. 

Printre elementele pe care compozitorul le-a păstrat neschimbate în comedia 
muzicală se numără: personajele (numele lor, funcţia pe care o au, ordinea în care 
apar în scenă, inclusiv cele care apar indirect), actele (acţiunea se împarte atât în 
piesa de teatru cât și în comedia muzicală în 2 acte), actul I împărţit în 9 scene, şi 
unele replici ale personajelor. 

Printre diferențele majore se numără: condensarea, în operă, a celor nouă scene 
din actul al II-lea în cinci, acțiunea rămânând neschimbată, comprimarea replicilor 
şi a scenelor până la esenţă sau eliminarea lor din libret. 

Dacă piesa de teatru este definită de I. L. Caragiale ca fiind o comedie în două 
acte, fiecare numărând nouă scene, comedia muzicală a lui Paul Constantinescu 
apare ca o formă simfonică tripartită: o parte lentă mediană cu caracter liric (cores- 
punzând scenelor VI-IX din actul I şi scenei I din actul al II-lea, cu funcţia de a 
prezenta personajele feminine — Veta şi Ziţa — şi distingându-se prin linii vocale de 
tip arioso cu nuanţe sentimentale), încadrate de două secţiuni dinamice: prima cu 
caracter de expoziție (scenele I-V din actul I), iar a doua realizând dezvoltarea şi 
încheierea conflictului (scenele I-V al actului al II-lea). Aceste două părți extreme 
își trag substanţa din recitativ şi au un caracter de scherzo, ceea ce conferă întregii 
lucrări forma unui scherzo mare. 

Analiza operei făcută de Anatol Vieru se prezintă astfel: 


A B Le 
Sare Trio repriză Scherzo 
O — 


Scene Scena Scene Scene Antract Scena Scene Scena Scena 
1 


4 VII =1X d AV A 
pal ~ la, (Dezvol- (Culmi- (Repriza 


tare) nație) ia si 


— rar 
B cui i 


Această croială arhitectonică dezvăluie o perfectă îmbinare între principiul sim- 
fonic şi cel dramatic, având ca rezultat o desfășurare teatral-muzicală originală, 
obținută prin restructurarea piesei de teatru. 

Dacă primul act al operei păstrează același număr de scene (nouă), la fel ca și 
piesa de teatru, actul al II-lea al operei comprimă cele nouă scene ale piesei de tea- 


97 Anatol Vieru. „Însemnări la ʻO noapte furtunoasă” de Paul Constantinescu” în Muzica. Revista Uni- 
unii Compozitorilor din R.P.R. și a Ministerului Culturii, anul VI, nr. 3, martie, 1956, p. 32-39. 

tru astfel: scenele I și II rămân neschimbate, apoi scena a III-a sintetizează scenele 
IV, V, VI ale comediei, iar scena a IV-a din operă corespunde scenei a VII-a din 
piesă, urmând ca scena a V-a din operă să comprime ultimele două scene ale piesei 
de teatru și anume scenele VIII și IX. 

Unele dialoguri din piesa de teatru au fost transformate în operă în monologuri, 
peste alte scene se sare, de exemplu scena a 8-a din actul I, unde dialogul dintre 
Spiridon și Veta este transformat în operă într-un monolog al Vetei, iar Spiridon, 
prin urmare, nu mai apare în comedia muzicală. Scena a 8-a din actul al II-lea, ce 
reprezintă monologul lui Rică Venturiano, nu este păstrat de compozitor, acesta 
preluând doar expresia care dă și titlul operei „O, ce noapte furtunoasă!”, apoi se 
sare direct la scena a 9-a. 

În conceperea operei, compozitorul Paul Constantinescu a urmărit o cale de mij- 
loc, o egalizare a importanţei orchestrei, cât și a vocilor, fără ca una dintre ele să 
aibă o importanță mai mare. Drept urmare, orchestra face de multe ori corp comun 
cu spectatorii, având o puternică funcţie de ridiculizare, eliminând expresiile parti- 
culare ale piesei, legate strict de epocă. Textul libretului este redus la maxim. Prin 
folosirea recitativului melodic, se accentua în mod natural cuvântul vorbit, iar, în 
acest fel, limbajul lui Caragiale era pus în valoare. 


Decorul, o problemă disputată 


Parte importantă a reprezentaţiei teatrale, decorul a constituit un element asupra 
căruia artiștii responsabili cu viitoarea reprezentare scenică, fie ea teatrală sau mu- 
zicală, nu au căzut tocmai de acord. 

Pentru a arăta acest lucru, luăm spre comparație modul în care decorul gândit 
de dramaturg, s-a oglindit în concepţia a doi mari artiști care au realizat montări 
reprezentative ale Nopţii furtunoase. Ne referim aici la Sică Alexandrescu și la Jean 
Rânzescu. 

Astfel, dacă I. L. Caragiale a imaginat astfel decorul din comedia O noapte furtu- 
noasă : „în București, la Dumitrache; o odaie de mahala. Uşă în fund, dând în sala 
de intrare; de amândouă părțile uşii din fund, câte o fereastră. Mobile de lemn și 
paie. La stânga, în planul întâi şi-n planul din fund, câte o uşă; în dreapta pe planul 
al doilea, altă ușă. În dreapta în fund, răzemată de fereastră, o pușcă de gardist cu 
spanga atârnată lângă ea”%, Sică Alexandrescu a fost de părere că „nici pe vremea 
lui Caragiale, decorul n-a fost realizat așa cum este descris în textul piesei (...) din 
aceleași motive care ne-au îndemnat și pe noi să ne abatem de la indicaţiile autoru- 
lui”%. Unul dintre motivele despre care vorbește regizorul era imposibilitatea, la 


7 


% I.L. Caragiale, O noapte furtunoasă în „O scrisoare pierdută”, ediţie îngrijită, prefaţă, tabel cronologic 
şi repere istorico-literare de loan Adam, Galaţi, Editura Porto-Franco, 1993, p. 3. 

9 Alexandrescu, Sică. Caiete de regie pentru O noapte furtunoasă, D-ale carnavalului, Conu Leonida față cu 
reacţiunea de I.L. Caragiale. București: Editura de Stat pentru Literatură și Artă, 1956, p. 23. 

acea vreme, a construirii unei camere la etaj care să aibă în spate două ferestre ce se 
deschideau, în afara casei, spre schele. 


1, Fotoliu; 2. Divan; 3. Sobă; h, Scrin cu 
oglindă; B. Măsuță; 6. Scaun; 7. Taburet; 
8. Uşă; 9. Fereastră; 10. Puşca; 

Pentru reprezentarea muzicală, decorul a fost schițat de către regizorul și sce- 
nograful Jean Rânzescu: 


camera este împărţită în două, cea propriu-zisă — tradiționala odaie a lui Jupân Du- 
mitrache — care ocupă mai mult de două treimi din spaţiul scenei și un fel de antica- 
meră, în stânga, despărțită de un perete marcat și având dușumeaua puţin mai ridi- 
cată față de restul camerei. (...) În anticameră dă ușa intrării principale și ușa spre 
camera lui Spiridon. Prin ușa anticamerei se vede de asemeni rampa unei scări, dând 
impresia că acţiunea se petrece la etaj. Pe peretele din fund al camerei principale se 
află fereastra, de o dimensiune mai mare, în fața căreia se vede schelăria!0!. 


Schița decorului conceput pentru reprezentarea muzicală: 

100 Idem, p. 24. 

101 Paul Constantinescu, O noapte furtunoasă, operă comică după I.L. Caragiale, reducție pentru voce și 
pian, Editura Muzicală a Uniunii Compozitorilor din R.S.R, București, 1958, p. 7. 

102 Paul Constantinescu, O noapte furtunoasă, operă comică după I.L. Caragiale, reducție pentru voce și 
pian, Editura Muzicală a Uniunii Compozitorilor din R.S.R, București, 1958, p. 6. 

În acest exemplu, avem două perspective ale decorului, care ne apare văzut de 
sus şi din față. 

Privind cele două schițe de decor, putem observa câteva asemănări. 

Dacă am suprapune imaginar, cele două schițe, am constata că regizorul Jean 
Rânzescu a aşezat piesele de decor în scenă, în oglindă, în comparație cu situația 
gândită de Sică Alexandrescu: dacă decorul piesei de teatru avea trei ferestre 
poziționate pe partea stângă, la operă întâlnim tot acelaşi număr de ferestre, dar 
poziționate puțin altfel: două dintre acestea sunt poziționate tot pe partea stângă 
iar a treia se află în spatele scenei. La fel se prezintă și situația uşilor din scenă. 
Divanul din schița piesei de teatru, pe care îl găsim așezat în partea stângă, îl gă- 
sim în decorul operei așezat în partea dreaptă a scenei. 

Și cu soba este același lucru: regizorul Sică Alexandrescu a poziționat-o în spa- 
tele scenei, în partea stângă, iar regizorul Jean Rânzescu a plasat-o în partea dreap- 
tă, în faţa scenei. 

Masa şi cele două fotolii sunt singurele elemente de decor, al căror loc/aşezare 
pe scenă apare neschimbat atât în schița piesei de teatru, cât și în cea a operei. 

Printre elementele de decor distinctive se numără: scrinul cu oglindă și pușca în 
decorul piesei de teatru, iar în decorul operei întâlnim ceasul cu cuc, o bancă, o 
ladă și un cuier, precum și un practicabil înălțat cu 15 cm poziționat în stânga sce- 
nei, cu scopul de a împărţi camera în două și de a crea, pe lângă odaia lui Dumitra- 
che, o anticameră, cu scopul de a deschide spaţiul acţiunii, după cum menţionează 
Jean Rânzescu. 

Concluzii: 


Pornind de la evidenţierea calităţilor care îi aseamănă, pe de-o parte, şi îi comple- 
tează pe cealaltă parte, atât pe I. L. Caragiale, cât şi pe Paul Constantinescu și tre- 
când prin analiza sumară (efectuată aici) a capodoperei O noapte furtunoasă, am 
dorit să prezentăm, comparativ, elementele de unicitate ale fiecăreia. 

Ne-am oprit, în drumul nostru, asupra elementelor specifice care încadrează O 
noapte furtunoasă în realism precum și în verism, asupra contribuţiilor personale pe 
care compozitorul le-a adus comediei, în viziunea sa proprie. Am exemplificat 
comparativ modul în care textul original suferă transformări în libret, am vorbit 
despre structura operei pe care Constantinescu a alcătuit-o diferit de cea a piesei de 
teatru și, în cele din urmă, am vorbit și despre modul în care ne apare prezentat 
decorul. 

Considerăm că Noaptea Furtunoasă, deşi s-a născut din geniul şi ochiul critic cu 
care Caragiale privea lumea, este adusă la un alt nivel, prin intervenţia lui Paul 
Constantinescu, intervenţie menită să insufle Nopţii furtunoase un comic nou, 
proaspăt şi revigorant, foarte personal. 

Putem spune că lumea lui Caragiale a rămas la fel de vie azi ca și atunci, calitate 
pe care Paul Constantinescu a înțeles-o și a dezvoltat-o în opera sa, nescăpând din 
vedere scopul său de a transporta Noaptea furtunoasă în contemporan. 

Această nouă interpretare a Nopţii Furtunoase creată de Paul Constantinescu ne 
ajută astăzi, să redescoperim, într-o cheie mai însuflețită, viaţa așa cum o vedea 
Caragiale, transformând comedia în introspecţie. Se cuvine, aşadar, să îi acordăm 
compozitorului un loc de cinste în cultura postmodernă, ca urmare a reușitei aces- 
tuia de a recrea una din piesele fundamentale ale culturii româneşti, pentru a o 
înrădăcina în prezent. 


Luminiţa Vişan a obținut un masterat de muzicologie la Universitatea de Muzică 
„Gheorghe Dima” şi este doctorand în teatru la Universitatea Babeș Bolyai din 
Cluj. 

